<header data-type="book">
<h1>本經逢原</h1>
<dl class="元資料">
<div><dt>作者</dt><dd>張璐</dd></div>
<div><dt>朝代</dt><dd>清</dd></div>
<div><dt>年份</dt><dd><data value="1695">公元1695年</data></dd></div>
</dl>
</header>

<h1>本經逢原小引</h1>
<p>醫之有本經也，猶匠氏之有繩墨也，有繩墨而後有規矩而後能變通，變通生乎智巧，
又必本諸繩墨也，原夫炎帝本經，繩墨之創始也，大觀證類，規矩之成則也，
瀕湖綱目，盛則中之集大成，未能達乎變通也，譬諸大匠能與人規矩，
不能與人智巧，能以智巧與人，達乎變通之道者，黃帝靈素之文也，能以炎黃之道，
隨機應用不為繩墨所拘者，漢長沙一人而已，長沙以天縱之能，一脈相承，
炎黃之道信手皆繩墨，也未聞炎黃而外，別有繩墨也，嘗思醫林學術，
非不代有名人，求其端本澄源，宗乎本經主治者，玉函金匱而外，未之聞也，
長沙已往唐逸士千金方，獨得其髓，其立方之峻，有過於長沙者，後世末由宗之，
以故集本草者，咸以上古逆順反激之用概置不錄專事坦夷以適時宜，
其間鎖鎖固無足論，即瀕湖之博洽古今者，尚爾舍本逐末，
僅以本經主治冠列諸首以為存羊之意，惟仲淐繆子開鑿經義迥出諸方，
而於委宛難明處，則旁引別錄等說，疏作經言，朱紫之混，能無戾乎，
昔三餘喬子有本經註疏一冊，三十五年前，於念莪先生齋頭，曾一寓目，
惜乎未經刊布，不可復觀，因不自揣，聊陳鄙見，略疏本經之大義，井係諸家治法，
庶使學人左右逢原，不逾炎黃繩墨，足以為上工也，上工十全六，
不能盡起向骨而生之，吾願天下醫師，慎勿妄恃已長，以希苟得之利，天下蒼生，
確遵有病不治，常得中醫之戒，跳出時師圈繢，何繩墨之可限哉。</p>
<p>康熙乙亥春王石頑張璐書於雋永堂時年七十有九</p>

<h1>本經逢原目錄</h1>
<p>卷一</p>
<p>水部</p>
<p>諸水</p>
<p>火部</p>
<p>諸火</p>
<p>土部</p>
<p>諸土</p>
<p>金部</p>
<p>金，赤銅，銅青，自然銅，古文錢，鉛，鉛粉，鉛丹，蜜陀僧，錫，鐵落，鍼砂，
鐵精，鐵繡</p>
<p>石部</p>
<p>玉，雲母，白石英，紫石英，丹砂，銀硃，水銀，輕粉，靈砂，雄黃，雌黃，
石膏（粗理黃石），滑石，石脂，爐甘石，無名異，石鍾乳（附孔公孽），石灰，
浮石，陽起石，慈石，代赭石，禹餘糧，空青，曾青，綠青，扁青，石膽，礜石，
砒石，礞石，花蕊石，河沙，石燕，石蟹，蛇黃（附蛇含石），霹靂碪</p>
<p>鹵石部</p>
<p>食鹽，戎鹽（即青鹽），鹵礆，凝水石，玄精石，朴硝，玄明粉，風化硝，
硝石，磠砂，蓬硝，石硫黃，礬石，綠礬</p>
<p>山草部</p>
<p>甘草，黃耆，人參，沙參，桔梗，黃精，葳蕤，知母，肉蓯蓉，天麻，白朮，蒼朮，
狗脊，貫眾，巴戟天，遠志，淫羊霍，仙茅，玄參，地榆，丹參，紫參，紫草，
白頭翁，白及，三七，黃連，胡黃連，黃芩，秦艽，柴胡，銀柴胡，前胡，防風，
獨活，羌活，升麻，苦參，白蘚皮，延胡索，貝母，山慈姑，白茅根，草龍膽，
細辛，杜衡，白微，白前</p>
<p>卷二</p>
<p>芳草部</p>
<p>當歸，芎藭，撫芎，蛇床，蒿本，白芷，白芍藥，赤芍藥，牡丹皮，木香，甘松香，
山柰，高良薑，草豆𦸅，草果，白豆𦸅，縮砂蜜，益智子，蓽茇，
蒟葉，肉豆𦸅，補骨脂，薑黃，鬱金，蓬莪荗，荊三稜，香附，茉莉，
排草，藿香，薰香，蘭香，澤蘭，馬蘭，香薷，爵床，荊芥，紫蘇，蘇子，水蘇，
薄荷</p>
<p>隰草部</p>
<p>菊，艾，茵陳蒿，青蒿，茺蔚，微銜，夏枯草，劉寄奴，旋覆花，青葙子，紅藍花，
臙脂，大薊小薊，續斷，漏蘆，苧根黃蔴，胡蘆巴，惡實，蒼耳，天名精，
鶴蝨，豨薟，箬，蘆根，甘焦，襲荷，麻黃，木賊，石龍芻，燈心，生地黃，
乾地黃，熟地黃，牛膝，紫菀，麥門冬，萱草，淡竹葉，冬葵子，蜀葵花，秋葵子，
龍葵，酸漿，敗醬草，欵冬花，鼠麴草，決明子，地膚子，瞿麥，王不留行，
葶藶，車前子，馬鞭草，光明草，鱧腸草，連翹，陸英，藍實（大青小青），青黛，
蓼子，萹蓄，白蒺藜，沙菀蒺藜，穀精草，海金沙，地椒，半邊蓮，地丁，見腫消</p>
<p>毒草部</p>
<p>大黃，商陸，狼毒，狼牙，防葵，䕡茹，大戟，澤漆，甘遂，續隨子，
莨菪子，蓖麻子，常山，蜀漆，藜蘆，附子，川烏，天雄，側子，草烏，射罔，
白附子，天南星，半夏，蚤休，鬼臼，射干，玉簪根，鳳仙子，曼陀羅花，羊躑躅，
芫花，蕘花，莽草，茵芋，鈎吻</p>
<p>蔓草部</p>
<p>兔絲子，五味子，覆盆子，使君子，木鼈子，馬兜鈴，青木香，預知子，
牽牛，紫葳，施花，薔薇（營實），月季花，栝蔞實，栝蔞根，土瓜根，葛根，
天門冬，百部，何首烏，萆薢，土茯苓，白斂，山豆根，黃藥子，白藥子，威靈仙，
茜草，防已，木通，通草，鈎藤，木蓮，紫葛，葎草，忍冬，清風藤，藤黃</p>
<p>水草部</p>
<p>澤瀉，羊蹄根，石菖蒲，蒲黃，苦草，水萍，蓴，海藻，
昆布</p>
<p>石草部</p>
<p>石斛，骨碎補，石葦，景天，石胡荽，
地錦</p>
<p>苔草部</p>
<p>陟釐，石蘂，卷柏，馬勃，倒掛草，
苔</p>
<p>卷三</p>
<p>穀部</p>
<p>諸米，諸麥，諸豆，胡麻，亞麻，麻子仁，薏苡仁，嬰粟殼，阿芙蓉，蒸餅，
神麴（酒麴紅麴），飴糖，醋，酒</p>
<p>菜部</p>
<p>韭，薤，葱，蒜，蕓薹，白芥子，蕪青，萊菔，生薑，乾薑，胡荽，蘹香，
靳菜，菠菜，蕹菜，同蒿，菥蓂子，莧子，馬齒莧，飜白草根，蒲公英，
落葵，蕺菜，蕨，黃獨，薯蕷，百合，茄，苦瓠，冬瓜子，越瓜，胡瓜，南瓜，
絲瓜，苦瓜，紫菜，石花菜，木耳，桑耳，香蕈（麻姑雞㙡），土蕈</p>
<p>果部</p>
<p>李根白皮，杏仁，梅，桃仁，栗，棗，梨，木瓜，山樝，柰，林檎，柿蔕，
安石榴，橘皮，青皮，橘核，橘葉，柑，橙，柚，柑櫞，金橘，枇杷（葉），楊梅，
櫻桃，銀杏，胡桃，長生果，瑣瑣蔔萄，橡實，槲皮，荔枝，龍眼，橄欖，榧子，
松子，檳榔，大腹子，大腹皮，馬檳榔，無花果，枳椇</p>
<p>水果部</p>
<p>西瓜，瓜子仁，甜瓜蒂，甜瓜子，葡萄，甘蔗，沙糖，石蜜，蓮藕，蓮實，石蓮子，
蓮鬚，蓮房，荷葉，芡實，芰實，烏芋，慈姑</p>
<p>味部</p>
<p>蜀椒，秦椒，椒目，豬椒根，胡椒，畢澄茄，吳茱萸，食茱萸，
茗</p>
<p>香木部</p>
<p>柏子仁，柏葉（節油），松脂，松節，杉，肉桂，桂心，牡桂，筒桂，桂枝，辛荑，
沈香（蜜香），丁香（丁皮），旃檀，紫檀，降真香，烏藥，茴香，楓香脂，
薰陸香，沒藥，麒麟竭，安息香，蘇合香，龍腦香，樟腦，阿魏，蘆薈</p>
<p>喬木部</p>
<p>黃檗（小檗），厚朴，杜仲，椿樗根皮，乾漆，梓白皮，梧葉（皮），桐實，
海桐皮，川楝子，槐實，槐花，秦皮，合歡皮，皂莢，皂角刺，肥皂莢，無患子，
沒石子，訶梨勒，柳華，檉柳，水楊，榆根白皮，蕪荑，蘇方木，樺木皮，
椶櫚，烏桕根，巴豆，大楓子，相思子</p>
<p>灌木部</p>
<p>桑根白皮，桑椹，桑葉，桑枝，E3根白皮，楮實，枳殼，枳實，枸橘，梔子，
酸棗仁，白棘，蕤仁，山茱萸，金櫻子，郁李仁，鼠李子，女貞實，枸骨，衛矛，
南燭，五加皮，枸杞，地骨皮，溲疏，石南，牡荊，蔓荊子，紫荊皮，木槿花，
芙蓉，山茶，蜜蒙，木棉，柞木，黃楊，放杖木，接骨木</p>
<p>寓木部</p>
<p>茯苓，茯神，琥珀，豬苓，雷丸，桑寄生，
松蘿</p>
<p>苞木部</p>
<p>竹葉，竹茹，竹瀝，笋，竹黃，
震燒木</p>
<p>藏器部</p>
<p>錦，褲襠，裹腳布，鑿柄，弓弩弦，敗蒲扇（蒲席），漆器，燈盞油，炊單布，
敗皷皮</p>
<p>卷四</p>
<p>蟲部</p>
<p>蜂蜜，蜜蠟，露蜂房，蠮螉，蟲白蠟，紫鉚，五倍子，桑螵蛸，雀甕，原蠶蛾，
白殭蠶，蠶繭，蠶退，蠶沙，九香蟲，雪蠶，蜻蛉，樗雞，芫青，螌蝥，
葛上亭長，地膽，蜘蛛，壁錢，蠍，水蛭，蛆，狗蠅，蠐螬，桑蠹蟲，桃蠹蟲，
蚱蟬，蟬脫，蜣螂，天牛，螻蛄，螢火，衣魚，鼠婦，蟇蟲，
蜚蝱（即蝱蟲），蟾蜍，蟾酥，蝦蟇，蛙，蝌蚪，蜈蚣，
蚯蚓，蝸牛</p>
<p>龍蛇部</p>
<p>龍骨，龍齒，龍角，鼈甲，鯪鯉甲，石龍子，守宮，蛤蚧，蛇蛻，蚺蛇膽，
白花蛇，烏蛇，蝮蛇</p>
<p>魚部</p>
<p>鯉魚，E4魚，青魚，連魚，闊口魚，E5魚，白魚，
石首魚（白A8），鰾膠，勒魚，鰣魚，嘉魚，鯧魚，鯽魚，
石斑魚，鱠殘魚，海粉，燕窩，鱸魚，鱖魚，鱧魚，鰻鱺，鱓魚，
甲魚，鱘魚，鮧魚，黃顙魚，江鱭，河豚，江豚，比目魚，鮫魚，烏賊骨，
鮑魚，海馬，蝦</p>
<p>介部</p>
<p>龜版（膽汁尿），玳瑁，鼈甲，E6甲，蟹，鱟，牡蠣，蚌，真珠，
石決明，文蛤，蛤蜊，蟶，魁蛤殼（即瓦楞子），車螯，貝子，石鼈，
淡菜，海羸（甲煎），田羸，寄居蟲，郎君子</p>
<p>禽部</p>
<p>鶴頂，鸛骨，鵚鶖，鵜鶘，鵝，雁，鴨，鳧，雞，雉，烏鴉，鵲，鷓鴣，鶉，鴿，
鶯，雀卵，伏翼，五靈脂，斑鳩，伯勞，E7鵒，啄木鳥，鸕鶿，鷹屎白，
鵰，鴟，鴞，鴟休，鳩</p>
<p>獸部</p>
<p>豬，狗，羊，羖羊角，牛，馬，驢，駝，酪，酥，阿膠，黃明膠，牛黃，狗寶，
獅油，虎骨，象皮，犀角，熊脂，熊膽，鹿羊角，山羊血，鹿茸，鹿角膠，鹿胎，
麋茸，麋鹿肉，麞，麝香，貓，狸，獐，兔，狐，水獺肝，山獺莖，
膃肭臍，鼠，剌E8皮</p>
<p>人部</p>
<p>髮，頭垢，乳汁，爪甲，人牙，人中黃，金汁，乾糞灰，溺，溺白垽，秋石，紅鉛，
天靈蓋，人胞，胞衣水，初生臍，胎元</p>

<h1>本經逢原卷一</h1>

<h2>水部</h2>
<p>〔諸水〕古人服藥，必擇水火，故凡湯液，多用新汲井華水，
取天真之氣浮於水面也，宜文火煎成，候溫煖緩服之，金匱云：凡煮藥飲汁，
以解毒者，雖云救急，不可熱飲，諸毒病得熱更甚，宜冷飲之，此言治熱解毒，
及辛熱藥味，當確遵此例，一切調補藥，即宜溫飲，苦寒袪火藥，則宜熱飲，
熱因寒用之法也。仲景煎實脾藥，作甘瀾水揚之萬遍，取其流利，不助腎邪也。
杓揚百遍，名百勞水，取其激揚，以除陳積也成無已曰：仲景治傷寒瘀熱在裏身黃，
麻黃連軺赤小豆湯，煎用潦水，取其味薄，不助濕熱也。以新汲水煎沸如麻，
名麻沸湯，取其輕浮以散結熱也。以水空煎候熟極煮藥，名清漿水，
取其下趨不至上涌也。服涌吐藥用虀水，取其味濁，引疾上竄，以吐諸痰，飲宿食，
酸苦涌泄為陰也。煎蕩滌邪穢藥，用東流水，本經云：東流水為雲母石所畏，
鍊雲母用之。煎利水藥，用急流水，取性走也。煎水逆嘔吐藥，用逆流水，
取其上涌痰涎也。煎陽盛陰衰目不得瞑藥，用千里流水，取其性之疾瀉也。
煎中暑神昏藥，及食楓樹菌笑不止，用地漿水（急掘墻陰地作坎置水攪澄者是也），
取救垂絕之陰也。煎中暑亡汗藥，及霍亂泄利不止，
用酸漿水（糯米釀成點乳餅者或水磨作內點真粉之酸水亦可），取收欲脫之陽也。
黃霉雨水，洗瘡疥，減斑痕。白露雨水，洗肌面，減顏色。秋露質清，止瘧除煩。
臘雪氣羶，助陽攝火，治天行時氣瘟疫，解丹毒。雹水性暴，動風發癲。
夏氷陰凝，發痁成痞。柏葉菖蒲上露，並能明目。韭葉上露，去白癜風。
露霄花上露，能損人目，浸藍水解毒殺蟲，誤吞水蛭，腹面黃者啜此水蟲下即安。
瓶中養花水，有毒陽人臘梅者尤甚。鹵水鹹苦大毒，凡L1䘌疥癬，
及毒蟲生子入肉者，塗之即化，但瘡有血者，不可塗之六畜食一合，當時死人亦然。
生熟湯入鹽微鹹，霍亂者飲一二升，吐盡痰食即愈。方諸水，大蚌水也向月取之，
得至陰之精華故能明目，止渴除煩湯火瘡敷之有效。上池水，
竹籬頭上水也長桑君飲扁鵲，能洞鑑藏府見垣一方人。東阿井水，
煎烏驢皮膠治逆上之痰血。青州范公泉，造白丸子利膈化痰，二者皆濟水之分流也。
至若古塚廢井，澤中停水山巖泉水有翳及諸水經宿面有五色者，皆有毒，
非但不可服食煎藥，即洗滌亦忌之。</p>

<h2>火部</h2>
<p>〔諸火〕北方炊食，都用煤火以地屬坎，足勝其氣，且助命門真火，人食煤火，
長氣於陰，所以膂力強壯，南人食之多發⿸疒邕毒，受其毒者，
以虀汁解之然煤火處，置大缸水於旁，則毒從水解。南方炊食，都用薪火，
人食薪火，長氣於陽，氣多輕浮不實，不似北方之稟氣剛勁也。凡煎補藥，
文火緩煎瀉藥武火急煎，煎骨用桑柴火最良，抱朴子云：一切神仙藥，
不得桑柴不服，然不若煎收並用文火，則不傷藥性。上古炊食，都用燧火是為陽火，
今皆擊石取火，則陰火也，用以炊食猶之可也，若點艾炷，
尤非所宜灸艾宜取太陽真火，否則真麻油燈，艾莖點於炷上，則灸瘡至愈不痛。
神針火治寒濕痹附骨陰疽，凡在筋骨隱痛者針之，火氣直達病所。燔針即燒針，
病在經筋所發諸痹，用之其效最捷，經云治在燔針E9刺，以知為度，
以痛為愈。馬矢熅煨風痹藥，取其性緩，通行經絡也。韋薪火炊瀉陽藥，取其輕揚，
不損藥力，二者皆內經法也。燈火焠小兒諸驚，及頭風腦痛，風痹緩急，
以油能解風毒，火能通經絡也。燈花治小兒邪熱在心，夜啼不止，
以二三顆燈心湯調，抹乳吮之。燭燼治疔腫，同胡麻針砂等分為末，和醋敷之，
治九漏，與陰乾馬齒莧等分為末，和臘豬脂敷之，取烏柏之餘力，以化歹肉也。
至於烟草之火，方書不錄惟朝鮮誌見之，始自閩人吸以袪瘴，
向後北人藉以辟寒，今則遍行寰宇，豈知毒草之氣，熏灼藏府，遊行經絡，
能無壯火散氣之慮乎，近日目科內障丸中，間有用之獲效者，
取其辛溫散冷積之翳也，不可與氷片同吸，以火濟火多發烟毒，
不可以藤點吸，恐其有蛇虺之毒也，吸烟之後，慎不得飲火酒，
能引火氣熏灼藏府也，又久受烟毒，而肺胃不清者，以砂糖湯解之，
烟筒中脂污衣上，滌之不去，惟嚼西瓜仁揉之即淨，其滌除痰垢之力可知，
世以瓜子仁生痰，不亦謬乎。</p>

<h2>土部</h2>
<p>〔諸土〕脾土喜燥惡濕，故取東壁太陽所照之土，引真火生發之氣補土而勝濕，
則吐瀉自止，用以制藥，皆為脾胃之引導耳，昔人以東壁土調水，
治小兒嗜食泥土之病，取土入蟲口，而袪之下行也。道塗中熱土，治夏月暍死，
取溫以散熱也，若沃以冷水，虛陽立鏟死不救矣。白堊土，
苦溫無毒本經主女子寒熱癥瘕，月閉積聚，取土之間氣，以袪婦人間廁之積也，
千金治婦人帶下等疾者，以土能勝濕，而白則E0入氣分也，惟邯鄲者為勝。
黃土，甘平無毒，乃中央正色，不占穢漬故色不黑，治泄利冷熱赤白，
腹內絞痛下血，解諸藥毒閉口椒毒野蕈毒。蚯蚓泥，治小兒陰囊熱腫，
取寒能解毒也，熱病讝語狂亂，無燥結可攻者，蚯蚓泥涼下調服。
蜣螂轉丸土，治反胃吐利霍亂，湯淋絞汁飲之，醋調塗項上癭瘤。土蜂窩上細土，
主頭風腫毒及蜂蠆傷，醋和傅之。胡燕窩土，主風瘙癮疹，及惡刺瘡，浸淫瘡，
並水和傅之，小品治濕瘍疥瘡，外台治蠼螋尿瘡，千金治瘭痘丹毒。
鼠壤土，通腎氣，解毒邪，取其搜風達竅也。蟻垤土，下胞衣死胎，
炒熱搨心下自出。燒尸場上土，治好魘多夢置枕中，并塗關元及臍。
螺螄泥主反胃吐食，取螺螄一斗，水浸取泥晒乾，每服一錢，火酒調服。犬屎泥，
治妊娠傷寒塗腹保胎，并底泥，治妊娠熱病，塗胸臍丹田護子，并治湯火燒瘡。
伏龍肝，乃竈心赤土，本經云：味辛微溫，主婦人崩中吐血，
千金名釜月下土，言正對釜臍處也，然必日用炊飯者良，若煮羹者味鹹，不堪入藥，
止欬逆吐血，消⿸疒邕腫毒氣，蓋以失血過多，中氣必損，故取微溫調和血脈也，
消⿸疒邕腫毒氣者，辛散耎堅也日華子主催生者，取溫中而鎮重下墜也，
其胎漏不止，產後下利，並宜煮水澄清去滓代水煎藥，取溫土藏和營血也，
千金方治中風口噤，狂不識人，並用攪水澄服，又久利不止，橫生逆產，胞衣不下，
皆醋調塗臍腹效，小兒重舌，和苦酒塗之，發背酒調厚敷，乾即易，平乃止，
杖瘡腫痛，香油調塗，灸瘡腫痛，煮水熱淋皆孫真人法也，外台治一切⿸疒邕腫，
和蒜泥貼，乾再易之，百草霜燒百草之煤也，止血散瘀，上下諸血悉主之，
又陽毒發斑，取溫以解毒散火也，釜臍墨，治陽毒發狂，黑奴丸中用之，
千金治卒中惡，卒心痛，舌卒腫大等患，又下死胎方，用百草霜二錢，伏龍肝五錢，
為細末酒調童便服二錢，少頃再服，三服即下，梁上塵，一名烏龍，尾始妊娠胎動，
橫生逆產及金瘡鼻衂，疔腫惡瘡，小兒赤丹，取其輕浮以散久積之氣也，
清煙墨灰，止吐衂血逆上行，或生藕汁，或萊菔汁，
或鮮地黃自然汁磨服即止然須燒灰出火毒用之，但勿用乾地黃和水搗磨，
柏葉汁甘蕉汁咸非所宜，往往止截後有瘀積之患，飛絲入目，及一切塵物入目，
磨濃墨點之自出，或燈心醮墨汁頻捲之，砂鍋取人久食者，研細水飛，治黃腫積塊，
酒服五錢，潞州者佳，孩兒茶，一名鳥爹泥，治背瘡疔腫⿸疒邕毒，陰乾為末，
新水調敷，其痛立止，坑垽同蟬蛻全蠍未作餅，香油煎滾溫服，以滓傅疔四圍，
其疔自出。</p>

<h2>金部</h2>
<p>〔金〕生金辛平有毒，金箔無毒。發明，金能製水，
故可療惊癎風熱肝膽之病，然須為箔，庶無重墜傷中之患，
紫雪方用赤金葉子煎水，取制肝降痰逆也，若成塊錠金及首飾之類，非特無味，
且有油膩，良非所宜。銀箔功用與金不殊，但入氣分，不入血分，稍為不同，
肘後方治⿸疒邕腫，五石湯用之。</p>
<p>〔赤銅〕苦平微毒。發明，賊風反折，以赤銅五觔，燒紅內二斗酒中百遍服五合，
日三服，以效為度，赤銅落，乃打銅落下之屑，與自然銅同類，故亦能接骨，
煆赤醋沃七次，同五倍等，則染鬚黑潤，藏器曰：赤銅能銲人骨，及六畜有損，
細研酒灌，直入骨損處，六畜死後，取骨視之，猶有銲痕可驗。</p>
<p>〔銅青〕酸苦平小毒。發明，銅青藉醋結成，能入肝膽二經，以醋醮撚喉中，
則吐風痰，為散療喉痺牙疳，醋調揩腋下治胡臭，薑汁調點爛沿風眼，去疳殺蟲，
所治皆厥陰之病。</p>
<p>〔自然銅〕辛平小毒，火煆醋淬七次，置地七日出火毒，水飛用，銅非煆不可入藥，
新煆者火毒燥烈，慎勿用之。發明，自然銅出銅坑中，性稟堅剛散火止痛，
功專接骨，骨接之後，即宜理氣活血，庶無悍烈傷中，走散真氣之患。</p>
<p>〔古文錢〕辛平小毒。發明，古錢以生薑汁塗，刮青點目去障消瘀散赤腫，
一點即愈，但初點熱淚蔑面，然終無損，惟作瘡者，與肝腎虛而內障生花者，
不可用也，婦人逆產五淋者汁用之，便毒初起，與胡桃肉同嚼，食二三枚即消，
便毒屬肝，金伐木也。</p>
<p>〔鉛（一名黑錫）〕甘寒無毒，凡用取未經銀冶新鉛，鎔淨去滓，再鎔成液，
同硫黃煆，如焰起以醋洒之，候成黑灰，研之不黏滯為度，如煆不透，
服之令人頭痛，以陰降太速，陽火無依故也。發明，鉛稟北方癸水之性，陰極之精，
內通於腎，故局方黑鍚丹，宣明補真丹皆用之，得汞交感，即能治一切陰陽混淆，
上盛下虛氣升不降，噎膈反胃，嘔吐眩暈諸疾，又槌成薄片，置燒酒中半月許，
結成白霜，取其酒徐徐飲之，降陰火最捷，但性帶陰毒，恐傷心腎，不可多服，
鉛性入肉，故女子以之紝耳，孔即自穿。</p>
<p>〔鉛粉（一名胡粉）〕辛寒無毒。本經治伏尸毒螫，殺三蟲。發明，
韶粉與黃丹同類，內有豆粉蛤粉，而無硝鹽，但入氣分，功專止痛生肌，
亦可入膏藥代黃丹用，本經治伏尸毒螫殺三蟲者，取鉛性之重，以鎮攝其邪，
金匱甘草粉蜜湯，治蚘病吐涎心痛，專取胡粉殺蟲，甘草安胃，蜜以誘虫口也，
陶L6景云：尸虫彌良。</p>
<p>〔鉛丹（一名黃丹）〕辛微寒無毒。本經治吐逆胃反，惊癎癲疾，除熱下氣。
發明，鉛丹體重性沈，味兼鹽礬而走血分，能墜痰止虐，
本經言止吐逆胃反治惊癎癲疾，除熱下氣，取其性重以鎮逆滿也，
仲景柴胡龍骨牡蠣湯用之，取其入膽以袪痰積也，但內無積滯誤服，
不能無傷胃奪食之患，傅瘡長肉墜痰殺蟲，皆鉛之本性耳，目暴赤痛，
鉛丹蜜調貼太陽穴立效。</p>
<p>〔蜜陀僧〕鹹辛平小毒。發明，此感鉛銀硝石之氣而成，其性重墜，直入下焦，
故能墜痰截虐，療瘡腫，治惊氣入心包絡，瘖不能言語者用蜜陀僧末一匕，
茶清調服即愈，惊則氣亂，取重以去怯而平肝也，但入口則漾漾欲吐，以陰毒之性，
能傷胃氣也，聖惠方鼻皶赤皰，蜜陀僧細研，人乳調，夜則塗之，
丹方治背瘡初起，以醋煆七次，桐油調圍患處即消，同枯礬治汗瘢體氣，
合五倍子染髭鬚，同鷹屎白滅瘢痕，水磨服解砒霜硫黃毒。</p>
<p>〔錫〕辛寒微毒。發明，錫為砒母，故新造錫器，不可盛酒越宿，制瓶藏藥，
須舊錫雜鉛乃佳，昔人過飲燒酒，昏迷欲絕，或令以錫器貯沸湯，
蓋取氣水飲之即甦，此與炊單布治湯氣熏灼無異，同氣相感之力也。</p>
<p>〔鐵落〕辛寒有毒，即燒鐵赤沸砧上燥下之屑也，鐵銚內煆赤，醋沃七次用。
本經主風熱惡瘡，瘍疽痂疥，氣在皮膚中。發明，素問云：有病怒狂者，
治以生鐵落為飲，漬汁煎藥，取其性沈，下氣最疾，不可過服，過服令人凜凜惡寒，
以其專削陽氣也，本經主風熱惡瘡等疾，皆肝心火熱所致，辛寒能除二經之熱也，
蘇恭以之炒熱投酒中，療賊風痙病，借酒以行皮膚中氣也。</p>
<p>〔鐵砂〕酸辛無毒，作鐵家磨鑢細末也。發明，針砂寒降，善治濕熱，脾勞黃病，
於鐵銚內煆通紅，醋沃置陰處，待半月結塊生黃，化盡鐵性用，
為消脾胃堅積黃腫之專藥，丹溪溫中丸用之，又以製過鐵砂一兩，入乾漆灰半錢，
香附三錢，合平胃散五錢，蒸餅為丸，湯酒任下，治療與溫中丸不殊。</p>
<p>〔鐵精〕平微溫小毒。本經明目化銅。發明，鐵之積華也，出鍜竈中，
紫色輕如塵者佳，取至陰沈重之性，得純陽火鍊，而輕浮上升，故可以療惊悸，
定風癎，破胃脘積血作痛，本經主明目，取其鎮攝虛火之義，
以其得火氣之多也，但胃氣寒寒人服之，往往有奪食發呃之虞，以純陰鎮攝太過，
而傷犯陽和之氣也。</p>
<p>〔鐵繡（一名鐵衣）〕辛寒無毒。發明，陶華云鐵繡水和藥服，
性沈重最能墜熱開結，又能平肝消腫，治惡瘡疥癬，和塗之，婦人產後陰挺不數，
和氷片研水傅之，蠼螋蜈蚣咬，和蒜塗之。</p>

<h2>石部</h2>
<p>〔玉〕平淡無毒。發明，玉滅瘢痕，日日磨擦，久則自退，研細水飛，去目翳，
珊瑚瑪瑙寶石玻璃水晶，為屑水飛，皆能磨翳，不獨玉屑為然也。</p>
<p>〔雲母〕甘平無毒，凡用選白瑩者，擘薄片取雨水或流水漬去砂土，
更以秋露漬數十日，同露煮七日夜，磨令極細，撚指無復光明者，乃可用之，
或同鹽入重布袋挼之，沃令鹽味盡，懸當風處，自然成粉，L6景曰：
鍊之用礬釗柔爛，忌羊血者，以其能解諸藥之性也，與胡蒜尤為切禁，
犯之必腹滿作瀉，黑者有毒傷人，本經主身皮死肌，中風寒熱，如在車船上，
除邪氣，安五藏，益精明目，久服輕身延年。發明，雲母生泰山山谷，色白者良，
本經言雲母甘平，詳其性升，亦應有甘溫助陽之力，故能辟一切陰邪不正之氣，
主身皮死肌，以其能辟除陰毒也，其治中風寒熱如在車船上，以其能鎮攝虛陽也，
局方雲母膏，治一切⿸疒邕毒，仲景方治牡虐多寒，千金方治久利帶下，
小便淋疾，及一切惡瘡，深師方治痰飲頭痛，何德揚治婦人難產，溫酒調服三錢，
入口即下，金刃傷敷之，止血最速，且無腐爛之虞，陰疽腸⿸疒邕，亦多用之，
皆取助陽之力也，人服能使身輕尸解，孫真人恒服之，但石藥性偏助陽，
凡陰虛火炎者，慎勿誤與。</p>
<p>〔白石英〕甘溫無毒，出泰山，以六稜瑩白如水晶者為真，
林北海先生本草綱目必讀，但收紫而不及白，世鮮真者可知，本經治消渴，
陰痿不足，欬逆，胸膈間久寒，益氣除風溫痺。發明，白石英入手太陰足陽明氣分，
肺⿸疒邕潰久，痿痺不起者宜之，本經主消渴陰痿不足諸病，功專溫肺無疑，
但石性慓悍，不可久服，仲景金匱風引湯，只令碎如米粒，不欲其滓入胃也，
千金五石等方，俱煆過水飛入丸，而五石丸專以鍾乳為君，合紫白石英赤石脂石膏，
專溫藏氣，而石膏清胃，以解諸石之悍，且既經煆過水飛，不慮其滓之留中蘊熱也。</p>
<p>〔紫石英〕甘溫無毒，出泰山，以五稜明淨深紫大塊者良，浙產者塊小，亦可入藥，
經火則毒，生研極細，水飛三次用，時珍云：煆赤醋淬七次水飛用非。
本經主心腹欬逆邪氣，補不足，女子風寒在子宮，絕孕十年無子。發明，
紫石英入手足少陰厥陰血分，上能鎮心，定惊悸，安魂魄，攝逆氣，重以去怯也，
下能益肝，填補下焦，散陰火止消渴，溫以煖血也，女子經阻色淡不孕者宜之，
本經治女子風寒在子宮，絕孕十年者，服之能孕，非特峻補，兼散濁陰留結之驗也，
若血熱紫黑者禁用，為其性溫也，千金云：婦人欲求美色者，勿服紫石英，
令人色黑，非溫血之謂乎，故婦人絕孕，由於陰虛火旺，不能攝精者禁用。</p>
<p>〔丹砂（一名硃砂）〕甘微寒毒，研細水飛用，入火則烈，毒能殺人，
急以生羊血童便金汁等解之。本經主身體五藏百病，養精神，安魂魄，益氣明目，
殺精魅邪惡鬼，久服通神明不老，能化為汞。發明，丹砂體陽性陰，外顯丹色，
內含真汞，不熱而寒，離中有坎也，不苦而甘，火中有土也，嬰兒姹女，
交會於中，鎮心安神，是其本性，用則水飛，以免墮鎮，不宜見火，恐性飛騰，
本經治身體五藏百病，安定神明，則精氣自固，火不妄炎，則金木得平，
而魂魄自定，五藏皆安，精華上發，而氣益目明，陽明神物，故應辟除不祥，
消散陰惡殺厲之氣，仲淳繆子經疏之言也，同遠志龍骨則養心氣，
同當歸丹參則養心血，以人參茯神濃煎，調入丹砂，治離魂病，以丹砂末一錢，
和生雞子黃三錢，攪勻頓服，治妊娠胎動不安，胎死即出，未死即安，
又以丹砂一兩為末，取飛淨三錢，於一時頃分三次酒服，治子死腹中立出，
慎勿經火，若經伏火及一切烹煉，則毒等於砒磠，惟養正丹則同鉛汞硫黃煆之，
以汞善走，而火毒不致蘊發也。</p>
<p>〔銀硃〕辛溫有毒，忌一切血。發明，水銀和硫黃煆煉成硃，轉姹為嬰，
故專殺蟲治瘡，以毒攻毒而已，今食品往往用之，良非所宜，觀其同蟹殼燒之，
則臭蟲絕跡，和棗肉薰之，則瘡痂頓枯，其性悍烈可知。</p>
<p>〔水銀（一名汞）〕辛寒有毒，水銀陰毒重著，不可入人腹，古法治誤食水銀，
令其人臥於椒上，則椒內皆含水銀，今有誤食水銀，腹中重墜，用豬脂二觔，
切作小塊焙熱，入生蜜拌食得下，亦一法也。本經主疥瘻痂瘍白禿，
殺皮膚中蟲，墮胎除熱，殺金銀銅錫毒，鎔化還復為丹。發明，水銀乃至陰之精，
質重著而性流利，得鹽礬為輕粉，加硫黃為銀硃，煬成罐同硫黃，打火升鍊，
則為靈砂，同硝皂等，則為升降靈藥，性之飛騰靈變，無似之者，此應變之兵，
在用者得其肯F2而執其樞要焉，本經主疥瘍白禿，皮膚中蝨，及墮胎除熱，
傅男子陰，則陰消無氣，以至陰之精，能消陽氣，故不利男子陰器也，
和劑局方之靈砂丹，專取硫黃以製汞，養正丹兼取伏火，丹砂以製鉛，
深得交通陰陽，既濟水火之妙用，非尋常草木可以例推也，千金治白癜風癢，
外台治虫癬疥瘡，梅師治痔瘡作痒，肘後治一切惡瘡，藏惡有云：水銀入耳，
能蝕人腦，令人百節攣縮，但以金銀著耳邊即出，頭瘡切不可用，恐入經絡，
必緩筋骨，百藥不治。</p>
<p>〔輕粉（一名膩粉）〕辛燥有毒。發明，水銀加鹽礬鍊為輕粉，化純陰為燥烈，
而陰毒之性猶存，故能通大腸，傳小兒疳疽瘰癧，殺瘡疥癬蟲，風瘙瘡，癢，
但以陰性暴悍，善衂淫穢，黴瘡食之，竄入筋骨，莫之能出，
久久發為結毒，致成廢人，然必仍用水銀昇鍊，入三白丹，引拔毒之藥，同氣相求，
以搜逐之，癘風醉仙丹，通天再造散，用以搜滌毒邪，從齒縫出，錢氏利惊丸，
白餅子皆用之，取痰積從大便出，真暝眩之首推也。</p>
<p>〔靈砂〕甘溫無毒。按胡演丹藥秘訣云：昇靈砂法，用新鍋安逍遙爐上，蜜揩鍋底，
文火下燒，入硫黃二兩鎔化，投水銀八兩以鐵匙急攪，作青砂頭如有焰起，
噴醋解之，待汞不見星，取出細研，盛入水火鼎內，鹽泥固能濟，下以自然火升之，
乾水十二盞為度，取出如束針紋者成矣，庚辛玉冊云：靈砂有三，
以一伏時周天火而成者，謂之金鼎靈砂，以九F3抽漆用周天火而成者，
謂之九轉靈砂，以地數三十日炒鍊而成者，謂之老火靈砂，並宜桑灰淋醋煮，
伏過用之，於硃砂中鍊出者，謂之真汞尤為神效。發明，時珍曰：此以至陽釣至陰，
脫陰反陽，故曰靈砂，為扶危拯急之靈丹，虛陽上逆，痰涎壅盛，頭眩吐逆，
喘不得臥，寤不得寐，霍亂反胃，心腹冷痛，允為鎮墜虛火之專藥，但不可久服，
凡胃虛嘔吐傷暑霍亂，心肺熱鬱禁用。</p>
<p>〔雄黃〕辛苦溫微毒，武都者良，入香油F4化，或米醋入蘿蔔汁煮乾用，
生則有毒傷人。本經主寒熱鼠瘻，惡瘡疽痔死肌，殺精物惡鬼邪氣百蟲毒，
勝五兵。發明，雄黃生山之陽，純陽之精，入足陽明經，得陽氣之正，能破陰邪，
殺百蟲，辟百邪，故本經所主，皆陰邪濁惡之病，勝五兵者，功倍五毒之藥也，
其治惊癎痰涎，及射工沙蝨毒，與大蒜合搗塗之，同硝石煮服，
立吐腹中毒蟲，千金方治疔腫惡瘡，先刺四邊及中心，以雄黃末敷之，
聖惠方治傷寒狐惑，以雄黃燒於瓶中薰其下部，和劑局方酒癥丸，同蠍尾巴豆，
治酒積痛利，肘後以雄黃礬石甘草湯煮，治陰腫如斗，經驗方以雄黃白芷為末酒煎，
治破傷風腫，家秘方以雄黃細研，神麯糊丸，空心酒下四五分，日服無間，
專消虐母，急救良方，以雄黃五錢麝香二錢為末，作二服酒下，治風狗咬傷，
外臺祕要雄黃敷藥箭毒，攝生妙用，雄黃硫黃菉豆粉，人乳調敷酒皶鼻赤，
不過二五次愈，痘⿸疒邕證治，以雄黃一錢紫草三錢為末，臙脂汁調，
先以銀簪挑破搽痘疔，萬氏方治壅瘍漫腫，色不欣赤，明雄黃細末三分，
雞子破殼調入，飯上蒸熟食之，重者不過三枚即消，聖濟錄以雄黃豬膽汁，
調敷白禿頭瘡，薰黃治惡瘡疥癬，殺蟲蝨和諸藥，薰嗽，
千金方有欬嗽薰法。</p>
<p>〔雌黃〕辛平有毒，本經主惡瘡，頭禿痂疥，殺毒蟲蝨身癢，邪氣諸毒。發明，
雌黃出山之陰，故單治瘡殺虫，而不能治驚癎痰疾，本經治惡瘡頭禿痂疥，
與雌黃之治寒熱鼠瘻，迥乎陰陽之分矣，其殺毒蟲蝨身癢，
較雄黃之殺精物惡鬼邪氣解毒辟惡之性則一，而功用懸殊，治狂痴勝金丹用之，
不過借為搜陰邪之嚮導，耳別錄治鼻中瘜肉，不宜久服，令人腦漏。</p>
<p>〔石膏〕辛甘大寒無毒，清胃熱煆用，治中暍熱生用，一種微硬有肌理，名理石，
主治與粗理黃石相類。本經主中風寒熱，心下逆氣驚喘，口乾舌焦不能息，
腹中堅痛除邪鬼產乳金瘡。發明，古人以石膏葛根，並為解利陽明經藥，
蓋石膏性寒，葛根性溫，功用詎可不辯，葛根乃陽明經解肌散寒之藥，
石膏為陽明經辛涼解熱之藥，專治熱病暍病，大渴引飲，自汗頭痛，溺濇便閉，
齒浮面腫之熱證，仲景白虎湯是也，東垣云：立夏前服白虎，令人小便不禁，
降令太過也，今人以此湯治冬月傷寒之陽明證，服之未有得安者，不特石膏之性寒，
且有知母，引邪入犯少陰，非越婢大青龍小續命中，石膏佐麻黃化熱之比，
先哲有云：凡病雖有壯熱，而無煩渴者，知不在陽明，切勿誤與白虎，
本經治中風寒熱，是熱極生風之象，邪火上衝，則心下有逆氣及驚喘，
陽明之邪熱甚，則口乾舌焦不能息，邪熱結於腹中則堅痛，邪熱不散，
則神昏讝語，等乎邪鬼解肌散熱外泄，則諸證自退矣，即產乳金瘡，
亦是鬱熱蘊毒，赤腫神昏，故可用辛涼以解泄之，非產乳金瘡可泛用也，
其金匱越婢湯，治風水惡寒無大熱，身腫自汗不渴，以麻黃發越水氣，
使之從表而散，石膏化導胃熱，使之從胃而解，如大青龍小續命等製，
又不當以此執泥也，至於三黃石膏湯，又以伊尹三黃，河間解毒，
加入石膏麻黃香豉薑葱，全以麻黃開發伏氣，石膏化導鬱熱，使之從外而解，
蓋三黃石膏之有麻黃，越婢青龍續命之有石膏，白虎之加桂枝，加蒼朮加人參，
加竹葉麥門冬，皆因勢利導之捷法，千金五石丸等方，
用以解鍾乳紫白英石脂之熱性耳，別錄治時氣頭痛身熱，三焦大熱，
皮膚熱腸胃中熱氣，解肌發汗，止消渴煩逆腹脹暴氣喘息咽熱者，
以諸病皆由足陽明胃經邪熱熾盛所致，惟喘息略兼手太陰病，此藥能散陽明之邪熱，
陽明邪熱下降，則太陰肺氣自寧，故悉主之。精理黃石破積聚，去三蟲，
千金鍊石散醋煆水飛，同白斂鹿角，治石⿸疒邕，以火針針破敷之。</p>
<p>〔滑石〕甘寒無毒，色青赤者有毒。本經主身熱洩澼，如子乳難癃閉，利小便，
蕩胃中積聚寒熱益精氣。發明，滑石利竅，不獨利小便也，上能散表，下能利水道，
為蕩熱散濕，通利六府九竅之專劑，取甘淡之味，以清肺胃之氣，下達膀胱也，
詳本經諸治，皆清熱利竅之義，河間益元散，通治表裏上下諸熱，
解時氣則以葱豉湯下，催生則以香油漿水調服，暑傷心包，
則以本方加辰砂末一分，使熱從手足太陽而泄也，惟元氣下陷，小便清利，
及精滑者勿服，久病陰精不足內熱，以致小水短少赤澀，雖有泄瀉，皆為切禁，
而本經又言益精氣者，言邪熱去而精氣自復也。</p>
<p>〔赤石脂〕甘酸辛溫無毒，五色石脂並溫無毒。本經養心氣，明目益精，
療腹痛腸澼，下痢赤白，小便利，及⿸疒邕疽瘡痔，女子崩中漏下，
產難胞衣不出。發明，赤石脂功專止血固下，仲景桃花湯，治下利便膿血者，
取石脂之重濇，入下焦血分而固脫，乾薑之辛溫，煖下焦氣分而補虛，粳米之甘溫，
佐石脂而固腸胃也，火熱暴注，初痢有積熱者勿用，本經養心氣，明目益精，
是指精血脫泄而言，用以固斂其脫，則目明精益矣，療腹痛腸澼等疾，
以其開泄無度日又不止，故取濇以固之也，治產難胞衣不出，乃指日久去血過多，
無力迸下，故取重以鎮之也，東垣所謂胞衣不出，濇劑可以下之，設血氣壅滯，
而胞衣不出，又非石脂所宜也，其白者斂肺氣，澀大腸，金匱風引湯用之，
專取以杜虛風復入之路也，青者入肝，黃者入脾，黑者入腎，總取治崩利水之功，
各隨其色而用之。</p>
<p>〔爐甘石〕甘溫無毒。發明，爐甘石得金銀之氣而成，專入陽明經而燥濕熱，
目病為要藥，時珍常用爐甘石煆飛，海螵蛸硼砂等分為細末，點諸目病皆妙，
又煆過水飛，丸如彈圓，多攢簪孔燒赤，煎黃連汁淬數次，點眼皮濕爛，
及陰囊腫濕，其功最捷。</p>
<p>〔無名異〕甘平無毒。本經主金瘡折傷內損，止痛生肌肉。發明，
無名異本經主折傷內損，今人治打傷腫痛，損傷接骨，又試效方，
臨杖預用酒服三五錢，則杖不甚傷，蘇頌醋磨敷腫毒者，亦取活血涼血之功耳。</p>
<p>〔石鍾乳〕甘溫無毒，以甘草紫背天葵同煮一伏時，杵粉入鉢細研，水飛澄過，
再研萬遍，磁器收之，若不經煆煉，服之令人淋。本經主欬逆上氣，明目益精，
安五藏，通百節，利九竅，下乳汁。發明，鍾乳乃山靈陽氣所鍾，故瑩白中空，
純陽通達，專走陽明氣分，若質實色渝，必生陰壑不無蛇F5之毒，誤餌傷人，
惟產乳源，形如鵝翎管者最勝，然性偏助陽，陰虛之人，慎毋輕服，內經云：
石藥之氣悍，服之令陽氣暴充，形體壯盛，昧者得此自慶，益肆淫泆，精氣暗損，
石氣獨存，孤陽愈熾，久之榮衛不從，發為淋濁，及為⿸疒邕疽，
是果乳石之過歟，抑人之自取耶，惟肺氣虛寒，欬逆上氣，哮喘痰清，下虛腳弱，
陰痿不起，大腸冷淋，精泄不固等疾，功效無出其右，本經主欬逆上氣者，
取其性溫而鎮墜之，則氣得歸元而病自愈，五藏安，則精自益，目自明其通百節，
利九竅下乳汁者，皆取甘溫助陽，色白利竅之力也，昔人言鍾乳與白朮相反，
而千金方每多並用，專取相反之性，激其非常之效，予嘗親試，末嘗有害，孔公孽，
孔竅中通附垂於石，如木之孽，即鍾乳之床，本經利九竅，下乳汁之功，
與鍾乳無異，而殷孽即孔公孽之根，又為瘡疽瘻痔溫散結氣之用，
惜乎世鮮知者。</p>
<p>〔石灰〕辛溫有毒。本經主瘍疽疥癬，熱氣惡瘡，癩疾死肌墮眉殺痔蟲，
去黑子瘜肉。發明，石灰稟壯火之餘烈，故能辟除陰邪濕毒，觀本經所主疽瘍疥瘙，
熱氣惡瘡，癩疾死肌等，皆外治之用，去黑子者火氣未散，性能灼物，
故能去黑子瘜肉及墮眉也，本經雖不言有毒，而內服之方，從無及此，其毒可知，
F6氏治中風口喎，以石灰醋炒調塗，左塗右，右塗左，立便牽正，
千金治身面疣，用苦酒浸石灰六七日，取汁頻頻滴之自落，又治溺死之人，
用化過細灰裏下部，以滲其水即活，又治瘻瘡不合，古塚中石灰厚傳之，
集玄方治面靨疣痣，F7水煮滾化礦灰，插糯米半入灰中，經宿色變如晶，
以鐵微撥動，點少許於上，半日汁出，剔去藥不得著水，二日即愈，
便簡方治痄腮腫痛，醋調陳年石灰傅之，肘後方治燙火傷灼，年久石灰，調油傅之，
又治刃金瘡，石灰裏之，即痛定血止，但不可著水，著水即爛肉也。</p>
<p>〔浮石（一名海石）〕鹹平無毒，煆過水飛用。發明，海石乃水沫結成，色白體輕，
故治上焦痰熱，止嗽，點目翳，傳痘⿸疒邕，功效最捷，又治諸淋，
散積塊，皆取鹹能軟堅之意，消癭瘤結核疝氣，然惟實證宜之，虛者誤投，
患亦最速，以其性專尅削肺胃之氣也，南海有浮水之石，沈水之香，
專取物類之相反，以治病氣之阻逆也。</p>
<p>〔陽起石（本經名白石）〕鹹溫無毒，色白揉之綿不脆者真，質堅脆者即偽，
煆過燒酒淬七次，杵過水飛用。本經主崩中漏下破子藏中血，癥瘕結氣，
寒熱腹痛無子，陰痿不起，補不足。發明，陽起石乃雲母之根，右腎命門藥，
下焦虛寒者宜之，黑錫丹用此，正以補命門陽氣不足也，
本經治崩中漏下陽衰不能統攝陰血也，又言破子藏中血，癥瘕結氣，
是指陰邪畜積而言，用陽起石之鹹溫，散其所結，則子藏安和，孕自成矣，
陰虛火旺者忌用，以其性專助陽也。</p>
<p>〔慈石〕（本經名玄石俗名㶸鐵石）辛鹹微寒無毒，入藥煆過，
醋淬七次研細水飛用。本經主周痺風濕，肢節中痛，不可持物，洗洗酸消，
除大熱煩滿，及耳聾。發明，慈石為鐵之母，腎與命門藥也，惟其慈故能引針，
千金慈硃丸，治陰虛龍火上炎，耳鳴嘈嘈，腎虛瞳神散大，蓋慈石入腎，鎮養真精，
使水不外移，硃硃入心，鎮養心血，使邪火不上侵，耳目皆受蔭矣，
本經主周痺風濕，肢節中痛，洗洗酸消，取辛以通痺而祛散之，重大一塊，
同煆穿山甲末，綿裹塞耳中，口含生鐵一塊，覺耳中如風雨F8即通。</p>
<p>〔代赭石（本經名須丸）〕苦甘平無毒，擊碎有乳形者真，火煆醋淬三次，
研細水飛用。本經主鬼疰賊風蟲毒，腹中毒邪，女子赤沃漏下。發明，
赭石之重以鎮逆氣，入肝與心包絡二經血分，本經治賊風蠱毒，赤沃漏下。發明，
赭石之重以鎮逆氣，入肝與心包絡二經血分，本經治賊風蠱毒，赤沃漏下。
取其能收斂血氣也，仲景治傷寒吐下後，心下痞硬，噫氣不除旋復代赭石湯，
取重以降逆氣滌痰涎也，觀本經所治皆屬實邪，即赤沃漏下，
亦是肝心二經瘀滯之患，其治難產胞衣不下，及大人小兒驚氣入腹，取重以鎮之也，
陽虛陰痿，下部虛寒忌之，以其沈降而乏生發之功也。</p>
<p>〔禹餘糧（本經名白餘粮與太乙餘粮功用皆同）〕甘平無毒，
細研水淘澄之，勿令有砂土。本經主欬逆寒熱煩滿，下赤白血閉，癥瘕大熱，
鍊餌服之，不肌輕身延年。發明，重可以去怯，禹餘糧之重，為鎮固之劑，
手足陽明血分藥，其味甘故治欬逆熱煩滿之病，其性澀，故主赤白帶下前後諸病，
仲景治傷寒下利不止，心下痞鞭，利在下焦，赤石脂禹餘糧丸主之，寒重以鎮痞逆，
濇以固脫泄也，抱朴子云：禹餘糧丸日再服，三日後令人多氣力，負擔遠行，
身輕不肌，即本經輕身取延年之謂。</p>
<p>〔空青〕甘酸大寒無毒。本經主青盲耳聾，明目利九竅，通血脈，養精神，益肝氣，
久服輕身延年。發明，空青感銅之精氣而結，故專入肝明目，本經主耳目九竅諸病，
皆通血脈，養精神，益肝氣之力也，久服輕身延年者，銅性善滌垢穢，
垢穢去而氣血清純，毋伐天和矣，時珍曰：空青與綠青，皆生益州，
及越雋山有銅處，東方甲乙是生肝膽，其氣之清者，為肝血，其精英，為膽汁，
開竅於目，血者五藏之英，皆因而注之為神，膽汁充則目明，減則目昏，
銅亦青陽之氣所生，其氣之清者為綠，猶肝血也，其精英為空青之漿，猶膽汁也，
其為治目神藥，蓋亦以類相感耳，但世罕得真醫亦罕識，以故俗諺有天下有空青，
人間無瞽目之說，不知此雖貴品，銅官始興涼州高平饒信等處，亦皆有之，
出銅坎者，銅質隱隱，內涵空綠，生金穴者金星粲粲，內涵空青，
總取得肝膽之精靈，通空竅之風氣也予嘗以此驗之，攷之張果玉洞要訣云：
空青似楊梅受赤金之精，甲乙陰靈之氣，近泉而生故能含潤，然必新從坎中出者，
則鑽破中有水，若出礦日久，則乾如珠矣，安有藏久不乾之理，
近世必以中空涵漿者為真，若爾則當名空漿，不當名空青矣，但須驗其中空，
內有青綠如珠者，即真空青，急不可得綠青可以代用，活法在人，可執一乎。</p>
<p>〔曾青（曾音層其青層層而生故石形如蚯蚓屎者真）〕酸小寒無毒。本經主目痛，
止淚出風痺利關節，通九竅破癥堅積聚。久服輕身不老。發明，曾青治目，
義同空青，以其並出銅礦與綠青同一根源，曾青則綠青之祖氣也，
古方太乙神精丹之，扁鵲治積聚留飲，有曾青丸，並見古今錄驗方，曾空二青，
近世絕罕，千金云：當取崑崙綠代之，即綠青也。</p>
<p>〔綠青（俗名石綠）〕微酸小毒。發明，痰在上宜吐之，在下宜利之，
綠青吐風痰眩悶，取二三錢，同龍腦少許調勻，以生薄荷汁，合酒溫服便臥，
涎自口角流出乃愈，不嘔吐而功速，故著之。</p>
<p>〔扁青（俗名石青）〕甘平無毒。本經主目痛明目折跌⿸疒邕腫金瘡不瘳，
破積聚解毒氣，利精神。發明，石青走肝磨堅積，故本經所主，皆肝經積聚之病，
時珍用吐風痰，研細溫水灌下即吐肝虛易驚多痰者宜之，形如縮砂者，名魚目青，
主治與扁青無異。</p>
<p>〔石膽（俗名膽礬）〕酸辛寒有毒，產秦州嵩岳，及蒲州中條山，
出銅處有之能化五金以之制汞則與金無異，本經主目痛金瘡諸癎痙，
女子陰蝕痛，石淋寒熱崩中下血諸邪毒氣。發明，石膽酸辛氣寒，入少陽膽經，
性寒收斂，味辛上行能涌風熱痰涎，發散風木相火又能殺蟲，
本經主目痛金瘡癎痙，取酸寒以滌濕熱淫火也，又為咽齒喉痹乳蛾，
諸邪毒氣要藥，涌吐風痰最快，方用米醋煮真鴨嘴，膽礬末醋調，
探吐膠痰即瘥久治紫白癜風，膽礬牡蠣粉生研醋調摩之，風犬咬傷，
膽礬末水服探吐，蜜調傅之立愈，胃脘蟲痛，茶清調膽礬末吐之，
走馬牙疳紅棗去核，入膽礬煆赤，研末敷之，追出痰涎即愈，百虫入耳，
膽礬和醋灌之即出，千金方也。</p>
<p>〔礜石〕辛熱有毒，久服令人筋攣，煆法以黃泥包炭火燒一日一夕乃可用之，
惡羊血不入湯液。本經主寒熱鼠瘻蝕，死肌風痹，腹中堅癖邪氣。發明，
時珍云：礜石與砒石相近，性亦相類，但砒石略帶黃暈，礜石全白，稍有分辨，
而古方礜石與礬石常相渾書，二字相似，故誤耳，然礬石性寒無毒，礜石性熱有毒，
不可不審甄權陰膈間積氣，冷濕風痹瘙癢積十年者，仲景云生用破人心肝，
嚴冬以此置水中，則水不氷，其熱毒之性不減砒石，今藥肆中往往充砒石，
而礜石僅可破積攻痹不能開痰散結，是以勝金丹截瘧丹，服之不效者，
良由誤用礜石之故，按王子敬靜息帖言，
礜石深是可疑凡喜服寒食散者輒發⿸疒邕毒，故云深可疑也，以其毒烈，
乾汞最速，故丹房目為仙藥，凡山中有礜則春不生草冬，不積雪而鼠食則斃，
蠶食則肥物類之宜忌，有不可解者其特生礜石，有蒼白紫桃花色金星銀星等類，
其毒不異，惟出金穴中者名握雪礜石，雖溫無毒，上B0為不同。</p>
<p>〔砒石（出信州故又名信石）〕苦辛大熱大毒色白有黃暈者名金腳砒鍊過者曰砒霜，
色紅者最劣，不堪入藥，畏菉豆芽茶冷水，入藥醋煮用，
或與芽茶同用或與浸濕生菉豆仁同研以殺其毒中其毒者以生羊血解之，
冷水多灌亦解，若犯火酒，必不可救。發明，砒霜瘧家常用，入口則吐利兼作，
吐後大渴，則與菉豆湯飲之，砒性大毒，誤食必死，奈何以必死之藥，
治必不死之病豈不殆哉，然狂癡之病又所必需勝金丹用之無不應者，
枯痔散與天靈蓋同用，七日痔枯自落，取熱毒之性以枯歹肉，
天靈蓋以透骨髓散宿垢，長肌肉也。</p>
<p>〔礞石〕辛鹹平無毒色青者入肝力勝，色黃者兼脾次之硝石煆過，杵細水飛用。
發明，青礞石厥陰之藥，其性下行，治風木太過，挾制脾土，
氣不運化積滯生痰壅塞膈上，變生風熱諸病，故宜此藥，重以下墜泄之，
使木平氣下，而痰積通利，諸證自除矣，今人以王隱君滾痰丸，
通治諸痰怪證不論虛實寒熱概用，殊為未妥不知痰因脾胃不能運化，積滯而生，
膠固稠粘者，誠為合劑，設因陰虛火炎，煎熬津液，凝結成痰如誤投之，
則陰氣愈虛，陽火彌熾，痰熱未除，而脾胃先為之敗矣，況乎脾胃虛寒，
食少便溏者得之，泄利不止，禍不旋踵，若小兒多變慢脾風證，每致不救，
可不慎歟。</p>
<p>〔花乳石（一名花蘂石）〕酸辛溫無毒出陝華諸郡，色黃中有淡白點，
以此得名，又代州山谷中有五色者，制法以花乳石五兩，同硫黃二兩，
入煬成罐內鹽泥固濟，加頂火煆過研細水飛用。發明，花乳石產硫黃山中，
其性大溫，厥陰血分藥也，葛可久治虛勞吐血有花蘂石散，
以其性溫善散瘀結也，和劑局方治金刃箭傷，打撲垂死，外有損處，
以煆過細末摻傷處，血化黃水，再摻即活，如內有損血入F9府，煎童子小便，
入酒少許，調灌一錢七立效，婦人產後惡血衝心，昏暈不省，
或胎死腹中胞衣不下致死，但心胸溫暖者，急以童便調灌一錢，取下惡血即安，
若膈上有血，化為黃水，即時吐出，或隨小便出甚效，但陰虛火炎，中無瘀積者，
誤用必殆。</p>
<p>〔河沙〕微寒無毒。發明，河沙得水土之氣，故夏月發㿀子，
通石淋主絞腸痧痛，用沙炒熱冷水淬之，澄清服效，又風濕頑痹不仁，筋骨攣縮，
六月取河沙曝熱，伏坐其中，冷即易之，取微汗，忌風冷勞役，不過數次愈，
其王田沙，夏月發痲疹良。</p>
<p>〔石燕〕甘寒無毒。發明，石燕出祈陽西北江畔砂灘上，形似蚪而小，堅重於石，
俗云因雷雨則自石穴中出，隨雨飛墮者，妄也其性寒涼，乃利竅行濕熱之物，
故能療眼目障翳，磨水不時點之，熱淋煮汁飲之，婦人難產，兩手各執一枚即下，
然不若磨汁飲之，僅似有理。</p>
<p>〔石蟹〕甘寒無毒。發明，石蟹生南海，近海州郡皆有之，體質石也，與蟹相似，
或言崖州榆林港內土極細最寒，蟹入不能運動，片時成石，亦妄言也，
其性鹹寒質堅，能磨翳積，故青盲目淫膚翳丁翳漆瘡皆水磨點塗，催生下胎，
療熱極血暈，熟水磨服。</p>
<p>〔蛇黃〕溫微毒。發明，蛇黃生蛇腹中，如牛黃之類，世人因其難得，
遂以蛇含石醋煆水飛代之，取蛇之性竄入肝也，蛇含石入手足厥陰血分，
與代赭之性不甚相遠，為小兒鎮攝驚癎之重劑，脾風泄瀉者宜之。</p>
<p>〔霹靂碪（即雷楔）〕溫無毒。發明，雷楔稟東南水火之氣，
治小兒驚癎磨汁服之作枕辟惡夢不祥，鎮邪瘧，刮屑殺瘵蟲下蠱毒，
置箱F0不生蛀蟲，佩之安神治驚邪之疾。</p>

<h2>鹵石部</h2>
<p>〔食鹽〕鹹寒無毒。本經主結熱喘逆胸中病，令人吐。發明，鹹走腎走血，
腎病血病人無多食鹽，以血得鹹，則凝也，補腎藥用之，
不過借為引導耳乾霍亂及臭毒頭疼腹痛，多用鹽水吐之，本經所主結熱喘逆者，
以鹹能下氣，過鹹則引涎水聚於膈上，而涌之也好食鹹者，人多黑色耗血之驗也，
病水腫忌食，以甚走腎助邪水之逆滿也，千金治妊婦橫生逆產，先露手足，
以鹽摩產婦腹，并塗兒手足，急以爪搔之，即縮入而正產，又殺蟲毒，凡水蛭蚯蚓，
得鹽即化為水，毒蟲螫者，以鹽擦之，其毒即解，鹽之味鹹性降，
下氣最速治下部䘌瘡，吐胸中痰澼，止心腹卒痛，不可多食，傷肺喜欬，
扁鵲云能除一切大風痛，炒熱熨之，今人救朱魚噞雷電暴雨欲死，但口微動者，
速將鹽少許調水，貯魚於中，時時微動其水即活，鱗尾有損處，以鹽塗之，即生出，
鹽為水之精，專得涵養之力也，今人食暴雨潦水腹脹，以鹽湯探吐即安，
其解水毒可知。</p>
<p>〔戎鹽（一名石鹽俗名青鹽與光明鹽同類）〕鹹寒無毒。本經主明目目痛，
益氣堅筋骨去毒蠱。發明，戎鹽稟至陰之氣，凝結而成，不經煎鍊生涯涘之陰，
功專走血入腎，治目中瘀赤昏澀，金匱茯苓戎鹽湯，治小便不通，取其補腎，
利膀胱也，又能固齒明目，治目痛益氣堅筋骨，一皆補腎之力，本經首主明目目痛，
是熱淫於內，治以鹹寒，又言去毒蠱者，鹹能軟堅蠱毒邪氣，不能浮長矣。</p>
<p>〔鹵鹼（一名石鹼）〕苦鹹微寒無毒。本經主大熱消渴狂煩，除邪及下蠱毒，
柔肌膚。發明，鹹味鹹性走，故能消痰磨積，袪熱煩蠱毒，消渴屬實熱者宜之，
肌膚粗者，以湯洗之頑皮漸退，是即柔肌膚之謂也。水鹼乃竈灰淋湯，
沖銀黝腳所造，性能發麵，故麵舖中無不用之，病人食之，多發浮腫，
故方後每忌濕麵，觀其善滌衣垢，尅削可知。</p>
<p>〔凝水石（即寒水石）〕辛鹹寒無毒，近世真者絕不易得，欲驗真偽，
含之即化為水，否即是偽，石膏亦名寒水石，與此不同。本經主身熱腹中積聚邪氣，
皮中如火燒滿。發明，寒水石生積鹽之下，得陰凝之氣而成，鹽之精也，
治心腎積熱之上藥，本經治腹中積聚，鹹能軟堅也，身熱皮中如火燒，鹹能降火也，
金匱風引湯，局方紫雪，皆用以治有餘之邪熱也，如無真者，戎鹽玄精石皆可代用，
總取鹹寒降泄之用耳。</p>
<p>〔玄精石〕辛鹹無毒，青白龜背者良。本經除風冷邪氣濕痹，益精氣，發明，
玄精石稟太陰之精，與鹽同性，故其形皆六出，象老陰之數也，本經言味鹹氣溫，
傳寫之誤，其氣寒而不溫，其味辛鹹沈降，同硫黃硝石，治上盛下虛，收陽助陰，
有扶危拯逆之功，來復丹用之，專取一陽來復之義，寒因寒用，深得本經諸治之奧。</p>
<p>〔朴硝〕辛苦鹹寒有毒，黃者傷人，赤者殺人，入藥必取白者，以水煎化，澄去滓，
入萊菔自然汁同煮，傾入盆中，經宿結成如氷，謂之盆硝，齊衛之硝，上生鋒芒，
謂之芒銷，川晉之硝，上生六稜，謂之牙硝，取芒硝再三，以萊菔汁煉去鹹味，
懸當風處，吹去水氣，輕白如粉，謂之風化，硝以芒硝牙硝同萊菔汁甘草煎過，
鼎罐昇煆，謂之玄明粉。本經主五藏積熱，胃脹閉，滌蓄結飲食，
推陳致新除邪氣（向錯簡在硝石條內今正之詳治五藏等證皆熱邪固積決非硝石所能）
。發明，熱淫於內，治以鹹寒，堅者以鹹軟之，熱者以寒消之，
不出本經推陳致新之妙用，仲景大陷胸湯，調胃承氣湯，皆用芒硝軟堅去實，
且帶微辛，所以走而不守，若熱結不致堅者，不可輕用，小兒赤遊風，以硝傾湯中，
取布蘸濕拭之。</p>
<p>〔玄明粉（御藥院方名白龍粉）〕辛甘微寒無毒。發明，玄明粉用芒硝煆過多遍，
佐以甘草，緩其鹹寒之性，用治隔上熱痰，胃中實熱，腸中宿垢，
非若芒硝之力峻傷血也，然脾胃虛寒，及陰虛火動者，慎勿輕用以取虛虛之咎。</p>
<p>〔風化硝〕甘鹹寒無毒。發明，風化硝甘緩輕浮，故治上焦心肺痰熱，
而不致於泄利者宜之，并治經絡之痰濕，但重著而非痰痛者，用之有效，
指迷茯苓丸，治痰濕流於肩背之陽位，而隱隱作痛，最為合劑，
然惟體肥氣實者為宜，眼瞼赤腫，和人乳點之。</p>
<p>〔硝石（即焰硝）〕辛苦鹹溫有毒，溶化投甘草結定取用，本經主百病，
除寒熱邪氣，逐六府積聚結固留癖，
能化七十二種石（諸家本草皆錯簡在朴硝條內詳化七十二種石豈朴硝能之）。發明，
焰硝屬火，其性上升，能破積散堅，治諸寒熱交錯之病，升散三焦火鬱，
調和藏府虛寒，除寒熱邪氣，逐六府積熱，不出本經主治也，別錄言天地至神之物，
能化七十二種石，抱朴子亦云：能消柔五金，化七十二石，其錯簡可知與硫黃同用，
即配偶二炁，均調陰陽，有升降水火之功，治冷熱緩急之病，蓋硫黃性煖而利，
其性下行，硝石性煖而散，其性上行，一升一降，此制方之妙也。</p>
<p>〔磠砂〕鹹苦辛熱有毒，醋煮乾刮下用，番禺者良，畏酸漿水，忌羊血，中其毒者，
生菉豆研汁恣飲解之。發明，磠砂大熱，乃鹵液所結，秉陰毒之氣含陽毒之精，
破積攻堅，無出其右，故能治噎膈反胃，積塊肉癥，其性能柔金銀，故銲藥用之，
所言化人心為血者，甚言其迅利也，外用治惡肉，除疣贅，去鼻中瘜肉最捷，
但不可過用，用過急以甘草湯洗之，觀金銀有偽，投磠砂罐中，悉能消去，
況人腹中有久積死胎，豈不腐潰，但其性毒烈，苟有生機，慎勿輕試。</p>
<p>〔蓬砂（一名鵬砂）〕甘微鹹無毒，甘草湯煮化微火炒鬆用。發明，
蓬砂味甘微鹹氣溫色白而質輕，能去胸膈上焦之實熱，素問云：熱淫於內，
治以鹹寒，以甘緩之是也，其性能柔五金而去垢膩，故主痰嗽喉痹，破癥結，
噎膈積聚，骨鯁結核惡肉，取其能柔物也，含化嚥津，治喉中腫痛，膈上痰熱，
取其能散腫也，眼目障翳口齒諸病用之，取其能滌垢也，昔人治骨鯁，百計不下，
取含嚥汁，脫然如失，此軟堅之徵也。</p>
<p>〔石硫黃〕酸鹹大熱有毒，以萊菔挖空，入硫黃蒸熟用或入豆腐中煮七次用，
或醋煆用，豬臟中制用，各隨本方，硫是礬之液，礬是鐵之精，磁石是鐵之母，
故鐵砂磁石制入硫黃立成紫粉，硫能乾汞，見五金而黑，得水銀則赤也。
本經主婦人陰蝕疽痔惡血，堅筋骨除頭禿。發明，硫黃稟純陽之精，賦大熱之性，
助命門相火不足，寒鬱火邪，胃脘結痛，腳冷疼弱者宜之，其性雖熱，
而疎利大腸與燥濕之性不同，但久服傷陰，多致便血，傷寒陰毒，爪甲純青，
火焰散，屢奏神功，陰水腹脹，水道不通金液丹服之即效，本經治陰蝕疽痔，
乃熱因熱用，以散陰中蘊積之垢熱，但熱邪亢盛者禁用，又言堅筋骨者，
取以治下部之寒濕，若濕熱痿痹，良非所宜，人身陰常不足，陽常有餘，
苟非真病虛寒，胡可服此毒熱，類按有久服硫黃，人漸縮小之例，
石頑親見李堯占服此數年，臨斃縮小如七八歲童子狀，
正內經所謂熱則骨消筋緩是也。</p>
<p>〔礬石〕酸澀微寒無毒，明如鵬砂起橫櫺者，名馬齒礬最勝，生用煆用各隨本方，
生者多食破人心肺。本經主寒熱洩利，白沃陰蝕惡瘡，目痛堅骨齒。發明，
白礬專收濕熱，固虛脫，故本經主寒熱泄利，益指利久不止，虛脫滑泄，
因發寒熱而言，其治白沃陰蝕惡瘡專取滌垢之用，
用以洗之則治目痛漱之則堅骨齒，引景曰經云：堅骨齒誠為可疑，
以其性專入骨，多用則損齒，少用則堅齒，齒乃骨之餘也，為末去鼻中瘜肉，
其治氣分之痰濕癰腫最捷，侯氏黑散用之，使藥積腹中，以助悠久之功，
故蠟礬丸以之為君，有人遍身生瘡如蛇頭，服此而愈，甄權生含嚥津，治急喉痹，
皆取其去穢之功也，若濕熱方熾，積滯正多，誤用收濇，為害不淺，
岐伯言久服傷人骨，凡陰虛咽痛，誤認喉風，陰冷腹痛，誤認臭毒而用礬石必殆。</p>
<p>〔綠礬（一名皂礬）〕酸寒無毒。發明，皂礬專除垢膩，同蒼朮酒麴醋丸，
治心腹中滿，或黃腫如土色甚效，蓋礬色綠味酸，燒之則赤，用以破血分之瘀積，
其效最速，金匱治女勞黑癉，硝石礬石丸，專取皂礬以破瘀積之血，綠其未經註明，
嘗有誤用白礬濇收，殊昧此理，又婦人白沃經水不利，子藏堅癖，中有乾血白物，
用礬紅杏仁蜜丸納陰中，日一易之。</p>

<h2>山草部</h2>
<p>〔甘草（一名國老）〕甘平無毒，反海藻大戟甘遂芫花，補中散表灸用，
瀉火解毒生用，中心黑者，有毒勿用。本經主五藏六府寒熱邪氣，堅筋骨，長肌肉，
倍氣力，解金瘡腫毒。發明，甘草氣薄味厚，升降陰陽，大緩諸火，生用則氣平，
調脾胃虛熱，大瀉心火，解⿸疒邕腫金瘡諸毒，灸之則氣溫，補三焦元氣，
治藏府寒熱而散表邪，去咽痛，緩正氣，養陰血，長肌肉，堅筋骨，能和衝脈之逆，
緩帶脈之急，凡心火乘脾，腹中急痛，腹皮急縮者，宜倍用之，其性能緩急，
而又協和諸藥，故熱藥用之緩其熱，寒藥用之緩其寒，寒熱相兼者，用之得其平，
本經治藏府寒熱邪氣，總不出調和胃氣之義，仲景附子理中用甘草，恐僭上也，
調胃承氣用甘草，恐速下也，皆緩之之意，小柴胡有黃芩之寒，
人參半夏之溫而用甘草，則有調和之意，灸甘草治傷寒脈結代心動悸，
渾是表裏津血不調，故用甘草以和諸藥之性而復其脈，深得攻補兼該之妙用，
惟土實脹滿者禁用，而脾虛脹滿者必用，蓋脾溫則健運也，世俗不辨虛實，
一見脹滿，便禁甘草，何不思之甚耶，凡中滿嘔吐，諸濕腫滿，酒客之病，
不喜其甘，藻戟遂蕘與之相反，亦迂緩不可救昏昧耳，
而胡洽治痰澼以十棗湯加甘草大戟，乃痰在膈上，欲令通泄以拔病根也，
古方有相惡相反並用，非妙達精微者，不知此理，其梢去莖中痛，節解癰疽毒，
條草生用解百藥毒，凡毒遇土則化，甘草為九土之精，故能解諸毒也，千金方云：
甘草解百藥毒，如湯沃雪，有中烏頭巴豆毒，甘草入腹即定，驗如反掌，
方稱大豆解百藥毒，予每試之不效，加甘草為甘豆湯，其驗甚捷，嶺南人解蠱，
凡飲食時，先用灸甘草一寸嚼之，若中毒隨即吐出。</p>
<p>〔黃耆〕甘溫無毒，入益氣藥灸用，入解表及托裏藥生用，肥潤而軟者良，
堅細而枯者，食之令人胸滿。本經主癰疽久敗，排膿止痛，大風癩疾，
五痔鼠瘻補虛小兒百病。發明，黃耆甘溫，氣薄味厚，升少降多，陰中陽也，
能補五藏諸虛，入手足太陰手陽明少陽，而治脈弦自汗，瀉陰火去肺熱，無汗則發，
有汗則止，入肺而固表虛自汗，入脾而托已潰癰瘍，本經首言癰疽久敗，排擃止痛，
次言大風癩痰，五痔鼠瘻，皆用生者，以疏衛氣之熱，性雖溫補，
而能通調血脈，流行經絡，可無擬於壅滯也，其治氣虛盜汗自汗，及皮膚痛，
是肌表之藥，治咯血柔脾胃，是中州之藥，治傷寒尺脈不至，補腎藏元氣不足，
及嬰兒易感風邪，發熱自汗諸病，皆用灸者，以實衛氣之虛，乃上中下內外三焦藥，
即本經補虛之謂，如痘疹保元湯，治脾肺虛熱當歸補血湯，治血虛發熱，
皆為聖藥黃耆同人參則益氣，同當歸則補血，同白朮防風則運脾濕，
同防風防已則祛風濕，同桂枝附子，則治衛虛亡陽汗不止，為腠理開闔之總司，
又黃耆性專實衛，溫補下元，而當歸補血湯，曷不用地黃之，屬反用此三倍於歸，
其義何居，蓋陰血之虛而發熱，明係陽從陰亢，自必峻用陰中之陽藥為君兼，
當歸引入血分，自然陽生陰長，陰邪退聽而亢熱除矣，若用純滋膩，徒資膠滯，
熱無由而散也，是黃耆固護其營，不使重奪其汗，而陰自守熱自除矣，
昔人言無汗不得用黃耆，服之令人胸滿，此指表實形瘦色蒼，胸中氣盛者而言，
若衛氣虛衰之人感寒，雖用表藥，多不得作汗，須用黃耆建中之屬，始得汗解，
不可拘於俗見，而廢聖法也，唐許胤宗治柳太后病風不能言，脈沈而口噤，
乃造黃耆防風湯數斛，置於床下，氣如咽霧，一夕便得語也，
此義惟玉屏風散得之黃耆性畏防風，然得防風，其功愈大，蓋相畏而相使者也。</p>
<p>〔人參（古作葠）〕甘苦微溫無毒，產高麗者良，反藜蘆畏，鹵鹽，陰虛火炎，
欬嗽喘逆者，青鹽製之。本經補五藏，安精神，定魂魄，止驚悸，除邪氣，
明目開心益智，久服輕身延年。發明，人參甘溫，氣薄味厚，陽中微陰，
能補肺中元氣，肺氣旺，四藏之氣皆旺，精自生而形自盛，肺主諸氣故也，
古人血脫益氣，蓋血不自生，須得補陽氣之藥乃生，陽生則陰長，血乃旺耳，
若單用補血藥，血無由而生也，素問言無陽則陰無以生，無陰則陽無以化，
故補氣必用人參，補血須兼用之，仲景言病人汗後身熱亡，血脈沈遲，下利身涼，
脈微血虛，並加人參蓋有形之血，未能即生希微之氣，所當急固，無形生有形也，
丹溪言虛火可補，參耆之屬實火可瀉，芩連之屬，後世不察，概謂人參補火謬矣，
夫火與元氣，勢不兩立，正氣勝則邪氣退，人參既補元氣，又補邪火，
是反復之小人矣，又何與甘草茯苓白朮為四君子耶，凡人面白面黃面青黧悴者，
皆脾肺腎氣不足，可用也，面赤面黑者，氣壯神強，不可用也，脈浮而芤濡，
虛大遲緩無力，沈而遲濇，弦細微弱結代，或右手關部無力，皆可用也，
若弦強緊實，滑數洪盛，長大無力，或右手獨見脈實，皆火鬱內實，不可用也，
潔古謂喘嗽勿用者痰實氣壅之喘也，若腎虛氣短喘促者，必用也，
仲景謂肺寒而嗽勿用者，寒束熱邪，壅滯在肺之嗽也，
若自汗惡寒而嗽者，必用也，東垣謂久病鬱熱在肺勿用者，乃火鬱於內，
宜發不宜補也，若肺虛火旺，氣短自汗者，必用也，丹溪言諸病不可驟用者，
乃邪氣方銳，宜散不宜補也，若裏虛吐利，及久病胃弱，虛痛喜按者，必用也，
節齋謂陰虛火旺吐血勿用者，乃血虛火亢，能食脈強，服人參則陽愈旺，陰愈消，
未有不引血大脫也，若自汗氣短，肢寒脈虛者，必用也，古今治勞莫過於葛可久，
其獨參湯保真湯，未嘗廢人參而不用，惟痳疹初發，身發熱而斑點未形，傷寒始作，
證未定而熱邪方熾，不可用耳，喻嘉言曰：傷寒有宜用人參入藥者，
發汗時元氣大旺，外邪乘勢而出，若元氣素弱之人，藥雖外行，氣從中餒，
輕者半出不出，留連致困，重者隨元氣縮入，發熱無休，所以虛弱之人，
必用人參入表藥中，使藥得力，一涌而出，全非補養之意，即和解藥中，
有人參之大力，居間外邪遇正，自不爭而退舍，亦非補一邊之意，而不知者，
謂傷寒無補，邪得補彌熾，斷不敢用，而市井愚夫，乃交口勸病人不宜服參，
醫者又避嫌遠謗，一切可生之機，悉置不理殊失，本經除邪氣之旨矣，古今諸方，
表汗用參蘇飲敗毒散，和解用小柴胡，解熱用白虎加人參湯，竹葉石膏湯，
攻下用黃龍湯，領人參深入驅邪，即熱退神清，從仲景至今，明賢方書，
無不用人參，何為今日醫家，屏絕不用，以阿諛求容，全失一脈相傳之宗旨，
殊不知誤用人參殺人者，皆是與黃耆白朮乾薑當歸，肉桂附子，同行溫補之誤所致，
不與羌獨柴前，芎半枳桔等，同行汗和之法所致也，安得視人參為砒鴆刀刃，
固執不通耶，又痘疹不宜輕用人參者，青乾柴黑陷，血熱毒盛也，若氣虛頂陷，
色白皮薄，泄瀉漿清，必用也，故博愛心鑑治痘，以保元湯為要藥，
人參得升麻補上焦之氣，瀉中州之火，得茯苓補下焦之氣，瀉腎中之火，
東垣交泰丸，用人參皂莢，是惡而不惡也，治月閉，用四物加人參五靈脂，
是畏而不畏也，痰在胸膈，以人參藜蘆同用而取涌越，是激其怒性也，
惟右手獨見脈實者，為肺經本有火，故不宜用，若右手虛大而嗽者，
雖有火邪，此為虛火上炎，腎水不足，乃刑金之火，非肺金之火，正當以人參救肺，
但須用多，方始得力，若少用必增脹滿，本經言安五藏，定魂魄，止驚悸，
明目開心益智者，以藏氣安和，心神寧定，當無驚悸昏昧之慮矣，其除邪氣者，
以甘溫之力協諸表藥，助胃祛邪，譬諸坐有君子，則小人無身之地矣，繆子經疏云：
人參論其功能之廣，如本經所說，信非虛語，第其性亦有所不宜，世之錄其長者，
或遺其短，摘其瑕者，或棄其瑜，是以或當用而後時，或非宜而罔投，或蒙其利，
反見其害二者之誤，其失則一，使良藥不見信於世，粗工互騰其口說，
豈知人參本補五藏真陽之氣者也，若夫虛羸尪怯，勞役饑飽所傷，努力失血，
以致陽氣短乏，陷入陰分，發熱倦怠，四肢無力，或中暑傷氣，氣無以動，
或嘔吐泄瀉，霍亂轉筋，胃弱不食，脾虛不磨，或真腸衰少，腎氣乏絕，陽道不舉，
或中風失音，產後氣喘，小兒慢驚，痘後氣虛，潰瘍長肉等證，投之靡不立效，
惟不利於肺家有熱，欬嗽吐痰，吐血衂血，骨蒸勞瘵，
陰虛動火之候，蓋肺者清肅之藏，真氣無虧，則寧謐清淨，以受生氣之熏蒸，
而朝百脈，苟縱恣情欲，虧損真陰，火空則發，熱起於下，火爍乎上，則肺先受之，
火乃肺之賊邪，邪氣勝則實，實則肺熱鬱結，為痰嗽癢，而血熱妄行，
溢出上竅，王好古所謂肺熱還傷肺是也，若誤投之，鮮克免者，
此皆實實之誤於人參何咎哉。產山西太行山者，名上黨人參，雖無甘溫峻補之功，
卻有甘平清肺之力，亦不似沙參之性寒專泄肺氣也。參蘆能耗氣，專入吐劑，
涌虛人膈上清飲宜之，鹽哮用參蘆涌吐最妙，參蘆涌吐，參鬚下泄，
與當歸紫菀之頭止血，身和血尾破血之意不殊，參鬚價廉，貧乏之之，人往往用之，
其治胃虛嘔逆，欬嗽失血等證，亦能獲效，以其性專下行也，
若治久痢滑精崩中下血之證，每致增劇，以其味苦降泄也，其蘆世罕知用，
惟江右人稱為竹節參，近日吾吳亦有用之者，其治瀉利膿血，崩帶精滑等證，
俱無妨礙，如氣虛火炎，喘嘔嗽血，誤用轉劇，昔人用以涌吐者，取其性升，
而於補中寓瀉也，此義前人未發，因屢驗而筆之。</p>
<p>〔沙參〕甘淡微寒無毒，有南北二種，北者質堅性寒，南者體虛力微，反藜蘆。
本經主血結驚氣，除寒熱，補中益肺氣。發明，沙參專泄肺氣之熱，
故喘嗽氣壅，小便赤濇不利，金受火尅，陰虛失血，或喘欬寒熱，
及肺痿等疾宜之，本經主血結驚氣者，因驚氣入心，心包熱鬱而血結也，除寒熱者，
鬱熱解而寒熱除也，補中益肺氣者，用以清理肺胃之虛熱，則津液復而正氣受益矣，
潔古言肺寒用人參，肺熱用沙參，好古言沙參性寒，補五藏之陰，
總未達輕虛泄熱之義也，衛生方治肺熱欬嗽，沙參一味，水煎服之，
肘後方治卒然疝痛，自汗欲死，沙參為末，酒服立瘥，證治要訣治婦人白帶，
沙參為末，米飲服之，蓋沙參專開肺氣，肺氣清，則木邪散而疝自除，帶自愈矣，
時珍云：人參甘苦而溫，其體重實，專補脾胃元氣，因而益肺與腎，
故內傷元氣者宜之，沙參甘淡而寒，其體輕虛，專治肺氣，因而益脾與腎，
故金受火尅者宜之，此即本經補中益肺氣之謂，一補陽而生陰，
一補陰而制陽，不可不辨。</p>
<p>〔桔梗（本經名薺苨）〕辛甘苦微溫無毒，甘者為薺苨，苦者為桔梗，
咬之腥濇者為木梗，不堪入藥。本經主胸脇痛如刀刺，腹滿腸鳴幽幽，
驚恐悸氣。發明，桔梗上升清肺氣，利咽喉，為肺部引經，又能開發皮腠，
故與羌獨柴胡窮蘇輩同為解表藥，與甘草同為舟楫之劑，諸藥有此一味，
不能下沈也，傷寒，邪結胸脇，則痛如刀刺，邪在中焦，則腹滿腸鳴幽幽，
辛甘升發，苦淡降泄，則邪解而氣和矣，其主驚恐悸氣者，心脾氣鬱不舒，
用以升散之也，朱肱用桔梗治胸中痞滿，總不出本經主治，仲景治寒實結胸，
同貝母巴豆，取其溫中消榖破積也，治肺癰唾膿血，用桔梗甘草，
取排膿而清濁氣也，治少陰證二三日咽痛，用甘草桔湯，取其調寒熱通陰氣也，
千金方治喉痺毒氣，桔梗二兩，水煎頓服，加甘草連翹荊防，名如聖湯，
通治咽喉諸病，桔梗有甘苦二種，甘者曰薺苨。千金治強中為病，
莖長興發不交精出，取其能升解熱邪於上也，又乾欬嗽，
及G1火之邪鬱在肺中，亦宜甘以潤之，痢疾腹痛，乃肺金之氣鬱在大腸，
則宜苦以潤之，甘升而苦降也，此藥升降諸氣，能入肺使諸氣下降，
俗泥為上升而不能下行，失其用矣，痘疹下部不能起發，為之切忌，
以其性能阻藥力於上，不得下達也，惟陰虛久嗽不宜用，以其通陽泄氣也，
其蘆吐膈上風熱實痰，生研末，白湯調服二三錢探吐之。</p>
<p>〔黃精〕甘平無毒，勿誤用鈎吻，鈎吻即野葛，葉頭尖有毛鈎子，
又名斷腸草，誤用殺人，黃精則莖紫花黃，葉似竹葉也。發明，
黃精為補中宮之勝品，寬中益氣，使五藏調和，肌肉充盛，骨髓堅強，
皆是補陰之功，但陽衰陰盛人服之，每致泄瀉痞滿，不可不知。</p>
<p>〔葳蕤（本經名女萎又名玉竹）〕甘平無毒，肥白者良，入發散風熱藥生用，
入補藥蜜水拌，飯上蒸熟用。本經主中風暴熱，不能動搖，趺筋結肉諸不足，
久服去面黑䵟，好顏色潤澤，輕身不老。發明，萎蕤甘潤性平，滋肺益腎，
補而不壅，善調厥陰久襲之風，故本經治中風暴熱等病，皆取其養正祛邪之力也，
別錄主心腹結氣，虛熱腰痛，莖中寒，目痛眥爛淚出，甄權主內補不足，
去虛勞客熱，頭痛不安，千金治風溫自汗身重，語言難出，萎蕤湯以之為君，
其源本諸麻黃升麻湯，深得仲景之奧，時珍用治虛勞寒熱，痁瘧不足之證，
用代參蓍，不寒不燥，大有殊功，不止於去風熱溫毒而已，又主小便卒淋，
發熱口乾，眼黑頭眩目赤澀痛，其性雖潤，而無傷犯脾胃，奪食泄瀉之虞，
但其性之緩耳。</p>
<p>〔知母〕苦甘寒無毒，肥白者良，鹽酒炒用。本經主消渴熱中，除邪氣，
肢體浮腫下水，補不足益氣。發明，知母沈降，入足少陰氣分，及足陽明，
手足太陰，能瀉有餘相火，理消渴煩熱蒸，仲景白虎湯，酸棗湯皆用之，
下則潤腎燥而滋陰，上則清肺熱而除煩，但外感表證未除，瀉痢燥渴忌之，
脾胃虛熱人誤服，令人作瀉減食，故虛損大忌，近世誤為滋陰上劑，勞瘵神丹，
因而夭枉者多矣，本經言除邪氣肢體浮腫，是指濕熱水氣而言，故下文云：
下水補不足益氣，乃濕熱相火有餘，爍灼精氣之候，故用此清熱養陰，
邪熱去則正氣復矣。</p>
<p>〔肉蓯蓉〕甘鹹微溫無毒，酒洗去甲及腐，切片焙用。本經主五勞七傷，
補中除莖中寒熱痛，養五藏，強陰益精氣多子，婦人癥瘕。發明，肉蓯蓉與瑣陽，
總是一類，味厚性降，命門相火不足者宜之，峻補精血，驟用反動大便滑泄，
本經主勞傷補中者，是火衰不能生土，非中氣之本虛也，治婦人癥瘕者，
鹹能耎堅而走血分也，又肉蓯蓉止洩精遺瀝，除莖中寒熱痛，以其能下導虛火也，
鎖陽治腰膝軟弱，以其能溫補精血也，總皆滋益相火之驗，老人燥結，宜煮粥食之，
但胃氣虛者服之，令人嘔吐泄瀉，強陽易興，而精不固者忌之。</p>
<p>〔天麻（本經名離母一名定風草莖名赤箭）〕辛平微溫無毒，濕紙裹煨熟切片用。
本經主殺鬼精物，蠱毒惡氣，久服益氣力，長陰肥健。發明，天麻味辛濃厚，
性升屬陽，為肝家氣分藥，故肝虛不足，風從內生者，天麻芎藭以補之，諸風掉眩，
眼黑頭旋，風虛內作，非天麻不治，小兒驚痰風熱，服天麻即消，天麻乃定草，
久服則遍身發出紅斑，是驅風之驗也，按天麻性雖不燥，畢竟風劑，若血虛無風，
火炎頭痛，口乾便閉者，不可妄投，本經言殺鬼精物，蠱毒惡氣者，以其能定風，
鎮八方之邪氣也，久服益氣力，長陰肥健者，其性屬陽，陽生則陰長也。</p>
<p>〔白朮（一名山薑）〕甘溫無毒。雲朮肥大氣壅，台朮條細力薄，
寧國狗頭朮皮赤梢大，然皆栽灌而成，故其氣濁，不若於潛野生者氣清，
無壅滯之患。入諸補氣藥，飯上蒸數次用，入肺胃久嗽藥，蜜水拌蒸，
入脾胃痰濕藥，薑汁拌晒，入健脾藥土炒，入瀉痢虛脫藥，炒存性用，
入風痺痰濕利水破血藥，俱生用，然非於潛產者，不可生用也。本經主風寒濕痺，
死肌痙疽，止汗除熱，消食，作煎。久服輕身，延年不饑。發明，白朮甘溫味厚，
陽中之陰，可升可降，入脾胃二經，生用則有除濕益燥，消痰利水，治風寒濕痺，
死肌痙疽，散腰臍間血，及衝脈為病，逆氣裏急之功，製熟則有和中補氣，
止渴生津，止汗除熱，進飲食安胎之效，本經主風寒濕痺死肌痙疽者，
正以風寒濕三者合而成痺，痺者拘攣而痛是也，經曰地之濕氣感，則害人皮肉筋骨，
死肌者，濕毒侵肌肉也，痙者，風寒乘虛客於肝脾腎經所致也，疽者，
脾胃虛而濕熱瘀滯也，如上諸證，莫由風寒濕而成，朮有除此三者之功，
故能祛其所致之疾也，止汗除濕進食者，濕熱盛則自汗，濕邪客則發熱，
濕去則脾胃燥，燥則食自消，汗自止，熱自除矣，又主大風在身而風眩頭痛，
目淚出消痰水，逐皮膚間風水結腫，除心下急滿，及霍亂吐下不止，利腰臍間血，
益津煖胃，消榖嗜食，得參苓大補中氣，得枳橘健運飲食，
本經言消食作煎餌留其滓以健運脾氣，食自化矣，仲景五苓散，祖素問澤朮麋銜湯，
並用生者，但彼兼麋銜以統血，則汗自止，此兼桂枝以通津，則渴自除，
潔古枳朮丸，祖金匱枳實湯，彼用生者以健胃，則逆滿自愈，此用熟者以助脾，
則飲食自強，且以荷葉裹飯為丸取清震之氣，以鼓尅運之力也，
蓋白朮得中宮沖和之氣，補脾胃藥以之為君，脾土旺則清氣升而精微上，
濁氣降而糟粕輸，仲景有云：白朮稟純陽之土氣，除邪之功勝，而益陰之效虧，
故病屬陰虛血少精不足，內熱骨蒸，口乾唇燥，欬嗽吐痰，
吐血鼻衂齒衂，便閉滯下者，法咸忌之，朮燥腎而閉氣，
肝腎有動氣者勿服，劉涓子云：癰痘忌白朮，其燥腎而閉氣，故反生膿作痛也，
凡藏皆屬陰，世人但知白朮能健脾，寧知脾虛而無濕邪者用之，反燥脾家津液，
是損脾陰也，何補之有，此最易誤，故特表而出之。</p>
<p>〔蒼朮（本經名山薊）〕苦辛溫無毒，產茅山者，味甘形瘦多毛最良，
吳郡諸山者次之，楚中大塊辛烈氣燥者為下，製用糯米泔浸，刮去皮切片，
同芝麻炒，或麻油炒通黃，去焦末，或去皮切片，蜜水拌飯上蒸用，
又白露後以泔水淨，置屋上晒露一月，謂之神朮。本經主風寒濕痺，死肌痙疽。
發明，蒼朮辛烈，性溫而燥，可升可降，能徑入諸經，
疎泄陽明之濕而安太陰，辟時行惡氣，因經泔浸炒，故能除上濕發汗，
與白朮止汗則異，腹中窄狹者須之，本經治風寒濕痺，死肌痙疽等證，
總取性專開腠，故能發汗而去風寒濕氣，祛濕而去死肌，痙疽下氣而消痰食飲癖，
又能總解諸鬱，佐以香附快氣之藥，下氣最速，一升一降，則鬱散而氣平也，
脾精不禁，淋濁不止，腰背痠疼，用以歛脾津，津生於榖氣也，同黃檗為二妙，
治下部濕熱疼腫，又蒼朮一味麻油製過為末，煮棗肉為丸，治脇下飲澼，
許叔微患飲澼三十年始因少年夜坐寫文，左向伏几，是以飲食多墜左邊，
飲酒止從左下有F8，脇痛食減嘈雜，飲酒半杯即止，
十數日必嘔酸水，暑月左半身絕無汗，服雄附礬牽牛遂戟等皆無效，自揣必有澼囊，
如水之有窠臼，不盈科不行，乃悉屏諸藥，以前丸服三月而疾除，暑月汗亦周身，
燈下能書細字，皆蒼朮之力也，然惟素稟肥盛多濕者為宜，若形瘦多火者禁用。
其神朮已經露製，轉燥為清，用以發散上部頭風痰濕證，故治時行頭痛有神朮湯，
此得制度之妙也。</p>
<p>〔狗脊（本經名百枝）〕苦平微溫無毒，酒浸炒去毛用。本經主腰背強，關機緩急，
周痺寒濕膝痛，頗利老人。發明，狗脊為強筋骨要藥，故本經主腰背強，
周痺寒濕等疾，頗利老人者，補益腎氣而堅強筋骨也，其性味形類，與萆薢相似，
而功用亦不甚相遠，四寶丹用金毛狗脊去毛，鹽泥固濟煆紅，蘇木萆薢川烏頭生用，
等分為末，醋和丸，溫酒鹽湯下二十丸，治男婦毒風腳軟，腎氣虛弱，又病後足腫，
煎洗效。</p>
<p>〔貫眾（別錄名草鴟頭）〕苦微寒有毒。本經主腹中邪熱氣諸毒殺三蟲。發明，
貫眾苦寒而降，辟時行疫癘不正之氣，疫發之時，以此藥置水食之，則不得傳染，
且能解毒耎堅，治婦人血氣，本經治腹中邪熱氣諸毒，以其性專散結積諸毒，
而蟲積皆由濕熱所生，苦寒能除濕熱，故亦主之，王海藏治夏月痘出不快，
快斑散用之，云貫眾有毒，而能解腹中邪熱殺三蟲，病從內發者多效，
王璆百一選方，言食鯉魚羹，為肋骨所鯁，百藥不效，或令以貫眾煎濃汁連進，
一咯而出，可見軟堅之功，不但治瘡治血而已，病人虛寒無實熱者勿服。</p>
<p>〔巴戟天〕辛甘微溫無毒，酒浸去心焙用，川產者良。本經主大風邪氣，陰痿不起，
強筋骨，安五藏，補中增志益氣。發明，巴戟天嚴冬不凋，腎經血分衝脈藥也，
故守真地黃飲子用之，即水經治大風邪氣之謂，以其性補元陽而兼散邪，真元得補，
邪安所留，是以可愈大風邪氣也，主陰痿不起，強筋骨，安五藏，補中增志益氣者，
脾胃二經得所養，而諸虛自瘥矣，又治腳氣，補血海，病人虛寒加用之，
有人嗜酒患腳氣甚危，或教以巴戟半兩，糯米同炒去米大黃一兩炒為末，熟蜜丸，
溫水下七十丸，仍禁酒遂愈，惟陰虛相火熾盛者禁用。</p>
<p>〔遠志（苗名小草）〕辛苦溫無毒，甘草湯泡去骨，製過不可陳久，
久則油氣戟人喉。本經主欬逆傷中，補不足，除邪氣，利九竅，益智慧，耳目聰明，
不忘強志倍力，久服輕身不老。發明，遠志入足少陰腎經氣分，非心經藥也，
專於強志益精，主夢泄，蓋精與志，皆腎所藏，腎氣充，九竅利，智慧生，
耳目聰明，邪氣不能為害，腎氣不足，則志氣衰，不能上通於心，故迷惑善忘，
不能閉蟄封藏，故精氣不固也，小便赤濁，用遠志甘草茯神益智為丸，棗湯服效，
取其為陰火之嚮導也，昔人治喉痺失音作痛，遠志末吹之，涎出為度，取其通腎氣，
而開竅也，又治婦人血噤失音，及一切癰疽，搐鼻治腦風，殺烏附毒，
惟水虧相火旺者禁服，以其善鼓龍雷之性也，本經言治欬逆傷中，詳遠志性溫助火，
非欬逆所宜，當是嘔逆之誤，以其性稟純陽，能通諸竅，竅通則耳目聰明，
強志不忘，皆益腎氣之驗，別錄云：去心下膈氣，非嘔逆之類乎，一切陰虛火旺，
便濁遺精，喉痺腫痛慎用，苗名小草，亦能利竅，兼散少陰風氣之結也。</p>
<p>〔淫羊藿（一名仙靈脾）〕辛溫無毒，羊脂或酒炒用。本經主陰痿絕傷，
莖中痛，利小便，益氣力強志。發明，淫羊藿手足陽明，三焦命門藥也，辛以潤腎，
溫以助陽，故本經治陰痿絕傷等證，真陽不足者宜之，堅筋骨，消瘰癧，
一切冷風勞氣，筋骨攣急，四肢不仁，補腰膝，強氣力，一味仙靈脾酒，
為偏風不遂之要藥，惟陰虛走精，強陽不痿禁服。</p>
<p>〔仙茅〕辛溫有毒，忌犯鐵器，酒浸焙乾用。發明，仙茅性熱，補三焦命門之藥，
惟陽衰精冷，下元痿弱，老人失溺無子，男子稟賦素虛者宜之，
若體壯相火熾盛者服之，反能動火，為叵測，按醫說云：一人中仙茅毒，舌脹出口，
漸大與肩齊，以小刀剺之，隨破隨合，剺至百數，始有血一點出，曰可救矣，
煮大黃芒硝與服，以藥摻之，應手消縮，此皆火盛性淫之人過服之害也，
然川產者少，偽充者不可不辯。</p>
<p>〔玄參（一名黑參）〕苦微寒無毒，反藜蘆。本經主腹中寒熱積聚，女子產乳餘疾，
補腎氣，令人明目。發明，黑參入足少陰腎經，主腎水受傷，真陰失守，孤陽無根，
亢而僭逆，咽喉腫痛之專藥，又治傷寒陽毒，汗下不解，發斑咽痛，
心下懊憹，煩不得眠，心神顛倒欲絕者俱用，玄參專清上焦氤氳之氣，
無根之火，本經治腹中寒熱積聚，女子產乳餘痿並可清有形熱滯，
故消瘰癧結核，治目赤痛腫，本經又云：補氣令人明目，不特暴赤腫痛，
總皆散結清火之驗也，但其性寒滑，脾虛泄瀉者禁用。</p>
<p>〔地榆〕苦濇微寒無毒，去梢酒拌炒黑用。本經主婦人乳產痙痛，七傷帶下五漏，
止痛止汗，除惡肉，療金瘡。發明，地榆入足厥陰，兼行手足陽明，體沈而降，
善入下焦理血，本經主乳產痙痛，七傷帶下五漏者，是指去血過多，肝風內生之象，
又云止汗止痛，除惡肉，療金瘡者，以其能和血也，若氣虛下陷而崩帶，
及久痢膿血，瘀晦不鮮者，又為切禁，性能傷胃，誤服多致口噤不食，
又諸瘡痛者加地榆，癢者加黃苓，以其能散血熱也，燒灰香油調敷火燙，
乃借火氣引散血中之毒耳，梢專行血，不可混用。</p>
<p>〔丹參〕苦平微溫無毒，酒炒用，反藜蘆。本經主心腹邪氣，腸鳴幽幽如走水，
寒熱積聚，破癥除瘕，止煩滿益氣。發明，丹參氣平而降，心與包絡血分藥也。
本經治心腹邪氣，腸鳴幽幽如走水等疾，皆瘀血內滯，而化為水之候，
止煩滿益氣者，瘀積去而煩滿愈，正氣復也，按四物湯治婦人病，不問胎前產後，
經水多少，皆可通用，惟一味丹參散，主治與之相同，蓋丹參能破宿血，生新血，
安生胎，落死胎，止崩中帶下，調經脈之神品，然其性長於行血，妊娠無故勿服，
大便不實者忌之。</p>
<p>〔紫參（即牡蒙又名童腸，三四月間遍地茸生高三五寸逐層起台開紫花者是也）〕
苦辛寒無毒，反藜蘆。本經主心腹積聚，寒熱邪氣，通九竅，利大小便。發明，
紫參入足厥陰，兼入足太陽陽明血分，故治諸血病，及寒熱血痢，癰腫積塊，
即本經治心腹積聚，寒熱邪氣之謂，瘀血去則九竅利，而二便通矣，
古方治婦人腸覃，烏喙丸中用牡蒙，即紫參也，仲景治下痢肺痛，用紫參湯，
取其散積血也，但市人罕識其真，詳痢下肺痛，皆胸中氣結之故，每以紫菀代之，
雖氣味之寒溫不同，疎利之性則一。</p>
<p>〔紫草〕甘鹹寒無毒，色深紫而脆者良，淡紫質堅者曰紫梗，不入藥。
本經主心腹邪氣五癉，補中益氣，利九竅。發明，紫草入心胞絡，及肝經血分，
其功專於涼血活血。利大小腸故痘疹欲出未出，血熱毒盛，大便閉澀，
色乾枯而毒不得越者宜之，已出而紫黑便閉者亦可用，蓋紫草涼血，血涼則毒出，
世俗誤以為宣發之藥非也，若已出而色紅活者不宜，或白陷及大小便利者忌之，
本經言治心腹邪氣五癉者，乃活血利竅之義，發痘即活血利竅之大端也，
言補中益氣者，營血和，則中氣受益矣。</p>
<p>〔白頭翁（一名野丈人）〕苦微寒無毒，產齊魯，苗長葉白者力優，
生柴胡中短小者力薄，得酒良。本經主溫虐狂猖寒熱，癥瘕積聚癭氣，逐血止腹痛，
療金瘡。發明，白頭翁味苦微寒，入手足陽明血分，本經言苦溫者，傳寫之誤也，
其治溫瘧狂猖寒熱等症，皆少陽，陽明熱邪固結之病，結散則積血去而腹痛止矣，
別錄止鼻衂，L6景止毒痢，亦是熱毒入傷血分之候，仲景治熱痢下重，
有白頭翁湯，蓋腎欲堅，急食苦以堅之，痢則下焦虛，故以純苦之劑堅之，
男子陰疝偏墜，小兒頭禿鼻衂，及熱毒下痢紫血鮮血，用此並效，
但胃虛大便完榖不化，痢久下稀淡血水者勿服，以其苦寒降泄也。</p>
<p>〔白及〕苦辛平微寒無毒，反烏附。本經主癰腫惡瘡，敗疽傷陰死肌，胃中邪氣，
賊風鬼擊，痱緩不收。發明，白及性濇而收，得秋金之氣，故能入肺止血，
生肌治瘡，本經主敗疽傷陰死肌，皆熱壅血傷，胃中邪氣，亦邪熱也，賊風痱緩，
皆血分有熱，濕熱傷陰所致也，其治吐血咯血，為其性斂也，用此為末，
米飲服之即止，試血法，吐水盆內，浮者肺血，況者肝血，半浮半沈者心血，
各隨所見，以羊肺肝心煮熟，蘸白及末，每日食之，其治金瘡及癰疽方多用之。</p>
<p>〔三七（綱目名山漆一名金不換）〕甘微苦溫無毒。
（廣產形如人參者是有節者非）發明，時珍云：此藥近時始出南人軍中，
用為刃箭瘡要藥，止血散血定痛，為末摻之，吐血衂血，崩中下血血痢，
產後惡血不下，並宜服之，凡杖撲傷損，瘀血淋漓者，隨即嚼爛G2之，
青腫者即消，若受杖時，先服一二錢，則血不衝心，杖後尤宜服之，
此陽明厥陰血分之藥，故能治一切血病，獨用研服尤良，取其專力也，
一種庭砌栽植者，以苗擣敷腫毒即消，亦取散血之意。</p>
<p>〔黃連〕苦寒無毒，產川中者，中空色正黃，截開分瓣者為良，雲南水連次之，
日本吳楚為下，治心藏火生用，治肝膽實火，豬膽汁炒，治肝膽虛火，醋炒褐色，
治上焦火酒炒，中焦火姜汁炒，下焦火鹽水炒，氣分鬱結肝火，煎吳茱萸湯炒，
血分塊中伏火，同乾漆末炒，食積火黃土拌炒。解附子巴豆輕粉毒，忌豬肉。
本經主熱氣目痛，眥傷泣出，明目腸澼腹痛下痢，婦人陰中腫痛。發明，
黃連性寒味苦，氣薄味厚，降多升少，入手少陰厥陰，
苦入心寒勝熱黃連大黃之苦寒，以導心下之實熱，去心竅之惡血，仲景九種心下痞，
五等瀉心湯，皆用之，瀉心者，其實瀉脾，實則瀉其子也，下痢胃口虛熱口噤者，
黃連人參煎湯，時時呷之，如吐再飲，但得一呷下咽便好，諸苦寒藥多瀉，
惟黃連苓檗性寒，而燥能降火去濕止瀉痢，故血痢以之為君，今人但見腸虛滲泄，
微似有血，不顧寒熱多少，便用黃連，由是多致危殆，至於虛冷白痢，
及先瀉後痢之虛寒證，誤用致死者多矣，諸痛瘍瘡，皆屬心火，眼暴赤腫，
痛不可忍，亦屬心火，兼挾肝邪，俱宜黃連當歸，治痢及目為要藥，
故本經首言治熱氣目痛，及腸澼腹痛之患取苦燥之性，以清頭目堅腸胃，祛濕熱也，
婦人陰中腫痛，亦是濕熱為患，尤宜以苦燥之，古方治痢香連丸，用黃連木香，
薑連散，用乾薑黃連，佐金丸用黃連吳茱萸，治消渴，用酒蒸黃連，治口瘡，
用細辛黃連，治下血，用黃連葫蒜，皆是寒因熱用，熱因寒用，而無偏勝之害，
然苦寒之劑，中病即止，豈可使肅殺之令常行，而伐生發沖和之氣乎，
醫經有久服黃連苦參反熱之說，此性雖寒，其味至苦，入胃則先歸於心，久而不已，
心火偏勝則熱，及其理也，近代庸流，喜用黃連為清劑，殊不知黃連瀉實火，
若虛火而妄投，反傷中氣，陰火愈逆上無制矣，故陰虛煩熱，脾虛泄瀉，五更腎泄，
婦人產後血虛煩熱，小兒痘疹氣虛作瀉，及行漿後泄瀉，並皆禁用。</p>
<p>〔胡黃連〕苦大寒無毒，忌豬肉，犯之令人漏精。發明，胡黃連苦寒而降，
大伐藏府骨髓邪熱，除婦人胎蒸，小兒疳熱，積氣之峻藥，同烏梅止小兒血痢，
同雞肝治小兒疳服，同豬胰療楊梅瘡毒，同乾薑治子積，皆取伐肝腎熱邪也，
小兒腎氣本實，故可當此，若脾胃腎藏不足者服之，奪人天元，為害不淺，
惟黴瘡用胡黃連，當歸甘草豬𦚠水酒煎服，二劑輒效，以其直達下焦，
善搜淫火之毒也。</p>
<p>〔黃芩〕苦寒無毒，中空者為枯芩入肺，細實者為子芩入大腸，並煮熟酒炒用。
本經主諸熱癉，腸澼泄利，逐水下血閉，治惡瘡疽蝕火瘍。發明，
黃芩苦燥而堅腸胃，故濕熱黃癉，腸澼瀉痢，為必用之藥，其枯芩性升，
入手太陰經，清肌表之熱條芩性降，瀉肝膽大腸之火，除胃中熱，得酒炒上行，
主膈上諸熱得芍藥甘草，治下痢膿血，腹痛後重身熱，佐黃連治諸瘡痛不可忍，
同黑參治喉間腥臭，助白朮安胎，蓋黃芩能清熱涼血，白朮能補脾統血也，
此惟胎熱升動不寧者宜之，胎寒下墜，及食少便溏者，慎毋混用，
丹溪言黃芩治三焦火，仲景治傷寒少陽證，用小柴胡湯，汗下不解，胸滿心煩，
用柴胡湯桂薑湯，溫病用黃芩湯，太陽少陽合病，用葛根黃芩黃連湯，心下痞滿，
用瀉心湯，寒格吐逆，用乾薑黃芩黃連人參湯等方，皆用黃芩以治表裏諸熱，
使邪從小腸而泄，皆本經主諸熱之綱旨，其黃癉腸澼瀉痢之治，取苦寒以去濕熱也，
逐水下血閉者，火鬱血熱之所致，大降則血行，水下而閉自通矣，
昔人以柴胡去熱不及黃芩，蓋柴胡專主少陽往來寒熱，少陽為樞，
非柴胡不能宣通中外，黃芩專主陽明蒸熱，陽明居中，非黃芩不能開泄蘊隆，
一主風木客邪，一主濕土蘊著，詎可混論，芩雖苦寒，畢竟治標之藥，
惟軀殼者宜之，若陰虛伏熱，虛陽發露，可輕試乎，其條實者兼行衝脈，
治熱血妄行，古方有一味子芩丸，治女人血熱，經水暴下不止者最效，若血虛發熱，
腎虛挾寒，及妊娠胎寒下墜，脈遲小弱，皆不可用，以其苦寒而伐生發之氣也。</p>
<p>〔秦艽〕苦平微溫無毒，雷公云：左文列為秦，治濕病，右文列為艽，發腳氣，
今藥肆多右文者，慎勿混用。本經主寒熱邪氣，寒濕風痺，肢節痛下水利小便。
發明，秦艽陰中微陽，可升可降，入手足陽明，以其去濕也，兼入肝膽以其治風也，
故手足不遂，黃癉酒毒，及婦人帶疾須之，陽明有濕，則身體痠痛，肢節煩疼，
及攣急不遂，有熱則日晡潮熱，用以祛風勝濕則愈，凡痛有寒熱，或浮腫者，
多挾客邪，用以祛風利濕，方為合劑，故本經治寒熱邪氣，寒濕風痺，肢節痛等證，
若久痛虛羸血氣不能營養肢體而痛，及下體虛寒，疼痠枯瘦等病，而小便清利者，
咸非秦艽所宜，今庸師喜用秦艽，且不辨左文右文，凡遇痛證，輒用之，失其旨矣。</p>
<p>〔柴胡（即茈胡）〕苦平無毒，入解表藥生用，清肝炒熟用。
本經主心腹腸胃中結氣，飲食積聚，寒熱邪氣，推陳致新，明目益精。發明，
柴胡能引清陽之氣，從左上升，足少陽膽經之藥膽清淨之府，無出無入，禁汗吐下，
惟宜和解，以其經居半表半裡，本經治心腹腸胃結氣，飲食積聚，寒熱邪氣，
使清陽之氣上升，而胃中留結宿滯，亦解散矣，仲景治傷寒寒熱往來，
脇痛耳聾，婦人熱入血室，皆為必用，小兒五疳羸熱，諸瘧寒熱，咸宜用之，
痘疹見點後，有寒熱或脇下疼熱，於透表藥內用之，不使熱留少陽經中，
則將來無咬牙之患，虛勞寒熱，多有可用者，勞有五勞，病在五藏，
若勞在肝膽心包絡有熱，或少陽經寒熱，則柴胡為必用之藥，勞在脾胃有熱，
或陽氣下陷，則柴胡乃引清氣退熱之藥，惟勞在肺腎者不可用，
東垣補中益氣用之者，乃引肝膽清陽之氣上行，兼升達參書之力耳，瘡疽用之者，
散諸經血結氣聚也，今人以細者名小柴胡，不知小柴胡乃湯名也，若大柴胡湯，
而用銀州者可乎，按柴胡為少陽經藥病在太陽，服之太早，則引F6入門，
病在陰經用之，則重傷其表，誤人不可勝數，其性升發，病人虛而氣升者忌之，
嘔吐及陰火炎上者勿服，若陰虛骨蒸服之，助其虛陽上逆，勢必耗盡真陰而後已，
奈何操司命之權者，多所未悟也。</p>
<p>〔銀柴胡〕甘微寒無毒，銀州者良，今延安府五原城所產者，長尺餘，肥白而軟，
北地產者，如前胡而軟，今人謂之北柴胡，勿令犯火，犯火則不效。發明，
銀柴胡行足陽明少陰，其性味與石斛不甚相遠，不獨清熱，兼能涼血，
和劑局方治上下諸血，龍腦雞蘇丸中用之，凡入虛勞方中，惟銀州者為宜，
若用北柴胡升動虛陽，發熱喘嗽，愈無寍宇，可不辯而混用乎，按柴胡條下，
本經推陳致新，明目益精，皆指銀夏者而言，非北柴胡所能也。</p>
<p>〔前胡〕苦微寒無毒，甄權曰：甘辛平無毒，白色者良，去尾用。發明，
前胡入手足太陰陽明少陽，其功長於下氣，故能治痰熱喘嗽痞膈諸疾，
氣下則火降痰亦降矣，為痰氣之要味，治傷寒寒熱，及時氣內外俱熱，
按二胡通為風藥，但柴胡主升，前胡主降，有不同耳，又按前胡治氣實風痰，
凡陰虛火動之風痰，及不因外盛而有痰者禁用。</p>
<p>〔防風〕甘辛溫無毒，叉頭者令人煩喘，叉尾者發人痼疾。
本經主大風頭眩痛惡風風邪，目盲無所見，風行周身，骨節疼痛。發明，
防風浮而升陽也，入手太陽陽明，少陽厥陰，兼通足太陽，治風去濕之仙藥也，
以風能勝濕也，其治大風頭眩痛，惡風風邪等病，其性上行，故治上盛風邪，
瀉肺實喘滿，及周身痺痛，四肢攣急，目盲無所見，風眼冷淚，總不出本經主治也，
防風治一身盡痛，乃卒伍卑賤之職，隨所引而至，風藥中潤劑也，若補脾胃，
非此引用不能行，蓋於土中瀉木也，凡脊痛項強，不可回顧，腰似折，項似拔者，
乃手足太陽證，正當用之，凡瘡在胸膈已上者，雖無手足太陽證，亦當用防風，
為能散結，去上部風熱也，經驗方治婦人風入胞門，崩中不止，獨聖散用一味防風，
麵糊酒調丸服，然惟血色清稀，而脈浮弦者為宜，如血色膿赤，脈來數者，
又屬一味子芩丸證，不可混也，惟肺虛有汗喘乏，及氣升作嘔，火升作嗽，
陰虛盜汗，陽虛自汗者勿服，婦人產後血虛發痙，嬰兒瀉後脾虛發搐，咸為切禁。</p>
<p>〔獨活〕辛苦微溫無毒，香而紫黑者真。本經主風寒所擊，金瘡止痛，
奔豚癎痙，女子疝瘕。發明，獨活不搖風而治風，浮萍不沈水而治水，
因其所勝而製也，本經治金瘡為風寒所擊而痛，及賁豚癎痙，女子疝瘕，
皆邪風內賊之候，獨活生益州，較羌活其氣稍細，升中有降，能通達周身，
而散風勝濕，與細辛同用，治厥陰頭痛目眩，又足少陰經伏風頭痛，兩足濕痺，
不能動止者，非此不治，甄權以獨活治諸風濕冷，奔喘逆氣，皮膚枯癢，手足攣痛，
勞損風毒齒痛，皆風濕相搏之病也，但氣血虛而遍身痛，及陰虛下體痿弱者禁用，
南方無剛猛之風，一切虛風類中，咸非獨活所宜。</p>
<p>〔羌活〕苦辛溫無毒，香而色紫者良。發明，羌活生於羌胡，雍州隴西西川皆有之，
治足太陽風濕相搏，一身盡痛，頭痛肢節痛，目赤膚癢，乃卻亂反正之主帥，
督脈為病，脊強而厥者，非此不能除，甄權以羌活治賊風失音不語多癢，手足不遂，
口面喎斜，𢂽痺血癩，皆風中血脈之病也，蘇恭曰：療風宜用獨活，
兼水宜用羌活，風能勝濕，故羌活能治水濕，與芎藭同用，治太陽厥陰頭痛，
發汗散表，透關利節，非時感胃之仙藥也，但內傷元氣血虛頭痛，及遍身肢節痛，
皆非所宜，昔人治勞力感寒，於補中益氣湯中用之，深得補中寓瀉之意。</p>
<p>〔升麻〕甘苦平無毒，忌見火，解莨芎毒。本經辟瘟疫瘴氣，邪氣蠱毒，
入口皆吐出，中惡腹痛，時氣毒癘頭痛，寒熱風腫諸毒，喉痛口瘡。發明，
升麻能引清氣右升，足陽明本藥也，本經治疫瘴蠱毒，取性升上行也，治中惡腹痛，
取開發胃氣也，治喉痛口瘡者，取升散少陽明火熱也，同葛根則發散陽明風邪，
同柴胡則升提胃中清氣，引甘溫之藥上升，故元氣下陷者，用此於陰中升陽，
以緩帶脈之縮急，凡胃虛傷冷，鬱遏陽氣於脾土，宜升麻葛根以升散其鬱火，
故補脾胃藥，非此引用不效，脾痺非此不除，升麻葛根湯，乃陽明發散藥，
若初病太陽便服之，發動其邪，必傳陽明，反成其害也，又升麻葛根能發痘，
惟初發熱時可用，見點後忌服，為其氣升，發動熱毒於上，為害莫測，
而痳疹尤為切禁，誤投喘滿立至，按升麻屬陽性升，力能扶助陽氣，捍禦陰邪，
故於淋帶瀉痢脫肛方用之，取其升舉清陽於上也，古方治噤口痢，用醋炒升麻，
引人參蓮肉，扶胃進食，大有神效，凡上盛下虛，吐血衂血，
欬嗽多痰，陰虛火動，氣逆嘔吐，怔忡癲狂諸證，皆在所禁。</p>
<p>〔苦參〕苦寒無毒，反藜蘆。本經主心腹結氣，癥瘕積聚黃癉，溺有餘瀝，
逐水除癰腫，補中明目止淚。發明，苦參黃檗之苦寒下降，皆能益腎，
蓋取其苦燥濕，寒除熱也，熱生風，濕生蟲，故又能治風殺蟲，
惟腎水爍而相火勝者宜之，若脾胃虛而飲食減少，肝腎虛而火衰精冷，及年高之人，
不可用也，久服苦參，多致腰重，因其性降而不升也，觀本經主治，
皆濕熱為患之病，詳補中當是補陰之誤，以其能除濕熱，濕熱去而陰自復，
目自明矣，然惟濕熱者宜之，沈存中苦腰重，久坐不能行，此因病齒痛數年，
用苦參揩齒，其氣味入齒傷腎所致也，後施昭先亦用苦參揩齒，歲久亦病腰重，
自後悉不用之，腰疾皆愈，或云苦參既能補陰明目，何久服反病腰重乎，
殊不知苦寒之性，直入心腎，內有濕熱者足以當之，始得之則有輔陰祛邪之力，
清熱明目之功，濕熱既去，而又服之，必致苦寒傷腎，腰重腳弱，在所不免，
理固然也，何疑之有。</p>
<p>〔白蘚皮（一名白羊鮮）〕苦鹹寒無毒，本經主頭風黃癉，欬逆淋瀝，
女子陰中腫痛，濕痺死肌，不可屈伸起止行步。發明，白蘚皮氣寒善行，味苦性燥，
足太陰陽明經去風濕熱藥也，兼入手太陰陽明，為諸黃風痺要藥，本經所主，
皆風濕熱邪，蘊釀經中之病，千金治嬰兒風癎，熱則生風，
胸中有痰白羊鮮湯，取其善祛風熱也，世醫祇施之於瘡科淺矣，下部虛寒之，
人雖有濕證勿用。</p>
<p>〔延胡索（即玄胡索）〕苦辛溫無毒，上部酒炒，中部醋炒，下部水炒。發明，
延胡索色黃入脾胃，能活血鹹止痛，治小便溺血，得五靈脂，同入肝經，散血破滯，
炮灸論曰：心痛欲死，急覓延索，以其能散胃脘氣血滯痛也，蓋當歸芍藥，
調腹中血虛痛，延胡五靈，治胸腹血滯痛，又延胡善行血中氣滯，氣中血滯，
與當歸桂心治一身上下諸痛，及經癸不調，產後血病，往往獨行多功，
雜他藥中便緩，按延胡走而不守，惟有瘀滯者宜之，若經事先期，虛而崩漏，
產後血虛而暈，咸非所宜。</p>
<p>〔貝母〕甘苦平微寒無毒，反烏頭，川者味甘最佳，西者味薄次之，
象山者微苦又次之，一種大而苦者，僅能解毒，並去心用，凡肺經藥，皆當去心，
不獨貝母也，其獨顆無瓣者，名丹龍睛，誤服令人筋不收持。
本經主傷寒煩熱淋瀝邪氣，疝瘕喉痺乳難金瘡風痙。發明，
貝母乃手太陰肺經氣分藥，兼入少陰心經，一名蝱，
鄘風言采其蝱，善解心胸鬱結之氣，故詩人以此寓焉，肺受心胞火乘，
因而生痰，或為邪熱所干，喘嗽煩悶，非此莫治，詳本經主傷寒煩熱者，
甘寒能解煩熱也，淋瀝者，熱結二腸也，清心肺鬱熱，而淋瀝通矣，疝瘕者，
足厥陰之邪干手厥陰也，經曰診得心脈搏滑急，為心疝，少腹當有形也，喉痺者，
熱鬱結於上也經云一陰一陽結，謂之喉痺，心主三焦之脈，皆絡於喉也，乳難者，
鬱熱結於手足厥陰也，風痙者金瘡熱鬱生風而成痙，總取解散鬱結之邪也，
仲景治傷寒寒實結胸，外無熱證者，小陷胸湯主之，白散亦可，二方一主熱痰內結，
一主寒實內積，雖同一例，治不可混也，俗以半夏性燥，用貝母代之，
不知貝母寒潤，治肺家燥痰，痰因鬱結者宜之，半夏性燥，治脾胃濕痰，
痰因濕滯著宜之，二者天淵，何可代用若虛勞欬嗽，吐血咯血，
肺痿肺癰癰疽及諸鬱火證，半夏乃禁忌，皆貝母為嚮導也，至於脾胃濕熱，
涎化為痰，久則生火生痰，上攻昏憒，僵仆蹇濇諸證，生死旦夕，豈貝母可治乎，
浙產者治疝瘕喉痺，乳難金瘡風痙，一切癰瘍，又同苦參當歸，治妊娠小便難，
同青黛治人面惡瘡，同連翹治項上結核，皆取其開鬱散結，化痰解毒之功也。</p>
<p>〔山慈姑（金燈花根也九月開花朱色與葉不相見故又名無義草）〕甘微辛小毒。
發明，山慈姑攻堅解毒，治⿸疒邕腫瘡瘻瘰癧結核等證，
紫金錠用之，亦是解諸毒耳，丹方治面上瘢痕，用山慈姑末，和輕粉硼砂末各少許，
先用G3水筆塗患處，次摻上藥，太乙膏蓋日易一次，俟疙瘩消盡後，
以鷹屎白蜜陀僧末，蜜水調護，數日勿見風日效，惟眼胞上者不可治，
以其眨動不轍也。</p>
<p>〔白茅根（一名地筋）〕甘寒無毒，與百脈根相類，百脈根出巴西，他處罕得。
本經主勞傷虛羸，補中益氣，除瘀血血閉寒熱，能利小便。發明，甘寒能降，
除伏熱利小便止渴，治傷寒呃逆喘噦，主吐衂便溺諸血，治黃癉水腫，
胃反上氣，五淋疼熱，及痘瘡乾紫不起，但嘔逆吐衂，亦有因於寒者，
即非所宜，本經主治勞傷虛羸者，以甘寒能滋虛熱，而無傷犯胃氣之虞也，
言補中益氣，胃熱去而中氣復，是指客邪入傷中州漸成虛羸而言，非勞傷本病所宜，
昔人攷本草功用，言白茅根與百脈根相類，今肅州不行歲貢，百脈根無從可得，
而止渴去熱之用，白茅根裕如也，其茅花甘溫，色白輕虛，力能上升入肺，
散熱止衂，屋上敗茅，研傳斑瘡濕爛，取其收濕之力也。</p>
<p>〔草龍膽〕苦濇大寒小毒，去蘆或酒炒，或甘草湯浸一宿用，凡用勿空腹服，
令人小便不禁。本經主骨間寒熱，驚癎邪氣，續絕傷，定五藏，殺蠱毒。
發明，草龍膽苦寒沉降，主肝經邪熱，下焦濕熱，酒癉黃腫，目痛赤腫瘀肉，
小兒肝氣，去腸中小蠱，蓋肝膽濕熱，取苦寒以瀉之，時珍曰：相火寄在肝膽，
有瀉無補，故瀉肝膽之熱，正益肝膽之氣，但大苦大寒，過傷胃中生發之氣，
反助火邪，亦如久服黃連，反從火化之義，本經主骨間寒熱，是指熱傷腎水而言，
熱極生風，則發驚搐，重則變為癎病，濕熱邪氣之在中下二焦者，非此不除，
以其專伐肝膽之邪也，肝膽之邪去，而五藏安和，經脈之絕傷續矣，殺蠱毒者，
去濕熱之患也，凡胃氣虛人服之必嘔，脾虛人服之必瀉，雖有濕熱，慎勿輕用。</p>
<p>〔細辛〕辛溫無毒，產華陰及遼東者良，反藜蘆。本經主欬逆頭痛腦痛，百節拘攣，
風濕痺痛死肌，明目利九竅。發明，細辛辛溫上升，入手足，厥陰少陰血分，
治督脈為病，脊強而厥，本經治欬逆頭痛腦痛，善搜厥陰伏匿之邪也，獨活為使，
治少陰頭痛如神，亦主諸陽頭痛，諸風藥用之，治風濕痺痛，百節拘攣，
去死肌明目者，取辛以散結，而開經脈竅隊之邪也，味辛而熱，溫少陰之經，
故仲景少陰證用麻黃附子細辛湯，辛溫能散，
故凡風寒風濕頭痛口瘡喉痺䘌齒諸證用之，取其能散浮熱，
亦火鬱發之之義也，辛能泄瀉肺，故風寒欬嗽上氣者宜之，辛能補肝，
故膽氣不足，則肝氣有餘，驚癎眼目諸病宜之，辛能潤燥，故通少陰諸經，
及耳竅閉塞者宜之，又主痰結濕火，鼻塞不利，凡口舌生瘡者，用細辛黃連末摻之，
凡血虛內熱，火鬱頭痛，發熱欬嗽者戒用，以其辛烈耗散真氣也，
細辛辛之極者，用不過五分。</p>
<p>〔杜衡（俗名馬蹄香又名杜葵）〕辛溫無毒。發明，杜衡香竄，與細辛相似，
故藥肆以之代充細辛，亦能散頭目風寒，下氣消痰，行水破血，但其氣濁，
不能搜滌少陰經中之寒，稍遜細辛一籌耳。</p>
<p>〔白微〕苦鹹平無毒。本經主暴中風身熱肢滿，忽忽不知人狂惑邪氣，
寒熱痠疼溫瘧洗洗，發作有時。發明，白微鹹平降泄，抑陽扶陰，為足陽明經本藥，
兼行足少陰手太陰，本經主暴中風身熱肢滿，是熱鬱生風，痰隨火湧，
故令忽忽不知人狂惑邪氣，寒熱痠疼皆熱邪所致，溫瘧乃冬時伏邪，
至春而發繆氏經疏言暑邪所傷，秋必發為溫瘧，恐非經旨，別錄療傷中淋露者，
女子傷犯陰中營血而成淋露之疾，用以除熱益陰則前證瘳矣，下水氣，利陰氣者，
總取益陰之功，真陰益而邪水下，性善降泄，故久服利人，
金匱治婦人產中虛煩嘔逆，安中益氣，竹皮丸中用之，千金治風溫發汗後身灼熱，
自汗身重多眠，鼻息必鼾，語言難出萎蕤湯中用之，又治婦人遺尿不拘胎前產後，
有白微芍藥湯，取其有補陰之功，而兼行手太陰，
以清膀胱之上原殊非虛寒不禁之比也，古方多用治婦人者，
以別錄有療傷中淋露之功也，凡胃虛少食泄瀉，及喘欬多汗，陽氣外泄者禁用。</p>
<p>〔白前〕甘辛微溫無毒。發明，時珍曰：白前入手太陰，
長於降氣肺氣壅實而有痰者宜之，金匱治欬嗽而脈沈者，
用澤漆湯以中有白前也深師治久嗽上氣體腫，短氣倚息不得臥，
常作水雞F8者用白前湯，外臺治久嗽吐血用白前桔梗桑白皮甘草，
皆取其下氣耳，若虛嗽常哽氣者不可用也，白前較白微稍溫，較細辛稍平，
專搜肺竅中風水，非若白微之鹹寒，專泄肺胃之燥熱亦不似細辛之辛竄，
能治腎肝之沈寒也。本經逢原卷一終</p>

<h1>本經逢原卷二</h1>
<p>長洲石頑張璐路玉父纂述</p>

<h2>芳草部</h2>
<p>〔當歸〕甘辛溫無毒，蜀產者力剛可攻，秦產者力柔可補，凡治本病酒制，
有痰薑汁製，白者為粉歸，性劣不入補劑。本經主欬逆上氣，溫瘧寒熱，
灑灑在皮膚中，婦人漏下絕子，諸惡瘡瘍金瘡，煮汁飲之。發明，當歸氣味俱厚，
可升可降，入手少陰足太陰厥陰血分，凡血受病及諸病夜甚，必須用之，
本經主欬逆上氣，溫瘧寒熱洒洒，婦人漏下絕子，皆取辛溫潤血之功，
產後惡血上衝，亦必用之，別錄溫中止痛，甄權治下痢腹痛，女人瀝血腰痛，
好古治衝脈為病，逆氣裏急，帶脈為病腹痛，腰溶溶若坐水中，
其功專於破惡血養新血，潤腸胃，榮筋骨，澤皮膚，理癰疽，排膿止痛，
蓋血壅而不流則痛，當歸甘溫，能和營血，辛溫能散內寒，使氣血各有所歸，
入手少陰，心主血也，入足太陰，脾裏血也，入足厥陰，肝藏血也，身能養血，
尾能行血，同人參黃耆則補氣而生血，同牽牛大黃則行氣而瀉血，同桂附吳萸則熱，
同大黃芒硝則寒血虛以人參赤脂為佐，血熱以生地條芩為佐，仲景治陽邪陷陰，
手足厥寒，脈細欲絕用當歸四逆湯，於桂枝湯加當歸細辛通草，以通其血脈，
即下痢脈大，氣不歸附，亦用此湯以歸附之，凡血虛發熱者，宜當歸補血湯，
方用當歸三錢，黃耆一兩，作三服，心下刺痛者，一味當歸酒煎服，專主血分諸病，
海藏言當歸血藥，何本經治欬逆上氣，按當歸辛散，乃血中氣藥，故欬逆上氣，
有陰虛陽無所附者，用血藥補陰，則血和而氣降矣，凡衝任督帶病，皆不可少，
惟泄瀉家痰飲家禁用。</p>
<p>〔芎藭（綱目名川芎）〕辛溫無毒，蜀產者，味辛而甘為上，他處產者，
氣味辛烈為下，反藜蘆，葉名G4蕪。本經主中風入腦頭痛，
寒痹筋攣緩急金瘡，婦人血閉無子。發明，芎藭辛溫，上升入肝經，行衝脈，
血中理氣藥也，故本經治中風入腦頭痛等證，取其辛散血分諸邪也，
好古言搜肝氣補肝血，潤肝燥補風虛，又治一切風氣血氣，及面上遊風，目疾多淚，
上行頭目，下行血海，故四物湯用之者，皆搜肝經之風，治少陽厥陰頭痛，
及血虛頭痛聖藥，助清陽之氣，去濕氣在頭，頭痛必用之藥，血痢已通，而痛不止，
乃陰虧氣鬱藥中加芎藭，氣行血調，其痛立止，靈苑方驗胎法，
以生芎藭末艾湯服一錢七，腹中微動者為胎，千金方治子死腹中，
以芎藭末酒調方寸匙，須臾二三服立出，凡骨蒸盜汗，陰虛火炎，欬嗽吐逆，
及氣弱之人不可服，其性辛散，令真氣走泄而陰愈虛也。</p>
<p>〔撫芎〕辛溫無毒，產江左撫州，中心有孔者是。發明，撫芎升散專於開鬱寬胸，
通行經絡，鬱在中焦，則胸膈痞滿作痛，須撫芎開提其氣以升之，氣升則鬱自降，
故撫芎總解諸鬱，直達三焦，為通陰陽氣血之使，然久服耗氣，令人暴亡。</p>
<p>〔蛇牀〕苦辛溫無毒。本經主男子陰痿濕癢，婦人陰中腫痛，除痹氣，利關節，
癲癎惡瘡。發明，蛇牀辛香性溫，專入右腎命門，少陽三焦氣分，
本經列之上品，不獨助男子壯火，且能散婦人鬱抑，非妙達本經精義，
不能得從治之法也，但腎火易動，陽強精不固者勿服。</p>
<p>〔藁本〕辛苦溫無毒，香而燥者良，臭而潤者勿用。本經主婦人疝瘕，
陰中寒腫痛，腹中急，除風頭痛，長肌膚，悅顏色。發明，藁本性升屬陽，
為足太陽寒鬱經中，頭項巔頂痛，及大寒犯腦，連齒頰痛之專藥，女人陰腫疝疼，
督脈為病，脊強而厥，亦多用之，霧露之邪，中於上焦，須兼木香，風客於胃泄瀉，
脾胃藥中，宜加用之，今人只知藁本為治巔頂頭腦之藥，而本經治婦人疝瘕，
腹中急，陰中寒等證，皆太陽經寒濕為病，亦屬客邪內犯之候，
故用藁本去風除濕，則中外之疾皆痊，豈特除風頭痛而已哉，
云長肌肉悅顏色者，外用作面脂之類是也，但頭痛挾內熱，春夏溫病熱病，
頭痛口渴，及產後血虛火炎頭痛，皆不可服。</p>
<p>〔白芷（即都梁香）〕辛苦溫無毒。本經主女人漏下赤白，血閉陰腫，寒熱頭風，
侵目淚出，長肌膚，潤澤顏色，可作面脂。發明，白芷辛香升發，行手陽明，
性溫氣厚，行足陽明，芳香上達，入手太陰，為解利陽明風熱頭痛，及寒熱頭風，
侵目淚出之要藥，其所主之病，不離三經，如寒熱頭風，眉稜骨痛頭目齒痛，
三經之風熱也，漏下赤白癰疽，頭面皮膚風痹燥癢，三經之濕熱也，
風熱者辛以散之，濕熱者溫以除之，都梁丸治崩漏赤白，深得本經之旨，性善袪風，
女人漏下赤白，皆風入胞門所致，辛香入脾，故又能溫散血閉陰腫，及寒熱頭風，
侵目淚出，總取辛散利竅之功，其長肌膚潤澤顏色者，則有排膿長肉之力，
所以外科用之，痘疹起脹，連皮腫者，於解毒藥內用之，預杜將來發癢之患，
今人用治腸癰，有敗膿淋露不已，腥穢殊甚，遂致臍腹冷痛，須此排膿，
膿盡乃以他藥補之，燒烟辟蟲蛇，為末新汲水調頻灌，解蛇毒內攻，
和膽礬麝香，摻蛇傷潰爛，但性溫而升，味苦而散，故嘔吐因於熱者，漏下赤白，
因於火者勿用，癰疽潰後，亦宜漸減，以其能耗胃氣也。</p>
<p>〔白芍藥〕酸苦平微寒無毒，入補脾藥酒炒，入止血藥醋炒，入和營藥及下痢後重，
血熱癰毒藥，並洗酒生用入，血虛水腫腹脹藥，桂酒制用，反藜蘆。
本經主邪氣腹痛，除血痹，利小便，益氣。發明，白芍藥酸寒，斂津液而護營血，
收陰氣而瀉邪熱，蓋瀉肝之邪熱，所以補脾之陰，即本經主邪氣腹痛益氣之謂，
故仲景以為補營首藥，入肝脾血分，及陽維寒熱，帶脈腹痛，補中下二焦，
能於土中瀉水，為血痢必用之藥，然須兼桂用之，方得斂中寓散之義，
建中湯之妙用，人所不知，蓋瀉痢皆太陰之病，建中專主太陰腹痛也，其治血痹，
黃耆桂枝五物湯中用之，非深達本經妙理者不能也，又得炙甘草治腹中急痛，
同白朮補脾，同芎藭瀉肝，從人參補血虛，從黃連止瀉痢，同薑棗溫經散濕，
在用者各得其宜耳，凡人陽氣虛衰，陰氣散漫，患腹脹滿急，於補中益氣藥中，
加白芍藥一味以收陰，則陽虛不受陰制之脹，得陽藥便消矣，然氣虛內寒者不可用，
古云減芍藥以避中寒，誠不可忽，產後不可用，以其酸寒瀉肝，伐生發之氣也，
小便不利者禁用，以膀胱得酸收斂愈祕也，而真武湯中，又用以利小便者，
深得本經之旨，蓋真武湯本治少陰精傷，而證見虛寒，非太陽膀胱癃閉之候，
以其能益陰滋血，培養津液，小便自行，非通利也，至於桂枝湯中用以護營血，
使邪不得內犯，建中湯中用以培土藏，而治陽邪內陷腹痛，此皆仲景用藥之微妙，
端不外本經之義，其除血痹，破堅積，治寒熱疝瘕，止痛利小便，皆指赤者而言，
與白芍無預，因本經未分赤白，故一貫例之。</p>
<p>〔赤芍藥〕酸苦微寒無毒，酒洗用。本經除血痹，破堅積寒熱疝瘕，止痛利小便。
發明，赤芍藥性專下氣，故止痛不減當歸，蘇恭以為赤者，利小便下氣，
白者止痛和血，端不出本經除血痹，破堅積，止痛利小便之旨，其主寒熱疝瘕者，
善行血中之滯也，故有瘀血留著作痛者宜之，非若白者酸寒收斂也，
其治血痹利小便之功，赤白皆得應用，要在配合之神，乃著奇勣耳。</p>
<p>〔牡丹皮〕苦辛平無毒，酒洗去鹼土，曝乾，勿見火。本經主寒熱中風瘈瘲，
驚癎邪氣，除癥堅瘀血留舍腸胃五藏，療癰瘡。發明，
牡丹皮入手足少陰厥陰，治血中伏火，故相火勝腎，無汗骨蒸為專藥，
本經主寒熱中風，瘈瘲驚癎等證，以其味辛氣竄，能開發陷伏之邪外散，
惟自汗多者勿用，為能走泄津液也，痘疹初起勿用，為其性專散血，
不無根腳散闊之慮，王安道云：志不足者，足少陰病也，故仲景腎氣丸用之，
後人惟知黃柏治相火，不知丹皮之功更勝也，又癥堅瘀血，留舍腸胃五藏，
及陰虛吐血衂血必用之藥，以能行瘀血，而又能安好血，有破積生新，
引血歸經之功，故犀角地黃湯用之，凡婦人血崩，及經行過期不淨，屬虛寒者禁用，
又赤者利血，白兼補氣亦如赤白芍藥之義，諸家言其性寒，安有辛香而寒者乎。</p>
<p>〔木香〕辛苦溫無毒，形如枯骨，味苦色淡黃者良，味鹹色黑勿用，生用理氣，
煨熟止瀉。本經主邪氣，辟毒疫，強志止淋露。發明，木香氣香味厚，
不獨沉而下降，蓋能理胃以下氣滯，乃三焦氣分之藥，兼入肺脾肝三經，
能升降諸氣，故上焦氣滯膹鬱宜之者，金鬱則泄之也然雖入肺，而肺燥氣上者良，
非所宜，其中焦氣滯不運宜之者，脾胃喜芳香也，下焦氣滯後重宜之者，
塞者通之也，若治中脘氣滯不運，心腹疼痛，以檳榔佐之，使氣下則結痛下散矣，
本經辟疫毒邪氣，強志，止淋露，以其辛燥助陽，善開陰經伏匿之邪，
大明治心腹一切氣，膀胱冷痛，嘔逆反胃，霍亂瀉痢，健脾消食安胎，
甄權治九種心痛，積年冷氣痃癖，癥塊脹痛，壅氣上衝，煩悶羸劣，
女人血氣刺痛不可忍，然香燥而偏於陽，肺虛有熱，血枯而燥，及陰火衝上者勿服。</p>
<p>〔甘松香〕甘溫無毒。發明，甘松芳香升竄，能開脾鬱，少加脾胃藥中，甚醒脾氣，
主惡氣卒心腹痛滿，風疳齒𧏾，得白芷白附子良，腳氣膝腫，煎湯淋洗效。</p>
<p>〔山柰〕辛溫無毒。發明，山柰芳香入陽明煖胃，辟瘴癘惡氣，治心腹冷氣痛，
寒濕霍亂，風蟲牙痛，皆芳香正氣之力也。</p>
<p>〔高良薑〕辛大溫無毒，煨熟用，子名紅荳𦸅。發明，良薑辛熱，純陽上升，
入足陽明太陰二經，為客寒所犯，則逆冷霍亂，腹痛諸病生焉，
辛溫暖脾胃而逐寒邪，則胃中冷逆自除，霍亂腹痛自愈，甄權治腹內久冷氣痛，
去風冷痹弱，大明主轉筋瀉利反胃，解酒毒消食，蘇頌治惡心嘔清水，
皆取暖胃溫中散寒之功也，而寒疝小腹掣痛，須同茴香用之，產後下焦虛寒，
瘀血不行，小腹結痛者加用之，若胃火作嘔，傷暑霍亂禁用，為其溫燥也。
紅荳G5辛溫，主水瀉霍亂，心腹絞痛，止嘔進食，大補命門相火，
故正元丹中用之，然能動火傷目致衂，不宜久服。</p>
<p>〔草豆𦸅〕辛濇溫無毒，麵裹煨熱去麵用。發明，草豆𦸅性溫，
入脾胃二經，東垣曰：風寒客邪，在胃口之上，當心疼痛者宜之，
丹溪曰草豆𦸅性溫，能散滯氣，若明知口食寒物，胃脘作疼，或濕鬱成病者，
用之神效，若熱鬱者不可用，恐積積溫成熱也，然多用能助脾熱，傷肺損目，
故陰虛血燥者忌之。</p>
<p>〔草果（亦名豆𦸅）〕辛溫濇無毒殼，去生用。發明，草果與草豆𦸅，
總是一類，其草果治病，取其辛熱浮散能入太陰陽明，除寒燥濕，開鬱化食，
利膈上痰，解麵濕魚肉諸毒，與知母同用，治瘴瘧寒熱，取其一陰一陽，
無偏勝之害，蓋草果治太陰獨勝之寒，知母治陽明獨勝之火也，
然瘧亦有不由於嵐瘴氣，而實邪不盛者忌服，凡濕熱瘀滯，傷暑暴注，
溲赤口乾者禁用。</p>
<p>〔白豆𦸅（俗名殼𦸅）〕辛溫無毒，忌見火，去淨隔膜，
不爾令人隔滿，凡草果草豆𦸅縮砂皆然，不獨白豆𦸅也。發明，
白豆𦸅辛香上升，入脾肺二經，散肺中滯氣，治脾虛瘧疾，嘔吐寒熱，
能消能磨流行三焦，營衛一轉諸證自平，古方治胃冷積氣嘔逆反胃，消穀下氣，
寬膈進食解酒毒，皆相宜也，若火升作嘔，蘊熱作痛者勿服。</p>
<p>〔縮砂密（俗名砂仁）〕辛溫濇無毒。發明，縮砂屬土醒脾調胃，
為脾胃肺腎大小腸膀胱七經之氣藥，能引，諸藥歸宿丹田，治脾虛泄瀉，
宿食不消瀉痢白沫，腹中虛痛，寒飲脹痞，噎膈嘔吐，和中行氣，止痛安胎，
用之悉效，同熟地茯苓，納氣歸腎，同檀香豆𦸅下氣安肺，得陳皮白朮，
和氣益脾，惟新產婦忌之，恐氣驟行動血也，今人治血痢亦多用之，若積欲盡時良，
非所宜又血虛火炎欬嗽禁用，妊婦氣滯者宜服，若氣虛者多服，
反耗其氣多致難產，南人性喜條暢，食品每多用之，北人性喜潛藏，藥中赤罕用者。</p>
<p>〔益智子〕辛溫無毒，去殼鹽水炒用。發明，益智行陽退陰，三焦命門氣弱者宜之，
脾主智，此物能益脾胃，理元氣，補腎虛滑精，胃虛多唾，女人崩漏，
治心氣不足夢泄，夜多小便，及冷氣腹痛，於土中益火也，集驗方縮泉丸，
治脬氣不足，方用益智子鹽炒去鹽，與烏藥等分為末，酒煮山藥粉為糊丸，
如梧子大，空心鹽湯下七十丸，丹方治夜多小便，取二十四枚，入鹽同煎服之有驗，
按益智功專補火，如血燥有火，濕熱暴注，及因熱而遺濁，色黃乾結者，
不可誤用也。</p>
<p>〔蓽茇〕辛大溫無毒，醋浸刮去皮子，免傷肺上氣。發明，蓽茇辛熱浮散，
為頭疼鼻淵要藥，取其能入陽明經，散浮熱也，性能溫中下氣，治霍亂水瀉，
心腹滿者宜之，然辛熱耗散，能動脾胃之火，多用令人喘欬目昏，腸虛下重，
以其走泄真氣也。</p>
<p>〔蒟葉（子名葯醬）〕辛溫無毒。發明，蒟葉辛熱，能下氣溫中，破痰散結氣，
解瘴癘，嶺南人以葉合檳榔食，取其辛香，能破瘴癘之氣也，其子可以調羹，
故謂之醬，蓽茇之類也。</p>
<p>〔肉豆𦸅（俗名肉果）〕辛溫無毒，糯米粉裏煨熟用，勿犯鐵。發明，
肉豆𦸅辛香，入手足陽明，溫中補脾，寬膨脹，固大腸，
為小兒傷乳吐逆泄瀉之要藥，二神丸合補骨脂治腎瀉，蓋取補脾以治腎邪也，
按脾土性喜芳香，故肉果與脾胃最為相宜，以其能下氣者脾胃得補則健運，
非若厚朴枳實之峻削也，熱鬱暴注禁用，以其辛溫性滯也。</p>
<p>〔補骨脂（俗名破故紙字音相近之誤也）〕苦辛大溫無毒，鹽酒浸焙乾用，
與胡麻同炒良，忌蕓薹羊肉諸血。發明，補骨脂屬火，收斂神明，能使心胞之火，
與命門之火相通，使元陽堅固，骨髓充實濇以固脫也，胡桃屬水，潤燥養血，
血屬陰惡燥，故油以潤之，佐補骨脂，有水火相生之妙，故局方青娥丸用之，
孫思邈言，補腎不若補脾，許學士言，補脾不若補腎，腎氣虛弱，則陽氣衰劣，
不能薰蒸脾胃，令人痞滿少食，譬如釜底無火，雖終日不熟，
陽衰則飲食亦不能消化，濟生二神丸，治脾腎虛寒泄瀉，用補骨脂補腎，
肉豆𦸅補脾，如吳茱萸以平其肝，加木香以順其氣，使之斡旋，
若精傷溺赤濇痛者，去木香易五味子，腰膝痠疼，腎冷精流者用之屢効，
凡陰虛有火，夢泄溺血，大便閉結者勿施。</p>
<p>〔薑黃〕辛苦溫無毒，藏器曰辛少苦多，性熱不冷，或云大寒誤矣，有二種，
蜀川生者，色黃質嫩有鬚，折之中空有眼，切之分為兩片者，為片子薑黃，
江廣生者，質粗形扁如乾薑，僅可染色，不入湯藥，今藥肆混市誤人，
徒有耗氣之患，而無治療之功也。發明，薑黃鬱金蓬朮，三物形狀功用皆相近，
但鬱金入心，專治心包之血，薑黃入脾，兼治血中之氣，蓬朮入肝，兼治氣中之血，
為不同耳，古方三痺湯，用片子薑黃，治風寒濕氣手臂痛，戴元禮曰：片子薑黃，
能入手臂治痛，其兼理血中之氣可知，能治癥瘕癰疽，通經消腫毒，功力烈於鬱金，
但血虛臂痛者服之，病必增劇。</p>
<p>〔鬱金〕辛苦平無毒，本草以為性寒誤矣，安有辛香而寒之理，蜀產者，體圓尾銳，
如蟬腹狀，發苗處有小孔，皮黃而帶黑，通身粗皺如梧桐子紋，每枚約重半錢，
折開質堅色黃，中帶紫黑，嗅之微香不烈者真，若大小不等，色黃皮起細橫紋，
有鬚如線，折之中空質柔，內外皆黃，其氣烈者，即片子薑黃也，體圓者首尾相似，
通身橫紋，發苗處無小孔，折開氣烈觸鼻者，染色薑黃中之小者也，
蓬朮則大塊色青黑，最大者為廣茂，與此不類，蘇恭不能分別，乃為一物謬矣。
發明，鬱金辛香不烈，先升後降，入心及包絡，治吐血衂血唾血血醒，
破惡血血淋尿血，婦人經脈逆行，產後敗血衝心，及宿血心痛，並宜鬱金末，
加薑汁童便同服，其血自清痰中帶血者加竹瀝，又鼻血上行者，加入四物湯，
一婦患失心風癲十年，用鬱金四兩，佐明礬一兩為丸，硃砂為衣，纔服五十丸，
心間如有物脫去，再服而蘇以鬱金入心去惡血，明礬化頑痰，硃砂安神故也，
又能化癥瘕為水，嶺南蠱毒為害，初覺胸腹痛，即用升麻或膽礬吐之，若膈下急痛，
以米湯鬱金末三錢服之，調即瀉出惡物，或合升麻鬱金服之，不吐則下，
此李巽岩為雷州司理鞫獄得此方，活人甚多，按以上諸治，其功皆在破宿生新，
今世誤以為諸血聖藥，病者不惜重費，醫者藉為射利，咸以薑黃代充，
為害非淺凡屬陰虛失血，及陰火迫血上逆，咸為切禁。</p>
<p>〔蓬莪荗（即蓬蒾）〕苦辛溫無毒，入肝經藥醋炒，
入心脾藥麵裏煨熟入四物湯調經羊血或雞血拌炒。發明，蓬莪荗入肝破血，
治婦人血氣結積痛，痰癖冷氣，跌撲損痛下血，及內損惡血，通肝經聚血，
蓋此藥專破氣中之血也，按蓬蒾誠為磨積之藥，但虛人得之，
積不去而真已竭，更可虞也須得參朮健運，補中寓瀉，乃得力耳。</p>
<p>〔荊三稜〕苦平無毒，生荊楚地故名荊三稜，真者絕少，今世所用，皆草三稜也，
醋炒用之。發明，三稜肝經氣分藥也，能破血中之氣散血結通肝經積血，
主寒癖結塊，破產後惡血，血結腹痛，通月水墮胎，以其力峻，故難久服，
有人病癥瘕腹脹，用三稜莪蒾酒煨煎服，下一黑物如魚而愈，按潔古云：
三稜能瀉真氣，虛者勿用，東垣破積諸方，皆與人參贊助，如專用尅削，
脾胃愈虛，不能運行，其積亢逆益甚矣。</p>
<p>〔香附（即莎草根）〕辛微苦甘平無毒，產金華光細者佳，入血分，補虛，
童便浸炒，調氣，鹽水浸炒，行經絡，酒浸炒，消積聚，醋浸炒，氣血不調，
胸膈不利，則四者兼製，肥盛多痰，薑汁浸炒，止痛漏血，便製炒黑，走表藥中，
則生用之。發明，香附之氣，平而不寒香而能竄，乃足厥陰肝，
手少陽三焦氣分主藥，兼入衝脈，開鬱氣，消痰食，散風寒，行血氣，止諸痛，
月候不調，胎產崩漏，多怒多憂者之要藥，治兩脇氣妨，
心忪少氣是血中之氣藥也，蓋血不自行，隨氣而行，氣逆而鬱，則血亦凝滯氣順，
則血亦隨之而和暢矣，生則上行胸膈，外達皮毛，故能散風寒，熟下走肝腎，
外徹腰足，故能調血氣，得參朮則益氣，得歸地則調血，
得木香則流滯和中得沈香則升降諸氣，得芎藭蒼朮則總解諸鬱，
得山梔黃連則降火清熱，得茯苓則交心腎，得茴香補骨脂則引氣歸元，
得厚朴半夏則決壅消脹，得紫蘇葱白則解散邪氣，
得三稜莪荗則消磨積塊，得艾葉則治血氣，煖子宮，乃氣病之總司，
女科之主帥也，惟經水先期而淡，及失氣無聲無臭者勿用，血氣本虛更與利氣，
則行之愈速矣。</p>
<p>〔茉莉花〕辛熟無毒，根熱有毒。發明，茉莉古花方罕用，近世白痢藥中用之，
取其芳香散陳氣也，其根性熱有大毒，以酒磨一寸服，即昏迷一日乃醒，服二三寸，
二三日醒，惟接骨脫臼，用以傅之，則不知痛也。</p>
<p>〔排草香〕辛溫無毒。發明，芳香之氣皆可辟臭去邪惡氣，鬼魅邪精，天行時氣，
並宜燒之，水煮洗水腫浮氣，與生薑芥子煎湯，浴風瘧効。</p>
<p>〔藿香〕辛微溫無毒，廣產者良，但葉甚少，土人每以排草葉偽充，最難辨別，
須於莖上，擇去色綠未經黴壞者方效。發明，藿香入手足太陰，芳香之氣助脾醒胃，
故能止嘔逆，開胃進食，溫中快氣，去瘴氣，止霍亂，治心腹痛，凡時行疫癘，
山嵐瘴瘧，用此醒脾健胃，則邪氣自無容而愈矣，但陰虛火旺，胃虛作嘔，
內無留滯者不可用，恐反傷正氣，引邪內入，江浙土產者，代胃消食，其莖能耗氣，
用者審之。</p>
<p>〔薰香（即零陵香）〕甘平無毒，廣產者良，雲陽產者氣濁，不堪入藥。發明，
薰香辛散上達，故心痛惡氣，齒痛鼻塞皆用之，單用治鼻中瘜肉鼻齆，香以養鼻也，
多服作喘，為能耗散真氣也。</p>
<p>〔蘭香〕辛溫無毒，菜部移此，瀕湖綱目，芳草部有蘭草，菜部有蘭香，名曰羅勒，
種類不同，因攷正之，按蘭有三種，一種曰蘭草，其氣濃濁，即今之省頭草也，
一種曰蘭香，植之庭砌，二十步內即聞香，俗名香草，以子能去目瞖，
故又名瞖子草，一種名羅勒，莖葉較蘭香稍粗大，形雖極類，而氣葷濁，
以嫩時可食，僅入菜部，不堪入藥。本經利水道，殺蟲毒，辟不祥久服益氣，
輕身不老，通神明。發明，蘭氣芳香，能辟疫毒惡氣，楚人以之為佩，
又能辟汗濕之氣，故又名辟汗香，入手足太陰陽明，力能調中消食，去惡氣，
治啘嘔脾癉，口中時時溢出甜水者，非此不除，按蘭性芳香辛溫，專走氣道，
故能利水調肝和脾，其功倍於藿香，善調嘔逆，散積久陳鬱之氣，素問云：
五味入口，藏於胃，以行其津氣，津液在脾，令人口甘，此肥美所發也，其氣上溢，
轉為消渴，治之以蘭，除陳氣也，東垣治消渴生津，飲用蘭葉，蓋本於此，
又治牙疼口臭，有神功丸，亦用蘭香，云如無以藿香代之，
近世有誤認幽蘭為蘭香者，大可噴飯，觀本經利水殺蟲毒辟不祥之治，豈幽蘭能之，
乎古方治癘風蘭香散，去其散肺胃中之濕熱蟲毒也，普濟方治反胃，
蘭香和甘蔗汁服之，錢氏治小兒鼻疳赤爛，蘭葉燒灰二錢，銅綠半錢，
輕粉二字為末，日傅三次即愈。子治目瞖，及塵物入目，以三五顆內目中，
少頃其子濕脹，與物俱出，又主暴得赤眼後生瞖膜，用蘭香子一粒，入眥內，
閉目少頃，連膜俱出，蓋此子得濕即脹，故能染惹眵淚浮膜爾，然目中不可著一塵，
而此可納三五顆，亦不妨礙，又小兒食肥甘口臭齒黑，名曰崩砂，漸至齦爛，
名曰潰槽，又或出血，名曰息露，則齒落，名曰腐根，用蘭香子末輕粉各一錢，
蜜陀僧煆赤，醋淬妍末半兩，和勻每以少許傅齒，及齦上，內服甘露飲立效。
時珍曰：蘭香須三月棗葉生時種之乃生，否則不生，常以魚腥水冷泥水溝泥水澆之，
則香而茂，不宜糞水，著糞則萎，其子大如棗而褐色不光，七月收之，種時防蟻，
濕則有脂浮脹，須以枯炭末掩之。</p>
<p>〔澤蘭〕苦甘微溫無毒，取葉酒洗用。本經主金瘡癰腫瘡膿。發明，
澤蘭入足太陰厥陰血分，專治產後血敗，流於腰股，拘攣疼痛，破宿血，消癥瘕，
除水腫，身面四肢浮腫，本經主金瘡癰腫瘡膿，皆取散血之功，為產科之要藥，
更以芎歸童便佐之，功效勝於益母。</p>
<p>〔馬蘭〕辛平無毒，赤莖者良。發明，馬蘭入陽明血分，與澤蘭功用相近，
故能破宿生新，丹方治婦人淋濁痔漏有效，喉痺腫痛，以馬蘭根葉搗汁，
入米醋滴鼻孔，或灌喉中，取痰自開，絞腸痧腹痛，以馬蘭細嚼嚥汁立安，
水腫溺濇，馬蘭一握，黑豆小麥各一撮，酒水煎服效，蛇傷，擂汁和醋擦之，
皆取散血解毒也。</p>
<p>〔香薷〕辛微溫無毒，江西白花者良。發明，香薷辛溫，先升後降，
故熱服能發散暑邪，冷飲則解熱利小便，治水甚捷，世醫治暑病，以香薷飲為首藥，
然暑有乘涼飲冷，致陽氣為陰邪所遏，遂病發熱惡寒頭痛，煩躁口渴，或吐或瀉，
或霍亂者，宜用此發越陽氣散水和脾，若飲食不節，勞役作喪之人傷暑，發熱大渴，
煩渴喘促者，乃勞倦內傷之證，必用清暑益氣，如大熱大渴，又宜人參白虎之類，
以瀉火益元，更有汗出如雨，吐瀉脫元，四肢清冷，脈微欲脫者，
又須大順漿水散等方救之，若用香薷飲，是重虛其表，頃刻脫亡矣，今人不知，
概用沈冷代茶，若元氣虛人服之，往往致病，蓋香薷乃夏月解表之藥，
如冬月之用麻黃，氣虛者豈可漫用，深師香薷丸，治通身水腫，以香薷熬膏，
丸白朮末，日三夜一服，米飲下之效。</p>
<p>〔爵牀（俗名赤眼老母草）〕鹹寒無毒。本經主腰脊痛，不得搘牀，
俛仰艱難，除熱，可作湯浴。發明，爵牀善通血脈，蘇恭言療血脹下氣，
杖瘡搗汁塗之立瘥，觀本經諸品，不出活血舒筋之用也。</p>
<p>〔荊芥（又名假蘇）〕辛微溫無毒，產後止血，童便制黑用，
凡食河豚及一切無鱗魚與驢肉俱忌之，食黃鱨魚後服之，令人吐血，惟地漿可解，
與蟹同食動風。本經主寒熱鼠瘻瘰癧生瘡，破結聚氣，下瘀血除濕疽。
發明，荊芥穗入手太陰足厥陰氣分，其功長於祛經絡中之風熱，觀本經所主，
皆是搜經中風熱痰血之病，又能清頭目，去瘀血破結氣，消瘡毒，
故風病血病瘡病產後為要藥，治風兼治血者，以其入風水之藏，即是藏血之地，
故並主之，華元化治產後中風，口噤發痙，及血暈不醒，荊芥末三錢，
豆淋酒調服神效，產後血暈，熱童便調服，而表虛自汗，陰虛而赤者禁用，
今人但遇風證，概用荊芥，此流氣散之相沿耳。</p>
<p>〔紫蘇〕辛溫無毒，葉紫者能散血脈之邪最良。發明，蘇葉味辛入氣分，
色紫入血分，升中有降，同橘皮砂仁，則行氣安胎，同藿香烏藥，則快氣止痛，
同麻黃葛根，則發汗解肌，同芎藭當歸，則和營散血，同木瓜厚朴，則散濕解暑，
同桔梗枳殼，則利膈寬中，同杏仁菔子，則消痰定喘，然不宜久服，泄人真氣，
單用煮汁解蟹毒，若脾胃虛寒人過服，多致滑泄，往往不覺也，其梗能行氣安胎，
但力淺薄，難於奏效，亡血家大虛，及妊婦產婦發散，用苞最佳，本乎天者親上，
取其包含子氣，且氣味皆薄，而無過汗傷中之患也。</p>
<p>〔蘇子〕辛溫無毒，粗而色深紫者真，細而色淡者假。發明，諸香皆燥，
惟蘇子獨潤，為虛勞欬嗽之專藥，性能下氣，故胸膈不利者宜之，
與橘紅同為除喘定嗽，消痰順氣之良劑，但性主疎泄。
氣虛久嗽，陰虛喘逆，脾虛便滑者，皆不可用。</p>
<p>〔水蘇（一名雞蘇）〕辛溫無毒，子名荏子。本經下氣殺穀，除飲食，辟口臭，
去邪毒，辟惡氣。發明，水蘇即蘇之野生色青者，其氣芳香，故本經所主，
一皆胃病，專取芳香正氣之義，局方用治血病者，取以解散血中之氣也，氣散，
則血亦散矣。</p>
<p>〔薄荷〕辛平無毒，蘇產者良，去梗用。發明，薄荷辛涼上升，入肝肺二經，
辛能發散，專於消風散熱，涼能清利，故治欬嗽失音，頭痛頭風，
眼目口齒諸病，利咽喉，去舌胎，小兒驚熱，及瘰癧瘡疥為要藥，
其性浮而上升，為藥中春升之令，能開鬱散氣，故逍遙散用之，然所用不過二三分，
以其辛香伐氣，多服久服，令人虛冷，瘦弱人多服動消渴病，陰虛發熱，
欬嗽自汗者勿施。</p>

<h2>隰草部</h2>
<p>〔菊〕黃者苦甘平，白者苦辛平，皆無毒，野生者名苦薏，可搗塗癰腫疔毒，
服之傷人腦。本經主諸風頭眩腫痛，目欲脫，淚出皮膚死肌，惡風濕痺，
久服利血氣，輕身耐老延年。發明，菊得金水之精英，補水以制火，益金以平木，
為去風熱之要藥，故本經專主頭目風熱諸病，取其味甘氣清，有補陰養目之功，
蓋益金則肝木平而風自息，補水則心火制而熱自除矣，其治惡風濕痺者，
以其能清利血脈之邪，而痺濕得以開泄也，又黃者入金水陰分，白者入金水陽分，
紫者入婦人血分，觀金匱侯氏黑散，千金秦艽散俱用菊花為君，時珍所謂治諸頭目，
其者深矣，近有一種從番舶來，六月開花，但有正黃而無間色，
豈特黃州脫瓣為異哉。</p>
<p>〔艾〕苦辛溫無毒，蘄州者為勝。發明，艾性純陽，故可以取太陽真火，
可以回垂絕元陽，服之則走肝脾腎三陰，而逐一切寒濕，轉肅殺之氣為融和，
生用則性溫，炒熟則大熱，用以灸火，則透諸經而治百病，蘇頌言其有毒誤矣，
夫用藥以治病，中病則止，若素有虛寒痼冷，婦人濕鬱帶漏之病，
以艾和歸附諸藥治之，夫何不可，艾附丸調經而溫子宮，兼主心腹諸痛，
膠艾湯治虛痢，及胎妊產後下血，雷火鍼同丁香麝臍熨，寒痺攣痛，
若老人臍腹畏冷，及寒濕腳氣，以熟艾入布兜之，惟陰虛火旺，血燥生熱，
及宿有失血病者為禁，有人患風瘙癮疹，不時焮發，以絹裏擦之即消，
亦取其辛散開發之力。</p>
<p>〔茵陳蒿〕苦平微寒無毒。本經主風濕寒熱邪氣，熱結黃疸。發明，茵陳有二種，
一種葉細如青蒿者，名綿茵陳，專於利水，為濕熱黃癉要藥，一種生子如鈴者，
名山茵陳，又名角蒿，其味辛苦小毒，專於殺蟲，治口齒瘡絕勝，並入足太陽，
本經主風濕寒熱，熱黃疽結濕伏陽明所生之病，皆指綿茵陳而言，仲景茵陳蒿湯，
以之為君，治濕熱發黃，梔子柏皮湯，以之為佐，治燥熱發黃，如苗澇則濕黃，
旱則燥黃，其麻黃連軺赤小豆湯，以之為使，治瘀熱在裏而身黃，
此三分治方陽黃也，其治陰黃，則有茵陳附子湯，各隨燥濕寒熱而為主治，
按茵陳專走氣分而利濕熱，若蓄血發黃，非此能治也，外臺治齒齦宣露，
千金治口瘡齒蝕，並用燒灰塗之有汁吐去一宿即效，而殺蟲方中，一味煎湯，
內服外洗，皆用角蒿，專取逐濕化熱之功也。</p>
<p>〔青蒿〕苦寒無毒，莖紫者真根莖子葉不可並用，恐成痼疾，
葉主濕熱子治骨蒸俱宜童便制用。本經主疥瘙痂痒，惡瘡殺蟲，留熱在骨節間明目。
發明，青蒿亦有二種，一種發於早春，葉青如綿茵陳專瀉丙丁之火，能利水道，
與綿茵陳之性，不甚相遠，一種盛於夏秋，微黃如地膚子，專司甲乙之令，
為少陽厥陰血分之藥，故莖紫者為良，其治骨蒸勞熱，有殺蟲之功，
而不傷伐骨節中陽和之氣者，以其得春升之令最早也，此與角蒿之性，大都相類，
又能明目，善清在上之虛熱，燒灰淋汁，和石灰點，治惡瘡息肉靨瘢，
蘇恭生搗敷金瘡，經驗方和桂心治寒瘧，但性偏苦寒，脾虛虛寒泄瀉者勿服。</p>
<p>〔茺蔚（俗名益母）〕辛甘微溫無毒，忌犯鐵器，其子微炒香蒸熟，烈日曝燥，
杵去殼用。本經茺蔚子明目益精，除水氣，莖治癮疹，可作浴湯。發明，
茺蔚入手少陰，足厥陰血分，活血行氣，有補陰之功，凡胎前產後所恃者血氣也，
胎前無滯，產後無虛，以其行中有補也，然所謂補者，是散其瘀而營血受蔭，
非補養血氣之謂，丹方以益母之嫩葉陰乾，拌童便陳酒，九蒸九曬，
八四物湯料為丸，治產後諸證，但功專行血，故崩漏下血，若脾胃不實，
太腸不固者勿用，為其性下行也，近世治番痧腹痛嘔逆，用以濃煎，少加生蜜，
放溫恣飲有效，取其能散惡血也，其子能明目，功耑益精利水，
水虧而瞳子收小者宜之，若火盛瞳子散大者切忌，為其辛散，能助火邪也，
白花者名鏨，菜嫩苗可食，故謂之菜，藏器主產後腹痛，今人治白帶，用一味為末，
服之大效。</p>
<p>〔薇銜〕苦濇溫無毒，素問謂之麋銜，唐本曰鹿銜，千金曰鹿藥草，言鹿有疾，
銜此草即瘥也，其葉大而面綠背紫者為真，蘇恭言有大小二種，保昇言葉似茺蔚，
叢生有毛者，吳風草也。本經主風濕痺歷節痛，驚癎吐血，悸氣賊風，
鼠瘻癰腫。發明，鹿銜本經專主風濕痺歷節痛，素問同澤朮治酒風身熱懈惰，
汗出如浴，惡風少氣之病，亦取其能除痺著血脈之風濕也，又治驚癎悸氣，
吐咯諸血，以其能走胃與腎肝血分，專理血中邪濕，而無留滯之患，
近世治吐血咯血用之，以其能溫補衝督之精血也，陝人名為鹿胎草，言鹿食，
此即能成胎，其性溫補下元可知，今吳興山中間亦產此，每於初夏，
群鹿引子銜食乃去洵為確真無疑，採得曬乾，一味浸酒，最為有益，但性專助陽，
力能走散陰精，故藏器云：婦人服之，絕產無子，良有見乎此也，其子名延壽，
果味微濇而甘，惟秦地有之，不特有益於老人，而嬰兒先天不足，尤為上藥，
惜乎南方罕得也。</p>
<p>〔夏枯草〕苦辛溫無毒。本經主寒熱瘰癧，鼠瘻頭瘡，破癥散癭結氣，
腳腫濕痺，輕身。發明，夏枯草本經專治寒熱瘰癧，有補養厥血脈陰之功，
以辛能散結，苦能除熱，而癥結癭氣散矣，言輕身者腳腫濕痺愈，而無重著之患也，
佐以香附甘草，治目珠疼夜甚者，以其稟純陽之氣，而散陰中結滯之熱也，
又能解內熱，緩肝火，從治之法，并治痘後餘毒，及肝熱目赤有效，久服亦防傷胃，
以善走厥陰，助肝木之氣耳。</p>
<p>〔劉寄奴〕苦溫無毒。發明，劉寄奴破血下脹，又能止血，故產後餘疾，
及金瘡血大小便血皆用之，千金方治折傷瘀血，用劉寄奴骨碎補延胡索水煎，
加童便服，集簡方治大小便血，劉寄奴末，空心茶清調服，衛生易簡方，
治血氣脹滿，劉寄奴紅酒煎服，時珍治小兒尿血，取劉寄奴研末服效，
丹方治大便血，用劉寄奴半兩，臘茶一錢，烏梅半枚，煎服即效，但性走散，
不可過服，令人吐利。</p>
<p>〔旋覆花（本經名金沸草）〕鹹甘溫小毒。本經主結氣脇下滿驚悸，
除水五藏間寒熱，補中下氣。發明，旋去覆花升而能降，肺與大腸藥也，
其功在於開結下氣，行水消痰，治驚悸，祛痞堅，除寒熱，散風濕，開胃氣，
止嘔逆，除噫氣，故肺中伏飲寒嗽宜之，仲景治傷寒汗下後心下痞堅，
噫氣不除，有旋覆代赭石湯，金匱半產漏下，有旋花覆湯，
胡洽治痰飲在兩脇脹滿，有旋覆花湯，皆取其能下氣也，但性專溫散，
故陰虛勞嗽，風熱燥欬，不可誤用，用之嗽必愈甚，
本經言補中下氣者，甘能緩中，鹹能潤下，痰氣下而中氣安，脇下滿結，
寒熱驚悸，水氣皆除矣。</p>
<p>〔青葙（即雞冠花）〕苦微寒無毒。本經主邪氣皮膚中熱，風瘙身癢，殺三蟲，
子治唇口青。發明，青葙子治風熱目疾與決明子同功，本經雖不言治目疾，
而主唇口青，為足厥陰經藥，其明目之功可推，其治風瘙身癢，皮膚中熱，
以能散厥陰經中血脈之風熱也。</p>
<p>〔紅藍花（即紅花）〕辛溫無毒。發明，血生於心包，藏於肝，屬於衝任，
紅花汁與之同類，故能行男子血脈，通婦人經水，活血解痘毒，散赤腫，產後血暈，
及胎死腹中，並宜和童便服之，少則養血，多則行血，過用使人血行不止，
且性兼上行，不可不知，亦主蠱毒下血，堪作胭脂，治小兒聤耳，解痘疔毒腫，
產後血悶，以紅花十斤，煮湯盛補，置於橫格之下，舁婦寢上薰之，湯冷再加，
半日乃穌。</p>
<p>〔臙脂〕甘平無毒。臙脂有四種，一種以紅藍花汁染胡粉而成，
一種以山燕脂花汁染粉而成，一種以山榴花汁作成者，
一種以紫鉚汁染綿而成，皆可入血病藥用，又落葵子亦可取汁，和粉而成，
可作面脂，不入藥用，紫鉚查名火漆，匠工補水用之。發明，臙脂色紅，
並可為活血之藥，其治痘瘡肌肉結硬，用綿臙脂同紫草煎湯，
乘熱頻將臙脂擦之漸軟，即能發出，又痘瘡護眼黃柏膏，用油臙脂調塗，
則痘無入眼之患。</p>
<p>〔大薊小薊〕花甘溫根微涼無毒。發明，大薊小薊，皆能破血，
大薊根主女子赤白沃下，止吐血鼻衂，涼而能行，行而帶補，兼療癰腫，
小薊根專於破血不能消腫，有破宿生新之功，吐血血崩之用，但其力微，只可退熱，
不似大薊能破瘀散毒也，丹方治吐血不止，用小薊山查生地，一服即止，止中寓瀉，
劫劑中之良法，近世醫師咸用其花，總取散血之義，然其性皆下行，故脾胃虛弱，
泄瀉少食者忌用。</p>
<p>〔續斷（本經名屬折，別錄名接骨）〕苦微溫無毒，去根尾酒炒用。
本經主傷中補不足，金瘡癰瘍，折跌，續筋骨，婦人乳難，久服益氣力。發明，
續斷入肝，主續筋骨，為婦人胎產崩漏之首藥，又主帶脈為病，久服益氣力，
利關節，治腰痛，煖子宮，療金瘡折傷，散癰腫瘀血，療婦人乳難，
本經治傷中補不足等病，總取和血通經之義，又能止小便多，治遺泄，古方血痢，
用平胃散一兩，續斷三錢，為末，每服三錢，水煎服即愈，甯無顧名思義之實乎。</p>
<p>〔漏（本經名野蘭）蘆〕苦鹹寒有毒。本經主皮膚熱毒，惡瘡疽痔漏痺，下乳汁。
發明，漏蘆苦寒解毒，乃足陽明經藥本經治熱毒惡瘡，下乳汁，以其能利竅也，
為消毒排膿殺蟲要藥，古方治癰疽發背，以漏蘆湯為首稱，蓋鹹能軟堅寒能解毒，
故服之必大便作瀉，使邪從下而出也，昔人治癭兒瘡毒，令母服此，
使藥性從乳中過之，每致乳子利下白沫，大損元氣，故氣虛及瘡瘍不起發者，
咸非所宜，而妊婦尤為切禁。</p>
<p>〔苧蔴黃蔴〕甘寒無毒。發明，苧蔴耑行滯血，
產婦枕之治血暈，產後腹痛，以苧安腹上即止，漬苧水療熱渴，苧根治小兒赤丹。
其黃蔴苦溫，專散陳久瘀血，取陳年者燒灰存性，酒調服之，
絡蔴根燒灰，治鎖喉風神效。</p>
<p>〔胡蘆巴〕苦大溫無毒。發明，胡蘆巴乃海外胡蘿葡子，聲音相近之G6耳，
右腎命門藥也，元陽不足，冷氣潛伏，不得歸元者宜之，小腸奔豚偏墜，
及小腹有形如卵，上下走痛不可忍者，用胡蘆巴丸，腎氣不歸，
上熱下寒厥逆嘔吐者，用黑錫丹，皆與金鈴子一寒一熱同用，其導火歸元之功可知。</p>
<p>〔惡實（又名鼠黏子牛蒡子，大力子皆別名也）〕辛平無毒。發明，
鼠黏子肺經藥也，治風濕癮疹，咽喉風熱，散諸腫瘡瘍之毒，痘疹之仙藥也，
痘不起發，用此為末，刺雄雞冠血，和酒釀調，胡荽湯下神效，瘡瘍毒盛，
生研用之，即出瘡頭，酒炒上行，能通十二經，去皮膚風，消㿀疹毒，
惟氣虛色白，大便利者不宜。</p>
<p>〔蒼耳（右名菓耳）〕實甘溫葉苦辛小毒，酒浸炒用，忌豬肉。發明，
蒼耳治頭風，腦痛，風濕周痺，四肢拘攣，惡肉死肌，皮膚瘙癢，腳膝寒痛，
久服亦能益氣，其葉久服，去濕有效，服蒼耳人最忌豬肉，及風邪觸犯，
則遍身發出赤丹也，婦人血風攻腦，頭旋悶絕忽倒，不知人事者用蒼耳草嫩心，
陰乾為末，酒服甚效，此味善通頂門連腦，能走督脈也。</p>
<p>〔天名精（本經名蝦蟆藍一地菘子名鶴蝨）〕甘寒無毒。本經主瘀血血瘕欲死，
下血止血，利小便。發明，天名精功專散血，有破宿生新之功，故本經言下血止血，
又能涌吐風痰，殺蟲解毒，擂汁服之，能止痰瘧漱之止牙疼，搗之敷蛇傷，
煎服除淫穢邪毒，從小便泄出，凡乳蛾喉嚨腫痛，及小兒急慢驚風，牙關緊急，
不省人事者，搗絞和酒灌之，咽喉腫塞，痰涎壅滯，搗汁鵝翎掃入，去痰立效，
亦治豬瘟。</p>
<p>〔鶴蝨〕苦平無毒。發明，鶴蝨入厥陰肝經，善調逆氣，能治一身痰凝氣滯，
殺蟲方中最要藥，錄驗方療蚘攻心痛，一味丸服，小兒蟲痛，亦單用鶴蝨研末，
肥肉汁服，其蟲自下，藥肆每以胡蘆蔔子代充，不可不辯。</p>
<p>〔苪薟〕辛苦寒小毒，採葉陰乾，入甑中層層灑酒與蜜，九蒸九曬用。發明，
苪薟苦寒，略兼微辛，故有小毒，為祛風除濕，而兼活血之要藥，
苪薟丸治風濕四肢麻痺，骨節冷痛，腰膝無力甚效，但脾腎兩虛，陰血不足，
而腰膝無力，骨痛麻痺者，大非所宜，時珍曰：生搗汁服，則令人吐，故云有小毒，
九蒸九曬，則去風痺，故云無毒，或云甚益元氣，不稽之言也，生者搗服能吐風痰，
其能傷胃可知。</p>
<p>〔箬〕甘寒無毒。發明，箬生小竹而葉最大，
故可以之為笠燒灰治吐衂嘔咯，及便溺諸血，又能通小便，利肺氣，
散喉痺，消癰腫，每服不過一錢匕，又治痘瘡倒靨，以箬葉灰一錢匕，
入麝香酒調服之，乾箬蔕煎湯，治胃熱呃逆，其性較柿帶稍平，取灰以香油調，
塗湯火傷甚良。</p>
<p>〔蘆根（笋名虇蘆莖名葦莖花L7蓬蕽）〕甘寒無毒。發明，
蘆根甘寒主消渴，胃中客熱，利小便，治噎噦反胃，嘔逆不下食，
妊娠心熱時疫寒熱煩悶，解河豚諸魚毒，其笋尤良。虇蘆治臍下堅癖，
小便不利。葦莖中空，專於利竅，善治肺癰吐膿血臭痰，千金葦莖湯以之為君，
服之熱毒從小便泄去最捷，蘆花煮汁治霍亂，心腹脹痛，箬燒存性，
治吐衂諸血。</p>
<p>〔甘焦（即芭蕉）〕甘大寒無毒。發明，甘蕉性寒，治天行狂熱，解消渴煩悶，
利小便，治濕熱黃癉，和酒服療癰腫，并以滓塗腫處良，小兒遊風，臥蕉葉上即愈，
治火燙，以筋插入，出筋瓶盛，取油塗之，別錄癰疽結熱，肘後治治發背腫，
毒聖惠治血淋濇痛，蘇頌治風癎欲倒，飲之取吐效，惟陰疽不赤腫者禁用。</p>
<p>〔蘘荷（即芭蕉之色白者）〕辛溫有小毒忌鐵。發明，蘘荷有毒而能攻毒，
為主蠱之最，中蠱者服蘘荷汁，并臥葉上，即能呼出蠱主姓名，其治喉舌瘡爛，
婦人月閉，及傷寒時氣，壯熱頭痛，口瘡用之，皆取其辛散也。</p>
<p>〔麻黃〕苦溫無毒，去根節，湯泡去沫曬乾用，若連根節用，令人汗不絕，
其根專能止汗。本經主中風傷寒頭痛，溫瘧發表，出汗去邪熱氣，止欬逆上氣，
除寒熱，破癥堅積聚。發明，麻黃微若而溫，中空而浮，陽也升也，入足太陽，
其經循背下行，本屬寒水，而又受外寒，故宜發汗去皮毛氣分寒邪，以泄寒實，
若過發則汗多亡陽，或飲食勞倦，及雜病自汗，表虛之證用之，則脫人元氣，
禍患莫測，麻黃治衛實之藥，桂枝治衛虛之藥，二物雖為太陽經藥，其實營衛藥也，
心主營血，肺上衛氣，故麻黃為手太陰肺經之劑，桂枝為手少陰心經之劑，
傷寒傷風而欬嗽，用麻黃湯桂枝湯，即湯液之源也，麻黃乃肺經之專藥，
故治肺病多用之，仲景治傷寒無汗用麻黃湯，有汗用桂枝湯，夫津液為汗，
汗即血也，在營即為血，在衛即為汗，寒傷營，營血不能外通於衛，衛氣閉固，
故無汗發熱而惡寒，風傷衛，衛氣不能內護於營，營氣不固，故有汗發熱而惡風，
是證雖屬太陽，而肺實受邪氣，蓋皮毛外閉，邪熱內攻，肺氣怫鬱，故用麻黃甘草，
同桂枝引出營分之邪，達之於表，佐以杏仁，泄肺而利氣，是麻黃湯，
雖太陽發汗重劑，實為發散肺經邪鬱之藥也，腠理不密，則津液外泄，而肺氣自虛，
虛則補其母，故用桂枝同甘草，外散風邪以救表，內伐肝木以防脾，
佐以芍藥泄水而固脾，皆是脾肺之藥，是則桂枝雖太陽解肌輕劑，
實為理脾救肺之藥也，又少陰證發熱脈沈，有麻黃附子細辛湯，少陰與太陽為表裏，
所謂熟附麻配黃，補中有發也，本經治中風是主緩風癱瘓而言，
云溫瘧係濕瘧乃傳寫之誤，破G7堅積聚者，表裏兼治，非神而明之，
難效其法也。</p>
<p>〔木賊〕甘微苦無毒，去節用。發明，木賊與麻黃，同形同性，故能發汗解肌，
升散火鬱風濕，專主眼目風熱暴瞖止淚取發散肝肺風邪也，多用令人目腫，
若久瞖及血虛者，非所宜，傷暑或暴怒赤腫，亦勿用之。</p>
<p>〔石龍芻（一名龍鬚即席草）〕苦微寒無毒。本經主心腹邪氣，小便不利淋閉，
風濕鬼疰。發明，龍芻生水中，性專利水，本經所主心腹邪氣，
亦是因水濕瀦積所致，其敗席治淋，及小便不通，昔人用以煮服，
莫若燒灰酒服更良。</p>
<p>〔燈心草〕甘寒無毒，欲入丸劑，粳米飲漿磨之。發明，燈心輕虛甘淡，
故能瀉肺利水，治急喉痺，燒灰吹之，又燒灰塗乳上，飼小兒止夜啼，
燒灰入輕粉麝香治陰疳。</p>
<p>〔生地黃（本經名地髓又名芐音戶）〕甘苦寒無毒，禁犯鐵，忌萊菔諸血，
採得鮮者，即用為生地黃炙焙乾收者，為乾地黃，以法制過者，為熟地黃。
本經主傷中，逐血痺，填骨髓，長肌肉，作湯除寒熱積聚，療折跌傷筋，
久服輕身不老，生者尤良。發明，生地黃性稟至陰，功專散血，入手足少陰厥陰，
兼行足太陰手太陽，錢仲陽導赤散與木通同用，瀉丙丁之火，
別錄治婦人崩中血不止，及產後血上薄心，胎動下血，鼻衂吐血，
皆擣汁飲之，以其能散血消瘀解煩也，其治跌撲損傷，面目青腫，
以生地黃搗爛罨之即消，此即本經治傷中血痺，折跌筋傷等證之義，
蓋肝藏血而主筋，肝無留滯，則營血調而傷中自愈，筋無邪著，
則三氣通而血痺自除作湯除寒熱積聚者血和則結散，而諸證平矣，其曰填骨髓，
長肌肉者，邪無著，而形神自復也，昔人治心痛，以鮮地黃汁作冷淘食之取吐，
不吐則利出長蟲如辟宮而安，此即本經除寒熱積聚之驗，
其於服食方中用之取以輔助諸藥辟除三蟲使從幽門化出也，因思千金靈飛散中，
生地黃急不可得鮮者，咸取乾者應用，乃知本經末後續出生者尤良一語見，
古聖之苦心，無所不用其極也，愚按生地黃與乾地黃，功用不同豈可混論按，
徐之才別錄云：生地黃乃新掘之鮮者，為散血之專藥，觀本經主治，皆指鮮者而言，
祇緣諸家本草，從未明言，且產處遼遠，藥肆僅有乾者，鮮者絕不可得，
是不能無混用之失，曷知乾地黃既經炙焙，力能止血安有傷中血痺折跌筋傷等治乎，
至於傷中日久，積聚內形，寒熱外顯，並宜鮮者作湯，統領他藥，
共襄破宿生新之功，設混用乾者，則瘀傷愈結，安望其有髓充肉長之勣乎，
予嘗綜覽諸方，凡藥之未經火者，性皆行散，已經炙焙，性皆守中，
不獨地黃為然也。</p>
<p>〔乾地黃〕苦微甘寒無毒，產懷慶者丁頭鼠尾，皮粗質堅，每株重七八錢者力優，
產毫州者，頭尾俱粗，皮細質柔，形雖長大而力薄，產江浙者，細軟無力，
僅可清熱，不入補劑，無問產於何地，但枯槁質輕者，謂之天黃，不堪入湯藥。
發明，乾地黃心紫通心，中黃入脾皮黑歸腎，味厚氣薄，內專涼血滋陰，
外潤皮膚索澤，病人而有熱虛者宜加用之。戴元禮曰：陰微陽盛，相火熾強，
來乘陰位，日漸煎熬，陰虛火旺之證，宜生地黃以滋陰退陽同人參茯之苓石蜜，
名璚玉膏，治虛勞欬嗽唾血，同大麥門冬，熟地人參，名固本丸，
治老人精血枯槁於固本丸中，加枸杞熬膏，名集靈膏，治虛羸喘嗽乏力，
其璚玉膏雖用鮮者搗汁桑火熬膏散中寓止與乾者無異，固本丸集靈膏並用乾者，
而集靈變丸作膏，較之固本差勝，易簡方曰男子多陰虛宜熟地黃，
女子多血熱宜生地黃，虞搏云：生地黃涼血，而胃氣弱者恐妨食，熟地黃補血，
而痰飲多者，恐泥膈，或言生地黃酒炒則不妨胃，熟地黃薑制，則不泥膈，
然須詳病人元氣，病氣之淺深而用之，若產後惡食泄瀉，小腹結痛，虛勞脾胃薄弱，
大便不實，胸腹多痰，氣道不利升降窒塞者，咸須遠之，浙產者專於涼血潤燥，
病人元氣本虧，因熱邪閉結，而舌乾焦黑，大小便秘，不勝攻下者，
用此於清熱藥中通其秘結最妙，其有潤燥之功，而無滋潤之患也，愚按本經，
地黃雖列上品，而實性稟陰柔，與鄉愿不異，譬諸宵人，內藏隱隙，外示優容，
是以舉世名家，靡不藉為滋陰上藥，止血神丹，雖或用非其宜，得以稍清旺氣，
服之仍得暫安，非若人參之性稟陽明，象類君子，苟有過人皆知之，
是以師家斂手不敢用，病家緘口不敢嘗，直至濱危，不得已而用之，每至下咽即斃，
是以左右之人，靡不交口歸咎於人參，曷知其為從前誤藥所致，夫藥之遺患於病，
比比有之，莫如地黃門冬之屬，陰柔最甚，至死不覺其非，故不憚屑瑣，
特表而出之。</p>
<p>〔熟地黃〕甘溫無毒，製地黃法，擇取原株重六七錢者，以好酒浸，入縮砂仁末拌，
木甑瓦鍋，九蒸九曬，得太陽真火，入劑方始得力，蓋地黃性泥，得砂仁之香竄，
而通調五藏沖和之氣，歸宿丹田也。發明，熟地黃假火力蒸曬，轉苦為甘，
為陰中之陽，故能補腎中元氣，必須蒸曬多次，得太陽真火，確有坎離交濟之妙用，
若但煮熟，不如蒸曝，雖服奚益，好古曰：生地黃治心熱手心熱，益腎水，涼心血，
其脈洪實者宜之，若脈虛者，則宜熟地黃，錢氏六味丸以之為君，天一所生之源也，
若命門真火素弱者，必須崔氏八味丸，得桂附共襄之力，方得陰陽兼濟之功，
湯液四物湯，以之為主，乙癸同源之治也，其功專於填骨髓，長肌肉，生精血，
補五藏內傷不足，通血脈，利耳目，黑鬚髮，男子五勞七傷，女子傷中，胞漏下血，
經候不調，胎產百病，滋腎水真陰，療臍腹急痛，病後脛股痠痛，坐而欲起，
目𥉂𥉂如無所見，蓋臍下痛，屬腎藏精傷，脛股痠，係下元不足，
目𥉂𥉂如無所見，乃水虧不能鑒物，皆腎所主之病，
非熟地黃不除，今人治目瞖內障，往往用六味丸，配磁硃丸服，良非所宜，
地黃禁鐵，磁為鐵之母，安得不忌，予嘗用當歸代地黃，借其辛溫，以助焮發之勢，
火盛則用芍藥代山茱萸，借其酸寒，以收耗散之陰，藥雖異而功不殊也，
愚按地黃本手少陰經藥，功專清熱散血，非經蒸曝，不能入足少陰經，
得水火既濟之功，轉苦成甘，變紫為黑，故直入腎藏，填補真陰，兼培黃庭后土，
土厚載物，諸藏皆受其蔭，是以崔氏八味，錢氏六味，為培養真陰真陽之總司，
後人藉，此各隨所稟之偏，而為增減，無往非受其益，如陰氣不固，則加鰾膠蒺藜，
陽氣不充，則加鹿茸河車，中氣不舒，則加沈香縮砂，下氣不吸，則加牛膝車前，
上氣不津，則加門冬五味，肝氣內盛，則減萸倍澤，精氣下脫，則減澤倍萸，
各得補偏救弊之妙用，其陰火旺者，加知柏於六味方中，此與鴆酒止渴無異，
他如四物湯中之芎歸即六味丸中山萸之義十全大補中之耆桂，
即八味丸中桂附之義方得陰陽相濟之妙用，須知八味十全平調血氣，
且湯液性味易過，地黃與參並用略無妨礙，六味丸中，切不可雜一味中焦藥，
如人參白朮甘草之類，咸非所宜，昔人有以六味丸加參而服，下咽少頃，
輙作迷迷不爽，或令增麥冬五味，功力倍常，深得金水相生之妙用，
非專工藥性者之可與討論也。</p>
<p>〔牛膝（本經名百倍）〕苦酸平無毒，懷產者長而無傍鬚，水道濇滲者宜之，
川產者細而微黑，精氣不固者宜之，忌牛肉。本經主寒濕痿痺，
四肢拘攣膝痛不可屈伸逐血氣傷熱火爛墮胎。發明，牛膝氣薄味厚，性沈降泄，
乃足厥陰之藥，本經專主寒濕痿痺四肢拘攣等病不及補養下元之功，
豈聖法有所未盡歟，丹溪言牛膝能引諸，藥下行筋骨痛風在下者宜加用之，
其性雖下行走筋，然滑利之品，精氣不固者，終非所宜得酒蒸，則能養筋，
生用則去惡血，其治腰膝痛不可屈伸，足痿之病，非取其養血營筋之力歟，
其治癰腫惡瘡，金瘡折傷，尿血淋痛，婦人經祕不通，非取其活血破瘀之力歟，
外臺以生牛膝一味濃煎，治積久勞瘧，肘後以二斤浸酒，治卒暴癥疾，
延年以之同葵子煎服下胞衣，
衛生以之搗罨折傷梅師以之搗塗金瘡千金以之搗敷毒腫，
集驗以之通利溺閉，皆取其性滑利竅，消血解毒之功，雖強陰強筋而氣虛下陷，
大便易泄，夢泄遺精妊娠崩漏俱禁用，惟川者氣味形質與續斷彷彿，
庶無精滑之虞蓋腎司閉藏肝司疎泄，此味專司疎泄，而無固熱之功，
世俗妄謂益腎，而培養下元藥中，往往用之，與延盜入室何異，其土牛膝，
亦能解毒利竅，專治血鼓，一味濃煎，恣意服之，又鎖喉風，諸治不效，以土牛膝，
和醋搗絞取汁蘸雞翎探吐稠痰不過二三次神驗。</p>
<p>〔紫菀（白者名女菀）〕苦辛微溫無毒，或酒洗，或蜜水炒用。本經主咳逆上氣，
胸中寒熱結氣，去蠱毒痿躃，安五藏。女菀治風寒洗洗霍亂泄利，
腸鳴上下無常處驚癎寒熱百病。發明，紫菀肺經血分之藥，本經止欬逆上氣，
胸中寒熱結氣取性疏利肺經血氣也，去蠱毒痿躃者，以其辛苦微溫，
能散結降氣，蠱毒自不能留，痿躄由肺熱葉焦，紫菀專通肺氣，
使熱從溲便去耳別錄療欬唾膿血大明消痰止渴皆滋肺經血氣之效，金匱澤漆湯，
用以治欬而脈沈者，欬屬肺脈沈則血分之病也，亦治下痢肺痛與紫參同功，
其性辛而不燥，潤而不寒，補而不滯，善調五勞體虛，止嗽定喘，
療驚悸吐衂諸血，又能通調水道，故溺濇便血，單服一兩即效，
然大泄肺氣，陰虛肺熱乾欬禁用，以其性專溫散，而無培養之力也。白者曰女菀，
大泄肺氣，本經主風寒洗洗，霍亂洩利，腸鳴上下無常處，驚癎寒熱百病，
一皆氣分受傷之病，肘後方治人面黑令白方，用女菀三分，鉛丹一分為末，醋漿服，
一刀圭日進三服，十日大便黑，二十一日面白便止，過用則太白矣，千金方用酒服，
男十日，女二十日，黑色皆從大便去，三十歲後不可服，以肺氣漸減，不可復洩也。</p>
<p>〔麥門冬（本作釁冬）〕甘寒無毒，去心用即不煩心。本經主心胸結氣，腹中傷飽，
胃絡脈絕，羸瘦短氣，久服輕身，不老不饑。發明，麥門冬陽中微陰，入心肺，
腎及足陽明之經，定心熱驚煩療肺痿吐膿，蓋專泄而不專收，寒多人禁服，
肺中伏火，脈氣欲絕者加五味子人參，為生脈散，專補脈中元氣不足，東垣云：
六七月間，濕熱方盛，人病骨乏無力，身重氣短，頭旋眼黑甚則痿軟，
故孫真人以生脈散，補其天元真氣，脈者人之元氣也，人參之甘溫，
瀉陰火而益元氣，麥門冬甘寒，滋燥金而清水源，五味子之酸鹹瀉丙火而補庚金，
兼益五藏之氣也，時珍曰：麥門冬以地黃為使，服之令人頭不白，添精補髓，
通腎氣定喘促，令人肌體滑澤，本經主心胸結氣，腹中傷飽，胃絡脈絕，羸瘦短氣，
一氣貫下言因過飽傷胃，而致心胸氣結，脈絕不通羸瘦短氣，故宜以此滋其津液，
通其肺胃，殊非開豁痰，氣消尅，飲食之謂其陰虛羸瘦，喘欬上氣，
失音失血，及風熱暴嗽咸非所宜，恐寒鬱熱邪，牢不可破，多成虛損之疾，
麻疹欬嗽，不可誤用以其性寒助陰，固斂陽邪，不能發越也，
凡脾胃虛寒泄瀉，及痘瘡虛寒作瀉，產後血虛瀉渴，皆非所宜。</p>
<p>〔萱草（一名宜男一名忘憂）〕甘平無毒。發明，萱性下走入陰，故根治沙石淋，
下水氣，及酒癉大熱衂血，擂酒服治吹乳腫痛。花治酒癉，利濕熱，
其花起層者，有毒勿食。</p>
<p>〔淡竹葉〕甘寒無毒。發明，淡竹隰生嫩苗，葉綠花碧，根鬚結子，與竹絕然不同，
性專淡滲下降，故能去煨熱，清心利小便，根能墮胎催生。</p>
<p>〔冬葵子（向日葵子也）〕甘寒滑無毒。本經主五藏六府寒熱羸瘦，破五癃，
利小便。發明，向日葵堅質耐寒，入冬不凋，故名冬葵，性滑利竅，
能治藏府寒熱羸瘦，破五淋，利小便，婦人乳房脹痛，同砂仁等分為末，
熱酒服三錢，其腫即消孕婦難產不下，專取一味炒香為末，芎歸湯下三錢則易生，
取晨暮轉動靈活耳，夏子益奇疾方云：有人手足忽長倒生肉刺，如錐痛不可忍，
但食葵菜即愈，亦取其寒滑利竅之用也。</p>
<p>〔蜀葵〕甘寒無毒。發明，葵以蜀中最勝，種類最多其子入藥，皆性滑利竅，
能潤氣血之燥，千金稱滑其除客熱，利腸胃，是言其概也，
東垣取其花之白者治白帶，赤者治赤帶隨其色而為所用，被狗齧者食之瘡永不瘥。</p>
<p>〔秋葵子〕甘寒滑無毒。發明，葵色種種，惟花於秋香，獨稟金氣而色黃，
其子性專潤下，治小便淋，及催生用之與向日葵不殊，其花消癰腫，浸油塗湯火傷，
其痛即止。</p>
<p>〔龍葵（即老鴉眼睛草）〕苦微甘滑寒無毒。發明，龍葵性滑如葵，言苗葉也，
消熱散血，壓丹石毒，去婦人敗血，老鴉眼睛，言其子也，善能續筋消疔腫，
與苗葉不異，根利小便，與木通煎服効。</p>
<p>〔酸漿（一名燈龍草俗名掛金燈）〕苦寒無毒。本經主熱煩滿，定志益氣，利水道。
發明，酸漿利濕除熱，清肺治欬化化痰，痰熱去而志定氣和矣，又主咽喉腫痛，
蓋此草治熱痰欬嗽，佛耳草治寒痰欬嗽，故其主治各有專司也。</p>
<p>〔敗醬草（一名苦菜又名鹿腸根作敗醬氣故名）〕苦平無毒。本經主暴熱火瘡赤氣，
疥瘙疽痔，馬鞍熱氣。發明，敗醬乃手陽明厥陰藥，善除暴熱火瘡，
皆取苦寒散毒之用，其治疽痔馬鞍熱氣，以其性專下泄也，金匱薏苡附子敗醬散，
治腸癰固結未潰，故取薏苡下達，敗醬苦降附子開結而為熱因熱用之嚮道，
深得本經之旨，若膿成熱毒勢脹，不可用也，而婦人下部疽蝕方中亦恆用之，
近世醫師罕有識者，惟徽人採取笮乾，曰苦笮菜，惜乎不知治療之功用也。</p>
<p>〔欵冬花〕辛溫無毒紫色有白絲者真蜜水拌微炒。本經主欬逆上氣，
善喘喉痹，諸驚癎寒熱邪氣。發明，
欵冬味辛入氣分色紫歸血分雖其性溫，卻不燥血，故能輕揚上達，
觀本經主治，一皆氣升火炎之病，古方用為溫肺治嗽之要藥，潤肺消痰，
止嗽定喘，喉痹喉瘖，肺痿肺癰，咸宜用之，有人病欬多日，
或令燃欵冬花三兩，放無風處，以管吸其烟嚥之，數日果愈，
婺寡失合陰虛勞嗽禁用，以其性溫也。</p>
<p>〔鼠麴草（即鼠耳草又名佛耳草）〕甘平無毒。發明，
別錄鼠耳主寒痹寒熱欬嗽，東垣佛耳治寒嗽及痰，除肺中寒，
大升肺氣，日華云：大抵寒嗽多是火鬱於內，寒覆於外，
故佛耳G8冬為之必用，宣明透膈散，治寒鬱肺絡之嗽，
用佛耳G8冬，鍾乳雄黃為末，並於爐中燒，以筒吸烟嚥下，
有涎即吐去屢效。</p>
<p>〔決明子〕鹹平無毒，別錄云：苦甘微寒無毒炒研用。本經主青盲目淫，
膚赤白膜眼赤痛淚出久服益精光輕身。發明，
相感志言園中種決明蛇不敢入丹溪言決明解蛇毒本此，入藥明目，
本經治青盲目淫眼赤淚出，取其苦寒清熱也，以水調末塗腫毒貼心止鼻衂，
貼太陽穴治頭疼，作枕治頭風，別錄療口青，是主肝經畜熱之驗也，不宜久服，
久服令人患風伐肝搜風太過，反招風熱也，本經言久服益精光輕身，是指目疾人，
肝熱內滯者而言，若肝虛血弱者過用虛風內擾在所必致耳。</p>
<p>〔地膚子（一名落帚又名黃蒿）〕甘寒無毒。本經主膀胱熱利小便，補中益氣，
久服耳目聰明，輕身不老。發明，眾病皆起於虛，虛而多熱，則小便不利，
精氣日燔，故本經主以清利膀胱邪熱，中氣自復，耳目聰明矣其能袪熱利小便，
去陰火治客熱丹腫，葉主老人夏秋間熱淋，用此搗自然汁服之即通，男子白濁，
用地膚子白斂為丸，滾湯下，婦人白帶，地膚子為末，熱酒服之屢效。
苗葉燒灰煎霜，制砒石粉霜，水銀硫黃雄黃磠砂毒。</p>
<p>〔瞿麥（家種者瞖洛陽）〕苦寒無毒。本經主關格諸癃結，小便不通，
出刺決癰腫，明目去，瞖，破胎墮子下閉血。發明，瞿麥利小便，
為君主之用，故本經專主關格諸癃結，小便不通，金匱方治小便不利有水氣，
其人苦渴者，用栝蔞瞿麥丸古方通心經，利小腸，為最要藥，若心經雖有熱，
而小腸虛者服之，則心熱未退，而小腸別作病矣，以其降泄太過也，本經又言出刺，
取鮮者搗塗竹木刺也，破胎墮子下閉血，皆利竅所致，故妊娠產後小水不利，
及脾虛水腫禁用，以性專泄氣也。</p>
<p>〔王不留行（即剪金花俗名金盞銀臺）〕苦甘平無毒。發明，王不留行，專行血分，
乃陽明厥陰衝任之藥，能通乳利竅，其性走而不守，故妊婦禁服，一婦患淋臥久，
用此煎服再劑而愈，其利小便，出竹木刺，與瞿麥同功。</p>
<p>〔葶藶〕辛苦寒小毒，酒淨焙用，療實水滿急生用。本經主癥瘕積聚結氣，
飲食寒熱，破堅逐邪，通利水道。發明，葶藶苦寒不減硝黃，專泄肺中之氣，
亦入手陽明足太陽，故仲景瀉肺湯用之，肺氣壅塞，則膀胱之氣化不通，譬之水注，
上竅閉則下竅不通，水濕泛溢，為喘滿，為腫脹，為積聚，種種諸病生矣，辛能散，
苦能泄大寒沈降，能下行逐水，故能療本經諸病，亦能泄大便，為其體輕性沈降，
引領肺氣下走大腸，又主肺癰喘逆，痰氣結聚，通身水氣，脾胃虛者宜遠之，
大戟去水，葶藶愈脹用之不節，反乃成病，葶藶有甘苦二種，緩急不同，
大抵甜者下泄性緩，雖泄肺而不傷胃，苦者下泄之性急，既泄肺而復傷胃，
故以大棗輔之，然肺之水氣膹滿急者，非此不能除，但水去則止不可過劑，
金匱方云：葶藶傅頭瘡藥氣入腦殺人。</p>
<p>〔車前子〕甘鹹寒無毒酒浸焙用。本經主氣癃，止痛利水道除濕痹久服輕身耐老。
發明，車前子入足太陽少陰，能利小便，而不走氣與茯苓同功，本經治氣癃止痛，
通腎氣也小便利則濕去，濕去則痹除別錄治女子淋瀝等病，專取清熱利竅之功也，
男女陰中有二竅，一竅通精一竅通水二竅不兼開水竅得氣化乃出精竅得火動乃泄，
車前專通氣化行水道疏利膀胱濕熱，不致擾動真火而精氣甯謐矣故，
凡瀉利暴下病小便不利而痛者，用車前子為末，米飲服二錢，利水道，分清濁，
而穀藏止矣又治目疾水輪不清取其降而不火傷腎也時珍用以導小腸熱，
止暑濕瀉取甘平潤下之用耳陽氣下陷腎氣虛脫人勿服，
其葉搗汁溫服療火盛泄精甚驗，若虛滑精氣不固者禁用。</p>
<p>〔馬鞭草（一名龍牙草）〕苦微寒無毒。發明，馬鞭草色赤入肝經血分，
故治婦人血氣腹脹月經不勻，通經散瘕，治金瘡行血活血，
生搗汁飲治喉痹癰腫又搗敷治下部䘌瘡及蠼螋尿男子陰腫惟陰血虛
而胃者弱勿服。</p>
<p>〔光明草（即狗尾草）〕發明，眼赤拳毛倒睫者，翻轉目瞼以一二莖蘸水，
G9去惡血甚良。</p>
<p>〔鱧腸草（一名金陵草即旱蓮草）〕甘酸平無毒。發明，
鱧腸草腎經血分藥灸瘡發洪血不可止者，傅之立已，汁塗眉髮生速而繁，
皆益腎養血之驗，故烏鬚髮方用之千金方有金陵煎能益髭鬚變白為黑也單用熬膏，
治大便下血，腎主二便，但脾胃虛，大便易瀉者勿服。</p>
<p>〔連翹〕苦平無毒，根名連軺甘寒平小毒。本經主寒熱鼠瘻瘰癧癰腫，
惡瘡癭瘤結熱蠱毒。發明，連翹輕清而浮，本手少陰厥陰氣分藥瀉心經客熱破血結，
散氣聚消腫毒，利小便諸痛癢瘡，皆屬心火，連翹瀉心，為瘡家聖藥，
十二經瘡藥中不可無，此乃結者散之之義，本經專主寒熱鼠瘻，
瘰癧癭瘤結熱等病，皆由足少陽膽經氣鬱而成，
此藥正清膽經鬱熱癰疽惡瘡無非營衛壅遏得清涼以散之蠱毒所結得辛香以解之，
然苦寒之性，僅可以治熱腫，故癰疽潰後，膿清色淡及胃弱食少者禁用。
根寒降專下熱氣，治濕熱發黃濕熱去而面悅好，眼目明，矣仲景治瘀熱在裏發黃，
麻黃連軺赤小豆湯主之奈何世鮮知此如無根以實代之。</p>
<p>〔陸英（一名蒴藋又名接骨草）〕苦寒無毒。本經主骨間諸痹，
四肢拘攣疼痠膝寒痛陰痿短氣不足腳腫。發明，陶蘇本草甄權藥性皆言陸英即蒴藋，
田野村墟甚多人家所植高大色赤者是陸英，
田野所出不紅葉上有粉者是蒴藋二味所主，
大率相類外臺千金方多用之世以其賤而全置不講也。</p>
<p>〔藍實（大青小青）〕苦寒無毒。有二種大者曰大青，苗高如蓼小者曰小青，
葉光如景天（向編在麻後今併此），本經解諸毒，殺蠱蚑（同G0）疰鬼螫毒。
發明，本經取用藍實，乃大青之子是即所謂蓼藍也性稟至陰其味苦寒，
故能入肝本經取治蠱疰，諸毒專於清解溫熱諸邪也，
陽毒發斑咽痛必用之藥而莖葉性味不異主治皆同日華子治天行熱狂疔腫風疹，
朱肱治發斑咽痛有犀角大青湯，大青四物湯，皆取其葉以治溫熱毒盛發斑之藥，
非正傷寒藥也，蓋大青瀉肝膽之實火正以袪心胃之邪熱所以小兒疳熱丹毒為要藥。
小青搗敷腫癤甚效，治血痢，腹痛殺百藥毒，解狼毒射罔斑蝥砒石等毒，
千金以藍葉搗汁，治腹中鼈瘕夏子由奇疾方，用板藍汁，治腹內應聲蟲，
陳實功以藍同貝母搗敷人面瘡，皆取苦寒，以散蘊結之熱毒也。
藍澱以藍浸地坑一宿，入石灰攪澄去水為澱，甚解諸毒，傅熱瘡之用則一，
而殺蟲之功更効蟲為下膈，非此不除今人以染缸水治噎膈，皆取其殺蟲也。</p>
<p>〔青黛（一名藍）〕鹹寒無毒。發明，青黛乃藍澱浮沫，攪澄掠出收乾，瀉肝膽，
散鬱火治溫毒發斑，及產後熱痢下重千金藍青丸用之，天行寒熱頭痛，水研服之，
與藍同類而止血拔毒殺蟲之功，似勝於藍又治噎膈之疾，取其化蟲之力也，
和溺白H1冰片，吹口疳最效。</p>
<p>〔蓼子（生水旁者曰水蓼俗名葒草）〕鹹微溫無毒。本經明目溫中，耐風寒，
下水氣，療面浮腫癰瘍。發明，蓼實治消渴去熱，及瘰癧癖痞腹脹，
皆取其散熱消積之功，即本經下水氣面浮腫癰瘍之用，其葒草子，專治痞積，
H2A0丸用之，蓼葉治大小腸邪氣，黃帝云：蓼食過多，毒發心痛，
婦人月事來不可食蓼及蒜，善為血淋帶下，扁鵲云：蓼食之令人寒熱，損骨髓，
殺丈夫陰氣。</p>
<p>〔萹蓄〕苦平無毒。本經主浸淫疥瘙疽痔，殺三蟲。發明，萹蓄利水散濕熱，
治黃癉霍亂，療小兒H4病，女子陰蝕，本經專主浸淫疥瘙疽痔，
所主皆濕熱之病，三蟲亦濕熱所化也。</p>
<p>〔白蒺藜〕苦辛溫無毒，酒浸焙焦去刺研用。本經主惡血，破癥結積聚，
喉痹乳難久，服長肌肉，明目輕身。發明，白蒺藜性升而散，入肝腎經，
為治風明目要藥，風入少陰厥陰經者為嚮導，目病為風木之邪，風盛則目病，
風去則目明矣，本經專破惡血積聚，治喉痹乳難，以苦能泄，溫能宣，辛能潤也，
此言刺蒺藜之功用耳，久服長肌肉明目輕身，以其入腎益精氣也，
此則專主沙苑蒺藜而言，其治痰消癰腫，搜腎藏風氣，又須刺者為破敵之先鋒，
千金方治白澱風，以一味為末湯服二錢，日二服，服至半月，白處見紅點，
至一月效。</p>
<p>〔沙菀蒺藜〕甘溫無毒，產沙苑者色微黑，而形似羊腎，若色微綠，雖產秦中，
非沙苑也，酒蒸搗用，藥肆中以一種野田開紅花之土蒺藜偽充，咬之亦生豆氣，
但缺處有尖鈎稍異耳。發明，沙苑蒺藜，產於潼關，得漠北之氣，
性降而補益腎，治腰痛，為泄精虛勞要藥，最能固精，故聚精丸用此佐鰾膠，
大有殊功，以之點湯代茶，亦甚甘美益人，但腎與膀胱偏熱者禁用，
以其性溫助火也。</p>
<p>〔穀精草〕辛溫無毒。發明，穀精草性體輕浮，能入陽明分野，治目中諸痛甚良，
而去星尤為專藥，明目退瞖之功，在菊花之上，痘後生瞖亦用之，
此草兔性喜食，故目疾家專用，與望月砂功用不殊。</p>
<p>〔海金沙〕甘寒無毒，市鋪每以沙土雜，入須淘淨取浮者曝乾，撚之不沾指者真。
發明，海金沙生於葉上，小腸膀胱血分藥也熱伏二經血分者宜之，
故小便熱淋莖痛為藥，腎藏真陽不足者忌用。</p>
<p>〔地椒（一名水楊梅生水邊條葉叢生，似菊莖端開黃花實類椒而不赤）〕辛溫無毒。
發明，地椒制丹砂粉霜，見庚辛玉冊，綱目名水楊梅，時珍主治疔瘡腫毒。</p>
<p>〔半邊蓮〕辛平無毒。發明，半邊蓮小草也，生陰濕塍塹邊，就地細梗引蔓，
節節生細葉，秋開小花，淡紅紫色，止有半邊，如蓮花狀故名，專治蛇傷，
搗汁飲以渣圍之。</p>
<p>〔地丁〕苦辛寒無毒。發明，地丁有紫花白花二種，治疔腫惡瘡，兼療癰疽發背，
無名腫毒，其花紫者莖白，白者莖紫，故可通治疔腫或云隨疔腫之色而用之，
但漫腫無頭不赤不腫者禁用，以其性寒，不利陰疽也。</p>
<p>〔見腫消〕酸濇微毒。發明，見腫消專消癰腫，及狗咬搗葉貼之，
傷寒餘毒發於耳前後，用此一握，同白及白斂，大黃大薊苧根，共搗成餅，
入芒硝一錢，白蜜少許，和貼留頭，乾即易之。</p>

<h2>毒草部</h2>
<p>〔大黃（本經名黃良一名將軍）〕苦寒無毒，產川中者色如錦紋而潤者良，
若峻用攻下生用邪氣在上，必用酒浸上引，而驅熱下行，破瘀血韭汁製，
虛勞吐血，內有瘀積，韮汁拌抄黑用之，大腸風祕燥結，皂莢綠礬酒製，
又尿桶中浸過，能散瘀血，兼行滲道，妊娠產後，慎勿輕用，寔熱內結，勢不可緩，
酒蒸用之，凡服大黃下藥，須與穀氣相遠，得穀氣則不行矣。本經下瘀血，
血閉寒熱破癥瘕積聚，留飲宿食蕩滌腸胃，推陳致新通利水穀，調中化食，
安和五藏。發明，大黃氣味俱厚，沈降純陰，乃脾胃大腸肝與三焦血分之藥，
凡病在五經血分者宜之，若在氣分者用之，是誅伐無過矣，其動專於行瘀血導血閉，
通積滯破癥瘕，消實熱瀉痞滿，潤燥結敷腫毒，總賴推陳致新之功，本經與元素，
皆謂去留飲宿食者，以宿食留滯中宮，久而發熱，故用苦寒化熱，宿食亦乘勢而下，
後世不察，以為大黃概能消食謬矣，蓋胃性善溫惡濕，
溫之則宿食融化寒之堅滯不消以其則能蕩滌腸胃，食積得以推蕩，然後穀氣通利，
中氣調暢，飲食輸，化五藏安和矣，若食在上脘雖經發熱，只須枳實黃連以消痞熱，
宿食自通，若誤用大黃，推蕩不下，反致結滯不消，為害不淺，
如瀉心湯治心氣不足，吐血衂血者，乃包絡肝脾之邪火有餘也雖曰瀉心，
實瀉四經血中伏火也，仲景治心下痞滿，按之濡者，用大黃黃連瀉心湯，
此亦瀉脾胃之濕熱，非瀉心也，若心下痞而復惡寒汗出者，其人陽氣本虛，
加附子以溫散之，病發於陰而反下之，因作痞，乃痰實與邪氣乘虛結於心下，
故曰瀉心，實瀉脾也，病發於陽而反下之，則成結胸，乃熱邪陷入陰分而結於膈上，
仲景大陷胸湯丸，皆用大黃，亦瀉脾胃血分之邪，而降其濁氣也若結胸在氣分，
則用小陷胸湯，痞滿在氣分，則用半夏瀉心湯矣，若病本陽邪，或兼停食，
而攻發太過正氣消，乏實結不解，擬欲攻之而正氣不能行其藥力，
則加人參於桃核承氣中，以助硝黃之勢，如陶氏黃龍湯之製，乃先輩之成則也，
蓋大黃芒硝瀉腸胃之燥熱，牽牛甘遂瀉腸胃之濕熱，巴豆硫黃瀉腸胃之寒結，
各有定例，至於老人血枯便秘，氣虛便難脾虛腹脹少食，婦人血枯經閉，陰虛寒熱，
脾氣痞積，腎虛動氣，及陰疽色白不起等證，不可妄用，以取虛虛之禍。</p>
<p>〔商陸（一名當陸赤者性劣色白者良）〕辛寒有毒，銅刀刮去皮，水浸一宿，
或醋炒，或黑豆拌蒸用，其赤者服之傷人，令人見鬼，同生水服殺人。
本經主水腫疝瘕痹躄除癰腫，殺鬼精物。發明，商陸苦寒傷脾，其性下行利水，
本經專主水腫疝瘕等疾，與大戟甘遂，異性同功，
胃氣虛弱者不可用腫滿小便不利者，以赤根搗爛，入麝香三分，貼於臍心以帛束之，
得小便利即腫消，或以大蒜同白商陸煮汁服，
亦治腫疾仲景治大病後腰以下腫牡蠣澤瀉散用之，以其病後不堪受邪，
故用急迫以散之也然水腫因脾虛者若誤用之，一時雖效，未幾再發決不可救。</p>
<p>〔狼毒〕苦辛寒大毒，陳者良，醋炒用出東魯泰山，
與防葵相類置水沈者為狼毒浮者即防葵也。本經主欬逆上氣，
破積聚飲食寒熱水氣惡瘡鼠瘻疽蝕鬼精蠱毒殺飛鳥走獸。發明，狼毒大毒，
非恆用之品，本經治欬逆上氣，
惟質實氣壯暴欬者宜之又能破積聚飲食寒熱水氣以其迅利也性能殺飛鳥走獸其治惡瘡
疽蝕蠱毒，所不待言，
肘後方以狼毒二兩附子半兩治心腹連痛脹急加旋覆蜜丸日服三丸治腹中冷痛及兩脇
氣結，又為散擦惡瘡疥癬。
愚按狼毒與防葵同根但質有輕重之別雖本經主治不同一皆瞑眩之品功用亦不甚相遠，
今狼毒內有輕浮者，即係防葵無疑但本經條下有堅骨髓益氣輕身之說，
其性善走散力能攻逐三蟲故有益氣輕身之功，本經不言攻蟲而攻蟲之用與狼牙無異。</p>
<p>〔狼牙（本經名牙子）〕苦辛寒有毒以其形似獸牙故名白者良。
中濕縻爛生衣者殺人。本經主邪氣熱氣疥瘙，惡瘍瘡痔去白蟲。發明，
狼牙較狼毒之性稍緩而所治亦相類，金匱九痛丸，用狼牙局方用狼毒，
方用附子三兩，狼牙人參吳茱萸乾薑各一兩，
巴霜一錢蜜丸梧子大日服二三丸治九種心痛，並卒中惡腹脹滿，又連年積冷，
流注心胸痛，及冷衝上氣，落馬墜車血疾皆主之，本經治邪氣熱氣，
去白蟲蓋心痛多有屬蟲積者，故前方用之，亦治惡瘍瘡痔，金匱外臺千金，
並以煎洗陰瘡蝕瘡搗汁治射工溪毒，肘後以之搗貼金瘡，外臺以之蜜丸，
漿水服一丸，治寸白蟲，皆取殺蟲解毒之功也。</p>
<p>〔防葵〕辛寒有毒。本經主疝瘕腸泄，膀胱熱結溺不下，欬逆濕瘖，
癲癎驚邪狂走久服堅骨髓益氣輕身。發明，防葵辛寒，
性善走散能治疝瘕腸泄，膀胱熱結等證，而別錄又言療五藏虛氣，小腹支滿，
臚脹口乾，除腎邪強志，中有火者，不可久服令人恍惚見鬼二說各有主見，
一以治濁邪支塞，驚邪狂走，故須久服，開除積垢，自然髓充骨堅，正氣自復，
一以療五藏虛氣腎邪逆滿，故不可久服，久服恐正氣愈虛，不能制五志之火，
引領痰濕，上侮君主，令人恍惚見鬼，同一防葵，而有治驚邪狂走，
與久服見鬼之不同也嘗攷千金方，防葵為治風虛通血脈之上藥，
每與參朮鍾乳石英並用，
取其祛逐風虛通利血脈而正氣得復腎志自強當無助火為虐之慮矣。</p>
<p>〔䕡茹〕辛寒有小毒折之汁出凝黑如漆，
故名漆頭䕡如色白者名草䕡茹。本經主疽蝕惡肉，敗瘡死肌，殺疥蟲，
排膿惡血，除大風熱氣，善忘不寐。發明，
䕡茹本經治惡肉敗瘡等病而素問四烏鰂一藘茹丸，
當非此䕡茹可治也，聖惠治頭風旋眩，千金治小兒癰疽，
並用漆頭䕡茹，姚僧坦治癰疽，去惡血有白䕡茹丸，二者皆能散血，
其治善忘不寐亦是因風熱侵犯心包膽府所致，散其風熱則無不寐善忘之患矣。</p>
<p>〔大戟〕苦辛大寒有毒，反甘草，入藥惟用正根，誤服傍株令人冷瀉，
棗煮則不損脾乘軟去骨用。本經主蠱毒十二水腹滿急痛積聚，中風皮膚疼痛吐逆。
發明，大戟性稟陰毒峻利首推，苦寒下走腎陰辛散上瀉肺氣，兼橫行經脈，
故本經專治蠱毒十二水，腹滿急痛等證，皆濁陰填塞所致，然惟暴脹為宜，
云中風者，是指風水膚脹而言，否則傳寫之誤耳，夫大戟甘遂之苦以泄水者，
腎所主也痰涎之為物，隨氣升降，無處不到，入於心則迷竅而成癲癎，
妄言妄見，入於肺則塞竅而成欬唾稠粘，喘急背冷，入於肝，
則留伏蓄聚而成脇痛乾嘔，寒熱往來，入於經絡，則麻痹疼痛，
入於筋骨則頸項胸背腰脇手足，牽引隱痛，
三因方並以控涎丹主之大戟能泄藏府之水濕，甘遂能行經隧之水濕，
白芥子能散皮裏膜外之痰氣，惟善用者，能收奇功也，痘瘡變黑歸腎，棗變百祥丸，
用大戟製棗，去戟用棗以瀉肝邪，非瀉腎也，實則瀉其子，因腎邪實而瀉其肝也，
仲景云：心下痞滿，引脇下痛，乾嘔短氣者，十棗湯主之，其中亦有大戟，
夫乾嘔脇痛，豈非肝膽之病乎，百祥丸之瀉肝明矣，至玉樞丹，
同續隨子山茨菇等，解蠱毒藥，則又不獨肝膽矣，其脾胃肝腎虛寒陰水泛濫，
犯之立斃，不可不審。</p>
<p>〔澤漆（本經名漆莖）〕苦寒小毒，別錄日華陶氏，皆言是大戟苗，
綱目名貓兒眼睛草，時珍云：江湖源澤多有之，搯莖有白汁粘人，故名。
本經主皮膚大熱，大腹水氣，四肢面目浮腫，丈夫陰氣不足。發明，澤漆利水，
功類大戟，遂誤以為大戟苗，本經言利丈夫陰氣，則與大戟不相侔也，
其治皮膚大熱，面浮腹大等證，兼挾表熱而言，其性與大戟亦相類也，金匱澤漆湯，
方用澤漆半夏，紫參白前，甘草人參，桂心生薑，以治肺欬，上氣脈沈，
大明言止瘧疾，消痰退熱，肘後聖惠易簡，伏瘕水腫腳氣，皆用之。</p>
<p>〔甘遂〕苦甘大寒有毒，麵裹煨熟用，反甘草，其根皮赤，肉色白，作連珠，
大如指頭，質重不蛀者良，赤皮者其性尤烈。本經主大腹疝瘕腹滿，面目浮腫，
留飲宿食破癥堅積聚，利水穀道。發明，甘遂色白味苦，先升後降，乃瀉水之峻藥，
本經治大腹疝瘕，面目浮腫，留飲宿食等病取其苦寒迅利疏通十二經攻堅破結，
直達水氣所結之處，仲景大陷胸湯，金匱甘草半夏湯用之，但大瀉元氣，
且有毒不可輕用，腎主水，凝則為痰飲，溢則為腫脹，甘遂能泄腎經濕氣，
治痰之本也，不可過服，中病則止，仲景治心下留飲與甘草同用，
取其相反而立功也，肘後方治身面浮腫，甘遂末二錢，
以雄豬腎一枚分七片入末拌勻，濕紙裹煨令熟，每日服一片，至四五服，
當腹鳴小便利，是其效也，然水腫鼓脹，類多脾陰不足，土虛不能制，
水治當辛溫補脾實水兼利小便若誤用甘遂大戟，商陸牽牛等味，
禍不旋踵而癲癎心風血邪，甘遂二錢，為末以豬心管血和藥入心內縛定，
濕紙裹煨熟，取藥入辰砂末一錢，分四圓，每服一圓，以豬心煎湯下，
大便利下惡物為效，未下更服一圓凡水腫未全消者，以甘遂末塗腹，遶臍令滿，
內服甘草湯，其腫便去，二物相反，而感應如此，
塗腫毒如上法亦得散又治肥人卒然耳聾，甘遂一枚，綿裹塞耳中口嚼甘草，
耳卒然自通也。</p>
<p>〔續隨子（即千金子）〕辛溫有毒，去殼取色白者以紙包壓去油取霜用。發明，
續隨子下氣最速，然有毒損人，與大戟澤漆甘遂莖葉相似，
主療亦相似其功長於利水解毒故玉樞丹用之，服後瀉多以醋同粥食即止，
若脾虛便滑之人，誤服必死，黑子疣贅。續隨子搗爛時塗之自落或以煮線繫瘤根，
時時緊之漸脫。</p>
<p>〔莨菪（一名天仙子）〕子苦寒根苦辛有毒。
本經主齒痛出蟲肉痹拘急多食令人狂走。發明，莨菪入癲狂方用，然皆用其子耳，
故言勿令子破破則令人發狂本經治肉痹蟲䘌用其毒以攻治也，
千金治石癰堅硬不作膿者，莨菪子為末，醋和傅瘡頭，
根即拔出打撲折傷羊脂調莨菪子末傅之。莨菪根主治與子不殊，瘧疾不止，
莨菪根燒灰水服一錢七即止，惡癬有蟲，莨菪根搗爛和蜜傅之，惡刺傷人，
莨菪根水煮汁浸，冷即易之，箭頭不出此亦主之，皆千金神方也，狂犬咬人，
莨菪根和鹽，日三傅之此外臺祕要方也，今人用根，治噎膈反胃，取其性走，
以祛胃中留滯之邪，噎膈得以暫開，虛者誤服，為害不測，時珍云：莨菪之功，
未見如所說，而其毒有甚焉煮一二日，尚能生芽，其為物可知矣，
服莨菪雲實防葵赤商陸，皆令人狂惑見鬼者蓋此類皆稟陰毒能使痰迷心竅閉其神明，
以亂視聽故耳。</p>
<p>〔萞麻子〕甘辛溫有毒，去殼取仁白者良，禁食炒豆，犯之必脹。發明，
萞麻屬陰其性善收，能追膿取毒，拔邪外出為外科要藥能出有形之滯物，
故取胎產胞衣剩骨膠血者用之，時珍云：萞麻甘辛有熱毒，氣味頗近巴豆，
亦能利人，故下水氣，其性善走，能開通諸竅經絡治偏風失音口噤口目喎斜，
頭風七竅諸病，不止於出有形之物也，蓋鵜鶘油能引藥氣入內，
萞麻油能拔病氣出外，故諸膏多用之偏風手足不舉，同羊脂穿山甲麝香煎膏，
日摩漸正，研塗瘰癧痘毒癰腫即消，蓋能引毒外出耳，
一人病手臂結塊腫痛用萞麻搗膏貼之即愈，一人病氣仁鬱而偏頭痛，
用此同乳香食鹽搗敷太陽，其痛立止一婦產後，子腸不收，搗貼丹田即上此藥外用，
屢奏奇勛，但不宜內服耳。</p>
<p>〔常山（一名恆山）〕苦辛溫有毒，川產淡黃細實如雞骨者良醋炒則不吐人。
本經主傷寒寒熱熱發溫瘧鬼毒胸中痰結吐逆。發明，
夫瘧有六經五藏痰濕食積風邪瘴疫須分陰陽虛實，不可一概論也，
常山治瘧有刦痰截病之功，須在發散表邪，及提出陽分之後服之得宜，
生用多用則上行必吐若酒浸炒透，則氣少緩，稍用錢許亦不致吐也，得甘草則吐，
得大黃則利，蓋無痰不作瘧常山專在驅逐痰水楊士贏云：常山治瘧，人皆薄之，
瘧家多畜痰涎黃水，或停瀦心下，或結澼脇間，乃生寒熱，法當吐涎逐水，
常山豈容不用，所以本經專主寒熱溫瘧，痰結吐逆，以瘧病多由傷寒寒熱，
或時氣溫疫而致痰水蓄聚心下也，夫水在上焦則常山能吐之，水在脇下，
則常山能破其澼而下其水，但須行血藥佐之如桃仁蓬朮穿山甲之類，其有純熱發瘧，
或蘊熱內實之證，投以常山，大便點滴而下，似泄非泄，須用大黃為佐，瀉利數行，
然後獲愈常山陰毒之草，其性暴悍雖有破瘴逐飲之能，然善損真氣，
所以仲景治瘧方中，從無及此而夏傷於暑，秋必痎瘧，及瘧在三陰，元氣虛寒，
人則常山穿山甲輩，皆為戈戟。</p>
<p>〔蜀漆〕苦辛溫有毒。本經主瘧及欬逆寒熱，腹中癥堅，積聚邪氣，蠱毒鬼奎疰。
發明，蜀漆即常山之苗，故本經治瘧，及欬逆寒熱，積聚蠱毒，功效與之相類，
金匱治牝瘧獨寒不熱者，有蜀漆散，用蜀漆雲母龍骨酢漿水服之，溫瘧加蜀漆一錢，
用酸漿者，取酸收以斂蜀漆之辛散也。</p>
<p>〔藜蘆〕辛苦寒有毒，反五參，服之吐不止者，飲葱湯即止。
本經主蠱毒咳逆，泄痢腸澼，頭瘍疥瘙惡瘡，殺諸蟲毒，去死肌。發明，
藜蘆服錢匙則惡吐，而本經治蠱毒欬逆，泄痢腸澼，是指積氣內盛者而言，
積去則欬與利止矣，又通頂令人嚏，按常山吐瘧痰，瓜蒂吐熱痰烏附尖吐濕痰，
萊菔子吐氣痰，藜蘆則吐風痰者也，凡胸中有老痰，或中蠱毒，止可借其宣吐，
切勿沾口，大損胃中津液也若欬逆泄利腸澼等證，苟非實邪壅滯，慎勿輕試，
不可因本經之言而致惑也，別錄治喉痹不通，鼻中瘜肉，並為吹鼻孔效。</p>
<p>〔附子〕辛熱大毒，反半夏瓜蔞貝母白蘝，古方以一兩一枚者為力全，
近時專取大者為勝用鹽過多，雖一兩五六錢，製熟不及七八錢，且容易腐爛，
若欲久藏，須同竈灰入罐中，置近火處庶可經久，其性熱有毒，
必正節角少，頂細臍正者為上，頂粗有節多鼠乳者次之，
傷缺偏縐者為下有兩岐者名烏喙此稟氣不正，耑主大風頑痹，附子生用則散陰寒，
熟用則助真元，生用去皮臍，熟用甘草童便制，若欲久藏一味甘草濃煎汁煮，
汁盡為度，入陽虛補劑，用黃連甘草制，凡中其毒，生萊菔汁，及黃連解之，
近時烏附多產陝西，其質粗，其皮厚，其肉鬆，其色白，其味易行易過，
非若川附之色黑皮薄，肉理緊細，性味之辛而不烈，久而愈辣，峻補命門真火也。
本經主風寒欬逆邪氣，寒濕痿躄拘攣，膝痛不能行步，破癥堅積聚，血瘕金瘡。
發明，附子氣味俱厚而辛烈，能通行十二經，無所不至，煖脾胃而通膈噎，
補命門而救陽虛，除心腹腰膝冷痛，開肢體脾濕痿弱，療傷寒呃逆不止，
主督脈脊強而厥，救寒疝引痛欲死，斂癰疽久潰不收，及小兒脾弱慢驚，
並須製熟用之，附子為陰證要藥，凡傷寒陰證厥逆，直中三陰，及中寒夾陰，
雖身熱而脈沈細，或浮虛無力者，非此不治，或厥冷腹痛脈沈細，
甚則唇青囊縮者急須生附以峻溫散之，本經治風咳逆，當是陰寒呃逆，亥豕之謬，
詳本經所主諸證皆陰寒之邪，乘虛客犯所致，其主金瘡者，是傷寒久氣血虛寒，
不能收斂，非血出不止之金瘡也，別錄又主腰脊風寒腳氣疼弱，心腹冷痛等病，
總取溫經散寒之力耳，附子稟雄壯之質，有斬關奪將之能，能引補氣藥行十二經，
以追復散失之元陽，引補血藥入血分，以培養不足之真陰，引發散藥開腠理，
以驅逐在表之風寒，引溫煖藥達下焦，以袪除在裏之冷濕，附子以白朮為佐，
乃除寒濕之聖藥，然須並用生者，方得開通經絡，若氣虛熱甚，宜少用熟附，
以行參耆之力，肥人多濕，亦宜少加烏附行經，附子得乾薑灸，甘草，名四逆湯，
主少陰經寒證，得桂枝甘草薑棗，名桂枝附子湯，治風濕相搏，身體疼煩，
不能轉側，得白朮甘草薑棗，名朮附湯，治風虛頭重眩極，得麻黃細辛，
名麻黃附子細辛湯，治少陰病發熱脈沈，得大黃芩連，名附子瀉心湯，
治心下痞而惡寒汗出，得大黃細辛，名大黃附子湯治脇下偏痛，發熱脈弦緊，
得參朮苓芍，名附子湯，治少陰病，始得之，背惡寒，得苓茯白朮芍藥生薑，
名真武湯治少陰病腹痛小便不利，四肢疼痛自利，得乾薑葱白，名白通湯，
治少陰病利下脈微若厥逆無脈乾嘔而煩面色赤加葱白以通陽氣，
此皆得配合之神妙，能起死回生於反掌間，生熟各隨本方，趙嗣真云：
生附配乾薑補中有發，熟附配麻黃，發中有補宜生宜熟，不出此中妙用也，
至於崔氏八味丸，用為少陰嚮導，後世認為補藥誤矣，東垣治陰盛格陽面赤目赤，
煩渴引飲，脈來七八至，但按之即散者，用乾薑附子湯，加人參半斤，
服之得汗而愈，時珍云：陰寒在下虛陽在上，治之以寒則陰氣愈盛，治之以熱，
則拒而不納，熱藥冷服，下咽之後，冷性既消熱性便發病氣隨愈，
此熱因寒用之法也附子性沉著，溫脾逐寒，烏頭性升發，溫脾去風，若寒疾，
即用附子，風疾，即用烏頭二藥俱走而不守，故墮胎為百藥長然妊娠脈弦發熱，
胎脹惡寒，小腹如扇，金匱用附子湯，以安其胎，此神聖之妙用也，
若傷寒發熱頭痛皆除，熱傳三陰而見厥逆脈沉，此厥深熱深之候，證必先發熱頭痛，
七八日或十餘日後，而見厥冷脈沉，此為陽厥，大便必不瀉而閉，及溫疫熱伏厥逆，
與陰虛內熱，火鬱於內而惡寒者誤用，不旋踵告變矣，附子乃退陰回陽必用之藥，
近世疑而不用，直待陰極陽竭，而用已遲矣，且夾陰頭痛足冷，上熱下寒，
陰邪內盛，陽氣外衰急需人參健脈以益其原，佐以附子溫經散寒，捨此不用，
將何救之。</p>
<p>〔川烏頭〕辛熱有毒，入袪風藥，同細辛黑豆煮，入活絡藥，同甘草炮製，
按烏頭乃附子之母，春生新附，即採其母，諸家本草未嘗發明，但云：
春採者為烏頭，故舉世誤認烏頭，為春時取附子之小者，往往以側子代用，
誤人多矣，反半夏。發明，烏頭得春升之氣，故治風為嚮導，主中風惡風，
半身不遂，風寒濕痹，心腹冷痛，肩髀痛不可俛仰，及陰疽久不潰者，潰久瘡寒，
歹肉不斂者，並宜少加以通血脈，惟在用之得宜，小兒慢驚H5搦，涎壅厥逆，
生川烏全蠍，加生薑煎服效，其烏附之尖為末，茶清服半錢，吐癲癎風痰，
取其銳氣，從下焦直達病所，借茶清涌之而出也，夫藥之相反者，以烏頭半夏為最，
而金匱赤丸，及普濟方俱二味同用，非妙達聖義者，難以語此。</p>
<p>〔天雄〕辛溫大毒，即附子之獨顆，無附大倍附子者，制法與附子同。
本經主大風寒濕痹，歷節痛，拘攣緩急，破積聚邪氣金瘡，強骨髓，輕身健行。
發明，天雄稟純陽之性，補命門三焦，壯陽精，強腎氣，過於附子，
故本經用以治大風寒，開濕痹歷節，拘攣諸病，陽氣衰痿者，佐人參用之，
天雄附子，性皆下行，若上焦陽虛者，當用參耆，不當用此也，且烏附之尖，
皆是向下生者，其臍乃向上生苗處，宗奭元素，皆誤認尖為上，
惟震亨以為下部之佐者得之，肘後三建湯治元陽素虛，寒邪外入，厥冷脈沉，
及傷寒陰毒，川烏附子天雄，炮制等分，每服四錢，加生薑十五片溫服，
金匱治男子失精，用天雄龍骨桂枚白朮為散酒服半錢，
淮南天雄一枚納雄雞腹中煮爛搗食之，令人勇取壯用肝腎之氣也。</p>
<p>〔側子（即萴子）〕辛熱大毒。發明，側子乃散生烏附子旁側體無定在，其氣輕揚，
宜其發散四肢，充達皮毛為治風之藥唐元希聲治癱瘓有側子湯，見外臺祕要。
又附子之初生瑣細未成者，曰漏藍，言其小而籃不能盛漏出籃下也，專治冷漏惡瘡。</p>
<p>〔草烏頭（一名毒公）〕辛熱大毒即烏頭之野生者或生用，或炮用各隨本方，
有兩岐相合，如烏之喙者，名烏喙本經主中風惡風洗洗出汗，除寒濕痹，
欬逆上氣破積聚寒熱，其汁煎之名射罔，殺禽獸。發明，草烏頭射罔乃至毒之物，
非若川烏頭附子之比，自非風頑急疾，不可輕投，此藥止能搜風勝濕，開頑痰，
治頑瘡，以毒攻毒而已，本經治惡風洗洗汗出，但能去惡風而不能回陽散寒可知，
昔人病風癬服草烏頭木鼈子藥過多，甫入腹遂麻痹不救，烏附五種，
主治攸分附子大壯元陽雖偏下焦而周身內外無所不至，天雄峻溫不減於附，
而無頃刻回陽之功，川烏耑搜風濕痛痹，卻少溫經之力側子善行四末不入藏府，
草烏悍烈，僅堪外治，此烏附之同類異性者，至於烏喙稟氣不純服食遠之可也。</p>
<p>〔射罔〕苦溫大毒，人中射罔毒，以甘草藍汁小豆葉浮萍冷水薺苨皆可一味禦之。
發明，烏喙射罔至毒之藥，雖有治尸疰癥堅，瘻瘡毒腫及蛇咬，
先取塗肉四畔，漸漸近瘡，習習逐病至骨，瘡有熱膿，及黃水者方可塗之，
若無膿水有生血，及新傷破，即不可塗，立能殺人。</p>
<p>〔白附子〕辛甘溫小毒。發明，白附子純陽引藥勢上行乃陽明經藥治肝氣風癬陰癢，
洗皯黑，入面脂用，其性燥血耗氣，是以類中風證，雖有痰壅禁用小兒慢驚勿服。</p>
<p>〔天南星（本經名虎掌）〕苦辛溫有毒，治風痰生用，須以礬湯浸若熟用，
以濕紙包，於煻火中炮製用，造膽星法，以南星磨末篩去皮，
臘月入黃牛膽中懸當風處乾之年久多拌者良，或兼蜂蜜以潤其燥但色易黑，
不能久藏。本經主心痛寒熱結氣，積聚伏梁筋痿拘緩利水道。發明，天南星之名，
始自開寶，即本經之虎掌也，以葉取象，則名虎掌，根類取名，故曰南星，
雖具二名實係一物，為開滌風痰之耑藥，
本經治心痛寒熱結氣即開寶之下氣利胸膈也，本經之治積聚伏梁，
即開寶之破堅積也本經之治筋痿拘緩即開寶之治中風除麻痹也，本經之利水道，
即開寶之散血墮胎也夫水由血不歸經所化，蘊積於經而為濕熱，則風從內發，
津液凝聚，為腫脹，為麻痺，為眩暈，為顛仆，為口噤身強，為筋脈拘緩，
為口眼喎斜，各隨身之所偏而留著不散，內為積聚，外為癰腫，上為心痛，
下為墜胎，種種變端，總由濕熱所致，蓋緣一物二名，後世各執一例，
是不能無兩岐之說，即仲𣿉之明，尚以開寶之文，衍之為疏，而本經主治，
置之罔聞，何怪諸家採集藥性，一皆舍本逐末乎，按天南星味辛而麻，
故能治風散血，氣溫而燥，故能勝濕除痰，性緊而毒，故能攻積拔腫，
而治口喎舌糜，諸風口禁，更以石菖蒲人參佐之，南星半夏，皆治痰藥也，
然南星專走經絡，故中風麻痹以之為嚮導，半夏專走腸胃，故嘔逆泄瀉，
以之為嚮導，千金治婦人頭風攻目作痛，掘地作炕燒赤，入南星於中，
以醋沃之蓋定候冷為末酒服半錢，易簡治面生疣子，醋調南星末塗之，
其新生之芽曰由，跋，本經治毒腫結氣，千金方用之，取其開結之用耳。</p>
<p>〔半夏〕辛溫有毒，湯浸同皂莢白礬煮熟，薑汁拌焙乾用，
或皂莢白礬薑汁竹瀝四製尤妙，咽痛醋炒用，小兒驚痰發搐，及膽虛不得眠，
C4膽汁炒，入脾胃丸劑為細末薑汁拌C6作麴，候陳炒用，反烏附者，
以辛燥鼓激悍烈之性也，忌羊血海藻飴糖者，以甘膩凝滯開發之力也。
本經主傷寒寒熱心下堅胸脹，欬逆頭眩，咽喉腫痛，腸鳴下氣止汗。發明，
半夏為足少陽本藥，兼入足陽明太陰，虛而有痰氣，宜加用之，
胃冷嘔H6方藥之最要，止嘔為足陽明，除痰為足太陰，柴胡為之使，
故小柴胡湯用之，雖為止嘔，亦助柴胡黃芩主往來寒熱也，本經治傷寒寒熱，
非取其辛溫散結之力歟，治心下堅胸脹，非取其攻堅消痞之力歟，治欬逆頭眩，
非取其滌痰散邪之力歟，治咽喉腫痛，非取其分解陰火之力歟，治腸鳴下氣止汗，
非取其利水開痰之力歟，同蒼朮茯苓治濕痰，同栝蔞黃芩治熱痰，
同南星前胡治風痰，同芥子薑汁治寒痰，惟燥痰宜栝蔞貝母，非半夏所能治也，
半夏性燥，能去濕豁痰健脾，今人惟知半夏去痰，不言益脾利水，脾無留濕，
則不生痰，故脾為生痰之源，肺為貯痰之器，半夏能主痰飲及腹脹者，
為其體滑而味辛性溫也，二陳湯能使大便潤而小便長，
世俗皆以半夏南星為性燥悞矣，濕去則土燥，痰涎不生，非二物之性燥也，
古方治咽痛喉痹，吐血下血，多用二物，非禁劑也，按靈樞云：陽氣滿，則陽蹻盛，
不得入於陰，陰虛則目不瞑，飲以半夏湯一劑，通其陰陽，其臥立至，
半夏得栝蔞實黃連，名小陷胸湯，治傷寒小結胸，得雞子清苦酒，名苦酒湯，
治少陰咽痛生瘡，語聲不出，得生薑名小半夏湯，治支飲作嘔，得人參白蜜，
名大半夏湯，治嘔吐反胃，得麻黃蜜丸，名半夏麻黃丸治心下悸忪，
得茯苓甘草以醋煮半夏，共為末薑汁麵糊丸，名消暑丸，治伏暑引飲脾胃不和，
此皆得半夏之妙用，惟陰虛羸瘦，骨蒸汗泄，火鬱頭痛，
熱傷欬嗽及消渴肺痿，欬逆失血，肢體羸瘦禁用以非濕熱之邪，
而用利竅行濕之藥，重竭其津，醫之罪也，豈藥之咎哉。</p>
<p>〔蚤休（即草紫河車金線重樓俗名七葉一枝花）〕苦微寒有毒。
本經主驚癎搖頭弄舌，熱氣在腹中。發明，蚤休足厥陰經藥，
能治驚癎瘧疾，瘰癧癰腫，詳本經主治，總取開結導熱，
而驚癎搖頭弄舌之熱邪自除，元氣者虛禁用，醋磨敷癰腫蛇毒有效。</p>
<p>〔鬼臼（本經名九臼一名天臼一名馬目毒公又有朮律草害母草獨腳蓮羞天花H8</p>
<p>〔射干（本經名烏扇其葉叢生橫鋪一而如烏翅及扇之狀故有烏翼烏吹烏蒲鳳翼鬼扇扁</p>
<p>〔玉簪根（即白鶴花）〕苦辛溫有毒。發明，玉簪入骨耎堅，
故能下骨鯁以根擣自然汁於竹筒灌入喉，不可著牙齒，刮骨取牙，玉簪根乾者一錢，
白砒三分，白磠七分，蓬砂三分，葳靈仙三分，草烏頭一分半為末，
點少許疼處自落。</p>
<p>〔鳳仙子（又名急性子）〕苦溫小毒。發明，鳳仙子性最急速，故能透骨軟堅通竅，
搜頑痰，下死胎積塊噎膈骨鯁，治狂痴勝金丹用之，取其性急，領砒藥吐泄也，
庖人煮肉硬者，投子數粒即易爛，是其驗也性與玉簪根同不可著齒多食戟人咽，
入砒點疼牙即落，同獨瓣蒜搗塗痞塊即消，加麝香阿魏尤捷，
花治蛇傷擂酒服之即解。</p>
<p>〔曼陀羅花（實名風茄）〕辛溫有毒。發明，此花浸酒治風，少頃昏昏如醉，
動火之患也，故麻藥為之首推八月採此花，七月採麻子花，陰乾等分為末，
熱酒調服三錢少頃昏昏如醉，剜瘡灸火，宜先敷此，則不覺苦也寒濕腳氣煎湯洗之。</p>
<p>〔羊躑躅（即鬧羊花）〕辛溫大毒，惡諸石及麵不入湯劑。
本經主賊風在皮膚中淫淫痛，溫瘧惡毒諸痹。發明，羊躑躅治中風癱瘓，
性祛風寒濕邪，故可以治諸痹惡毒，正與本經之治相符，用其毒以攻毒也，
然須諒病人虛實而用和劑局方伏虎丹中用之，南方治蠱毒有躑躅花散，
其性之猛烈可知，此物有大毒，曾有人以根入酒飲，遂致於斃，不可近眼，
令人昏翳，同天南星川烏草烏助虐尤甚，中其毒者，以菉豆解之。</p>
<p>〔芫花〕苦辛溫有毒，陳者良，水浸一宿，曬乾醋炒以去其毒，弘景曰：用者微熬，
不可近眼，反甘草。本經主咳逆上氣，喉鳴咽腫短氣蠱毒鬼瘧疝瘕癰腫殺蟲魚。
發明，芫花消痰飲水腫，故本經治咳逆咽腫，疝瘕癰毒，皆是痰濕內壅之象，
仲景治傷寒表不解，心下有水氣乾嘔發熱而欬，或喘或利者，小青龍湯主之，
若表已解有時頭痛，汗出惡寒，心下有水氣乾嘔，痛引兩脇，或喘或欬者，
千棗湯主之蓋小青龍湯驅逐表邪，使水氣從毛竅而出，內經開鬼門法也，
十棗湯驅逐裏邪使水氣從大小便而泄，內經潔淨府，去菀陳莝法也，
芫花大戟甘遂之性，逐水瀉濕，能直達水飲窠囊隱僻處取効甚捷，不可過劑，
泄人真元。</p>
<p>〔蕘花〕苦寒有毒熬黃用，芫花葉尖如柳，花紫似荊，蕘花苗莖無刺，花細色黃，
與芫花絕不相似，或言無蕘花以芫花代之，性相近耳。本經主傷寒溫瘧，
下十二經水，破積聚大堅癥瘕，蕩滌腸中留澼飲食，寒熱邪氣，利水道。發明，
蕘花苦辛能破積聚癥瘕，治痰飲欬逆，去咽喉腫閉，本經治傷寒溫瘧者，
即苦寒以攻蘊積伏匿之邪也，言下十二經水，又治飲食寒熱邪氣者，
以其苦寒峻利飲食之邪，亦得蕩滌，而寒熱自除也，仲景用此止利以行水，
水去則利止矣，又小青龍湯云：若微利者去麻黃加蕘花，蓋亦取其利水也，
愚按芫花蕘花，雖有辛溫開表苦寒走滲之不同，而破結逐水之功用彷彿，
本經雖無芫花利水之說，而仲景十棗湯耑行利水，是以藥肆皆不辨混收，
醫家亦不辨混用，猶夫食穀得以療饑，食黍亦可療饑，混用可無妨礙，
若礬石礜石字形相類，藥狀亦相類，可不辨而混用耶。</p>
<p>〔莽草（一名葞即鼠莽本作菵字此物有毒食之令人迷罔故名山人以之毒鼠漁人以之毒</p>
<p>〔茵芋〕苦辛溫有毒，生泰山川谷，春生苗高三四尺，莖赤葉似石榴而短厚，
又似石南，四月開細白花，五月結實，今彭城海鹽杭州雍州絳州華州皆有，
四月採葉，七月採莖，陰乾用之。本經主五藏邪氣，心腹寒熱，羸瘦如瘧狀，
發作有時，諸關節風濕痹痛。發明，茵芋大毒，世亦罕用，
本經雖有治羸瘦如瘧狀一語，皆是五藏有邪氣，心腹寒熱所致，非能療虛羸寒熱也，
其治關節風濕痹痛是其正治，時珍曰：千金外臺諸方治風癎，有茵芋丸，
治風痹有茵芋酒，治婦人產後中風，有茵芋膏，風濕諸方多用之，茵芋石南莽草，
皆古人治風妙品，近世罕知。</p>
<p>〔鈎吻（本經名野葛紅，花者名火把草，黃花者名黃藤，千金名黃野葛）〕
辛溫大毒。本經主金瘡乳疰中惡風，欬逆上氣水腫，殺鬼疰蠱毒。發明，野葛之毒，
甚於戈戟，故有鈎吻之名，而風毒蠱疰用之，以毒攻毒，苟非大劇，
亦難輕用紫者破血結，青者破痰積，其葉與黃精葉相似，
但鈎吻葉有毛鈎二箇，黃精葉似竹葉而無毛鈎，可以明辨，
悞食鈎吻葉，飲冷水即死，以死尸懸樹上，汁滴在地，即生菌子，
收之名菌藥，毒於野葛蕹菜搗汁解之，取蕹萊汁，滴野葛苗即萎死，中野葛毒，
急不可得蕹菜，多飲甘草汁，人屎汁，或白鴨血，白鵝血，羊血灌之亦解。</p>

<h2>蔓草部</h2>
<p>〔菟絲子（本經名菟蘿）〕辛甘平無毒，酒煮搗爛作餅，焙乾用雷公曰，
凡使勿用天碧草子，真相似，只是味酸濇并粘也，菟絲最難得，
真有人以子種出皆水犀草，今藥肆所賣俱係此類，然服亦有微功，
不似假石蓮子之大苦大寒大傷胃氣，代人天元也，至賤之物，尚爾若此，
況珍貴之品，能無偽乎。本經續絕傷，補不足益氣力，肥健人。發明，
菟絲子去風明目肝腎氣分藥也，其性味辛溫，質粘與杜仲之壯筋暖腰膝無異，
五味之中，惟辛通四氣復兼四味，經曰腎苦燥，急食辛以潤之，
菟絲子五味子之屬是也，與辛香燥熱之辛，迥乎不同，此補脾腎肝三經要藥，
本經言續絕傷補不足，益氣力，肥健人者三經俱實，而絕傷續不足補，
氣力長令人肥健矣，其功專於益精髓，堅筋骨止遺泄，主莖寒精出，
溺有餘H9，去膝脛痠軟，老人肝腎氣虛腰痛膝冷，合補骨脂杜仲用之，
諸經膜皆屬於肝也，氣虛瞳子無神者，以麥門冬佐之，蜜丸服效，凡陽強不痿，
大便燥結，小水赤濇者勿用，以其性偏助陽也。</p>
<p>〔五味子〕酸溫無毒，產遼東者佳，微焙搗碎用。本經主益氣欬逆上氣，勞傷羸瘦，
補不足強陰，益男子精。發明，五味子右腎命門本藥，本經主欬逆上氣，
強陰益男子精，心腎不交者宜之，兼入肺腎二經，味酸而斂耗散之金，
性溫而滋不足之水，生津止渴，益氣強陰壯水鎮陽，收瞳子散大，定喘斂汗，
加乾薑治冬月肺寒欬嗽，同人參門冬，治夏月精神困乏，
而虛熱久嗽不可悞用表散，須以此去核之辛溫助火，但用皮肉之酸鹹，
以滋化之，不宜多用，恐酸收太過，反致閉遏而成虛熱也，
黃氏嗽乃火浮於肺不宜涼藥，宜五味子斂而降之，但風邪在表，痘疹初發，
一切停飲，肺家有實熱者，皆當禁之。</p>
<p>〔覆盆子（本經名蓬虆）〕甘平微溫無毒，酒浸一宿炒用。本經安五藏，益精氣，
長陰，令人堅強志，倍力有子，久服輕身不老。發明，覆盆子乃蓬虆子實，
本經言蓬虆者，虆即實也，或云蓬虆是覆盆苗，分之為二，殊為未當，宗奭云：
覆盆益腎藏，縮小便服之，當覆其溺器，故名，本經專於煖子藏，服之令人多子，
別錄言益氣輕身，令髮不白，甘溫補血，與桑椹同功，惟秦地山中有之，
近世真者絕罕，藥肆每以樹苺代充，欲驗真偽，以酒浸之，色紅者是真，否即是假。</p>
<p>〔使君子〕甘溫無毒，微煨去殼。發明，凡殺蟲藥都是苦辛，惟使君子甘而殺蟲，
不傷脾胃，大人小兒有蟲病者，每月上旬，清晨空腹食數枚，或為散肥湯服之，
次日蟲從大便出，忌飲熱茶，犯之即瀉，凡蟲皆脾胃虛弱，飲食停滯而生，
此物甘溫，既能殺蟲，又益脾胃，所以能斂虛熱而止瀉，為小兒蟲積上藥。</p>
<p>〔木鱉子〕土木鱉苦溫小毒，番木鱉苦寒大毒，又附子之初生未成者，曰漏藍子，
炮炙論名木鱉子，與此不同。發明，木鱉有二種，有殼者曰土鱉，去殼搗爛，
帛裹塞鼻，起倒睫拳毛，又為末唾調貼痔痛，七日即消，一切癰腫，醋磨塗之，
一種無殼者曰番鱉，治熱病喉痹作痛，和山豆根青木香磨汁嚥之，㿀瘡入眼，
番木鱉半個，同輕粉冰片麝香為末，左目吹右耳，右目吹左耳，日二次，
㿀瘡自退，又能毒狗，狗性大熱，此性大寒，寒熱相反，激之使然。</p>
<p>〔馬兜鈴〕苦辛微寒無毒，去殼微焙用。發明，諸藥之性輕浮者，皆能入肺散氣，
燈心馬勃之屬皆然，諸家言其性寒，專於F1痰定喘，不知其苦中帶辛，
寒中帶散，是以肺熱痰喘，聲音不清者宜之，錢氏補肺阿膠散用之，取其清熱降氣，
邪去則肺安矣，性善湧泄，故纂要治蛇蠱毒，一味濃煎，服之探吐，其毒即解，
嬰兒痲疹內陷，喘滿聲瘖者，宜加用之，若肺冷金寒，喘嗽失音者禁用。</p>
<p>〔青木香（即馬兜鈴根）〕辛苦微寒無毒。發明，青木香苦寒香細，入足少陰，
善降陰氣上逆，故治風溫葳蕤湯用之，并治癰腫痰結氣凝諸痛，唐本治熱腫蛇毒，
水磨傅之，肘後治蠱毒，酒水和煎服之，毒從小便出，昔人言多服令人吐利，
肺寒欬嗽，寒痰作喘，胃虛畏食人勿服，以其辛香走竄也。</p>
<p>〔預知子〕苦寒無毒，大明曰溫。發明，預知子專殺蟲療蠱，其治H0癖蛇毒，
總是殺蟲之功，相傳取子二枚，綴衣領上，遇有蠱毒，則聞其子有聲，故名預知，
蜀人極貴重之。</p>
<p>〔牽牛〕苦辛溫有毒，東垣云：辛熱有毒，有黑白二種，名黑丑白丑，
凡用生磨取頭末。發明，牽牛專一行，水峻下之劑，白者屬金利肺，治上焦痰飲，
除壅滯氣逆，通大腸風祕，除氣分濕熱，黑者屬水瀉腎，而兼瀉脾胃之濕，
消腫滿腳氣，利大小便祕，但病在血分，或病人稍弱而痞滿者不可用，
東垣云牽牛非神農藥也，各醫續注云：味寒能除濕氣，利小便，治下注腳氣，
此說氣味主治俱誤，凡用牽牛，少則動大便，多則泄下如水，乃瀉氣之藥，
其味辛辣，久嚼猛烈雄壯，所課苦寒安在哉，夫濕者水之別稱，有形者也，
若受濕氣，不得施化，致大小便不通，宜暫用之，況牽牛止能泄氣中之濕熱，
不能除血中之濕熱，每見酒食過傷病痞者，多服牽牛散，取快一時，藥過仍痞，
以致久服脫人元氣，猶不知悔也，東垣治下焦虛腫，天真丹用牽牛以鹽水炒黑，
佐沉香杜仲，補骨脂觀桂諸藥，深得補瀉兼施之妙用，方見醫學發明。</p>
<p>〔紫葳（一名凌霄）〕酸微寒無毒。本經主婦人產乳餘疾，崩中癥瘕，血閉寒熱，
羸瘦養胎。發明，凌霄花手足厥陰血分藥也，能去血中伏火，本經主婦人崩中癥瘕，
又治血閉寒熱羸瘦，云養胎者，以有積瘀在內，瘀散則胎自安也，
與金匱桂心茯苓丸中，用桃仁丹皮治妊娠癥痼害無異，癥瘕血閉血氣刺痛，
癘風惡瘡多用之，皆取其散惡血之功也，若無瘀血，而胎息不安者禁用。</p>
<p>〔施花（一名纏枝牡丹）〕甘辛溫無毒，制雄黃。本經主面皯黑色，媚好益氣，
根主腹中寒熱邪氣。發明，凡藤蔓之屬，象人之筋，所以多治筋病，
施花細根如筋可啖，本經言主腹中寒熱邪氣別錄言其久服不饑，時珍自京師還，
見北地車夫每載之，云暮歸煎湯飲，可補損傷，則益氣續筋之說，尤可徵矣，
筋被斫斷者，用施花根搗汁𤃉斷處，仍以渣敷，日三易，半月即續。</p>
<p>〔薔薇（子名營實）〕酸溫無毒。本經營實主癰疽惡瘡，結肉跌筋，敗瘡熱氣，
陰蝕不瘳，利關節。發明，薔薇乃野生之白花者，性專解毒，其實兼能散結，
結肉跌筋，敗瘡陰蝕，皆得療之，本經所主，皆言其實根能入陽明經，除風殺蟲，
故癰疽瘡癬常用之，千金治消渴尿多，以根煮飲，又治口瘡之神藥，
聖惠治小兒遺尿，酒煮服之，皆取其溫足陽明，而足太陽受蔭矣。</p>
<p>〔月季花（俗名月月紅）〕甘溫無毒。發明，月季花為活血之良藥，搗敷腫瘍用之，
痘瘡觸犯經月之氣而伏陷者，用以加入湯藥即起，以其月之開放，不失經行常度，
雖云取義，亦活血之力也。</p>
<p>〔栝蔞實〕甘寒無毒，去殼紙包壓去油用，反烏附。發明，栝蔞實甘寒潤燥，
宜其為治嗽消痰止渴之要藥，以能洗滌胸膈中垢膩鬱熱耳，
仲景治喉痹痛引心腎，欬唾喘息，及結胸滿痛，皆用栝蔞實，取其甘寒不犯胃氣，
能降上焦之火，使痰氣下降也，其性較栝蔞根稍平，而無鬱寒之患，但脾胃虛，
及嘔吐自利者，不可用。</p>
<p>〔栝蔞根（即天花粉）〕苦寒無毒，反烏附。本經主消渴身熱，
煩滿大熱補虛安中續絕傷。發明，栝蔞根性寒，降膈上熱痰，潤心中煩渴，
除時疾狂熱，祛酒癉濕黃，治癰瘍解毒排膿，本經有安中補虛續絕傷之稱，
以其有清胃祛熱之功，火去則中氣安，津液復則血氣和，而絕傷續矣，其性寒降，
凡胃虛吐逆，陰虛勞嗽誤用，反傷胃氣，久必泄瀉喘欬，病根愈固矣，
凡痰飲色白清稀者，皆當忌用。</p>
<p>〔土瓜根（即王瓜根）〕苦寒無毒，藏器云：有小毒。本經主消渴內疽，瘀血月閉，
寒熱痰疼，益氣愈聾。發明，王瓜產南方者，稟濕熱之氣最盛，患瘡腫癰毒者食也，
為患轉甚，產北地者，得春升之氣最先，患消渴內疽者用之，其效頗捷，
其根治黃疽消渴，與栝蔞之性，不甚相遠，但不能安中補虛，續絕傷，
調和經絡諸血也，金匱治婦人經水不調，帶下少腹滿，一月再見者，土瓜根散主之，
深得本經主瘀血月閉之旨，方用土瓜根芍藥桂心䗪蟲等分為末，
酒服方寸匕，日三服，蘇頌治小兒發黃，土瓜根生搗汁服三合，不過三次效，
又治黃疽變黑，土瓜根汁平旦溫服一小升，午刻黃水從小便出，其治寒熱痠疼，
皆祛濕熱之驗，南陽治陽明經熱，大便不通削之為導，以下濕熱，其子治肺痿吐血，
腸風瀉血赤白痢，及反胃吐食，惜乎世醫未知用也。</p>
<p>〔葛根〕甘平無毒，色白者良，入陽明表藥生用，胃熱煩渴煨熟用。
本經主消渴身大熱，嘔吐諸痹，起陽氣，解諸毒。發明，葛根性升屬陽，
能鼓舞胃中清陽之氣，故本經主消渴身熱嘔吐，使胃氣敷布，諸痹自開，
其言起陽氣解諸毒者，胃氣升發，諸邪毒自不能留而解散矣，葛根乃陽明經之耑藥，
治頭額痛眉稜骨痛，天行熱氣嘔逆，發散解肌，開胃止渴，宣㿀發痘，
若太陽經初病，頭腦痛而不渴者，邪尚未入陽明，不可便用，恐引邪內入也，
仲景治太陽陽明合病自利，反不利但嘔者，俱用葛根湯，
太陽病下之遂利不止喘汗脈促者，葛根黃芩黃連湯，
此皆隨二經表裏寒熱輕重而為處方，按證施治，靡不應手神效，
又葛根葱白湯，為陽明痛頭仙藥，斑疹已見點，不可用葛根升麻，
恐表虛反增斑爛也，又葛根輕浮，生用則升陽生津，熟用則鼓舞胃氣，
故治胃虛作渴，七味白朮散用之，又清暑益氣湯，兼黃柏用者，
以暑傷陽明額顱必脹，非此不能開發也。花能解酒毒，葛花解酲湯用之，必兼人參，
但無酒毒者，不可服，服之損人天元，以大開肌肉，而發泄傷津也。</p>
<p>〔天門冬（即天棘根）〕甘寒無毒，焙熱去心用，肥白者良，忌鯉魚。
本經主諸暴風濕偏痹，強骨髓，殺三蟲去伏尸，久服輕身益氣，延年不饑。發明，
天門冬手大陰肺經氣分藥，兼通腎氣，欬逆喘促，肺痿肺癰，吐血衂血，
乾欬痰結，其性寒潤能滋肺，肺氣熱而燥者宜之，肺為清虛之藏，涼則氣甯，
熱則氣騰，天門冬能保肺，使氣不受火擾，合地黃麥門冬，主心肺虛熱欬吐膿血，
又能治熱淋，同參耆定虛喘，蓋肺肅則氣化乃能出，若脾虛而泄瀉惡食者，
雖有前證，亦莫輕投，以其降泄太過也，時珍云：天門冬清金降火，益水之上源，
故能下通腎氣，入滋補方用之有效，若脾胃虛寒人，久服必致滑腸，
反成痼疾以性寒能利大腸故也，本經治諸暴風濕偏痹，蓋熱則生風，暴則屬火，
偏痹者，濕熱所致，故治風先清火，清火在養陰也，其三蟲伏尸，皆脾腎濕熱所化，
清二經濕熱，則無三蟲伏尸之患矣，又能延年不饑，故辟穀方多用之。</p>
<p>〔百部〕苦微甘小毒，肥白者良，抽去心用則不煩悶。本經主欬嗽上氣，
火炙酒漬飲之。發明，百部為殺蟲要藥，故肺熱勞瘵喘嗽，有寸白蟲宜之，
蟯蟲痢及傳尸骨蒸多用之，時珍云：天麥門冬之類，皆主肺痰，但百部氣溫，
肺胃寒者宜之，二冬性寒，肺胃熱者宜之，脾胃虛人勿用，以其味苦傷胃也，
又濃煎洗牛馬蝨樹木蟲蛀，用填孔中，更削杉木塞之，其蟲即死，殺蟲之功，
於此可知。</p>
<p>〔何首烏（一名夜交藤）〕苦濇微溫無毒，其形圓大者佳，須赤白並用，
製法以竹刀刮去皮，拌黑豆九蒸九曬候用，禁犯鐵器，忌萊菔諸血，
勿與天雄烏附薑辛仙茅等同用，為其性斂味濇也。發明，何首烏足厥陰少，陰藥也，
性稟陰中之陽，產南方者最勝，北地所生，雖極大者，殊不足珍，以地偏屬陰，
而無陽生之力也，白者屬氣分，赤者屬血分，腎主閉藏，肝主疏泄，
以此氣溫味苦濇，苦走腎，溫補肝，能收斂精氣，所以養血益肝，固精益腎，
健筋骨，烏鬚髮，為滋補良藥，不寒不燥，功在地黃天門冬諸藥之上，氣血大和，
則風虛斑腫瘰癧之疾可愈，生則性兼發散，主寒熱痎瘧，及癰疽背瘡皆用之，
今人治津血枯燥及大腸風祕，用鮮者數錢煎服即通，以其滋水之性最速，不及封藏，
即隨之而下洩也，與蓯蓉之潤燥通大便無異，而無助火之虞，腸風藏毒，
用乾者為末，米飲日服二三錢有效，蓋其內溫肝腎，外祛少陰風熱之驗也，
丹方治久瘧，用生乾何首烏一兩，柴胡三錢，黑豆隨年數加減，煎成露一宿，
清晨熱服，若夜瘧尤效，乃散中寓收，補中寓散之法。</p>
<p>〔萆薢〕苦甘平無毒，產川中大塊色白而鬆脆者為萆薢，若色黃赤者，
即菝葜也，一種小塊質堅韌者為土萆薢，不堪入藥忌茗醋。
本經主腰脊痛強骨節，除風寒濕周痹，惡瘡不瘳熱氣。發明，萆薢苦平，
胃與肝家藥也，入肝搜風，本經主腰脊痛強骨節，入肝祛風，入胃祛濕，
故本經主寒濕周痹惡瘡熱氣等病，昔人稱其攝精之功，或稱逐水之效，
何兩說相懸耶，不知胃氣健旺則濕濁去，而腎無邪濕之擾，腎藏自能收攝也，
楊氏萆薢分清飲，專主濁病，正得此意，又主陰痿失溺，老人五緩者，
總取行陽之力，以利關節助健運也，若陰虛精滑，及元氣下陷，不能攝精，
小便頻數，大便引急者誤用，病必轉劇，以其溫散不利於陰也，
菝葜與萆薢相類，別主腰背寒痛風痹，皆錄取祛濕熱利水堅筋骨之義。</p>
<p>〔土茯苓（俗名冷飯團）〕甘淡平無毒忌鐵器。發明，土茯苓古名山牛，
入胃與肝腎，清濕熱，利關節，止拘攣，除骨痛，主楊梅瘡解汞粉毒，時珍云：
楊梅瘡起於嶺南風土炎熱，嵐瘴薰蒸，挾淫穢濕熱之邪，發為此瘡，今則遍行海宇，
類有數種，治之則一屬厥陰陽明，如兼少陰太陽陽明發於咽喉，
兼太陽少陽發於頭角，蓋相火寄在厥陰，肌肉屬於陽明，若用輕粉刦劑，
毒氣竄入經絡筋骨，莫之能出，變為筋骨攣痛，發為結毒，遂成痼疾，
方用土茯苓一兩，薏苡忍冬防風木瓜木通白蘚皮各五分，皂莢子四分，
人參當歸各七分，日服三次，忌飲茶燒酒，及牛羊雞鵝魚肉麩麵鹽醬，
并戒房勞百日，渴飲土茯苓湯，半月全愈。</p>
<p>〔白斂〕苦甘辛微寒小毒，反烏附，解狼毒毒。本經主癰腫疽瘡，
散結氣止痛除熱目中赤，小兒驚癎溫瘧，女子陰中腫痛，帶下赤白。發明，
白斂性寒解毒敷腫瘍瘡有解散之功，以其味辛也，但陰疽色淡不起，胃氣弱者，
非其所宜，本經治目赤驚癎溫瘧，非取其解熱毒之力歟，
治陰腫帶下非取其去濕熱之力歟，金匱薯蕷丸用之，專取其辛涼散結，
以解風氣百疾之蘊蓄也，世醫僅知廱腫解毒之用陋哉，同地膚子治淋濁失精，
同白芨治金瘡失血，同甘草解狼毒之毒，其辛散之功可知而癰疽已潰者不宜用。</p>
<p>〔山豆根〕苦寒無毒。發明，山豆根大苦大寒，故能治咽喉諸疾，蘇頌言含之嚥汁，
解咽喉腫痛極妙，或水浸含漱，或煎湯細呷，又解痘疹熱毒及喉痹藥皆驗，
蓋咽證皆屬陰氣上，逆故用苦寒以降之，開寶言解諸藥毒，止痛消瘡腫毒，
發熱欬嗽，善治人馬急黃，殺小蟲，時珍云：腹脹喘滿，研末湯服，
血氣腹脹，酒服三錢，卒患熱厥心痛，磨汁服，總賴苦寒以散之，
但脾胃虛寒作瀉者，禁用。</p>
<p>〔黃藥子〕苦平無毒。發明，黃藥子治諸惡腫瘡瘻喉痹及蛇犬咬毒，
研水服之，并用外塗，千金治癭疾以黃藥子半斤，無灰酒一升，浸藥固濟瓶口，
糠火煨候香，瓶頭有津即止時飲一杯，不令絕，三五日即消勿飲，不爾令人項細也，
又專治馬牛心脾熱病。</p>
<p>〔白藥子（葉名剪草）〕辛涼無毒。發明，白藥子辛涼解毒，
故能治金瘡出血太多發熱，用以涼血清熱，則痛自止，肌自生，又主喉中熱塞不通，
時常痛腫，醋煎細呷，治諸骨鯁在上即吐出，在下即便出，解野葛生金巴豆藥毒，
又治馬脾肺熱病。</p>
<p>〔威靈仙〕苦辛溫小毒。發明，威靈仙性善下走通十二經，故能宣通五藏，
治胃脘積痛，腳脛痹濕，痛風之要藥，消水破堅積，朝食暮效辛能散邪，故主諸風，
溫能泄水，故主諸濕，而痘疹毒壅於上，不能下達，腰下脛膝起灌遲者，
用為下引立效，其性利下，病人壯實者誠有殊効，氣虛者服之，
必虛瀉而作痼疾，以其耗血走氣也，血虛而痛，不因風濕者勿服。</p>
<p>〔茜草（素問名藘茹又名茹藘俗名血旯愁）〕苦辛微溫無毒。
本經主寒濕風痹黃癉補中。發明，茜根色赤而性溫，味苦而帶辛，
色赤入營性溫行滯，味辛入肝，手足厥陰血分藥也，
本經又以治寒濕風痹黃癉者是濕熱之邪，痹著營分，用以清理邪濕，則脾胃健運，
寒濕風痹，無所留著，而黃癉自除矣其治女子經水不通甚効，
詳素問四烏鰂一藘茹丸，治婦人脫血血枯，千金翼治內崩下血，
皆取以散經中瘀積也，病人雖見血證，若泄瀉飲食不進者勿服。</p>
<p>〔防己〕辛苦寒有毒。本經主風寒溫瘧熱氣諸病，除邪利大小便。發明，
防己辛寒純陰，主下焦血分之病，性劣不純，善走下行，長於除隰，以辛能走散，
兼之氣悍，故主風寒溫瘧熱氣諸病，除邪利大小便，此本經主治也，
別錄療水腫膀胱熱，通腠理，利九竅，皆除濕之功也，弘景曰：防己是療風水要藥，
漢防己是根，入膀胱，去身半已下濕熱，木防己是苗，走陽蹻，治中風攣急，
風痹濕熱，金匱防己黃耆湯，防己地黃湯，木防己湯五物防己湯，
皆治痰飲濕熱之要藥，而千金治遺尿小便濇，有三物未防己湯，
水腫亦有三物木防己湯，總取其通行經脈之力也，能瀉血中濕熱，通經絡中滯，
塞險健之類，用之不得其宜，下咽令人心煩，飲食減少，至於去濕熱腫痛，
下注腳氣，膀胱積熱誠通行十二經之仙藥也，如飲食勞倦，陰虛內熱，
以防己泄大便，則重亡其血，其不可用一也，大渴引飲，及久病津液不行，
上焦濕熱等證，防己乃下焦血藥，其不可用二也，外感邪傳肺經，氣分濕熱，
而小便黃赤，此上焦氣病，其不可用三也，大扺上焦濕熱，皆不可用，即下焦濕熱，
又當審其二便不通利者，方可用之。</p>
<p>〔木通（原名通草）〕平淡無毒，色淡黃細香者佳。本經除脾胃寒熱，
通利九竅血脈關節，令人不忘，去惡蟲。發明，木通蘡薁根也，
入手足太陽手少陰厥陰，瀉氣分濕熱，防己瀉血分濕熱，脾胃不和，則水道不利，
乃致鬱為寒熱為腫脹，為淋祕，為痹癉，俱宜木通淡滲之劑，分利陰陽，
則水行火降，脾胃和而心腎平矣，本經除脾胃寒熱者，以其通利濕熱也，
曰通利九竅血脈關節者，以其味淡滲也，曰令人不忘，及去惡蟲者，竅利則神識清，
濕散則惡蟲去，以其通達九竅，行十二經，故又能催生下乳，散癰腫結熱，
惟胃虛腎冷，及傷寒大便結燥，表虛多汗者禁服，恐重傷津液，耗散胃汁也，
時珍曰：木通上能通心清肺達九竅，下能泄濕祛熱，豈止利小便而已哉，
蓋能泄丙丁則肺不受邪，能通水道，水源既清，而諸經之濕熱，皆從小便泄去，
故導赤散用之。</p>
<p>〔通草（原名通脫木）〕平淡無毒。發明，通草輕虛色白，專入太陰肺經，
引熱下降，而利小便，入陽明胃經，通氣上達而下乳汁，東垣言瀉肺利小便，
治五淋水腫癃閉，取氣寒降，味淡而升仲景當歸四逆湯，用以通在裏之濕熱也，
妊婦勿服，以其通竅也。</p>
<p>〔釣藤（一名鈎藤）〕甘微苦寒無毒，取鈎用良。發明，
鈎藤手足厥陰藥也，足厥陰主風手厥陰主火，小兒急慢驚癎瘈瘲，
內釣腹痛，客忤胎風，大人肝風頭旋目眩，婦人帶下赤白，
皆肝風相火之病肝木風靜火息，則諸證自除矣。</p>
<p>〔木蓮（俗名鬼饅頭）〕實甘平濇，葉酸平無毒。發明，木蓮薜荔實也，性耐風霜，
嚴冬不凋，故能治一切風癬惡瘡，為利水治血通乳要藥，古方以木蓮二枚，
用C4前蹄煎湯飲汁盡，一日乳汁即通無子婦人食之，亦能有乳，
其葉主背瘡取葉搗絞汁，和飲蜜數升，以渣敷之，後利即愈，煎湯主賊風疼痛，
乘熱薰洗日二次，痛止為度，取藤搗絞汁，治白瘢風瘰癧惡瘡疥癬，
消腫散毒，療腸痔心痛陰頹，但南方有瘴氣人不可用。</p>
<p>〔紫葛〕甘苦寒無毒，生山谷中，苗似葡萄長丈許根紫色今在所皆有之。發明，
紫葛和血解毒治癰腫惡瘡，取根皮搗為末，酢和封之，千金紫葛丸用之為君，
以其能散寒熱結氣也。</p>
<p>〔葎草（一名勒草一名葛勒蔓俗名割人藤）〕甘苦寒無毒。發明，葎草蔓生道傍，
多剌勒人，故又名葛勒蔓專主五淋利小便，散瘀血，並搗汁服，
千金專主膏淋以醋和服之。</p>
<p>〔忍冬（即金銀花）〕甘溫無毒。發明，金銀花芳香而甘，
入脾通肺主下痢膿血為內外廱腫之要藥，解毒祛膿，瀉中有補，癰疽潰後之聖藥，
今世但知其消腫之功昧其能利風虛也但氣虛膿清，食少便瀉者勿用痘瘡倒陷不起，
用此根長流水煎浴，以痘光壯為，效此即水楊湯變法。</p>
<p>〔清風藤〕辛溫小毒。發明，
清風藤入肝經氣分治風濕流注歷節鶴膝麻痹瘙癢同防己浸酒治風濕痹痛，一切風病，
熬膏酒服一匙，將患人身上拍一掌其後遍身發癢不可當急以梳梳之，欲癢止，
飲冷水一口即解，風病皆愈，避風數日自安。</p>
<p>〔藤黃〕酸濇有毒。發明，藤黃性毒而能攻毒故治蟲牙蛀齒，點之即落，
毒能損骨傷腎可知。</p>

<h2>水草部</h2>
<p>〔澤瀉〕甘鹹微寒無毒，白者良利小便生用入補劑鹽酒炒，油者伐胃傷脾不可用。
本經主風寒濕痹乳難，養五藏，益氣力，肥健消水，久服耳目聰明，不饑延年。
發明，澤瀉甘鹹沈降陰中之陽，入足太陽氣分素問治酒風身熱汗出，
用澤瀉生朮麋銜以其能利膀胱濕熱也，金匱治支飲冒眩用澤瀉湯以逐心下痰氣也，
治水畜煩渴小便不利，或吐或瀉，用五苓散以泄太陽邪熱也，其功長於行水，
本經主風寒濕痹言風寒濕邪痹著不得去則為腫脹，為癃閉，用此疏水道，
則諸證自除蓋邪干空竅則為乳難為水閉，澤瀉性專利竅，
竅利則邪熱自通內無熱鬱則利藏氣安和，而形體肥健矣，
所以素多濕熱之人久服耳目聰明，然亦不可過用，若水道過利，則腎氣虛，
故扁鵲云：多服病人眼，今人治泄精多不敢用，益為腎與膀胱虛寒，而失閉藏之，
令得澤瀉降之，而精愈滑矣，當知腎虛精滑，虛陽上乘，面目時赤者，誠為禁劑，
若濕熱上盛而目腫，相火妄動而遺泄得澤瀉清之，則目腫退而精自藏矣，何禁之有，
仲景八味丸用之者，乃取以瀉膀胱之邪，非接引也，古人用補藥，必兼瀉邪，
邪去則補藥得力矣。</p>
<p>〔羊蹄根（俗名禿菜）〕辛苦寒小毒，
傍莖有鈎如波稜菜狀夏末結子便枯者是也。本經主頭禿疥瘙，除熱女子陰蝕。
發明，羊蹄根屬水走血分，為除濕殺蟲要藥，故本經治頭禿疥瘙，女子陰蝕之患，
新採者醋搗塗癬殺蟲，加輕粉尤效。</p>
<p>〔菖蒲〕辛溫無毒解巴豆大戟毒。本經主風寒濕痹欬逆上氣開心孔，補五藏，
通九竅，明耳目，出音聲，主耳聾癰瘡，溫腸胃止小便利，久服輕身不忘不惑，
延年益心智，高志不老。發明，菖蒲乃手少陰厥陰之藥，心氣不足者宜之，
本經言補五藏者，心為君主五藏係。馬首言治風寒濕痹是取其辛溫開發脾氣之力，
治欬逆上氣者，痰濕壅滯之喘欬，故宜搜滌，若肺胃虛燥之喘欬，非菖蒲可治也，
其開心孔通九竅明耳目，出音聲，總取辛溫利竅之力，心孔開，九竅利，
則癰瘡之毒可解，腸胃喜溫惡寒，腸胃既溫，則膀胱之虛寒，小便不禁自止，
久服輕身者，除濕之驗也，不忘不惑，延年益智，高志不老，
皆補五藏通九竅之力也，又主肝虛心腹痛，霍亂轉筋消伏梁癲癎，
善通心脾痰濕可知，千金治胎動不安，生產漏下，或搶心下血，及產後崩中不止，
並以菖蒲一味煎服，凡陽亢陰虛，婺寡失合者禁用，以其性溫，
善鼓心包之火與遠志之助相火不殊，觀本經之止，小便利，其助陽之力可知。</p>
<p>〔蒲黃〕甘微寒無毒，筋能行血，羅去粗筋取粉用。本經主心腹膀胱寒熱，
利小便止血消瘀血。發明蒲黃手足厥陰血分藥也，故能治血治痛，
本經主心腹膀胱寒熱，良由血結其處，營衛不和故也，又言止血消瘀血者，
以生則能行，熟則能止與五靈脂同用，名失笑散治一切心腹疼痛能破瘀積，
消癰腫去產婦兒枕痛，然胃氣虛者，入口必吐，下咽則利，以五靈脂性味濁惡也，
宋度宗一夜忽舌脹滿口用，蒲黃乾薑末乾摻而愈，以蒲黃之涼血活血，
乾薑之引火外散，深得逆從兼濟之妙用，然舌根脹痛，亦有屬陰虛火旺者，
誤用前法轉傷津液，每致燥濇愈甚，不可不審。</p>
<p>〔苦草〕苦溫無毒。發明，苦草香竄入足厥陰肝經，理氣中之血產後煎服，
能逐惡露，但味苦伐胃氣竄傷腦，膏梁柔脆者服之，減食作瀉，
過服則晚年多患頭風，昔人畏多產育以苗子三錢，經行後麴淋酒服，則不受妊，
傷血之性可知，煎湯主婦人白帶，又治嗜食乾茶，
面黃無力為末和炒芝蔴不時嚼之。</p>
<p>〔水萍〕辛寒無毒，浮水面小而背紫者是。本經主暴熱身癢下水氣勝酒長鬚髮，
止消渴。發明，浮萍發汗，勝於麻黃，
下水捷於通草惡疾癘風遍身者濃煎浴半日多効其性輕浮入肺經達皮膚，
故能發揚邪汗，本經主暴熱身癢者，專疎肌表風熱也下水氣者，
兼通陽明肉理也，勝酒者陽明通達而能去酒毒也，長鬚髮者，毛竅利而血脈榮也，
止消渴者經氣和而津液復也，浮萍為祛風專藥，去風丹用紫背浮萍為末蜜丸彈子大，
豆淋酒下一丸，治大風癩風，一切有餘風濕腳氣，及三十六種風皆驗，
而元氣本虛人服之未有不轉增劇者，至於表虛自汗者，尤為戈戟。</p>
<p>〔蓴〕甘寒無毒。發明，蓴性味滑，常食發氣，令關節急患痔漏腳氣積聚，
皆不可食，為其寒滑傷津也，千金方治熱瀉嘔逆漏氣，澤瀉湯麥門冬湯並用之，
取其清胃脘之熱逆也，又能壓丹石，解百藥毒。</p>
<p>〔海藻〕苦鹹寒小毒反甘草。本經主癭瘤結氣散頸硬核，療癰腫癥瘕堅氣，
腹中上下雷鳴，下十二種水腫。發明，海藻鹹能潤下，寒能泄熱利水，
故本經主癭瘤結核，癰腫癥瘕，散十二經水及除浮腫腳氣，留飲痰氣之濕熱，
使邪從小便而出，經云：鹹能軟堅營氣不從，外為浮腫隨各引經藥治之，
凡海中諸藥，性味相近，主療一致，雖有不同，亦無大異。</p>
<p>〔昆布〕鹹寒滑小毒。發明，鹹能軟堅故癭堅如石者，
非此不除能破陽邪水腫與海藻同功，然此物下氣，久服瘦人，
海島人常食之水土不同，故耳凡海中菜皆損人，不獨昆布海藻為然。</p>

<h2>石草部</h2>
<p>〔石斛〕甘淡微苦，鹹平無毒，酒浸用種類最多，惟川者，味甘淡色黃無岐，
可無傷胃之虞，古稱金釵者為最，以其色黃如金，旁枝如釵，故有是名，
近世絕無此種，川者差堪代用，其餘雜產，味苦色晦中虛多岐者，味皆極苦，
誤用損人，凡入傷藥酒浸曬乾，入丸劑薄切，米漿飲，曬乾磨之。
本經主傷中除痹下氣，補五藏虛勞羸瘦，強陰益精，久服厚腸胃。發明，
石斛足太陰少陰脾腎之藥，甘可悅脾，故厚腸胃而治傷中，鹹能益腎，
故益精氣而補虛羸，為治胃中虛熱之專藥，又能堅筋骨，強腰膝骨痿痹弱，
囊濕精少，小便餘瀝者宜之。</p>
<p>〔骨碎補（俗名猴薑）〕苦溫無毒，蜜水焙用。發明，骨碎補足少陰藥也，
骨碎傷者能療之，故名主骨中毒氣風氣，耳鳴牙疼骨痛，破血止血，折傷接骨，
又治腎虛久瀉，以之為末，入C4腎中煨熟食之，戴元禮治痢後骨痿，
入虎骨四斤丸用之有効，但其性降收，不可與燥藥同用。</p>
<p>〔石韋〕苦微寒無毒，凡用去黃毛不爾射人肺，令欬不已，去梗微炙用。
本經主勞熱，邪氣，五癃閉不通，利小便水道。發明，石韋蔓延石上，生葉如皮，
其性寒利，故本經治勞熱，邪氣，指勞力傷津，癃閉不通之熱邪而言，非虛勞之謂，
治妊娠轉胞，同車前煎服。</p>
<p>〔景天（一名慎火草俗名火丹草）〕苦寒無毒。本經主大熱火瘡，身熱諸邪惡氣。
發明，慎火草性能解血解毒，故本經治大熱火瘡，日華治熱狂赤眼，頭痛寒熱遊風，
女子帶下，千金慎火以之為君，專主血熱崩中帶下之病，搗汁散塗小兒丹毒發熱，
及遊風熱瘡，外用並效，一切病，得之寒濕惡寒喜熟者勿投。</p>
<p>〔石胡荽（即天胡荽俗名鵝不食草又名雞腸草）〕辛溫無毒，汁製砒石雄黃。發明，
鵝不食草，氣溫而升，味辛而散，故能透達巔頂，人但知其搐鼻通而落瘜肉，
不知其治頭風之功最捷，而除瞖之功更奇，挼塞鼻中瞖膜自落，
故碧雲散用以取嚏，則濁氣宣通而瞖自除，是昔人以開鍋蓋法喻之。</p>
<p>〔地錦（一名地朕）〕苦平無毒。發明，地朕多生庭除磚縫莖赤莖青繁絲如錦，
故有是名，能通流血脈治崩中痢下，功專散血止血，通利小便，千金治淋方用之。</p>

<h2>苔草部</h2>
<p>〔陟釐〕甘溫無毒生於水底石上者蒙茸如髮謂之陟釐。發明，陟釐與水苔同生水中，
但浮於水者謂之水苔，千金治協熱下痢嘔逆，溫食則吐有陟釐丸，為痢證之，
首方日華搗汁治天行心悶，別錄主心腹大寒溫，中消穀強胃氣止泄痢，
並取其性溫而能利水也。</p>
<p>〔石蕊（一名蒙頂茶）〕甘溫無毒，生蒙山頂石面，及枯株上與木耳無異。發明，
石蕊明目益精氣潤咽解熱化痰，同生薑能解陽明頭額眉稜骨痛，本乎天者親上也。</p>
<p>〔卷柏〕辛平無毒，桐君雷公云：甘寒無毒，鹽水煮半日再以井水煮半日用，
生用破血，炙用止血。本經主五藏邪氣，女子陰中寒熱痛癥瘕血閉絕子，
久服輕身和顏色。發明，卷柏足厥陰經血分藥也詳本經諸治，
一皆女子經癸之病總厥陰與衝脈之患也，千金大澤蘭丸，紫石英天門冬等丸皆用之，
經疏言妊婦禁用以其能寒子藏中血氣也。</p>
<p>〔馬勃〕辛平無毒，多生竹園濕地腐脹而成，凡用以生布張開將馬勃於上摩擦，
下以盤承取末用之。發明，馬勃輕虛上浮力能散肺中邪熱，故治欬嗽喉痹，
衂血失音諸病東垣治大頭病咽喉不利，普濟消毒飲用之，
然須生蜜拌挼入水調散不浮方可煎服。</p>
<p>〔倒掛草〕苦甘無毒。發明，倒掛草生井口邊，
千金斷酒方於端午午時取燒研水服勿令知，即惡酒不飲，其樹孔中生者，
千金用治癭瘤取其倒，垂而根不著也。</p>
<p>〔苔〕甘寒無毒。發明，井中蒼苔，得至陰之氣而生火瘡傷爛脫皮者，
以苔炙末每錢入冰片二分，杵極細，摻上痛即止，不過三度愈如無井中者，
墻陰地上者，亦可用之。本經逢原卷二終</p>

<h1>本經逢原卷三</h1>
<p>長洲石頑張璐路玉父纂述</p>

<h2>穀部</h2>
<p>〔諸米〕甘平無毒。發明，米受坤土精氣而成，補五藏而無偏勝，
秔者曰稻，糯者曰黍，資生之至寶也，其南秔溫，
北秔涼，赤秔熱，白秔平，晚白秔涼，
新秔熱，陳秔涼，新陳黃白，總謂之粱，通名曰稷，雖能益人，
然不可過食，過食則傷中州之氣也，有人嗜食生米，久成米瘕，治之以雞屎白，
取其殺蟲也，未經霜新米，病人所禁，下痢尤忌，作食動風氣，陳者下氣益脾，
病人尤宜，本草言，秔米溫中和胃氣，長肌肉，仲景白虎湯，桃花湯，
竹葉石膏湯，並用之，皆取晚秔，得金之氣居多故也。陳倉米開胃進飲食，
年久者治久痢甚良。秣米俗云糯米，益氣補脾肺，但磨粉作稀糜，庶不粘滯，
且利小便，以滋肺而氣化下行矣，若作糕餅，性難運化，病人莫食。泔水善消鴨肉，
又製二朮宜之。紅蓮米入心脾補血。秈米溫中益氣，除濕止瀉。穀芽啟脾進食，
寬中消穀而能補中，不似麥芽之削尅也。稷米苗高如蘆，俗名蘆粟，
穗曲下垂，如鈎者良，治熱壓丹石毒，解苦瓠毒，不可與附子同食。粟即小米，
利小便止痢，壓丹石熱，解小麥毒發熱。稗米厚腸胃濟饑，其苗根治金瘡血出不止，
搗傅或研末摻之，其血即止。菰米即雕胡，茭草之子，止渴解煩。舂杵頭糠，
能治噎膈，取其運動之性，以消磨胃之陳積也，然惟暴噎為宜。</p>
<p>〔諸麥〕甘平皮寒無毒。發明，素問云：麥屬火，心之穀也，鄭玄云：
麥有孚甲屬木，許慎云：麥屬金，金旺而生，火旺而死，三說各異，而別錄云：
麥養肝氣，與鄭說合，孫思邈云：麥養心氣，與素問合，參考其功，除煩止渴，
收汗利溲止血，皆心之病，當以素問為準，蘇恭云：小麥作湯，不令皮圻，
圻則性溫，不能消熱止渴也，可知方中用麥，皆取外麩之力，仍取溫性內存，
以輔助之愚，按五穀中，惟麥得春升之氣最早，故為五穀之長，察其性之優劣，
則南北地土所產之不同，北麥性溫，食之益氣添力，南麥性熱，食之助濕生痰，
故北人以之代飯，大能益人，養肝氣，去客熱，止煩渴，利小便，止漏血唾血，
令婦人得孕，南方氣卑地濕，久食令人發熱，鄉土不同故也，乾麵益胃強肝，
濕麵生痰助濕，初夏新者尤甚，新麥性柔，助濕熱尤甚，而收穫時，遇雨色變者，
食之令作嘔能傷胃氣。麩皮多筋而性寒，能發肝風，傷脾氣，且最難尅化，
受其傷者，惟草果能消去之，其治走氣作痛，用釅醋拌麩皮炒熱，袋盛熨之。
小麥粉，乃麩皮洗筋澄出，積善堂方，烏龍膏，治一切腫毒未潰者，用陳年小麥粉，
炒黑醋調，糊熬如漆，磁罐收貯，用時攤紙上，剪孔貼之，其腫自消，藥力盡自脫，
用經霜桑葉大黃末，和蜜調傅尤良。浮麥輕虛象肺，能歛盜汗，取其散皮腠之熱也。
麥奴乃麥將熟時，上有黑黴者，朱肱治陽毒溫毒，熱渴斑狂，
麥奴丸用之方用小麥奴梁上塵金底煤竈突墨，同黃芩麻黃硝黃等分，
為末蜜丸彈子大，水化服一丸，汗出或微利即愈，取從火化之象也。大麥即牟麥，
健胃化食，主消渴除熱，久食令人多力健行。大麥作蘗，溫中消食，既經發萌，
大能耗伐腎氣，凡人小便多者禁之，王好古云：麥蘗神麯二藥，
胃氣虛人宜服之，趙養葵曰：此不稽之言也，今人造飴，必用麥蘗始化，
傷中消導可知，產婦孔腫，不欲乳哺，用麥蘗半兩，入四物湯，服之即斷，
傷耗精血可知。雀麥一名杜姥草，益肝和脾，丹方以此草同苦瓠葉，醋漬炮熟，
內口中，齒外邊熨之，冷則易熱者再熨，更取銅器置水，浸熟草與葉，
乘熱漱痛齒，得蟲長三分，老者黃色，小者白色，多者得數十枚，
少者得二三十枚，出千金方。喬麥甘平，動風發熱，能鍊腸胃，滓穢積滯，
降氣寬胸，治白濁白帶，氣盛而濕熱宜之，孟詵言益氣力者，殆未然也，
炒焦熱水衝服，治絞腸沙腹痛，小兒丹毒赤腫，醋調塗之，然須北方者良，
南方者味苦性劣，不堪服食，久食令人動風頭眩，不可與豬羊肉食，令人鬚眉脫落，
又不可合黃魚食，其稈燒灰淋汁即鹼，用化石灰能去靨痣惡肉。</p>
<p>〔諸豆〕甘平無毒。發明，大豆曰菽，色黃入脾，瀉而不補，色黑入腎，瀉中寓補。
本經云：生研和醋，塗癰腫，煎汁飲殺鬼毒止痛，日華云：制金石藥毒，時珍云：
水浸擣汁，解礬石砒石，烏附射罔，甘遂巴豆，芫青斑蝥，百藥之毒，
古方取用甚多，炒熱酒淋，治風毒腳氣筋脈拘攣，產後中風口喎，頭風破傷，
並宜炒熟，酒淋服之。黃大豆生泄利，熟壅氣，生痰動嗽，諸病皆非所宜，
惟痘後餘毒發癰，炒黑研末，以香油調傅之生浸細磨，和滓炒熱，傅腫瘍背瘡，
冷則換熱者，頻傅即消，誤食毒物，生擣研水灌吐之，諸菌毒不得吐者，
濃煎汁飲之，又試內癰及臭毒腹痛，並與生黃豆嚼，甜而不惡心者，為上部有癰濃，
及臭毒發痧之真候。其生黃豆葉，嚼爛奄蛇I2傷立効。白𦻎豆，
入脾經氣分，能和中止嘔，得木瓜治傷暑霍亂，金匱云：𦻎豆病寒熱者，
不可食之，以其能滯氣也，若脾虛寒熱不止，則𦻎豆又非禁劑，
一種紫黑者入脾經血分，治失血血痢，俱炒黑用之。𦻎豆花，治下痢膿血，
赤白帶下，葉治霍亂吐下，吐利後轉筋，生擣一握，入酢少許，絞汗服之立瘥。
細黑豆，一名I1豆，俗名料豆，入腎經血分，同青鹽旱蓮草何首烏蒸熟，
但食黑豆則鬚髮不白，其補腎之功可知，今人以製何首烏，取其引入腎經也，
黑豆炒焦淋酒，即豆淋酒也，頭風腳氣，咸取用之，以其直達腎經血分也。
大豆黃卷，黑大豆發芽是也，本經治濕痺筋孿膝痛，除胃氣結積，益氣解毒，
金匱薯蕷丸，用之取其入脾胃，散濕熱也。赤小豆，即赤豆之小而色黯者，
俗名豬肝赤，其性下行，通利小腸，故能利水降火，久食令人枯燥，瓜蒂散用之，
以泄胸中寒實，正以其利水清熱也，生末敷癰腫，為傷寒發頤要藥，發芽同當歸，
治便紅腸癰，取其能散畜積之毒也。綠豆甘涼解毒，能明目，解附子砒石諸石藥毒，
而與榧子相反，誤犯傷人。綠豆粉，治癰疽，內托護心丹，極言其効，真粉，
乃綠豆所作，取陳者蜜調敷痘毒，痘瘡濕爛，不結痂疕者，乾撲之良。綠豆殼，
治痘生目瞖。蠶豆甘溫性滯，中氣虛者食之，令人腹脹，積善堂方，
言一女子，誤吞針入腹，諸醫不能治，有人教令煮蠶豆，同韭菜食之，
針自大便同出，誤吞金銀物者，用之皆効。豌豆，一名畢豆，補中益氣，
燒灰治痘疹黑疔。神黃豆，產緬甸，形如槐子，近時稀痘方用之，
一陽日用清水磨服。淡豆豉，用黑豆淘淨，伏天水浸一宿，蒸熟攤乾，蒿覆三日，
候黃色取晒，下甕築實，桑葉厚蓋，泥封七日，取出又晒，酒拌入甕，如此七次，
再蒸如前即是，主傷寒頭疼，寒熱煩悶，溫毒發斑，瘴氣惡毒，入吐劑發汗，
并治虛勞喘吸，腳膝疼冷，大病後胸中虛煩之聖藥，合梔子治心下懊憹，
同葱白治溫病頭痛，兼人中黃山梔臘茶，治溫熱疫癘，虛煩喘逆，
與甘桔萎蕤，治風熱燥欬，皆香豉為聖藥，蓋瓜蒂吐胸中寒實，
豆鼓吐虛熱懊憹，得葱則發汗，得鹽則湧吐，得酒則治風，
得薤則治痢，得蒜則止血，生用則發散，炒熱則止汗，然必江右製者，方堪入藥，
入發散藥，陳者為勝，入涌吐藥，新者為良，以水浸絞汁，治誤食鳥獸，肝中毒，
服數升愈。豇豆補腎健胃，解莽草毒。刀豆煖補元陽，其子治病後呃逆不止，
燒灰存性，白湯調服二錢即止，亦取，其降濁氣之力也。</p>
<p>〔胡麻（本經名巨勝子千金，名烏麻子即黑芝麻。）〕葉名青蘘，莖名麻蕪，
甘溫無毒。本經主傷中虛羸，補五內，益氣力，長肌肉，填髓腦，久服輕身不老。
發明，胡麻甘溫，質潤性燥，專入足少陰血分，巨勝子丸以之為君，專補腎藏陽虛，
兼行肝心脾肺四經，益脾滋肺，降心包之火，滋肝木之陰，平補五藏，
但不若附桂之雄健耳，其白者名白油麻，亦能潤肺除燥，下通脾約便難，
赤者專發腎經之毒，錢氏治小兒痘疹，變黑歸腎，用赤芝麻煎湯，送百祥丸。
青襄巨勝苗也，本經主五藏邪氣，風寒濕痺，益氣補腦髓，堅筋骨。胡麻花為末，
麻油塗生禿髮，長眉毛，外臺千金用之。麻莖燒灰，點痣去惡肉，又治小兒鹽哮，
以淡豆腐，蘸麻莖灰食之。白麻作油微寒，解毒潤腸，主產婦胞衣不落，
熬膏生肌長肉，止痛消腫。燈盞油，吐風痰食毒。</p>
<p>〔亞麻（俗名鼈虱胡麻）〕微溫無毒。發明，亞麻性潤，入陽明經，
專於解散風熱濕毒，為大麻風必用之藥，故醉仙散用之。</p>
<p>〔麻子仁（即麻子實）〕甘平無毒，入藥微炒研用，入丸湯泡去殼，取帛包煮，
沸湯中浸，至冷出之，垂井中一夜，勿著水，次日日中曝乾，挼去殼簸楊取仁。
本經實名麻仁，補津益氣，久服肥健，不老神仙。花名麻勃，治二十種惡風黑色，
遍身苦癢，逐諸風惡血，女人經候不通。發明，麻仁入手陽明足大陰，其性滋潤，
初服能令作瀉，若久服之，能令肥健，有補中益氣之功，藏府結燥者宜之，
仰景治陽明病，汗多胃熱便難，脾約丸用之，取潤脾土枯燥也，日華止消渴，
通乳汁，主催生難產，及老人血虛，產後便秘宜之，麻勃治身中伏風，
同優鉢羅花，為麻藥，砭癰腫不知痛，葉絞汁服五合，下蚘蟲，
搗爛敷蠍毒俱効，黃麻破血利小便，麻根搗汁，治產難胞衣不下，
煮服治崩中不止，生走而熟守也，併治熱淋下血不止，根葉並治撾打瘀血，
心腹滿痛，搗汁服之，皆效，陳黃麻燒灰，酒服方寸七，散內傷瘀血。</p>
<p>〔薏苡仁（即米仁）〕甘微寒無毒，入理脾肺藥，薑汁拌炒，入利水濕藥生用。
本經主筋急拘攣，不可屈伸久風濕痺下氣，久服輕身益氣，根下三蟲。發明，
薏苡甘寒，升少降多，能清脾濕，祛肺熱，及虛勞欬嗽，肺痿肺癰，
虛火上乘，皆宜用為下引，又能利筋去濕，故本經治久風濕痺，拘急不可屈伸之病，
蓋治筋必取陽明，治濕必扶土氣，其功專於利水，濕去則脾胃健而筋骨利，
痹愈則拘攣，退而腳膝安矣，然痺濕須分寒熱，蓋寒則筋急，熱則筋緩，
大筋受熱弛縱，則小筋縮短而攣急不伸，故宜用此，若因寒筋急而痛者，不可用也，
其治虛人小便不利，獨用數兩，水煎數沸，服之即通，若津枯便祕，陰寒轉筋，
及妊娠禁用，以其性專下泄也，取根搗汁，治蚘攻心痛，生根下三蟲，
又肺癰以根汁，沖無灰酒服，初起可消，已癢可歛，屢效。</p>
<p>〔罌栗穀（子名御米）〕濇溫微毒，蜜炙止嗽，醋炙止痢。發明，粟穀性濇，
刦痰嗽，止下痢，肺虛大腸滑者宜之，若風寒欬嗽，瀉痢初起，
有火邪者誤用，殺人如劍戒之。御米治反胃，胸中痰滯。</p>
<p>〔阿芙蓉（一名阿片，俗名鴉片。）〕酸濇溫微毒，天方國以罌栗蕊，
竹針刺破青苞，次早液出，竹刀刮取陰乾者是也。土鴉片，亦能濇精止瀉，
但力薄少效。發明，京師售一粒金丹，通治虛寒百病，用阿芙蓉一分，
粳米飯搗作三丸，每服一丸，不可多服，忌酸醋，犯之腸斷，又忌葱蒜漿水，
古方治瀉痢脫肛，久痢虛滑，用一二分，米飲送下，其功勝於粟殼，又痘瘡行漿時，
瀉泄不止，用四五釐至一分，未有不止者，今世服餌少用，惟房中術外用之，
誠為濇精助火之首列也。</p>
<p>〔蒸餅〕甘平無毒，寒食日以單麵所造，酵水發成。發明，溫中健脾，消食化滯，
和血止汗利三焦，通水道，用以打糊丸，健脾胃藥良。</p>
<p>〔神麯（酒麯紅，麯女麯）〕甘微苦辛平無毒，
造神麯法，夏日用白麵五斤，入青蒿蒼耳野蔘自然汁各一碗，杏仁泥四兩，
赤小豆二兩，煮研拌麵作麯，風乾陳久者良，炒香用，舉世以相思子作小豆，
大謬。發明，神麯入陽明胃經，其功專於消化穀麥酒積，陳久者良，
但有積者能消化，無積而久服，則消人元氣，故脾陰虛胃火盛，當禁也。
酒麯亦能消食，去滯氣行藥力，但力峻傷胃。紅麯乃粳米所造，
然必福建製者為良，活血消食，有治脾胃榮血之功，女人經血阻滯，赤痢下重，
宜加用之。女麯是女人以完麥，腌成黃子，消食下氣，止瀉痢，破冷血，
千金方恆用之。</p>
<p>〔膠飴（即餳糖）〕甘溫無毒，白色者良。發明，飴糖甘溫，入脾經氣分，潤肺氣，
止暴嗽，補虛冷，益津氣，除唾血，仲景建中湯，用治腹痛，
取稼穡之甘以緩之也，治傷寒腎虛，尺脈不至，是實土以隄水，非伐腎也，
而中滿吐逆，疳病皆不可，食以其生痰助火最當也，丹溪云：大發濕中之熱，
小兒多食，損齒生蟲，熬焦酒服，能消食積，下瘀血，解附子烏頭毒，
拌輕粉熬焦為丸噙化，療鹹哮喘嗽，大吐稠痰即愈。</p>
<p>〔醋（即酢，一名苦酒。）〕酸寒無毒，凡制肝藥用為引導。發明，醋名苦酒，
專取米釀成者，味帶酸苦，若酒飴所造，則兼酸甜矣，然酒之與飴，總皆米製，
但功力稍遜耳，宗奭曰：米醋比諸醋最釅，入藥多用，穀氣全也，仲景少陰病，
咽中傷生瘡，不能語言，聲不出者，若酒湯主之，內有半夏之辛以發聲音，
雞子之甘以緩咽痛，苦酒之酸以歛咽瘡也，調敷藥則消癰腫，制藥味則歛毒性，
諸惡狂妄，及產後血暈，燒炭淬醋，以辟惡寒也，北人感冒風寒，用醋湯，
胡椒雞麵熱食，汗之則愈，以北方素鮮，生發之氣，但取以助方宜之不足，
則邪自不能為虐耳，東南木氣用事，肝火易動，諸病皆當忌食，酸喜入肝，
酸寒收歛，病邪得之，難於發泄耳。</p>
<p>〔酒（糟，燒酒。）〕辛甘大熱，新者有毒，陳者無毒，味甜者曰無灰酒，
方可入藥。發明，酒嚴冬不泳，其氣悍以侵明，其性熱而升走，醉後則體軟神昏，
振寒戰慄，本草止云有毒，不知其溫中發熱，近於相火也，酒類多種，蘊釀各異，
甘苦懸殊，甘者性醇，苦者性裂，然必陳久為勝，其色紅者能通血脈，養脾胃，
色白者則升清氣，益肺胃，至於扶肝氣，悅顏色，行藥勢，辟寒氣，其助火邪，
資痰濕之性則一，醉當風臥成惡風，醉浴冷水成痺痛，醉飽飲水成癖積，皆宜切慎。
豆淋酒，以黑豆炒焦，紅酒淋之，破血去風，治男子中風口喎，陰毒腹痛，
及小便尿血，婦人產後一切諸證。燒酒，一名火酒，又名氣酒，與火同性，
得火則然，其治陰寒腹痛最捷，然臭毒發痧，誤用立斃，又入鹽少許，治冷氣心痛，
下咽則安，其性大熱，與薑蒜同飲，令人生痔。糟性最助濕熱，病，
氣浮腫勞嗽吐血入，忌食，惟I3撲損行瘀止痛，及浸水洗凍瘡，
敷蛇咬蜂叮毒有效。</p>

<h2>菜部</h2>
<p>〔韭〕生辛濇熟，甘溫無毒，葉細根紫者良，韭子入藥蒸熟暴乾簸去黑炒黃研用，
韭初生芽，食之傷人心氣。發明，韭入足厥陰經，下散血積，
生用治死血留於胃口作痛，及婦入經脈逆行，打撲損傷，搗汁和童便飲，
然須善食便實者宜之，有腎氣上攻心痛者，宜用韭汁和五苓散為丸，空心茴香湯下，
昔入言治噎膈，惟死血在胃者宜之，若胃虛而噎勿用，恐致嘔吐也，
其心腹有痼冷者勿食，食之必加劇，黃帝云：凍韭不可生食，動宿飲，飲盛必吐水。
韭花食之動風，風氣人勿食。韭子辛溫壯火，治夢泄溺血，白帶白淫，
男子隨溲而下，女子綿綿而下，惟腎氣過勞，不能收攝者為宜，若陰虛火旺，
及亢陽不交，獨陰失合誤用是抱薪救焚矣，大抵韭之功用，全在辛溫散結，
子則包含少火未散，故能嗇積，而壯火熾盛，則為戈戟，今人以韭子薰齲齒出蟲，
然能傷骨壞齒，不可不知，。</p>
<p>〔薤〕辛苦溫，無毒，似韭而葉闊者是，黃帝云：薤不可共牛肉作羹，
食之成瘕韭之氣味相類，功用亦相類，如無薤處，以韭代之。本經治金瘡瘡敗，
輕身不饑耐老。發明，薤白味辛氣溫，入手陽明除寒濕，溫中去水，專泄氣滯，
故四逆散加此，治泄利下重胸痺，薤白白酒湯，專用以泄胸中痺氣也，
本經治金瘡瘡敗，取辛以泄氣溫以長肉也，弘景云：仙方及服食家皆須之，
即本經輕身不饑，耐老之謂，諸瘡中風寒水腫，生搗敷之，搗汁生飲，
能吐胃中痰食蟲積屢驗，金匱救卒死，搗汁灌鼻中効，薤葉治肺氣喘急，
千金方用之，以薤善散結，蒜能消癥，各適其用也。</p>
<p>〔葱（胡葱，良幡葱，即龍瓜葱。）〕辛平無毒，
服地黃常山蜜桂者犯之無効，生葱尤忌，生葱與雞雉犬肉食之，
令人動血，本經作湯，治傷寒寒熱，中風面目浮腫，能出汗。發明，
葱莖白卒溫上升，入手太陰足陽明經，專主發散，以通上下陽氣，
即本經作湯已下主治，故傷寒頭痛如破，用連鬚葱白香豉湯，
少陰病下利清穀，裏寒外熱，厥逆脈微者，白通湯內用葱白，
以其辛溫通陽氣也，妊娠風邪喘嗽，非葱白橘皮不除，且能安胎順氣，
金瘡折傷，血出疼痛不止者，用葱連葉煨熟傅之，冷即頻易，其痛立止，
更無瘢痕也，以葱葉專散血氣，葱鬚專行經絡，
葱花主心痺痛如刀刺，葱子明目，補中氣不足，
蟠葱專主冷熱疝氣，胡葱化五石，消桂為水，療腫毒。</p>
<p>〔蒜（小者曰蒜，大者曰胡。）〕辛溫小毒，服雲母人切禁，胡蒜獨顆蒜尤忌。
發明，胡之與蒜，功用彷彿，並入手太陰陽明，氣味薰烈，能通五藏，達諸竅，
去寒濕，辟邪惡，消癰腫，化癥積肉食，主溪毒下氣，治蠱敷蛇蟲沙虱瘡，
此其功也，夏月食之解暑，多食傷氣損目，養生者忌之，艾火炙用獨顆蒜甚良，
以其力專也，凡中暑毒人，爛嚼三四瓣，下咽即知，又鼻衂不止者，
擣貼足心，衂止即拭去之，蒜虀水頓服二升，吐腹中蟲積，噎膈食不得下，
腹熱如火，手不可近者皆效，但胃虛少食者誤投，是速其咎也，
腳氣風病及時行病後忌食，為其能鼓舞餘毒也，服雲母鍾乳人勿食，
為其能攪散藥力，犯之必腹痛泄利，前功盡棄也。小蒜主霍亂，腹中不安，
溫中除邪痺毒氣，黃帝云：食小蒜，噉生魚，令人奪氣陰核疼，不可共韭食，
令人身重。</p>
<p>〔蕓臺（即曲米）〕辛溫無毒。發明，蕓臺破血，故產婦宜食之，然須藏久者，
庶無泄瀉之虞，若舊患腳氣者，不可食，胡臭人不可食，食之加劇，遊風丹腫，
取葉搗敷如神，無葉時以子代之，時病瘥後，不可食一切生菜，令手足腫。
其子打油名香油，癰疽及痔漏中生蟲，以香油塗之即盡，臘肉蛀孔中滴入，
其蟲即滅，治蟲之功可知。</p>
<p>〔白芥子〕辛溫微毒。發明，痰在脇下及皮裏膜外，非此不能達，
控涎丹用白芥子，正此義也，辛能入肺，溫能散表，故有利氣豁痰，
散痛消腫辟惡之功，昔有脇痛，諸治不效，因食芥虀而愈者，
偶中散結開痰之效，其治射工疰氣，上氣發汗者，亦取辛散祛毒力耳，
此雖日用常品，然多食則昏目動火，泄氣傷精，肺經有熱，虛火亢者切忌。
陳年鹹芥滷治肺癰，吐盡臭痰穢毒即愈，然惟初起未潰宜之。</p>
<p>〔蕪菁（一名蔓菁，即諸葛菜。）〕苦溫無毒。發明，蔓菁治熱毒風腫，乳癰寒熱，
和鹽少許，生搗塗之，熱即易，不過三五次瘥，子能明目，千金面脂方用之，
令人面潔白，悅顏色，但不可久食，令人氣脹。</p>
<p>〔萊菔子〕辛甘平微溫無毒，其子多種，惟春種夏收，子細面色黯者佳，
服地黃何首烏人忌之。發明，菔子治痰，有推牆倒壁之功，長於利氣，生能升，
熟能降，升則吐風痰，降則定痰嗽，皆利氣之效，同蘇子白芥子，為三子散，
治痰喘胸滿，其根生升熟降，生則尅血消痰，熟則生痰助濕，生萊菔汁，
治火傷垂死，灌之即穌，打撲損傷青紫，搗爛罯之即散，煨熱揩摩凍瘃，
二三日即和，偏頭風痛，取近蒂青色者半寸許，搗汁滴鼻孔，左痛滴右，右痛滴左，
左右俱痛，兩鼻皆滴，滴後臥少頃，日滴三次，不過六七日，永不復發，
欲令鬚髮白者，以生地黃汁一升，合生萊菔汁一升，飲之即白，傷血之驗可徵也，
小兒丹瘤遊風，搗塗立消，能消麵積，解附子毒，性最耗氣傷血，故脾胃虛寒，
食不化者勿食，丹方取苗葉陰乾治痢，隨色之紅白用，赤者砂糖調服，
白者糖霜調服，然惟初痢為宜，若久痢胃虛畏食者，不可用也。</p>
<p>〔生薑（宿根謂之母薑）〕辛溫無毒，解半夏莨菪厚朴毒。本經久服去臭氣，
通神明。發明，生薑辛溫而散，肺脾藥也，散風寒，止嘔吐，化痰涎，消脹滿，
治傷寒頭痛，鼻塞欬逆，上氣嘔吐等病，辛以散之，即本經去臭氣，通神明，
不使邪穢之氣，傷犯正氣也，同大棗行脾之津液而和榮衛，凡藥中用之，
使津液不致沸騰，不獨專於發散也，煨熟則降而不升，止腹痛泄利，扶脾氣散鬱結，
故逍遙散用之，同蜂蜜熬熟，治風熱欬逆痰結，取蜜之潤，以和辛散之性也，
生薑搗汁，則大走經絡，與竹瀝則去熱痰，用半夏則治寒痰，凡中風中暑，
及犯山嵐霧露毒惡卒病，薑汁和童便灌之立解，薑能開痰下氣，童便降火也，
甄權云：搗汁和蜜食，治中熱嘔逆，不能下食，取薑以治嘔，蜜以和胃也，
薑為嘔家聖藥，蓋辛以散之，嘔乃氣逆不散，以其能行陽散氣也。
乾生薑溫中主嗽，治脹滿霍亂，嘔吐不止腹痛者宜之，較生薑稍守，
較乾薑稍緩，為屑和酒服，治偏風頭痛。薑皮辛涼，能消四肢浮腫，腹脹痞滿，
五皮散用之，古云秋不食薑，令人瀉氣，而新薑尤當忌之，目疾痔瘡勿食，
患癰疽人食之，則生惡肉，妊婦嗜食，令子餘栺。</p>
<p>〔乾薑（其嫩者曰白薑）〕辛熱無毒，或生用，或炮黑用，炮法，
厚切鐵銚內烈火燒，勿頻動，俟銚面火然，略噀以水，急挑數轉，入罈中，勿泄氣，
候冷則裏外通黑，而性不烈也。本經主胸滿劾逆上氣，溫中止血出汗，逐風濕痺，
腸澼下痢，生者尤良。發明，乾薑稟陽氣之正，雖烈無毒，其味本辛，炮之則苦，
專散虛火，用治裏寒，止而不移，非若附子行而不守也，生者能助陽，去藏府沉寒，
發諸經寒氣，腹中冷痛，霍亂脹滿，皮膚間結氣，止嘔逆，治感寒腹痛，腎中無陽，
脈氣欲絕黑附子為引，理中湯用之，以其溫脾也，四逆湯用之，以其回陽也，
生則逐寒邪而發表，胸滿欬逆，上氣出汗，風濕痺宜之，炮則除胃冷而守中，
溫中止血，腸澼下利宜之，曷觀小青龍四逆等方，並用生者，甘草乾薑湯獨用炮者，
其理中丸中，雖不言炮，在溫中例治，不妨隨緩急裁用，然亦不可過多，
多用則耗散元氣，辛以散之，是壯火食氣也，少用則收攝虛陽，溫以順之，
是少火生氣也，同五味子以溫肺，同人參以溫胃，同甘草以溫經，凡血虛發熱，
產後大熱，須炮黑用之，有血脫色白，天然不澤脈濡者，宜乾薑之辛溫以益血，
乃熱因熱用，從治之法也，又入肺利氣，入腎燥濕，入肝引血藥生血，於亡血家，
有破宿生新，陽生陰長之義，如過用涼藥，血不止，脈反緊疾者，乃陽虧陰無所附，
加用炮薑炙甘草可也，陰虛有熱，血熱妄行者勿用，以其散氣走血也。</p>
<p>〔胡荽（一名芫妥）〕辛溫微毒，服白朮牡丹皮者忌食。發明，胡荽辛溫香竄，
內通心脾，外達四肢，能辟一切不正之氣，酒後煎湯漱洗，則絕無酒氣，
痘瘡出不快者，搗潠衣被發之，如春夏發陽氣越時用之，反助熱毒，恐變黑陷，
不可不慎，華陀云：患狐臭人勿食，口氣䘌齒人食之加劇，
服雲母鍾乳人勿食，為其辛，溫能解藥之力也。</p>
<p>〔蘹香〕辛平無毒。發明，草蘹香入足太陽手足少陰，能開胃進食，專治膀胱疝氣，
及腎氣衝脇，如刀刺痛，喘息不便者，生搗熱酒絞服，以其辛香不竄，
善降濁陰之氣也，下焦多火，強陽易舉者勿食。</p>
<p>〔靳（俗名水芹）甘微辛小毒。本經主女子赤沃下血，養精保血脈益氣，
令人肥健嗜食。發明，按靳有兩種，一種生平田者曰旱靳，稟青陽之氣而生，
氣味辛竄，能清理胃中濁濕，故本經主女子赤沃，濁濕去則胃氣清純，而精血有賴，
令人肥健嗜食，一種水陂澤者曰水靳，得濕淫之氣而生，氣味辛濁，有蟲子在葉間，
視之不見，食之令人為患，面青手青，腹滿如妊，痛不可忍，作蛟龍病，
但服鞭餳二三升，吐出便差，大抵是蛇I2之毒爾，其根白盈尺者曰馬靳，
食之令人發瘡疥，以其濕熱之氣最盛也，和醋食之損齒，有鼈瘕人不可食。</p>
<p>〔菠薐〕甘冷滑無毒。發明，凡蔬菜能疏利腸胃，而菠薐冷滑尤甚，多食令人腳弱，
發腰痛，動冷氣，與䱉魚同食發霍亂，取汁煉霜制砒汞，伏雌黃硫黃毒。</p>
<p>〔蕹菜〕甘平無毒。發明，蕹菜幹柔，如蔓而中空，以之橫地，節節生根，
南方之奇蔬也，專解野葛毒，生搗服之尤良，搗汁和酒服治產難，取汁滴野葛苗，
當時萎死，其相畏如此。</p>
<p>〔同蒿〕甘溫無毒。發明，同蒿氣濁，能助相火，禹錫言多食動風氣，薰人心，
令人氣滿，千金言安心氣，養脾胃，消痰飲，利腸胃者，是指素稟火衰而言，
若腎氣本旺，不無助火之患。</p>
<p>〔菥蓂子（薺菜）〕辛微溫無毒。本經明目，治目痛淚出，除痺補五藏益精光。
發明，菥蓂即薺之大而有毛者，與薺之性不甚相遠，其子專於明目，
千金治目暗去瞖方用之，亦治目中胬肉，搗篩為末，夜夜點之，
久久其膜自落，甄權以薺治青盲不見物，補五藏不足，二薺之性，
總不出本經主治也。</p>
<p>〔莧子〕甘冷利無毒。本經主青盲，明目除邪，利大小便，去寒熱。發明，時珍曰：
莧子去青盲白瞖，與青葙同類異種，故其治目之功彷彿，
聖惠以莧子治大小便不利，無外乎本經主治也。</p>
<p>〔馬齒莧〕酸寒無毒，恭曰辛溫，即莧之赤色者。發明，馬齒莧功專散血消腫，
故能治血瘤，及多年惡瘡，搗敷不過兩三遍即愈，解馬汗肘工毒，塗之瘥，
燒灰和梳垢封疔腫，先炙後封之，其根即出，不可同鼈食，
令成鼈瘕。</p>
<p>〔翻白草根〕甘微苦平無毒。發明，翻白草出救荒本草，楚人謂之湖雞腿，
淮人謂之天藕，時珍曰：湖雞腿生近澤田地，高不盈尺，一莖三葉，尖長而厚，
有皺紋鋸齒，面青背白，四月開小黃花，結子如胡荽子，中有細子，
根狀如台朮兩頭尖，剝去赤皮，其內白色如雞肉，食之有粉，小兒生食之，
荒年掘以和飯食，兒科痘瘡拔疔方用之，取其涼潤解毒也。</p>
<p>〔蒲公英（俗名奶汁草苗，馬尺餘者良。）〕甘平無毒。發明，蒲公英屬土開黃花，
味甘解食毒，散滯氣，然必鮮者搗汁和酒服，治乳癰效速，服罷欲睡，是其功驗，
微汗而愈。</p>
<p>〔落葵（一名藤葵，亦名臙脂菜，俗名染綠子。）〕酸寒滑無毒。發明，落葵蔓生，
葉圓厚如杏葉，子似五味子，生青熟紫，所在有之，揉取汁紅如臙脂，
女人飾面點唇，及染布帛，謂之胡胭脂，亦曰染綠子，但久即色易變，別錄言：
滑中散熱，時珍云：利大小腸，子仁可作面脂，和白蜜塗，鮮華立見。</p>
<p>〔蕺草（一名魚腥草）〕辛微溫小毒。發明，魚腥草方藥罕用，
近世僅以煎湯薰滌痔瘡，及敷惡瘡白禿，又治咽喉乳鵝，搗取自然汁，
灌吐頑痰殊效，別錄主蛷螋尿瘡，又云多食氣喘，患腳氣人勿食，千金言：
素有腳氣人食之，一生不愈，時珍云：散熱毒癰腫脫肛，斷痁疾，解磠毒，
合上諸治，總不出辟諸蟲毒瘡毒，即治痔瘡，亦是濕熱生蟲之患，專取穢惡之氣，
以治穢惡之疾，同氣相感之力也。</p>
<p>〔蕨〕甘寒滑無毒。發明，蕨性寒滑，不可生食，搜神記言：有甲士折蕨食之，
覺心中泱泱成疾，後吐一小蛇，漸乾成蕨，孫真人云：久食成瘕，信與前說相符耳。</p>
<p>〔黃獨（即土芋）〕甘辛寒小毒，不可溺灌，灌之則苦。發明，土芋解諸藥毒，
生研水服，當血出惡物便止，煮熟食甘美不饑，厚人腸胃，去熱嗽，
小兒熟食，能稀痘，解痘毒，瘡毒，其藤燒灰，敷痘爛成瘡，可無瘢痕。</p>
<p>〔薯蕷（即山藥，因唐代宗名預，宋英宗名署，改名山藥。）〕甘平無毒，
同麵食發動氣，微焙用。本經治傷中，補虛羸，除寒熱邪氣，補中益氣力，
長肌肉強陰，久服耳目聰明，輕身不饑延年。發明，山藥入手足太陰，色白歸肺，
味甘歸脾，大補黃庭，治氣不足，而清虛熱，故本經治傷中寒熱邪氣，補而不滯，
溫而不熱，又能益氣力，長肌肉，強陰固腎，止泄精小便頻數，肺為腎之上源，
源既有滋，流豈無益，金匱八味丸用以強陰也，薯蕷丸以為君，而主虛勞不足，
風氣百病，甘溫平補，而不礙久積之邪也，其鮮者，和生鯽魚腦搗敷腫，
又搗爛和芎藭末白糖霜，塗乳癖結塊，及諸痛日久，堅硬不潰，但塗上奇癢不可忍，
忍之良久漸止，不過數次即愈。子名零餘子，補虛損，強腰腳益腎。一種曰甘藷，
色較薯蕷稍紫，味較薯蕷稍甜，質較薯蕷稍膩，性較薯蕷稍溫，補脾強腎之功，
較薯蕷稍勝，廣人以之代糧，今黴寍亦多種之，名曰薯，音孺，
與藷字形切音並相類，傳久之訛耳。</p>
<p>〔百合〕甘平無毒，白花者補脾肺，赤花者名山丹，散瘀血藥用之。本經主邪氣，
腹脹心痛，利大小便，補中益氣。發明，百合能補土清金，止嗽利小便，
仲景百合病，兼地黃用之，取其能消瘀血也，本經主邪氣腹脹心痛，
亦是散積畜之邪，今世所昧也，其曰利大小便者，性專降泄耳，其曰補中益氣者，
邪熱去而脾胃安矣，然性專降泄中氣虛寒，二便滑泄者忌之。紅花者活血，
治婦人崩中，其蕊敷疔腫惡瘡，按中吳紀聞云：百合乃蚯蚓所化，此洵有之，
余親見包山土罅中，有變化未全者，大略野生百合，蚓化有之，其清熱解毒，
散積消瘀，乃蚓之本性耳。</p>
<p>〔茄（一名落蘇）〕甘寒小毒。發明，茄性寒利，多食腹痛下利，女人能傷子宮，
發動痼疾，秋後多食損目，老裂者燒灰，治乳裂，根治凍瘡皴裂，煮湯漬之良，
其白茄根，入風濕藥，浸酒服，其白茄蒂蘸硫黃末，擦白瘢風，紫茄蒂蘸硫黃末，
擦紫瘢風，取其散風毒瘀血也，丹方治腦疽初起，用茄蒂燒灰存性，酒服，
未潰即消，又方用茄蒂中骨七枚，生何首烏一兩煎服，連進三服即愈。</p>
<p>〔苦瓠（即細頸葫蘆）〕苦寒有毒。本經治大水面目四肢浮瘇。下水令人吐。
發明，瓠有甜苦二種，甜者雖言無毒，亦不利人，扁鵲云：患腳虛脹者，不得食之，
患永不差，苦者尤傷胃氣，不可輕試，凡苦寒藥，皆能伐胃，不獨瓠也，
本經治大水浮腫，又云：下水令人吐，大傷中氣，今人治黃癉水氣，大小便不通，
或浸火酒飯上蒸，或實糖霜煆存性，必暴病實證，庶可刦之，
若久病胃虛誤服，必致吐利不止，往往致斃，可不慎歟，其子煎汁，或酒浸，
治鼻窒氣塞，少少滴入，又目疾努肉，血瞖藥中，亦有用者，
取苦寒以降火也。長柄葫蘆，燒灰存性，腋下癭瘤研末擦之，以愈為度。</p>
<p>〔冬瓜子（冬瓜仁）〕甘寒，子甘平無毒。本經令人悅澤，好顏色，益氣不饑，
輕身耐老。發明，冬瓜利大小腸，壓丹石毒，其子治腸癰，去面䵟黑，
潤肌膚及作面脂，即本經悅澤好顏色之用也。瓜練絞汁服，治五淋，壓丹石毒。</p>
<p>〔越瓜（即菜瓜，俗名生瓜，長可尺餘，有青白二色，青者尤勝。）〕甘平小毒。
發明，越瓜生於越中，今湖州等處最多，僅供蔬菜，故名菜瓜，生食動氣，
令人心痛，臍下癥結，腳弱不能行，天行病後，不可食，惟解酒毒，利小便宜之，
燒灰敷口瘡，及陰莖熱瘡，以其能解熱毒，收濕氣也。</p>
<p>〔胡瓜（今名黃瓜，張騫使西域得種，故名胡瓜，隋時避石勒名，改呼黃瓜，
至今因之。）〕甘寒小毒。發明，黃瓜甘寒，故能清熱利水，善解火毒，
北人坐臥坑床，故以此為珍品，南人以之供蔬，甚不益人，多食動氣，發寒熱，
發瘡疥，發腳氣，令人虛熱上逆，天行後不可食，小兒切忌，作瀉生疳，
其治咽喉腫痛，用老黃瓜去子，以芒硝填滿，陰乾為末，每以少許吹之，杖瘡焮腫，
取黃瓜入磁瓶中，河水浸之，每以水掃瘡上立效，火眼赤痛，老黃瓜挖去瓤，
入芒硝令滿，懸陰處，待硝出刮下，磁罐收I4，留點眼甚效，湯火傷灼，
五月五日，以黃瓜搯碎入瓶內，封掛簷下，取水刷之，皆取其甘寒以解毒也。</p>
<p>〔南瓜（種出南蕃故名）〕甘溫有毒。發明，至賤之品，食類之所不屑，時珍既云：
多食發腳氣黃癉，不可用羊肉食，令人氣壅，其性滯氣助濕可知，
何又言補中益氣耶，前後不相應如此。</p>
<p>〔絲瓜〕甘寒無毒。發明，絲瓜嫩者寒滑，多食瀉人，蔬菜中最不足取，
其老者經絡貫串，房隔聯屬，故能通人經脈支絡，而解熱消腫，袪毒殺蟲，
及治諸血病，故痘瘡不快，用老絲瓜近蒂三寸，連皮燒灰存性，為末，
砂糖水服甚效，以其甘寒解毒，而無滑瀉之虞也，其立冬後小絲瓜，煆入硃砂，
服之能稀痘，其絲瓜藤，取近根三五寸，燒灰存性，為末治鼻淵時流臭濁水，
酒調日服方寸匙效，其葉搗汁生服，解一切蛇傷之毒，即以滓C6傷處，
乾即易之。</p>
<p>〔苦瓜（一名錦荔枝）〕苦寒無毒。發明，錦荔枝，有長短二種，生青熟赤，
生則性寒，熟則性溫，閩粵人以長者去子，但取青皮煮肉充蔬，為除熱解煩，
清心明目之品，短者性溫，其子苦甘，內藏真火，故能壯陽益氣，然須熟赤，
方有殊功。</p>
<p>〔紫菜〕甘鹹寒無毒。發明，凡癭結積塊之疾，宜常食之，鹹能耎堅之義，
多食令人腹痛，發冷氣，吐白沫，飲熱醋少許即消。</p>
<p>〔石花菜〕甘鹹寒滑無毒。發明，石花煮肉，夏月必凍，下部虛寒，及脾氣不充者，
勿食。</p>
<p>〔木耳〕甘平小毒。發明，木耳稟濕土之氣，而生於朽株，故有衰精冷腎之患，
然治痔瘡焮腫，崩中漏下大驗，俱炒見烟為末，酒服方寸匙效。</p>
<p>〔桑耳（桑上寄生）〕甘平有毒，有桑蛾桑雞桑黃桑巨等名。本經黑者主女子漏下，
赤者治血病，癥瘕積聚，陰痛陰瘍，寒熱無子。發明，桑耳涼潤，善袪子藏，
中風熱，不但主漏下血病，併可以治寒熱積聚，積聚去，不難成孕，
本經專取黑者達腎，赤者走肝，補中寓瀉，瀉中寓補之機，具見言外矣，
其黃熟陳白者，止久洩益氣，金色者，治癖飲積聚，及腸風瀉血衂血，
五痔下血，血痹虛勞，咽喉痹痛，一切血證，咸宜用之。槐耳，治五痔脫肛。柳耳，
治反胃吐痰。柘耳，治肺癰欬吐濃血，不問已成未成，皆可用之。</p>
<p>〔香蕈〕甘平無毒。發明，諸蕈稟土之熱毒，浮長所以有毒傷人，
惟香蕈柟木上糯米種出，大益胃氣，與蘑菰雞㙡，性味不殊，
蘑菰亦埋桑楮諸木於土中，澆以米泔而生，其長大色白，柔軟中空，如雞腿者，
名雞腿蘑菰，狀如羊肚，有蜂窠眼者，名羊肚菜，其出雲南，生沙地間，
高腳繖頭者曰雞㙡菜，皆能益胃清神，蘑菰兼能化痰，雞㙡兼能治痔，
一得桑楮餘澤，一鍾山川靈氣，故其性各有不同耳。</p>
<p>〔土蕈（蕈通作菌）甘寒有毒。發明，處處山中有之，以其得嵐嶂鬱蒸之氣而生，
助長濕熱最甚，過食令人腹痛顱脹，或發痰氣嘔逆，其在初春蟄蟲未起之時，
為毒尚淺，夏秋濕熱盛行之時，毒邪尤甚，以其多有蛇I2之毒也，
即生朽株上者，除槐榆松柳杉桑及雚蘆根者，食之無虞，然日久蟲生味苦，
亦不宜食，他如皂莢苦竹茅根生者，不無小毒，食之多發瘡疥，而生於楓樹上者，
食之毒攻心，包令人笑不止，急以苦茗地漿，或生白礬，研新汲水解之，
諸菌之可食者，首推雷驚菌，次則糖菌松花菌，味極鮮美，若味苦或辣，皆為有毒，
切不可食，至如光白如銀，中夜有光，上有毛，下無紋，底無贈I5，
仰卷色赤，欲爛無蟲，洗之水黑煮之不熟者，並有大毒傷人，中其毒者，
非地漿清糞，不能救之，昔聞有人得一大菌，光潤可愛，置之瓶中，蠅蚋撲上即死，
究其所得之處，乃在古塚穴中，洵為桫枋之毒無疑，今人煮菌，
每以銀飾併燈心草置鍋中，但驗其銀色黑者，即為有毒，近見食蕈而死者，
與河豚無異，特表而出之。</p>

<h2>果部</h2>
<p>〔李根白皮〕苦微鹹寒無毒，炙黃用。發明，藥性論云：入藥用苦李根皮，
而仲景治奔豚氣，賁豚丸，用甘李根白皮，時珍疑為二種不知仲景言甘，
是言李之甘，藥性言苦，是言根之苦，但宜用紫李根，則入厥陰血分，若黃李根，
則入陽明氣分矣，別錄治消渴奔豚，大明治赤白痢下，千金燒存性，敷小兒丹毒，
甄權治消渴腳氣，孟詵治婦人赤白帶下，皆取苦鹹降逆氣也，李核仁，苦平入肝，
療僵仆瘀血骨痛，又能清血海中風氣，令人有子，故承澤丸用之，其性散結，
故能解硫黃白石英附子毒，為末和雞子白敷面䵟，一宿即落，千金方也，
黃帝云：李子不可和白蜜食，蝕人五內。</p>
<p>〔杏仁〕苦辛甘溫小毒，湯泡去皮尖，研如泥，用兩仁者有毒傷人，
凡果花六出者必雙仁，得純陰之氣也，本經主欬逆上氣雷鳴，唯痹下氣，產乳，
金瘡寒心賁豚。發明，杏仁入手太陰經，辛能橫行而散，苦能直行而降，
遂為散邪降氣，定喘泄滯，散結潤燥，除肺中風熱欬嗽，總不出本經主治也，
千金以童便浸七日研如泥，治欬嗽寒熱，仲景麻黃湯用杏仁者，
為其利氣瀉肺解肌也，至於陷胸麻仁等圓，皆熬黑研膩如油，則知此物之性，
愈熬黑愈潤下矣，入肺寒喘逆發散藥，連皮用之，又能治瘡殺蟲，用其毒也，
本經治金瘡寒心者，傷處風藉內入胞絡，而心下惡寒，用以塗封瘡口，
拔散風熱之邪也，言治賁豚者，辛能散結，潤能下氣也，元素言潤大腸氣祕，
之才言解錫毒，別錄言殺狗毒，炒香消狗肉，及索粉積，故六神麴用之，扁鵲云：
杏仁不宜久服，令人面目鬚髮落，耗氣之驗也，今人以之混治陰虛喘嗽，
轉耗胸中大氣，為患不淺，亡血家尤為切禁，以其味辛性溫，大能破血也，
雙仁者搗爛，以車脂調塗，鍼斷入肉，及箭鏑在咽隔諸隱處，敷之即出，巴旦杏仁，
則甘平無毒，能止欬下氣，消心腹逆悶，杏實味酸，傷人筋骨，生者尤甚。</p>
<p>〔梅（I7梅）〕酸平無毒。本經主下氣除熱煩滿，安心止肢體痛，
偏枯不仁死肌，去青黑痣蝕惡肉。發明，梅花開於冬而實熟於夏，得木之全氣，
故其味最酸，人舌下有四竅，兩竅通膽液，故食則津生，類相感應也，所主之病，
皆取酸收之義，梅之種類最多，惟I6梅最勝，
相傳是真武折梅枝插I7樹株而誓曰：吾道若成，花開果實，
其種從均州太和山來，I6即榆樹中之一種，其梅如杏，而鬆脆異常，
故近世謂之消梅，食之開胃生津，清神安睡，乃I6之本性也，本經，
下氣除熱，煩滿安心，止肢體痛，皆指陳藏者而言，若青梅則凝濇滯氣，
決非偏枯不仁者所宜，凡穀食菜果皆爾，不獨青梅為然，烏梅酸收，益津開胃，
同建茶乾薑，治休息痢，能歛肺濇腸，止嘔歛汗，定喘安蚘，仲景治蚘厥，
烏梅丸用之，蟲得酸即止，用丸不用湯者，欲留有形之物，入於蟲口也，
今治血痢必用之，中風驚痰，喉痹腫痛痰厥僵仆，牙關緊閉者，取烏梅擦牙齦即開，
血痢不止，以烏梅燒存性，米湯服之漸止，惡瘡胬肉亦燒灰研敷，
惡肉自消，此即本經去死肌惡肉之驗，又丹方治女人腳上雞眼，烏梅肉飯上蒸爛，
和米醋研如糊，塗上一夕即去。白梅鹹酸，主中風牙關緊閉，擦牙根，涎出即開，
去胬肉，方多用之，竹木鍼刺在肉中者，嚼敷即出。梅核仁，明目益氣，
除煩熱，能清婦人子藏中風積滯，千金承澤丸用之，梅葉煮汁，治休息痢，
及乾霍亂效，以之漬水洗葛則不脆，洗夏衣生黴點即去，有驗。</p>
<p>〔桃仁〕苦甘平無毒，去皮尖生用即和血，連皮尖炒用即破血，同乾漆拌炒，
大破宿血，雙仁者有毒勿用，本經主瘀血血閉，癥瘕邪氣，殺三蟲。發明，
桃仁入手足厥陰血分，為血瘀血閉之專藥，苦以泄滯血，甘以生新血，
必竟破血之功居多，觀本經主治可知，仲景桃核承氣扺當湯，皆取破血之用，
又治熱入血室，瘀積癥瘕，經閉瘧母，心腹痛，大腸祕結，亦取散肝經之血結，
熬香治㿗疝痛癢，千金法也。桃實甘酸，多食令人腹熱作瀉。
桃奴殺百鬼精物，療中惡腹痛，瘀血癥堅，破血酒磨服，止血燒灰服。桃樹上膠，
最通津液，能治血淋石淋，痘瘡黑陷，必勝膏用之。桃葉治傳屍，有水炙法，
方用桃葉一斗，艾葉厚朴各二兩，分二囊盛置，以火酒數斤煮沸，更迭煮藥，
熨患人背脊，酒盡為度，不過三次，瘵蟲永絕，又瘡中小蟲搗爛塗之。</p>
<p>〔栗〕鹹溫無毒。發明，栗，腎之果也，腎病宜風乾者食之，若脾腎虛寒暴注，
須煨熟食之，栗楔一毬，三顆中扁者，療筋骨風痛，又能破冷痃癖，
生嚼罯惡刺，出箭頭栗荴，肉上薄皮也，燒存性，治骨鯁在喉，吹入即下，
栗殼煮汁，治反胃消渴，毛毬，外刺包也，煮汁洗火丹毒腫，栗花治痹癧，
栗樹皮煮汁洗沙蝨溪毒，并丹毒瘡毒，根治偏墜腎氣，酒煎服之。</p>
<p>〔大棗〕甘平無毒，入藥取大紅棗，擘去核用，多食令齒生䘌。
本經主心腹邪氣，安中養脾氣，平胃氣，通九竅，助十二經．補少氣少津液，
身中不足，太驚四肢重，和百藥。發明，棗屬土而有火，為脾經血分藥，甘先入脾，
故用薑棗之辛甘，以和榮衛也，仲景治奔豚，用滋脾土，平腎氣也，
十棗湯用以益土，勝邪水也，而中滿者勿食，故仲景建中湯，心下痞者減飴棗，
與甘草同例，此得用棗之法矣，金匱治婦人藏燥悲愁欲哭，有甘麥大棗湯，
亦取其助肝脾肺三經之津液，以滋其燥耳，本經主心腹邪氣，亦是和榮衛邪之義，
平胃氣者，以其甘溫健運，善平胃中敦阜之氣也，素問以棗為脾家之果，
故本經又主身中不足，大驚四肢重用此補益脾津，而神氣自寍，肢體自捷矣，
古方中用大棗，皆是紅棗，取生能散表也，入補脾藥，宜用南棗，取甘能益津也，
其黑棗，助濕中火，損齒生蟲，入藥非宜，生棗多食，令人熱渴氣脹，瘦人多火者，
彌不可食。</p>
<p>〔梨〕甘微酸寒無毒。發明，別錄著梨，止言其害，不錄其功，蓋古人論病，
多主傷寒客邪，若消痰降火，除客熱，止心煩，梨之有益，蓋亦不少，近有一人，
患消中善饑，諸治罔效，因煩渴不已，恣噉梨不徹，不藥而瘳，一婦鬱抑成勞，
欬嗽吐血，右側不得貼席者半年，或令以梨汁，頓熱服盞許，即時吐稠痰，
結塊半盂，是夜便能向右而臥，明日復飲半盞，吐痰如前，已後飲食漸增，
雖尋常食品，單刀直入，可以立破沉疴，而梨之種類最多，惟乳梨鵝梨消梨，
可以療病，然須審大便實者，方可與食，元氣虛者，不慎而誤噉之，
往往成寒中之患，豈可概謂食之有益乎。</p>
<p>〔木瓜〕酸溫無毒。發明，本瓜酸收下降，所主霍亂轉筋，吐利腳氣，
皆取收攝脾胃之濕熱，非肝病也，轉筋雖屬風水行脾，實由濕熱，或寒濕之邪，
襲傷脾胃所致，用此理脾而伐肝也，多食木瓜，損齒及骨，皆伐肝之明驗，
患頭風人，以鮮者放枕邊，引散肝風，日久漸安，凡腰膝無力，
由於精血虛陰不足者，及脾胃有積滯者，皆不利於酸收也。</p>
<p>〔山樝（即棠毬子，俗作山查。）〕甘苦微酸溫無毒，去核則不發熱，童便浸，
薑汁拌，炒黑，去積血甚捷。發明，山樝入足陽明太陰厥陰三經血分，
大能尅化飲食，本經言其酸冷，然其功長於消肉，積行滯血，性溫可知，
若胃中無食積，脾虛不能運化，不思飲食者，服之，反剋伐脾胃生發之氣，
良非所宜，炒黑，治產後兒枕作痛，亦以其能消血也，今痢疾初起多積垢者，
用薑汁炒，治偏墜疝氣，為散酒服，不過半月效，用核九捷，若外感風寒，
兼傷飲食，舉世以發表消導並進，中氣實者，幸而獲痊，虛者表邪乘虛陷入於府，
而生內變者多矣。東魯棠球子，酒後嚼數顆良，與糖作膏，尤為精品。</p>
<p>〔柰（俗名頻波）〕甘溫無毒。發明，柰生北地，與南方林檎，同類異種，
雖有和脾之能，多食令人肺壅臚脹，病人尤當忌食。</p>
<p>〔林檎（俗名花紅）〕濇溫無毒。發明，林檎雖不傷脾，多食令人發熱，
以其味濇性溫也，病人每好食此，多致復發，或生痰涎而為欬逆，壅閉氣道使然，
其核食之煩心助火可知。</p>
<p>〔柿蒂〕濇平無毒，柿蟹同食，則吐利腹痛，木香可解。發明，柿之生青熟赤，
生濇熟甘，渾是陰內陽外之象，獨蒂之濇，始終不改，故取以治陰內陽外之病，
濟生方治呃逆，專取柿蒂之濇，以歛內蘊之熱，丁香生薑之辛，以散外鬱之寒，
深得寒熱兼濟之妙用，嘗考古方中有單用柿蒂，以降逆氣者，是以丹溪，
但執以寒治熱之理，而不及從治之法，矯枉過矣，至三因方，又於濟生方中，
加良薑之類，是真為寒，而反助其熱乎。其乾柿白霜，專清肺胃之熱，在元氣未漓，
可勝寒潤者，用之固宜，但虛勞煩嗽喘乏，得此鬱閉虛陽，病根日固，
與埋薪灰燼何異。</p>
<p>〔安石榴〕子甘酸皮濇溫無毒。發明，榴味甘酸，具木火之象，故多食傷肺損齒，
而生痰涎，其皮濇溫，能治下痢滑脫，一種小者曰酸石榴，治痢尤捷，
千金治痢方皆用之，酸兼收歛，故能止下痢漏精，崩中下血，丹方以酸石榴，
連皮子搗汁，入薑茶煎，治寒熱利，又久痢用榴皮燒灰，人參湯下一錢，屢驗。
榴花曝乾，研細吹鼻，止衂最速，千瓣者更良，功在山茶花之上。</p>
<p>〔橘皮〕苦辛溫無毒，產粵東新會，陳久者良，陰虛乾欬，蜜水製用婦人乳房壅癖，
醋拌炒用。本經主胸中痰熱逆氣，利水穀，久服去口臭，下氣通神。發明，
橘稟東南陽氣而生，故以閩粵者最勝，其踰淮而北，則變為枳，此地氣使然，
與人之鄉音習俗無異，橘之文采煥發於外，故其功用，都在於皮，
專行脾肺二經氣分，本經主治胸中痰熱逆氣，為消痰運脾之要藥，留白則補脾胃，
去白則理肺氣，同人參白朮則補脾胃，同人參甘草則補肺，獨用則瀉肺損脾，
其治百病，總是取其理氣燥濕之功，同補藥則補，同瀉藥則瀉，同升藥則升，
同降藥則降，脾乃元氣之母，肺乃攝氣之籥，故為二經氣分藥，但隨所配，
而補瀉升降也，同生薑則止嘔，同半夏則豁痰，同杏仁治大腸氣祕，
同桃仁治大腸血祕，皆取其通滯也。橘紅專主肺寒欬嗽多痰，虛損方多用之，
然久嗽氣泄，又非所宜，按橘皮下氣消痰，其釀生痰聚飲，
一物而性之殊異如此。</p>
<p>〔青橘皮〕辛溫無毒，醋炒用，劃去酸水，作四界者，曰蓮花青皮，細如豆者，
為青皮子，中有小橙，莫能辨別。發明，青橘皮古方所無，至宋時醫家乃用之，
入足太陰厥陰，破滯氣，削堅積，及小腹疝疼，用之以疎通二經，行其氣也，
小兒消積多用之，青皮最能發汗，多汗者勿用，久瘧熱甚，必結癖塊，
宜多服清脾飲，內有青皮疎利肝邪，則癖自不結也，中氣虛人禁用，
以其伐肝大甚，而傷生發之氣也。</p>
<p>〔橘核〕苦溫無毒，去殼焙香，研碎用，細者為橘核，粗即橙核。發明，橘核沉降，
入足厥陰，與青皮同功，故治腰痛㿉疝在下之病，不獨取象於核也，
然惟實證為宜，虛者禁用，以其味苦，大傷胃中沖和之氣也。</p>
<p>〔橘葉〕苦平無毒。發明，橘葉苦平，導胸膈逆氣，消乳癰，搗爛和麵，
熨傷寒胸膈痞滿，又治肺癰，絞汁一盞服，吐出膿血愈。</p>
<p>〔柑〕辛苦微寒無毒。發明，柑皮產廣東化州者最勝，與橘皮雖同，為下氣之品，
然性之溫寒各異，故開寶取利，腸中熱毒，解丹石，止暴渴，利小便，
皆取辛寒以散熱滯也，世罕知用，惟千金方中用之，云甘皮者即此。</p>
<p>〔橙〕酸寒無毒。發明，橙性酸寒，方藥少用，其鮮者惟殺魚蟹毒，
和鹽I4食，止惡心，解酒病，痁瘧寒熱禁食，以其酸寒能滯邪氣也，
其核治閃挫腰痛，炒研酒服三錢即愈。</p>
<p>〔柚〕酸寒皮甘辛無毒。發明，柚能解酒，辟飲酒人口氣，皮能下氣化痰，
與金橘性相類，但金橘甘酸，下氣尤捷。</p>
<p>〔柑櫞（柑椽舊作枸椽，字形相似之誤。）〕辛苦甘溫無毒。發明，
柑櫞乃佛手香櫞兩種，性味相類，故綱目混論不分，蓋柑者佛手也，專破滯氣，
今人治痢下後重，取陳年者用之，但痢久氣虛，非其所宜，櫞者香櫞也，兼破痰水，
近世治欬嗽氣壅，亦取陳者，除去穰核用之，庶無酸收之患，
丹方治鼓脹諸藥不效，用陳香櫞一枚連穰，大核桃肉二枚連皮，縮砂仁二錢去膜，
各煆存性為散，砂糖拌調，空腹頓服，服後水從臍出，屢驗。</p>
<p>〔金橘（一名金柑）〕酸甘溫無毒。發明，金橘形如彈丸，金柑形如牛奶，
一皆酸甘香竄，並能下氣快膈，止渴解醒，而圓者尤佳。</p>
<p>〔枇杷葉〕辛苦平無毒，刷去毛，蜜炙用。發明，枇杷味甘色黃，為脾家果，
然必極熟，乃有止渴下氣，潤五藏之功，若帶生味酸，力能助肝伐脾，
食之令人中滿泄瀉。其葉氣味俱薄，故入肺胃二經，治夏月傷暑氣逆最良，
近世治勞嗽，無不用之，蓋取其和胃下氣，氣下則火降痰消，
胃和則嘔定噦止，然胃寒嘔吐，及風寒欬嗽忌之。其核大寒而伐肝脾，
以之同落蘇入麩醬，則色青翠，同蟹入鍋煮，則至熟不赤，性寒走肝可知。</p>
<p>〔楊梅〕甘酸溫無毒。發明，楊梅為心家血分之果，兼入肝脾心包，能止渴除煩，
燒灰則斷痢，鹽藏則止噦，嘔消酒，但血熱火旺人不宜多食，
恐動經絡之血而致衂也，其性雖熱，而能從治熱鬱解毒，其根皮煎湯，
能解砒毒，燒灰油調塗湯火傷，核仁療腳氣，然須多食，以柿漆拌核，爆即自裂也。</p>
<p>〔櫻桃（一名含桃）〕甘熱小毒。發明，櫻桃屬火而發濕熱，
舊有熱病及喘嗽者，得之立發，一種小者，名山櫻桃，性味甘平而不發熱，
能止腸澼滑精，豈以形之不材，而反食之無害耶，其核今人用以升發麻斑，
力能助火，大非所宜，在春夏尤為切忌。</p>
<p>〔銀杏（俗名白果）〕甘苦平濇無毒。發明，銀杏定喘方用之，生嚼止白濁，
降痰消毒殺蟲，塗鼻面手足，去皶皰，䵟𪒟，
生搗能浣油膩，同水搗漿衣，殺蟲蝨，去痰滌垢之功，可例推矣，熟則壅遏閉氣，
多食令人臚脹昏悶，昔有饑者，薄暮食此過多，次日脹悶欲死，
急以鵝翎蘸香油探吐，方可得生，糞清灌之亦生，取其能降泄也。</p>
<p>〔胡桃（一名核桃，又名羌桃。）〕甘平溫無毒，入藥連皮用。發明，補骨脂屬火，
能使心包與命門之火相通，胡桃屬水，潤燥養血，佐補骨脂，有水火相生之妙，
胡桃肉類三焦，而外皮水汁皆青黑，故能通命門，助相火同補骨脂杜仲青鹽，
名青蛾丸，治腎虛腰痛，以其能補腎也，同人參名應夢散，治肺寒喘嗽，
以其能斂肺也，同生薑咀嚼，亦治寒痰喘嗽，若多食動風，脫人眉毛，
詳其同錢細嚙，即與銅俱化，與甘蔗同嚼，則蔗查消融，其消肺爍肝可知，
丹方用其瓤燒令黑，和松脂傅瘰癧有效，又以連皮胡桃肉，
同貝母全蠍枚數相等蜜丸，治鼠廔痰核，總取以通鬱結也，但肺有痰熱，
命門火熾者勿食，其殼燒灰存性治乳壅，取灰末二錢，酒調服之，未腫即消，
已潰即歛，但不可以其烟薰衣，衣即易毀，青胡桃皮，塗髭髮皆黑。</p>
<p>〔長生果（一名落花生）〕甘溫無毒。發明，長生果產閩地，花落土中即生，
從古無此，近始有之，味甘氣香，能健脾胃，飲食難消運者宜之，或云與黃瓜相反，
予曾二者並食，未蒙其害，因表出之。</p>
<p>〔I8I8葡萄〕甘微鹹溫無毒。發明，I8I8葡萄，
似葡萄而I8細，故有I8I8之名，生於漠北，
南方間亦有之，其榦類木而係藤本，其子生青熟赤，乾則紫黑，能攝精氣歸宿腎藏，
與五味子功用不甚相遠，凡藤蔓之類，皆屬於筋，草木之實，皆達於藏，
不獨此味為然，此物向供食品，不入湯藥，故本草不載，近時北人以之強腎，
南人以之稀痘，各有攸宜，強腎方用I8I8葡萄人參各一錢，
火酒浸一宿，侵晨塗手心，摩擦腰脊，能助膂力強壯，若臥時摩擦腰脊，力助陽事，
堅強服之，尤為得力，稀痘方用I8I8葡萄一歲一錢，
神黃豆一歲一粒，杵為細末，一陽夜蜜水調服，併擦心窩腰眼，能助腎祛邪，
以北地方物，專助東南生氣之不足也，然惟稟質素弱者，用之有益，
若氣壯偏陽者勿用，恐其助長淫火之毒也。</p>
<p>〔橡實〕苦溫無毒。發明，橡實消穀止痢厚腸胃，令人強健，且能治痔漏脫肛，
千金方治石癰堅硬如石，不作膿，用橡子一枚，蘸醋於石上磨汁塗之乾則易，
不過十度即平，共殼為散，及煮汁服，止下痢併染鬚髮。</p>
<p>〔槲皮（一名赤龍皮）〕苦濇無毒。發明，槲皮煎服除蟲，及漏惡瘡甚效，
能治赤白痢腸風下血，肘後方治下部敗爛瘡，赤龍皮散以之為君，
千金方治附骨疽瘻疾，及蟲毒多用之，皆取苦澀化毒也。</p>
<p>〔荔枝〕肉甘溫核濇無毒，治疝取建產潤肩之核良。發明，荔枝實氣味純陽，
能散無形之滯氣，瘤贅赤腫宜之，多食發熱，煩渴口乾衂血，
而核人厥陰經，行散滯氣，其實雙結而核似睪丸，故治㿗疝囊腫，
有述類象形之義，時珍治㿗疝氣刺痛，婦人血氣刺痛，小而肉似龍眼，
其核尖小，僅堪醋磨療癬，治疝無效。</p>
<p>〔龍眼（俗名圓眼）〕甘平無毒，桂產者佳，粵東者性熱，不堪入藥。發明，
龍眼補血益肝，同枸杞熬膏，專補心脾之血，歸脾湯用之，治思慮傷心脾，
皆取甘味歸脾，能益人智之義，然中滿家嘔家勿食，為其氣壅也，師尼寡婦勿用，
以其能助心包之火，與三焦之火相煽也。</p>
<p>〔橄欖（一名青果）〕濇甘溫無毒。發明，橄欖先濇後甘，生津止渴，開胃消痰，
醉飽後及寒痰結嗽宜之，熱嗽不可誤食，病人多食，令氣上壅，
以其性溫而濇，聚火氣於胃也，又能消酒，解鯸鮐河豚諸魚鼈毒，
觀朱魚食橄欖查即斃，能解魚毒可知，故嚼汁嚥之，能治魚骨鯁有效，
患痘瘡者宜多食，以其解毒而助胃中溫和之氣，令痘起發也，又核燒灰蜜丸，
同黃獨服能稀痘，但性專搜滌胎毒，過服令人嘔瀉，嬰兒初生，胡桃肉連皮三枚，
橄欖核燒灰一枚，硃砂雄黃各一分，研細和甘草汁，生白蜜絞去滓，
開乳前頓熱服之，可代化毒丹，但化毒丹治胎熱面赤，此治胎寒面白，不可混也，
又灰末敷金瘡無瘢，生核磨水，搽瘢漸滅。</p>
<p>〔榧子〕甘濇溫有毒。本經主腹中邪氣，去三蟲蛇螫蠱毒，鬼疰伏尸。發明，
榧實肺家果也，性溫散氣，故能去腹中邪氣，三蟲諸疾，火炒食之，引火入肺，
多食則大腸受傷，小兒黃瘦有蟲積者宜食，與使君子同功，觀本經主治可知。</p>
<p>〔松子〕甘溫無毒。發明，海松子甘潤益肺，清心止嗽潤腸，
兼柏仁麻仁之功，溫中益陰之效，心肺燥痰，乾欬之良藥也。</p>
<p>〔檳榔〕苦辛溫無毒。發明，檳榔泄胸中至高之氣，使之下行，性如鐵石之沉重，
能墜諸藥至於下極，故治衝脈為病，逆氣裏急，及治諸氣壅腹脹後重如神，
胸腹蟲食積滯作痛，同木香為必用之藥，其功專於下氣消脹，逐水除痰，殺蟲治痢，
攻食破積，止瘧療疝腳氣，瘴癘若氣虛下陷人，及隔上有稠疾結氣者得之，
其痞滿昏塞愈甚，又凡瀉後瘧後虛痢，切不可用也，閩廣瘴毒之鄉人，常食此，
必以蒟葉裹嚼之，所云飽能使之饑，醉能能使之醒者，以其下氣也，云饑能使之飽，
醒能使之醉者以蒟葉辛溫，能開發中外之氣，以散瘴癘之邪也。</p>
<p>〔大腹子（即大腹檳榔）〕辛濇溫無毒。此味與檳榔，皆性堅難切，
須用滾水泡漬切之，若以水浸濁滿，不但失其性味，反有傷於胃氣也。發明，
大腹子偏入氣分，體豐濕盛者宜之，夫檳榔偏主血分，腹滿多火者宜之，
時珍謂大腹與檳榔同功，似未體此。</p>
<p>〔大腹皮〕辛濇溫有毒，鴆鳥多集其樹上，宜酒洗後，再以菉豆湯洗過用，
其內粗者耗氣，宜摘去之。發明，檳榔性沉重，泄有形之積滯，腹皮性輕浮，
散無形之滯氣，故痞滿膨脹，水氣浮腫，腳氣壅逆者宜之，惟虛脹禁用，
以其能泄真氣也。</p>
<p>〔馬檳榔〕苦甘寒無毒。發明，馬檳榔生滇南夷地，不入湯藥，熱病食數枚，
冷水下之，腫毒惡瘡，嚼一枚并塗腫處，產難臨時細嚼數枚，井花水送下，
須臾立產，再以四枚去殼，兩手各握二枚，惡水自下，欲斷產常嚼二枚，
久則子宮冷，自不孕矣。</p>
<p>〔無花果〕實甘平，葉微辛無毒。發明，無花果出雲南，揚州亦多有之，
今吳楚閩越人家折枝插成，枝柯如枇杷樹，三月發葉，五月不花而實，實出枝間，
狀如木饅頭，熟則紫色軟爛，其味如I9而無核也，食之開胃止洩，治咽喉痛，
葉主五痔腫痛，煎湯頻薰洗之。</p>
<p>〔枳椇（一名雞距子，俗名蜜屈律。）〕甘平無毒。發明，枳椇金鈎樹之子也，
本草止言木能敗酒，屋外有此木，屋內釀酒皆不佳，丹溪治酒病，往往用其實，
又能止渴除煩，去膈上熱，潤五藏，利大小便，多服發蚘蟲，以其大甘，
助濕熱之所化也。</p>

<h2>水果部</h2>
<p>〔西瓜〕甘寒無毒。發明，西瓜瓤色赤味甘，能引心包之熱，從小腸膀胱下泄，
以其得西方金氣於三伏中，故能解太陽陽明中暍，及熱病大渴，
故有天生白虎湯之稱，而春夏伏氣發瘟熱病，覓得隔年藏者噉之，如湯沃雪，
緣是世醫常以治冬時傷寒壞病煩渴，從未見其得愈者，良由不達天時，
不明鬱發之故耳，近有舶上來者，五月便熟，不必覓隔年藏者，
方宜時世之不同若此。</p>
<p>〔瓜子仁〕甘淡微溫無毒。發明，西瓜甘寒降泄，子仁甘溫性升，以中藏烈日之氣，
不無助火之責，其開豁痰涎，是其本性，世人咸謂瓜子生痰，
安有甫入口而便變痰涎之理，按相感志云：食西瓜後食其子，即不噫瓜氣，
其溫散之力可知，綱目言其主治與甜瓜仁同，豈甜瓜仁亦為生痰之物耶。</p>
<p>〔甜瓜蒂（俗名苦丁香）〕苦寒有毒，熬黃用。本經主大水身面浮腫，下水殺蟲毒，
咳逆上氣，及食諸果，病在胸腹中，皆吐下之。發明，酸苦涌泄為陰，仲景瓜蒂散，
用瓜蒂之苦寒，合赤小豆之酸甘，以吐胸中寒邪，金匱瓜蒂湯，治中暍無汗，
今人罕能用之，又搐鼻取頭中寒濕黃癉，得麝香細辛，治鼻不聞香臭，
瓜蒂乃陽明除濕熱之藥，能引去胸膈痰涎，故能治面目浮腫，咳逆上氣，皮膚水氣，
黃癉濕熱諸證，即本經主治也，凡尺脈虛，胃氣弱，病後產後，吐藥皆宜戒慎，
何獨瓜蒂為然哉，故隔上無熱痰邪熱者切禁。</p>
<p>〔甜瓜子（即甜瓜瓣）〕甘寒無毒。發明，甜瓜仁專於開痰利氣，別錄治腹內結聚，
破潰膿血，為腸胃內癰要藥，千金治肺癰，有葦莖湯，腸癰有牡丹大黃湯，
予嘗用之，然必黃熟味甜者，方不傷胃氣，若生青味苦力劣，不堪入藥，
其瓤亦能去暑，然脾胃虛人食之，每致瀉痢，不可不知。</p>
<p>〔蒲桃（俗名葡萄）〕甘寒無毒，本經治筋骨濕痹，益氣力，強志，令人肥健，
耐饑忍風寒，可作酒。發明，葡萄之性寒滑，食多令人泄瀉，
丹溪言東南人食之多病熱，西北人食之無恙，蓋能下走滲道，西北人稟氣厚，
故有本經所主之功，無足異也。</p>
<p>〔甘蔗〕甘平無毒。發明，蔗，脾之果也，其漿甘寒，能瀉大熱，煎煉成糖，
則甘溫而助濕熱也，蔗漿消渴解酒，自古稱之，而孟詵乃為共酒食發痰者，
豈不知其有解酒除熱之功耶，日華子又為砂糖能解酒毒，則不知既經煎煉，
便能助酒為熱，與蔗之性異矣，即如甘草遇火則熱，麻油遇火則冷，此物性之異，
醫者當知，近世用以搗汁治痢，服之有效，以其甘寒養胃，而清濕熱也。</p>
<p>〔沙糖（色黑如油者是）〕甘溫無毒。發明，沙糖性溫，能和脾緩肝，故治脾胃，
及瀉肝藥，用為先導，今人好吸烟草，受其毒者，用此點湯解之，但性助濕熱，
不可多食，熬焦治產婦敗血衝心，及虛羸老弱，血痢不可攻者最效。</p>
<p>〔石蜜（即冰糖也，散白如霜者曰糖霜，與山蜂蜜結石上者不同。）〕甘平無毒。
發明，凝結成塊，如石者為石蜜，輕白如霜者為糖霜，比紫沙糖稍平，功用雖同，
但白入氣分，紫入血分為異，白糖霜亦能解烟草之毒，惟色黃者性熱，
有濕熱者遠之，世言糖性濕熱，多食令人齒䘌生疳，近見患口疳者，
細嚼冰糖輒愈，取其達疳以磨濕熱凝滯也，又暴得咳嗽，吐血乍止，
以冰糖與燕窩菜同煮連服，取其平補肺胃，而無止截之患也，惟胃中有痰濕者，
令人欲嘔，以其甜膩戀膈故也。</p>
<p>〔蓮藕〕甘平濇無毒。發明，蓮出淤泥，而無濁氣沾染，其根通達諸竅，
聯緜諸絡，允為交媾黃宮，通調津液之上品，入心脾血分，冷而不泄，
澀而不滯，產後血閟，及血淋尿血宜之，新產生冷皆忌，獨生藕不禁，
為其能止熱渴，破留血也，生食止霍亂虛渴，蒸食開胃實下焦，擣浸澄粉服食，
治虛損失血，吐利下血，又血痢口噤不能食，頻服則結糞自下，胃氣自開，
便能進食，但市者皆豆麥菱粉偽充，不可混用。藕節之味大濇，能止驟脫諸血，
產後血閟，隔水頓熱，和童子小便飲之，一人患血淋脹痛，百藥不應，
以生藕汁調髮灰服之，三日血止痛除，以其性專散血，而無傷耗真元之患也。</p>
<p>〔蓮實〕甘平濇無毒，去心中苦薏，則不傷胃。發明，蓮子得水土之精英，
補中養神益氣，清心固精止瀉，除崩帶赤白濁，能使心腎交而成既濟之妙，
昔人治心腎不交，勞傷白濁，清心蓮子飲，補心腎益精血，有瑞蓮丸，
皆取其補益黃庭，實堤禦水之義。</p>
<p>〔石蓮子〕甘寒無毒。發明，石蓮子本蓮實，老於蓮房，墮入淤泥，經久堅黑如石，
故以得名，為熱毒噤口痢之專藥，取水土之餘氣，補助脾陰而滌除熱毒，
然必兼人參之大力，開提胃氣方始克應，若痢久胃氣虛寒，口噤不食，則為戈戟也，
況乎世鮮真者，今藥肆中乃以一種水實偽充，其子出自粵東，大苦大寒，大傷胃氣，
醫者不察，誤投傷殘之軀，往往輕者為重，重者致斃，至於腎虛精滑之人，
誤認髓藏有熱，而峻用苦寒，鏟伐虛陽，精愈不能收攝，得無虛虛之患乎。</p>
<p>〔蓮蕊鬚〕甘濇溫無毒，忌地黃葱蒜。發明，蓮鬚清心通腎，以其味濇，
故為祕嗇精氣之要藥，三因固真丸巨勝子丸用之，然惟慾勤精薄者為宜，
亢陽不製者勿用，恐其兜濇為患也。蓮花性味與鬚相類，惟取白花將開者，
陰乾入藥，久服延年不饑，故經進萃仙丸用之。</p>
<p>〔蓮房〕苦濇溫無毒。發明，蓮房入厥陰，功專止血，故血崩下血溺血，
皆燒灰用之，雖能止截，不似L8灰之兜塞也。</p>
<p>〔荷葉〕苦濇平無毒。發明，荷葉得清震之氣，故潔古枳朮丸方，用荷葉燒飯為丸，
東垣治雷頭風證，頭面腫痛疙瘩，憎寒發熱，狀如傷寒證，在三陽，不可過用寒藥，
清震湯治之，用荷葉升麻蒼朮煎服，又痘瘡為風寒外襲，而變黑倒靨，
聞人規用荷葉合殭蠶，解結滯之氣，而痘自起，又燒灰單服，可消陽水浮腫，
入健脾藥，但用其蒂，謂之荷鼻，取其味厚勝於他處也，戴元禮云：
服荷葉令人瘦劣，非可常服，觀丹士縮銀法，用荷葉同鍛，則銀質頓輕，
其性之消爍，無有甚於此者。</p>
<p>〔芡實（俗名雞頭實）〕甘平無毒。六經主濕痹腰脊膝痛，補中除暴疾，
益精氣強志。發明，芡生水中而能益脾利濕，觀本經所主，皆脾腎之病，遺精濁帶，
小便不禁者宜之。</p>
<p>〔芰實（俗名菱角）〕甘平無毒。發明，芰實多種，滯氣則一，紅瀉白補，
生降熟升，僅供食品，略無取於治療，患瘧痢人勿食，過食令人腹滿䐜脹，
古法用麝香點湯解之，近人以沉香磨汁導之，總取芳香散滯之力耳。</p>
<p>〔烏芋（俗名荸薺，又名黑三稜。）〕甘寒無毒。發明，烏芋善毀銅，
為消堅削積之物，服丹石人宜之，痘瘡乾紫不能起發，同地龍搗爛，
入白酒釀絞服即起，又治酒客肺胃濕熱，聲音不清，及腹中熱積蠱毒，丹方治痞積，
三伏時以火酒浸曬，每日空腹細嚼七枚，痞積漸消，故有黑三稜之名，
凡有冷氣人勿食，多食令人患腳氣，虛勞咳嗽切禁，以其峻削肺氣，
兼耗營血，故孕婦血渴忌之。</p>
<p>〔慈姑〕苦甘微寒無毒。發明，主治百毒，產後血悶攻心欲死產難胞，衣不出，
並生搗汁服之，有腳氣癰緩風人勿食，以熟食壅氣也，葉治小兒遊風丹毒，
搗爛塗之即消。</p>

<h2>味部</h2>
<p>〔蜀椒〕辛溫小毒，去目勿炒用，蜀產者微辛不辣，色黃者氣味微辛，
散心包之火最勝，色紅者氣味辛辣，壯命門之火最強，形如鴿鈴者真，以子種出，
其葉十三瓣者，蜀椒也，閉口者有毒傷入，誤中其毒吐沬者，地漿水解之。
本經主邪氣欬逆溫中，逐骨節皮膚死肌，寒熱痹痛下氣，久服頭不白。發明，
椒乃手足太陰少陰厥陰氣分之藥，稟五行之氣而生，葉青皮紅，花黃膜白，子黑，
其氣馨香，能使火氣下達命門，故本經謂之下氣，其主邪氣咳逆等證，
皆是脾肺二經受病，肺虛則不能固密腠理，外邪客之為咳逆，
脾虛則不能溫煖肌肉而為痛痹等證，其治嘔吐服藥，不納者，必有蚘在隔間，
但於嘔吐藥中，加川椒數十粒，蓋蚘聞藥則動，遇椒則頭伏也，故仲景治蚘厥，
烏梅丸用之，又能開痹濕，溫中氣，助心包命門之火，本經言：久服頭不白者，
辛溫上通腎氣之力可知，今烏鬚髮方用之，一人腰痛痰喘，足冷如冰，六脈洪大，
按之卻軟，服八味丸無功，用椒紅茯苓蜜丸鹽湯下甫二十日而安，但其性辛溫氣竄，
陰虛火旺人禁之。</p>
<p>〔秦椒〕辛溫有毒，去目炒，去汗取紅用，其葉九瓣者秦椒也，閉口者有毒，
誤食之戟人咽喉氣欲絕，或吐下白沫，身體痹冷，肉桂煎汁飲之多飲冷水一二升，
或食蒜，或飲地漿，或濃煎豆豉飲之並解。本經除風邪氣，溫中去寒痹，
堅齒髮明目。發明，秦椒味辛氣烈，過於蜀椒，其溫中去痹，除風邪氣，
治吐逆疝瘕，下腫濕氣，皆取辛烈，以散鬱熱，乃從治之法也，不宜多服，
令鬚髮易白，以其氣辛，非蜀椒之比，臭毒瘡毒腹痛，冷水下一握效，其能通三焦，
引正氣下惡氣可知也。</p>
<p>〔椒目〕苦平無毒。發明，椒赤目黑，水能制火故專瀉水降火，治腎氣逆上喘急，
又妊娠水腫喘逆，用椒仁丸，能引諸藥下行滲道，所以定喘下水，治腎虛耳鳴，
同巴豆菖蒲碾細，以松脂黃蠟，溶和為挺，納耳中搐之，一日一易效。</p>
<p>〔豬椒根（即蔓椒）〕苦溫無毒，其葉七瓣者豬椒也。本經主風寒濕痹，歷節疼，
除四肢厥氣膝痛，煎湯蒸浴取汗。發明，豬椒根蔓生氣臭，故能通經脈，
去風毒濕痹，千金治肝虛勞損，關節骨疼痛，筋孿煩悶，虎骨酒用之，
又取枝葉煎熬如飴，治通身水腫，每日空腹食之。</p>
<p>〔胡椒〕辛大溫小毒。發明，胡椒大辛大熱，純陽之物，走氣助火，昏目發瘡，
多食損肺，令人吐血，心腹冷痛，反胃吐利，霍亂氣逆，及魚鼈蕈毒宜之，
嚴冬泡水磨墨，則硯不冰，勝於皂水火酒，傷筆易禿也。</p>
<p>〔畢澄茄〕辛溫無毒。發明，時珍曰：畢澄茄海南諸番皆有之，與胡椒一類兩種，
正如大腹之與檳榔耳，珣曰：向陰生者為澄茄，向陽生者為胡椒，主治與胡椒相類，
而熱性稍遜，治反胃吐出黑汁，諸藥不効，用此一味為丸，薑湯服之，
痘瘡入目，為末以少許吹鼻中，三五次動，鼻寒不通，用此半兩，同薄荷葉三錢，
荊芥穗二錢半，蜜丸芡實大，時時含嚥之，但陰虛血分有熱，發熱欬嗽禁用。</p>
<p>〔吳茱萸〕辛苦溫小毒，揀去閉口者，否則令人躁悶，揀淨以滾湯泡七次，
去其濁氣，則清香扶胃，而無辛燥之患也。本經溫中下氣止痛，除濕血痹，逐風邪，
開腠理欬逆寒熱。發明，吳茱萸氣味俱厚，陽中之陰，其性好上者，
以其辛也又善降逆氣者，以味厚也辛散燥熱，而臊入肝，行脾，
本經主溫中下氣止痛，欬逆寒熱，專取辛溫散邪之力，又言除濕血痹，
逐風邪開腠理者，以風寒濕痹，靡不由脾胃而入，辛溫開發，表裏宣通，
而無拒閉之患矣，至於定吐止瀉，理關格中滿，腳氣疝瘕，制肝燥脾風，厥氣上逆，
陰寒膈塞，氣不得上下，腹脹下痢，及衝脈為病，逆氣裏急，並宜苦熱以泄之，
東垣云：濁陰不降，厥氣上逆，甚而脹滿者，非吳茱萸不可治，仲景吳茱萸湯，
當歸四逆加吳茱萸生薑湯，治厥陰病，及溫脾皆用之，寇氏言其下氣最速，
陽虛人服之愈甚，凡病非寒滯者勿服，按椒性善下，茱萸善上，故服茱萸者，
有衝膈衝眼，脫髮咽痛，動火發瘡之害，其治暴注下重，嘔逆吐酸，肝脾火逆之證，
必兼苦寒以降之，如佐金丸，治肝火痰運嘈雜最效，小兒痘瘡口，
一嚼吳茱萸抹之即開，亦取辛散之意。</p>
<p>〔食茱萸〕辛苦大溫有毒。本經主心下邪氣，寒熱溫中，逐寒濕痹，去三蟲，
久服輕身。發明，食茱萸與吳茱萸，性味相類，功用彷彿，而本經之文，
向來錯簡在山茱萸條內，詳其主心下寒熱，即孟詵治心腹冷痛之謂，溫中逐寒濕脾，
即中惡去藏府冷之謂，去三蟲，即藏氣療蠱毒飛屍之謂，雖常食之品，辛香助陽，
能辟濁陰之滯，故有輕身之喻，已上主治，豈山茱萸能之乎，其治帶下冷痢，
暖胃燥濕水氣浮腫用之，功同吳茱萸而力少遜，多食動目火，目痛者忌之。</p>
<p>〔茗〕苦甘微寒無毒，服萆薢葳靈仙土茯苓忌之。本經主廔瘡，利小便，
去痰熱止渴，令人少睡，有力悅志。發明，茗乃茶之粗者，味苦而寒，
最能降火消痰，開鬱利氣，下行之功最速，故本經主廔瘡，利小便，去痰熱之患，
然過飲即令人少寐，以其氣清也，消食止渴，無出其右，合醋治傷暑泄利，
同薑治滯下赤白，兼香豉葱白生薑，治時疫氣發熱頭痛，一味濃煎治風痰，
茶之產處最多，惟陽羨者謂之真岕，凡岕皆能降火清頭目，其陳年者曰臘茶，
以其經冬過臘，故以命名，佐劉寄奴治便血最效，產徽者曰松蘿，專於化食，
產浙紹者曰日鑄，專於清火，產閩者曰建茶，專於辟瘴，產六合者曰苦丁，
專於止痢，產滇南者曰普洱茶，則兼消食辟瘴止痢之功，蒙山者世所罕有，
近世每採石苔代充，誤入殊甚，其餘雜茶，皆苦寒伐胃，胃虛血弱之人，
有嗜茶成癖者，久而傷精，血不華，色黃瘁，痿弱嘔逆洞泄，種種皆傷茶之害，
而侵晨啜茗，每傷腎氣，酒後嗜茶，多成茶癖，又新茶飲之，令人聲音不清，
以其能鬱遏火邪也，至於精氣寒滑，觸之易泄者勿食，宜以沙菀蒺藜點湯代之，
茶子味苦氣肅，善於降火，專治頭中鳴響天白蟻之病，江右人每以打油，味最清香，
浸油沐髮最佳，取茶子餅，煮汁澆花，以辟盆中之蚯蚓，煎湯滌衣垢，則不退顏色，
總取其質之輕清，而不沾滯也。</p>

<h2>香木部</h2>
<p>〔柏子仁〕甘平無毒，蒸熟曝乾自裂，入藥炒研用，色黃油透著勿用。本經主驚悸，
益氣除風濕，安五藏，久服令人潤澤美色，耳目聰明，不饑不老，輕身延年。發明，
柏子仁，性平而補，味甘而辛，其氣清香，能通心腎，益脾胃，宜乎滋養之劑用之，
本經言除風濕者，以其性燥也，別錄療恍惚，及歷節腰中重痛，即本經主驚悸，
除風濕也，經疏以為除風濕痹之功，非潤藥所能，當是葉之能事，豈知其質雖潤，
而性卻燥，未有香藥之性不燥者也，好古以為肝經氣分藥，時珍言：養心氣，
潤腎燥，安魂定魄，益智寍神，即本經之安五藏也，昔人以其多油而滑，
痰多作瀉忌服，蓋不知其性燥，而無傷中泥痰之患，久服每致大便燥結，
以芳香走氣，而無益血之功也。</p>
<p>〔柏葉（節油）〕苦微寒無毒，酒浸焙熟用。發明，柏葉性寒而燥，大能伐胃，
雖有止衂之功，而無陽生之力，故亡血虛家，不宜擅服，然配合之力，
功過懸殊，如金匱柏葉湯，同薑艾治吐血不止，當無止慮矣，若濟急方，
同黃連治小便血，聖濟總錄，同芍藥治月水不斷，縱藉酒之辛溫，以行苦寒之勢，
但酒力易過，苦寒長留，每致減食作瀉，瘀積不散，是豈柏葉之過歟。柏節堅勁，
用以煮汁釀酒，去風痹歷節風，燒取其油，療瘑瘡疥癩，柏脂治身面疣，
同松脂研勻塗之，數日自落，根白皮，以臘豬脂調塗火灼熱油燙瘡，能涼血生毛髮。</p>
<p>〔松脂（本經名松膏，俗名松香。）〕苦甘溫無毒。本經主癰疽惡瘡，頭瘍白禿，
疥瘙風氣，安五藏除熱，久服輕身，不老延年。發明，松脂得風木堅勁之氣，
其津液流行皮幹之中，積歲結成，芳香燥烈，允為方士辟穀延齡之上藥，
然必蒸煉始堪服食，本經所主諸病，皆取風燥，以祛濕熱之患耳，
今生肌藥中用之者，取其濇以歛之也。</p>
<p>〔松節〕苦溫無毒。發明，松節質堅氣勁，久亦不朽，故筋骨間風濕諸病宜之，
但血燥人忌服。松花潤心肺，益氣除風濕，今醫治痘瘡濕爛，取其涼燥也。</p>
<p>〔杉〕辛微溫無毒。發明，杉氣芬芳，取其薄片煮湯薰洗I0瘡，無不獲效，
其性直上，其節堅勁，有杉木湯，治腳氣痞絕，脇下有塊如石，
方用杉節橘葉各一升，大腹檳榔七枚，連皮碎搗，童便三升，共煮減半服之，
大下三行，氣塊通散，此鄭間美治柳柳州法也，杉葉治風蟲牙痛，
同芎藭細辛煎酒含嗽，杉子治疝氣痛，一歲一粒研酒服。</p>
<p>〔肉桂〕辛甘大溫無毒，去麤皮用，凡桂皆忌葱，勿見火，以辛香得火轉烈，
恐動陰血也，色深紫而甘勝於辛，其形狹長，半卷而鬆厚者良，
若堅厚味淡者曰板桂，今名西桂，不入湯藥，近世舶上人，每以丁皮混充，
不可不辨。發明，肉桂辛熱下行，入足太陰少陰，通陰蹻督脈，氣味俱厚，
益火消陰，大補陽氣，下焦火不足者宜之，其性下行導火之源，所謂腎苦燥，
急食辛以潤之，利肝腎，止腰腹寒痛，冷痰霍亂轉筋，堅筋骨，通血脈，元素言：
補下焦不足，沉寒痼冷之病，下部腹痛，非此不能止，時珍治寒痹風濕，陰盛失血，
瀉痢驚癇，皆取辛溫散結之力也，古方治小兒驚癇，及泄瀉病，宜五苓散以瀉內火，
滲土濕內，有桂抑肝風而扶脾土，引利水藥入膀胱也，赤眼腫痛，脾虛不能飲食，
肝脈盛，脾脈弱，用涼藥治肝，則脾愈虛，用煖藥助脾，則肝愈盛，但於溫脾藥中，
倍加肉桂，殺肝益脾，一治而兩得之，同丁香治痘瘡灰塌，以其能溫托化膿也，
又桂辛散，能通子宮，而破血調經，消癥瘕，破瘀墜胎，內托陰疽潰癰久不歛，
及虛陽上乘，面赤戴陽，吐血衂血，而脈J1J1腎烠虛大無力者，
皆不可缺，有胎息虛寒下墜，服黃芩白朮輩安之不應，小腹愈痛愈墜，
脈來弦細或浮革者，非參耆桂附十全大補溫之不效，昔人又以亡血虛家，不可用桂，
時珍以之治陰盛失血，非妙達陰陽之理，不能知此，惟陰虛失血，而脈弦細數者，
切忌，今人以之同石灰等分為末，摻黑膏上，貼癖塊效，亦取辛溫散結之力，
然惟藜藿之人，皮膚租厚者宜之。</p>
<p>〔桂心〕辛甘大溫無毒，即肉桂之去外色淡，但存中心深紫，切之油潤者是。發明，
桂心既去外層苦燥之性，獨取中心甘潤之味，專溫營分之裏藥，故治九種心痛，
腹內冷痛，破痃癖等病，與經絡軀殼之病無預，非若肉桂之兼通經脈，
和營衛，堅筋骨有寒濕風痹等治也。</p>
<p>〔牡桂（一名大桂）〕辛甘微苦溫無毒，甜厚而潤者是。本經主上氣欬逆結氣，
喉痹吐吸，利關節，補中益氣，久服通神，輕身不老。發明，
牡桂辛勝於甘而微帶苦，性偏溫散而能上行，故本經治上氣欬逆，成無已利肺氣，
皆取辛散上行之力，時珍不察，乃與桂枝同列，非智者一失歟，蓋桂枝是最上枝條，
亦名柳桂，言如柳條之嫩小也，蓋牡者陽也，牡桂是稟離火純陽之氣，故味帶苦，
且大且厚，與桂枝絕不相類，何可混言，本經言治上氣欬逆，導下焦之陰火逆上也，
治結氣，辛溫開結也，喉痹吐吸，同氣相招，以引浮游之火下泄也，
然必兼苦寒降泄之味用之，利關節，從內而達於表也，補中益氣，久服通神，
輕身不老，補助真元，陽生陰長也，然須詳素稟豐腴，濕勝火衰者為宜，
若瘦人精血不充，火氣用事，非可例以為然也，其治心腹冷痛癥瘕血痹，筋脈拘攣，
冷痰霍亂，其功不減肉桂，但治相火不歸，下元虛冷，力不能直達下焦，為稍遜耳。</p>
<p>〔筒桂（俗名官桂）〕辛甘溫無毒。本經主百病，養精神，和顏色，
為諸藥先聘通使，久服面生光華，媚好常如童子。發明，筒桂辛而不熱，薄而能宣，
為諸藥通使，故百病宜之，本經言其養精神，和顏色，有辛溫之功，無壯火之患也，
為諸藥先聘通使，凡開提之藥，補益之藥無不宜之，久服面生光華，媚好常如童子，
以其質薄性輕，無桂心肉桂牡桂等雄烈之氣，力勝真陰之比，
別錄治心痛脇痛脇風溫經通血脈，止煩出汗，皆薄則宣通之義，
綱目乃以別錄元素二家之言，皆混列牡桂之下，蓋牡桂是桂之大者，
功用與肉桂相類，專行氣中血滯，筒桂則專行胸脇，為脹滿之要藥，
凡中焦寒邪拒閉，胃氣不通，嘔吐酸水，寒痰水癖，奔豚死血，風寒痛痹，
三焦結滯，並宜薄桂，蓋味厚則泄，薄則通也，。</p>
<p>〔桂枝〕辛甘微溫無毒。發明，麻黃外發而祛寒，遍徹皮毛，故專於發汗，
桂枝上行而散表，透達營衛，故能解肌，元素云：傷風頭痛，開腠理解肌發汗，
去皮膚風濕，此皆桂枝所治，時珍乃以列之牡桂之下，誤矣，按仲景治中風解表，
皆用桂枝湯，又云：無汗不得用桂枝，其義云何夫太陽中風，陽浮陰弱，
陽浮者熱自發，陰弱者汗自出，衛實營虛，故發熱汗出，桂枝湯為專藥又太陽病，
發熱汗出者此為營弱衛強，陰虛陽必湊之，皆用桂枝發汗，此調其營則衛氣自和，
風邪無所容，遂從汗解，非桂枝能發汗也，汗多用桂枝湯者，以之與芍藥調和營衛，
則邪從汗去而汗自止，非桂枝能止汗也，世俗以傷寒無汗不得用桂枝者，
非也桂枝辛甘發散為陽，寒傷營血，亦不可少之藥，麻黃湯葛根湯未嘗缺此，
但不可用桂枝湯，以中有芍藥酸寒，收歛表腠為禁耳，若夫傷寒尺脈不至，
是中焦營氣之虛，不能下通於衛，故需膠飴加入桂枝湯方，取稼穡之甘，引入胃中，
遂名之曰建中，更加黃耆，則為黃耆建中，借表藥為裏藥，以治男子虛勞不足，
千金又以黃耆建中，換入當歸為內補建中，以治婦人產後虛羸不足，不特無餘邪，
內伏之虞，并可杜陽邪內陷之患，非洞達長沙妙用，難以體此，
詳桂枝本手少陰血分藥，，以其兼走陽維，凡傷之邪，無不由陽維傳次，
故此方為太陽首劑，昔人以桂枝湯，為太經風傷衛之耑藥，他經皆非所宜，
而仲景三陰例中，陰盡復陽，靡不用之，即厥陰當歸四逆，未嘗不本桂枝湯也。
桂附各具五體，各有攸宜，肉桂雖主下元，而總理中外血氣，桂心專溫藏府營血，
不行經絡氣分，牡桂性兼上行，統治表裏虛寒，薄桂善走胸脇，
不能直達下焦，桂枝調和營衛，解散風邪，而無過汗傷表之厄，真藥中之良品，
允為湯液之祖也，本經之言牡桂，兼肉桂桂心而言，言筒桂，兼桂枝而言也，
其他板桂木桂，僅供香料食料，不入湯藥。</p>
<p>〔辛夷（即木筆花）〕辛溫無毒，剝去毛瓣取仁用，忌火焙。本經主五藏身體寒熱，
頭風腦痛面䵟。發明，鼻氣通於天，肺開竅於鼻，辛夷之辛溫走氣，
而入肺利竅，其體輕浮，能開胃中清陽，上行通於天，故本經治陽氣鬱遏，
身體寒熱，頭風腦痛面䵟，辛溫能解肌表，芳香上竄頭目，遂陽分之風邪，
則諸證自愈，軒岐之後，能達此理者，東垣一人而已，凡鼻鼽鼻淵鼻塞，
及痘後鼻瘡，並研末入麝香少許，以葱白蘸入甚良，腦鼻中有濕氣，
久窒不通者宜之，但辛香走竄，虛人血虛大熾而鼻塞，及偶感風寒，
鼻塞不聞香臭者禁用。</p>
<p>〔沈香〕辛甘苦微溫無毒，咀嚼香甜者性平，辛辣者性熱，修製忌火，香藥皆然，
不獨沉香也，產海南者色黃，鋸處色黑，俗謂銅筋鐵骨者良，產大宜白粽紋者次之，
近有新山產者，色黑而堅，質不鬆，味不甘苦，入藥無效，番舶來者，氣味帶酸，
此為下品，其浮水者曰速香，不入藥。發明，沈香水性溫，秉南方純陽之性，
專於化氣，諸氣鬱結不伸者宜之，溫而不燥，行而不泄，扶脾達腎，
攝火歸源主大腸虛祕，小便氣淋，及痰涎血出於脾者，為之要藥，凡心腹卒痛，
霍亂中惡氣逆喘急者，並宜酒磨服之，補命門三焦，男子精冷，宜入丸劑，
同廣藿香香附，治諸虛寒熱，同丁香肉桂，治胃虛呃逆，同紫蘇白豆蔻，
治胃冷嘔吐，同茯苓人參，治心神不足，同川椒肉桂，治命門火衰，同廣木香香附，
治婦人強忍入房，或過忍尿，以致轉胞不通，同肉蓯蓉麻仁，治大腸虛祕，
昔人四磨飲，沈香化氣丸，滾痰丸用之，取其降泄也，沈香降氣散用之，
取其散結導氣也，黑錫丹用之，取其納氣歸元也，但多降少升，氣虛下陷，
人不可多服，久服每致失氣無度，面黃少食，虛證百出矣。一種曰蜜香，
與沈香大抵相類，故綱目釋名沈水香蜜香，二者並稱，但其性直者，毋論大小，
皆是沉水若形如木耳者，俗名將軍帽，即是蜜香，其力稍遜，僅能辟惡，
去邪氣尸疰，一切不正之氣，而溫脾煖胃，納氣歸元之力，不如沈香也。</p>
<p>〔丁香（一名雞舌香）〕辛溫無毒，有子而大者曰母丁香，去帶及子，用忌見火。
發明，丁香辛溫，入手太陰足少陰陽明經，溫胃進食，止嘔定瀉，
虛冷下痢白沫之要藥，乾霍亂不吐不下，及嘔逆不止，厥冷脈沈者，並宜服之，
胃寒肝虛，呃逆嘔噦，在所必用但渴欲飲水，熱噦呃逆，不可誤投，
小兒痘疹不光澤不起發，氣虛灰白，或脹或瀉，或渴或氣促，表裏俱虛之證，
並宜加用，凡胃逆嘔吐者，健胃消痰藥中，加三五粒甚效，不宜多用，
但其性易於僭上，過用則損肺傷目，非屬虛寒者概不可施。丁皮即丁香樹皮，
似筒桂皮而堅厚，色深紫，較之肉桂，味稍枯，氣稍滯，專治一切心腹冷氣，
腹脹惡心，泄瀉虛滑水穀不消，及齒痛諸證，方家用代丁香，
今舶上人每以偽充肉桂，不可不辨。</p>
<p>〔旃檀〕辛溫無毒，禁用火焙。發明，白檀香善調膈上諸氣，散冷氣引胃氣上升，
進飲食，兼通陽明之經，鬱抑不舒，嘔逆吐食者宜之，癰疽潰後膿多禁用。</p>
<p>〔紫檀〕鹹平無毒。發明，白檀辛溫，氣分藥也，故能理衛氣而調脾肺，利胸膈，
紫檀鹹平血分藥也，力能和營氣，而消腫毒療金瘡，各有攸宜。</p>
<p>〔降真香〕辛溫無毒，禁用火焙。發明，降真香色赤，入血分而下降，
故內服能行血破滯，外塗可止血定痛，刃傷用紫金散，
即降真香用磁瓦刮下和血竭研末是也，又虛損吐紅，色瘀昧不鮮者宜加用之，
其功與花蘂石散不殊，血熱妄行，色紫濃厚，脈實便祕者禁用。</p>
<p>〔烏藥〕辛溫無毒，酒浸B7乾用，不可見火。發明，烏藥香竄，能散諸氣，
故治中風中氣諸證，用烏藥順氣散者，先疎其氣，氣順則風散也，
性溫能理七情鬱結，上氣喘急，用四磨六磨，婦人血氣諸痛，男子腰膝麻痹，
用烏沈湯，並借參之力，寓補於瀉也，大抵能治氣血凝滯，霍亂吐瀉，痰食稽留，
但專泄之品，施之藜藿相宜，若高梁之輩，血虛內熱者服之，鮮不蒙其害也。</p>
<p>〔茴香〕辛溫小毒去子用，小而味淡者曰木蟹，不入藥。發明，舶上茴香，
性熱味厚，性入肝經，散一切寒結，故黑錫丹用之，若陰虛肝火從左上衝頭面者，
用之最捷，蓋茴香與肉桂吳茱萸，皆厥陰之藥，萸則走腸胃，桂則走肝藏，
茴則走經絡也，得鹽引入腎經，發出邪氣，故治疝氣有效，但耗血發熱，
目病瘡瘍忌之。</p>
<p>〔楓香脂（一名白膠香）〕辛苦平無毒。發明，楓性疎通，故木易蛀，
為外科透毒要藥，金瘡筋斷，一味為末傅之，千金治咳唾膿血，取其開發肺氣也，
血熱生風，齒頰腫痛，為末擦之，燒過揩牙，永無牙疾。</p>
<p>〔薰陸香（即乳香）〕苦辛微溫無毒，以酒研如泥，水飛曬乾，或箬上焙去油，
同燈心研易碎。發明，乳香香竄，能入心經，活血定痛，故為癰疽瘡瘍要藥，
諸痛癢瘡，皆屬心火也，產科諸方多用之，亦取其活血調血之功耳，凡人筋不伸者，
薰洗敷藥，宜加乳香，其性能伸筋也，瘡疽潰後勿服，膿多勿敷，胃弱勿用。</p>
<p>〔沒藥〕苦平無毒，修治與乳香同。發明，乳香活血沒藥散血，皆能止痛消腫生肌，
故二藥每每相兼為用，凡刃傷打損墜馬並宜熱酒調服，若妊婦胎氣不安勿用，
產後惡露去多，腹中虛痛，癰疽已潰而痛，及筋骨胸腹諸痛，若不因瘀血者，
皆不可服。</p>
<p>〔麒麟竭（即血竭）〕甘鹹平無毒，試之透指甲為真，嚼之不爛如蠟者為上，
草血竭色紫，亞於瓜竭。發明，血竭木之脂液，如人之膏血，為止痛和血，
收歛瘡口，散瘀生新之要藥治傷折打損，一切疼痛，血氣攪剌，內傷血聚，
並宜酒服，乳香沒藥，雖主血病，而兼入氣分，此則專於肝經血分也，但性最急，
卻能引膿，不宜多服，其助陽藥中，同乳香沒藥用之者，取以調和血氣，
而無留滯壅毒之患。</p>
<p>〔安息香〕辛苦微甘平無毒，出西戎及南海波斯國，樹中脂也，如膠如飴，
今安南三佛齊諸番皆有之，如飴者曰安息香，紫黑黃相和如瑪瑙，研之色白者為上，
粗黑中夾砂石樹皮者為次，乃渣滓結成也，有屑末不成塊者為下，恐有他香夾雜也，
燒之集鼠者為真，修製最忌經火。發明，安息香乃外番入貢之物，香而不燥，
竄而不烈，燒之去鬼來神，令人神清，服之辟邪除惡，令人條暢，能通心腹諸邪氣，
辟惡蠱毒，理霍亂，止卒然心痛嘔逆，治婦人為邪祟所憑，夜與鬼交，
燒烟薰丹田穴永斷，故傳尸癆瘵咸用之，其蘇合香丸，紫雪丹用之，
各有轉日回天之功，洵非尋常方藥可比也，凡氣虛少食，陰虛多火者，
禁用為其能耗氣也。</p>
<p>〔蘇合香〕甘溫無毒，出天竺崑崙諸國，安南三佛齊，亦皆有之，
其質如黐膠者為蘇合油，色微綠如雉斑者良，微黃者次之，紫赤者又次之，
以簪挑起，徑尺不斷如絲，漸漸屈起如鈎者為上，以少許擦手心，
香透手背者真，忌經火。發明，蘇合香聚諸香之氣而成，能辟惡殺鬼精物，
治溫瘧蠱毒癎痙，去三蟲除邪，能透諸竅藏，辟一切不正之氣，凡痰積氣厥，
必先以此開導，治痰以理氣為本也，凡山嵐瘴濕之氣，襲於經絡，拘急弛緩不均者，
非此不能除，但性燥氣竄，陰虛多火人禁用。</p>
<p>〔龍腦香（即冰片）〕辛若溫有毒，忌見火。發明，龍腦香竄入骨，
風病在骨髓者宜之，若風在血脈肌肉用之，反引風入骨髓也，其味大辛善走，
故能散熱，通利關格結氣，張雲歧人參散柏子仁湯等方多用之，其治目痛喉痹下疳，
取其辛溫而散火鬱也，時珍曰：古方皆言龍腦辛涼入心，故目疾驚風及痘瘡心熱，
血瘀倒靨者，用C4心血為引，使毒散於外則瘡發，此似是而非也，
目痛驚風及痘皆火病，火鬱則發之，從治之法，辛溫發散故也，使壅塞通利，
經絡條達，而驚熱自平，瘡毒能出，然不可多用，多用則真氣立耗矣，人有急難，
欲自盡者，頓吞兩許立斃，為其性烈，立能散盡真氣也，世人誤以為寒，
不知辛散之性，似乎涼耳，治火證舌出寸許，用冰片末摻上即縮，引火歸元也，
目病屬陰虛者，不宜入點。</p>
<p>〔樟腦（一名腦子又名韶腦）〕辛熱有毒，忌見火。發明，樟火性稟龍，
火辛溫香竄，能去濕辟惡氣，故治乾霍亂，以樟木屑煎濃汁吐之，中惡卒死者，
以樟木燒烟熏之，待蘇用藥，韶郡諸山，樟木最多，土人以之蒸汁，
煎煉結成樟腦，與焰硝無異，水中然火，其焰益熾，今丹爐家，
及烟火方皆用之，去濕殺蟲，此物所長，燒烟熏衣，能辟蟲蝨，
治腳氣腫痛，或以樟腦置兩股，用杉木作桶盛湯濯之，或樟腦烏頭等分，
醋丸彈子大，每置一丸於足心踏之，下以微火烘之，衣被圍覆，汗出如涎為效。</p>
<p>〔阿魏〕辛溫有毒，驗真偽法，置熟銅器中一宿，沾處白如銀色者為真。發明，
阿魏消肉積殺蟲，治癖積為主藥，故能解毒辟邪，治瘧痢疳勞諸病，
久瘧用阿魏硃砂等分為末，米糊丸皂子大，空心人參湯服一丸即愈，
如痢用黃連木香湯下，蓋瘧亦多起於積滯，耳同麝香硫黃蘇合，
貼一切塊有効，然入脾胃喜芳香而惡臭烈，凡脾胃虛人，雖有積滯，
不可輕殺。</p>
<p>〔蘆薈〕苦寒小毒。發明，蘆薈入厥陰肝經及衝脈，其功專於殺蟲清熱，
衝脈為病逆，氣裏急，及經事不調，腹中結塊上衝，與小兒疳熱積滯，非此不除，
同甘草為末，治頭項頑癬甚效，但大苦大寒，且氣甚穢惡，僅可施之藜藿，
若胃虛少食入得之，入口便大吐逆，每致奪食泄瀉，而成羸瘐怯弱者多矣，
有人背瘡愈後，餘熱不除，或令服蘆薈藥三服，不數日而斃，傷胃之性，於此可徵。</p>

<h2>喬木部</h2>
<p>〔黃檗〕（根名檀桓）〕苦寒無毒，生用降實火，酒製治陰火上炎，
鹽製治下焦之火，薑製治中焦痰火，薑汁炒黑治濕熱，鹽酒炒黑治虛火，陰虛火盛，
面赤戴陽，附子汁製。本經主五藏腸胃中結熱，黃癉腸痔，止泄痢，女子漏下赤白，
陰傷蝕瘡。檀桓主心腹百病，安魂魄，不饑渴，久服輕身，延年通神。發明，
黃檗苦燥，為治三陰濕熱之專藥，詳本經主治，皆濕熱傷陰之候，即漏下赤白，
亦必因熱邪傷陰，火氣有餘之患，非崩中久漏之比，其根治心腹百病，魂魄不安，
皆火氣內亢之候，仲景枙子檗皮湯，治身黃發熱，得其旨矣，
按黃檗味厚而降入腎經血分，凡腎水膀胱不足，諸痿厥無力，於黃耆湯中加用，
使兩足膝中氣力湧出，痿弱即愈，黃檗蒼朮，乃治痿要藥，凡下焦濕熱腫痛，
并膀胱火邪，小便不利及黃濇者，並宜黃檗知母為君，茯苓澤瀉為佐，
凡小便不通而竭者，邪熱在氣分，主治在肺不能生水，不渴者，邪熱在血分，
主治在膀胱，不能化氣，亦宜黃檗知母，昔入病小便不通，腹堅如石，腳腿裂水，
雙睛凸出，遍服治滿利小便藥不效，此高梁積熱，損傷腎水，致膀胱不化，
火氣上逆，而為嘔噦，遂以滋腎丸主之，方用黃蘖知母，入桂為引導，
服少時，前陰如火燒，溺即涌出，顧盼腫消，金匱治誤食自死六畜肉中毒，
用黃蘖屑搗服方寸匕解之，不特治高梁積熱，蓋苦以解毒，寒以泄熱也，
大扺苦寒之性，利於實熱，不利於虛熱，凡脾虛少食，或嘔或瀉，或好熱惡寒，
或腎虛五更泄瀉，小便不禁，少腹冷痛，陽虛發熱，瘀血停止，
產後血虛發熱癰疽腫後發熱，陰虛小便不利，痘後脾虛，小便不利，
血虛煩躁不眠等證，法皆忌之，一種小而實如酸石榴者，名曰小蘖，
性亦不甚相遠，千金翼阿伽佗丸用之。</p>
<p>〔厚朴〕苦辛溫小毒，紫厚者佳，薑汁炒用，忌黑豆，宜用滾水泡數次切之，
不可久浸氣滃，有傷脾氣。本經主中風傷寒，頭痛寒熱，驚悸逆氣，血痹死肌，
去三蟲。發明，厚朴苦溫，先升後降，為陰中之陽藥，故能破血中氣滯，
本經中風傷寒，頭痛寒熱者，風寒外傷於陽分也，其治驚悸逆氣，血痹死肌者，
寒濕入傷於腠理也，濕熱內著於腸胃，而生三蟲，此藥辛能散結，苦能燥濕，
溫能袪蟲，故悉主之，消風散用之，深得本經之義，今世但知厚朴為溫中散滯之藥，
而治腸胃濕滿寒脹，溫中下氣，消痰止吐，平胃散用以治腹脹者，味辛能散滯氣也，
若氣實人誤服參耆，脹悶作喘，宜此湧之，與枳實大黃同用，能瀉實滿，
所謂消痰下氣也，與苓朮橘皮同用，能瀉濕滿，所謂溫中益氣也，然行氣峻猛，
虛者勿服，氣溫即止，不可久服。</p>
<p>〔杜仲〕辛甘溫無毒，鹽酒炒斷絲用。本經主腰脊痛，補中益精氣，堅筋骨強志，
除陰下癢濕，小有餘瀝。發明，杜仲古方但知補腎，而本經主腰脊痛，
補中益精氣等病，是補火以生土也，王好古言，是肝經氣分藥，蓋肝主筋，腎主骨，
腎充則骨強，肝充則筋健，屈伸利用，皆屬於筋，故入肝而補腎，子能令母實也，
但腎虛火熾，夢泄遺精而痛者勿用，以其辛溫，引領虛陽下走也。</p>
<p>〔椿樗根皮（鳳眼草）〕香者名椿，甘平無毒，臭者名樗，苦溫有毒，樗樹有蟲，
謂之樗雞，樗雞有莢，莢中有實，狀如目珠，名鳳眼草，子嗣門中練真丸用之，
專治髓藏中濕熱，高年素享豐厚者宜之。發明，椿根白皮，性寒而能濇血，
治濕熱為病，瀉利濁帶，滑夢遺精諸證，有燥痰之功，但痢疾滯氣未盡者，
不可遽用，崩帶屬陰虛者，亦不可服，蓋椿皮色赤而入血分，久痢血傷者宜之，
樗皮色白而入氣分，暴痢氣滯者宜之，不可不辨而混用也。</p>
<p>〔乾漆（漆葉漆子）〕辛苦鹹溫有毒，炒令烟盡，否則損人腸胃，
今人多用漆渣偽充，必凝結如磚者佳。本經主絕，傷補中續筋骨，填髓腦，
安五藏五緩六急，風寒濕痹生漆去長蟲，久服輕身耐老。發明，乾漆灰辛溫，
性善下降而破血，故消腫殺蟲通月閉，皆取去惡血之用，而本經治絕傷補中，
是取其破宿生新之力也，蓋胃中有瘀積留滯，則陽氣竭絕，不能敷布中外，
故藏府筋骨髓腦，皆失營養，乃致健運失常，肢體緩縱，用此以鏟除瘀積，
中氣得復，絕傷皆續，而緩急和矣，生漆去長蟲，故千金去三蟲方，以之為君，
三蟲去，輕身長年，所不待言，但恆人艱於久服耳，元素云：削年深堅結之積滯，
破日久凝結之瘀血，斯言盡乾漆之用矣，無積血者切忌，以大傷營血，損胃氣，
故胃虛人服之，往往作嘔，此與本經之義，似乎相背，而實不相違，產後血暈，
以舊漆器燒烟熏之即醒，蓋亦取下血之義，而破經絡中血滯，
用真漆塗鯪鯉甲煆入藥，破血最捷，婦人血虛經閉，為之切禁，
凡畏漆者嚼椒塗口鼻，免生漆瘡，誤中其毒，以生蟹搗汁，或紫蘇解之，
漆葉塗紫雲瘋，面生紫腫，取其散瘀之功也，漆子專主下血，千金方用之，
審無瘀滯，慎勿漫投。</p>
<p>〔梓白皮〕苦寒無毒，取根去外黑皮用。本經治熱毒，去三蟲。發明，梓皮苦寒，
能利太陽陽明經濕熱，仲景麻黃連軺赤小豆湯用之，其治溫病復傷寒飲，
變為胃啘者，煮汁飲之，取其引寒飲濕邪下泄也。</p>
<p>〔梧葉（皮）〕苦寒無毒。本經主惡蝕陰瘡五痔，殺三蟲。發明，梧之與桐，
本是二種，梧子狀如胡椒，性熱助火，欬嗽多痰者勿食，梧葉消腫毒生毛髮，
本經治惡蝕陰瘡，肘後治髮落不生，醫林正宗，治廱疽發背大如盤，臭腐不可近，
用梧葉醋蒸貼上，熱退痛止，漸漸生肉收口，梧皮煎汁，療小兒丹毒惡瘡，
本經治五痔，殺三蟲，今人煎湯熏洗腸痔脫肛，即本經治五痔之，
應浸水塗鬚髮黑潤，過用則髮黃赤，助火之驗也。</p>
<p>〔桐實〕辛寒有毒。發明，桐子不入食品，專供作油，其狀如罌，摩塗疥癬毒腫，
吐風痰喉痹，以桐油和水，掃入喉中則吐，誤食吐者，得酒即解。</p>
<p>〔海桐皮（一名刺桐）〕苦平無毒。發明，海桐皮能行經絡達病所，
治風濕腰腳不遂，血脈頑痹，腿膝疼痛，赤白瀉痢，及去殺蟲，蟲牙風痛，
煎湯漱之，疳蝕疥癬，磨汁塗之，目赤膚瞖，浸水洗之，
此藥專去風濕隨證入藥服之，無風濕者勿用。</p>
<p>〔川棟實（即金鈴子苦棟根附）〕苦寒小毒，酒浸蒸耎，去皮核，取淨肉，捻作餅，
焙乾用。本經主溫病傷寒，大熱煩狂，殺三蟲，疥瘡，利小便水道。發明，
川棟苦寒性降，能導濕熱下走滲道，人但知其有治疝之功，而不知其蕩熱止痛之用，
本經主溫病煩狂，取以引火毒下泄，而煩亂自除，其溫病之下，又續出傷寒二字，
以溫病原從冬時伏邪，至春隨陽氣而發，故宜苦寒以降泄之，其殺三蟲利水道，
總取以苦化熱之義，古方金鈴子散，治心包火鬱作痛，即婦人產後血結心疼，
亦宜用之，以金鈴子能降火逆，延胡索能散結血，功勝失笑散，而無腥穢傷中之患，
昔人以川棟為疝氣腹痛，殺蟲利水專藥，然多有用之不效者，不知川棟所主，
乃囊腫莖強木痛濕熱之疝，非痛引入腹厥逆嘔涎之寒疝所宜，此言雖迥出前輩，
然猶未達至治之奧，夫疝瘕皆由寒朿熱邪，每多掣引作痛，必需川棟之苦寒，
兼茴香之辛熱，以解錯綜之邪，更須察其痛之從下而上引者，隨手輒應，
設痛之從上而下注者，法當辛溫散結，苦寒良非所宜，諸痛皆爾，不獨疝瘕為然，
近有一人，牙宣出血不止，諸治罔效，或令以棟實研細，綿裏塞齒齦即止，
詳血從內出，外治何能即應，因以少許置舌上，其苦直透諸齦，況有罅漏，
安得不滲入於經也。苦棟根治蠱毒，煎湯服之，即時吐出，又能殺蟲治瘧。
其花燒烟辟蚊蟲，亦本經殺蟲之驗。</p>
<p>〔槐實（俗名槐角）〕苦酸鹹寒無毒，取子入牛膽中陰乾，日服七枚，
久服有明目通神，白髮還黑之功，有痔及便血者，尤宜服之，本經主五內邪氣熱，
止涎唾，補絕傷五痔火瘡，婦人乳瘕，子藏急痛。發明，槐者虛星之精，益腎清火，
與黃蘖同類異治，蓋黃蘗專滋腎經血燥，此則專滋腎家津枯，觀本經主治，
皆脾胃有熱，陰津不足之病，止涎唾，腎司閉藏之職也，下焦痔瘻腸風，
風熱便血，年久不止者，用此一味熬膏，煉蜜收服，婦人乳瘕，
子藏急痛皆肝家血熱之患，用以清熱滋燥，諸證自安，上皆指槐角而言，
其角中核子，專主明目，久服鬚髮不白，益腎之功可知，惟胃虛食少，及孕婦勿服，
槐枝燒灰塗姤精瘡，有清火潤燥之功，千金方也。</p>
<p>〔槐花〕苦寒無毒，溫水滌去灰，培香用。發明，槐花苦涼，陽明厥陰血分藥也，
故大小便血，及目赤腫痛皆用之，目得血而能視，赤腫乃血熱之病也，腸血痔血，
同柏葉微炒為末，烏梅湯服，腸風藏毒，淘淨炒香為末，腸風荊芥湯服，
藏毒蘸C4藏日日服之，但性純陰，虛寒無實火禁用。</p>
<p>〔秦皮〕苦微寒無毒。本經治風寒濕痹，洗洗寒氣除熱，目中青翳白膜，
久服不頭白輕身。發明，秦皮浸水色青，氣寒性濇，肝膽藥也，本經治風寒濕痹，
取其苦燥也，又主青白翳障，取其苦降也，小兒驁癎，取其平木也，
崩中帶下，熱痢下重，取其濇收也，老子云：天道貴嗇，此服食之品，
故本經有久服頭不白，輕身之說，而仲景白頭翁湯，治熱痢下重，
以黃蘖黃連秦皮同用，皆苦以堅之也，秦皮黃連等分，治赤眼腫痛，
又一味煎湯洗赤目甚效，其味最苦，胃虛少食者禁用。</p>
<p>〔合歡皮（一名合昏千金名黃昏俗名烏羢樹）〕甘平無毒。本經安五藏，
和心志令人歡樂無憂，久服輕身明目。發明，合歡屬土與水，補陰之功最捷，
單用煎湯，治肺廱唾濁，合阿膠煎膏，治肺痿吐血皆驗，與白蠟同熬膏，
為長肌肉續筋骨之要藥，而外科家未嘗錄用，何也，按合歡所主諸病，
不過長肌肉續筋骨，故用以填補肺之潰缺，而本經安五藏，和心志等語，
豈特諸疾而已，嵇康養生論云：合歡蠲忿，萱草忘憂，寍無顧名思義之實乎。</p>
<p>〔皂莢（一名皂角）〕辛鹹溫小毒，入藥去皮弦子，酥炙用。本經主風痹死肌邪氣，
頭風淚出，利九竅，殺精物。發明，皂莢辛散屬金，治厥陰風木之病，觀本經主治，
風痹死肌，頭風淚出，皆取其去風拔毒，通關利竅，有破堅積，逐風痰，
辟邪氣殺蟲毒之功，吹之導之，則通上下之竅，煎之服之，則治風痰喘滿，
塗之擦之，則散腫消毒，去面上風氣，熏之蒸之，則通大便祕結，
燒烟熏之則治𦢎瘡濕毒，即本經治風痹死肌之意，用之無不效驗，
凡人卒中風，昏昏如醉，形體不收，口角流涎者，急用稀涎散吐之，若南方類中，
由於陰虛火炎者，誤用涌劑愈竭其津液矣，得不在所切禁乎，然治濕熱痰積，
肺癰吐腥，及痰迷顛妄，干緡湯皂莢丸來甦膏等，誠為聖藥，惟孕婦禁服，
按大小二皂，所治稍有不同，用治風痰，牙皂最盛，若治濕痰，大皂力優，
古方取用甚多，然入湯藥最少，有瘍醫以牙皂煎湯，涌吐風痰，服後遍體赤疿，
數日後皮脫，大傷元氣，不可不慎，至於鎖喉風證，尤為切禁，常見有激動其痰，
鎖住不能吐出，頃刻立斃者，其子燒灰存性，能治大腸風祕燥結袪風逐穢之性可知。</p>
<p>〔皂角刺〕辛溫無毒，去尖用否則脫人鬚髮。發明，皂角刺治風殺蟲，與莢略同，
但其銳利，直達病所為異，其治痘疹氣滯，不能起頂灌膿者，功效最捷，而氣虛者，
慎勿誤用，恐透表過銳，反生虛泡也，若血滯不能起頂灌膿，又需陵鯉，
當非角刺所宜，丹方治大風惡疾，眉落鼻崩，用皂角刺三觔，燒灰為末，
食後煎大黃湯，調一匕服之，不終劑而愈，腫瘍服之即消，潰瘍服之難歛，
以其性善開泄也。</p>
<p>〔肥皂莢〕辛溫有毒，去皮弦子，取淨肉用之。發明，肥皂滌除頑痰垢膩，
不減二皂，痴病勝金丹用之，亦取涌發，不使砒性留於腸胃之意，
其子亦治大腸風祕，須去硬殼及黃膜，但取其仁炒研用之，庶不致有傷腎氣耳。</p>
<p>〔無患子（俗名鬼見愁）〕苦平無毒。發明，無患子言其辟邪之功也，
澣垢去面䵟，喉痹研納喉中立開，又主飛尸，子中仁燒之，辟除惡邪，
煨食辟惡氣，去口臭。</p>
<p>〔沒石子（一名無食子）〕苦溫無毒。發明，沒石子合他藥染鬚，仲景用治陰汗，
燒灰先以湯浴之，以灰撲之甚良，又血痢及產後下痢俱用之，綿裹牙痛效，
取溫散腎經濕熱也。</p>
<p>〔訶黎勒（即訶子）〕苦濇溫無毒，六稜者佳，去核用。發明，訶子苦濇降歛，
生用清金止嗽，煨熟固脾止瀉，古方取苦以化痰涎，濇以固滑泄也，
殊不知降歛之性，雖云濇能固脫，終非甘溫益脾之比，昔人言，同烏梅五倍則收歛，
同橘皮厚朴則下氣，同人參則補肺治嗽，東垣言嗽藥不用者非也，
然此僅可施之於久嗽喘乏，真氣未艾者，庶有切截之能，
又久嗽陰火上炎，久痢虛熱下迫，愈刦愈滯，豈特風寒暴嗽，
濕熱下痢為禁劑乎，曷觀世醫用潤肺丸，益黃散之功過可知。</p>
<p>〔柳華（柳葉）〕苦寒無毒。本經主風水黃癉，面熱黑。發明，柳華性寒，
故能療風水黃癉，本經雖云柳絮，實柳華也，絮則隨風飛揚，何從覓之，
千金治女人積年不孕，吉祥丸中，與丹皮桃仁芎藭，同為散血之用，亦屬柳華無疑，
柳葉治惡疥痂瘡，煎湯洗之立愈，以其力能殺蟲也，痘瘡生蛆，以兒臥柳葉，
上其蛆立化，無葉時，根皮亦可用之。</p>
<p>〔檉柳（俗名西河柳）〕甘鹹平無毒。發明，檉柳獨入陽明，故其功專發痲疹，
兼解酒毒去風，煎湯浴風疹身癢效，其治剝牛馬血入肉者，取以火炙熨之，
亦可煮汁浸之，其毒即解。</p>
<p>〔水楊〕苦平無毒，枝硬葉潤，條不下垂其材可造矢者為水楊，其枝耎葉細，
條葉下垂者謂之柳。發明，柳葉殺蟲，痘爛生蟲，用鋪臥下，
其蟲即出煎湯洗漆瘡惡疥，楊枝解毒，浴之消癰腫瘡瘍，根治痘瘡頂陷漿滯，
博愛心鑑有水楊浴法，如無水楊根，以忍冬藤煎湯代之，然南方皮腠薄弱，
良非所宜，肘後治乳癰用柳根，永類鈴方以水楊根，搗貼乳癰，其熱如火，
再貼遂平，大扺二根性味不甚相遠。</p>
<p>〔榆根白皮（本經名零榆）〕甘平滑無毒。本經治大小便不通，利水道，除邪氣。
發明，榆有二種，一種二月生莢，其莢飄零，故謂零榆，一種八月生莢，皮有滑汁，
謂之榔榆性皆滑利，然入手足太陽，手陽明經，本經治大小便不通，
取其有逐濕利竅之功，故五淋腫滿，及胎產宜之，本草十劑云：滑以去著，
冬葵子榆白皮之屬，蓋亦取其通利滲濕，消留著有形之物耳，榔榆甘寒其下熱淋，
利水道之功則一但服之令人睡，較零榆之除邪氣，稍有不同，二者性皆疎利，
若胃寒而虛者服之，恐泄真氣，良非所宜。</p>
<p>〔蕪荑〕辛平無毒，去殼取仁微炒用。本經主五內邪氣，散皮膚骨節中淫淫濕行，
毒去三蟲化食。發明，蕪荑辛散，能祛五內皮膚骨節濕熱之病，
近世但知其有去疳殺蟲，及腸風痔廔惡瘡疥癬之用，殊失本之旨，
千金治婦人經帶崩淋之病，每同澤蘭厚朴藁本白芷，
細辛防風柏仁石斛輩用之，取其去子藏中風熱垢膩也，和C4脂搗塗瘡，
和蜜治濕廯，及治腹中氣血痰酒諸癖，以蕪荑仁炒香，兼暖胃活血，
理氣藥為散服之。</p>
<p>〔蘇方木〕甘鹹平無毒。發明，蘇木陽中之陰，降多升少，肝經血分藥也，
性能破血，產後血腫脹悶欲死者，苦酒煮濃汁服之，本虛不可攻者，用二味參蘇飲，
補中寓瀉之法，J2然可宗，但能開泄大便，臨證宜審，
若因惱怒氣阻經閉者，宜加用之少用則和血，多用則破血，如產後惡露已淨，
而血虛腹痛，大便不實者禁用。</p>
<p>〔樺木皮〕苦平無毒。發明，樺皮能收肥膩，故用以治濕熱癘風癰毒，
取其能辟惡氣，殺蟲䘌也，開寶治諸黃癉，濃煮汁飲之，
以其能利小便也和劑治遍身瘡疥如癘，及癮𤺋搔癢，面上風刺，
婦人粉刺靈菀方治乳癰腫痛結硬，欲破燒存性，無灰酒服之。</p>
<p>〔椶櫚〕苦濇平無毒，陳久者良。發明，椶灰性濇失血去多，
瘀滯已盡者，用之切當，取濇以固脫也，如積瘀未盡，誤服則氣滯血瘀，
益增痛結之患矣。</p>
<p>〔烏柏根〕辛苦溫有毒。發明，烏柏味苦而辛性沉而降，故能主暴水癥結積聚，
功勝大戟，氣虛人不可用之，葉治食失馬六畜肉，腹中㽲痛欲死者，
搗自然汁一二盞，頓服大利，毒去則愈冬用根皮搗爛，和酒絞服，柏油塗頭，
變白為黑，塗一切腫毒瘡疥，柏油燭，抽去心，導大便祕結效。</p>
<p>〔巴豆〕辛熱大毒，去殼及心，炒紫黑，或燒存性，或研爛，紙包壓去油取霜，
各隨方製。本經主傷寒濕瘧寒熱，破癥瘕結聚，堅積留飲，痰癖大腹，
蕩練五藏六府，開通閉塞，利水穀道，去惡肉，除鬼毒蠱疰邪物，殺蟲魚。發明，
巴豆辛熱，能蕩練五藏六府，不特破癥瘕結聚之堅積，共可治傷寒濕瘧之寒熱，
如仲景治寒實，結胸用白散，深得本經之旨，世本作溫瘧，當是濕瘧亥豕之謬也，
其性峻利，有破血排膿，攻痰逐水之力，宜隨證輕重而施，生用則峻攻，
熱用則溫利，去油用霜，則推陳致新，隨證之緩急，而施反正之治，
峻用則有戡亂劫病之功，少用有撫綏調中之妙，可以通腸，可以止瀉，
此發千古之祕也，一老婦久病溏泄，遍服調脾，升提止濇諸藥，則瀉反甚，
脈沉而滑，此脾胃久傷，冷積凝滯所致，法當以熱下之，則寒去利止，
自後每用以治泄痢積聚諸病，多有不瀉而病痊者，妙在得宜耳，苟用不當，
則犯損陰之戒矣，按巴豆大黃，同為攻下之劑，但大黃性寒，府病多熱者宜之，
巴豆性熱，藏病多寒者宜之，其殼燒灰存性，能止瀉痢，亦劫病之效也孕婦禁用，
以力能墮胎也，元素曰，巴豆乃斬關奪門之將，不可輕用，世以治酒病膈氣，
以其辛熱，能開通腸胃鬱熱耳，第鬱結雖通，血液隨亡，其陰虧損，傷寒結胸，
小兒疳積用之，不死亦危，奈何庸人畏大黃而不畏巴豆，以其性熱劑小耳，
試以少許輕擦完膚，須臾發泡，況下腸胃，能無熏灼潰爛之患乎，即有急證，
不得已而用之，壓去其油，取霜少許入藥可也。</p>
<p>〔大風子〕辛熱有毒，去殼取仁用。發明，丹溪曰，粗工治大風病，佐以大風油，
殊不知此物性熱，有燥痰之功，而傷血特甚，至有病將愈，而先失明者珍曰：
大風油有殺蟲F1病之功，然不可多服，用之外塗，其功不可沒也。</p>
<p>〔相思子〕苦平小毒。發明，相思子味苦有毒，立能吐人，其粒半黑半紅，
故以命名，能通九竅，去心腹邪氣，止熱悶頭痛，風痰瘴瘧，殺一切蟲毒蠱毒，
取三七枚研水服之，即當吐出，今人皆認此為赤小豆，以之配入六神麴中，
鋪家以誤認而罔名，醫家不辨而混用，噫醫，之過可勝道哉。</p>

<h2>灌木部</h2>
<p>〔桑根白皮〕甘寒無毒，須蜜酒相和，拌令濕透，炙熟用，否則傷肺泄氣，
大不利人，根見土面者，有毒傷人。發明，桑根白皮，瀉肺氣之有餘止而能利水，
肺中有水氣，及肺火有餘者宜之，肺虛無火，因風寒而欬者，服之，
風邪反閉固不散，而成久嗽者有之，甄權治肺中水氣，
唾血熱渴水腫腹滿臚脹利水道，去寸白蟲，可以縫金瘡，縫後以熱雞血塗之，
桑皮之功用盡矣。</p>
<p>〔桑椹〕甘溫無毒。本經主傷中，五勞六極羸瘦崩中絕脈，補虛益氣。發明，
桑椹手足少陰太陰血分藥，本經所主，皆言桑椹之功，而宗奭云：本經言桑甚詳，
獨遺其椹，即瀕湖之博識，尚不加察，但以其功，誤列根皮之下，所以世鮮採用，
惟萬壽酒用之。</p>
<p>〔桑葉〕苦甘微寒小毒，蜜水拌蒸用。本經除寒熱出汗。發明，桑葉清肺胃，
去風明目，取經霜者，煎湯洗風眼下淚，同黑芝麻，蜜丸久服，鬚髮不白，
不老延年，本經言除寒熱出汗，即大明蒸熟，搗罯風痛出汗之謂，
煎飲利五藏，通關節下氣，煎酒服治一風，桑根燒灰淋汁，與石灰點面上風，
滅痣去惡肉。</p>
<p>〔桑枝〕苦平無毒。發明，桑枝清熱去風，故遍體風癢乾燥，水氣腳氣，
風氣四肢拘攣，無不宜之，時珍云：煎藥用桑者，取其能利關節，
除風寒濕痹諸痛也，觀靈樞治寒痹，用桂酒法，以桑炭炙布巾，熨痹處，治口僻，
用馬膏法，以桑鈎鈎其口，坐桑灰上，又癰疽發背，流注頑瘡，久不愈者，
用桑木炙法，未潰則拔毒止痛，已潰則補接陽氣，其法以桑柴劈作小片，束作小把，
然火吹息炙患處，每吹炙片時，瘀肉漸腐，用此以助內服之藥，
又治久嗽不止，用桑枝煎湯，渴即飲之，桑柴灰熬膏，點大風惡疾，
或淋取汁洗頭面，不過十度即瘥，此聖惠法也。</p>
<p>〔柘根白皮〕甘溫無毒。發明，時珍曰：柘能通腎氣，
故聖惠方治耳鳴耳聾藏器煮汁釀酒服，止風虛耳襲，勞損虛羸腰腎冷，
千金治耳鳴汗出，皆由腎虛，或一二十年不瘥者，方用柘根三十斤，菖蒲五斗，
古鐵二十斤，燒赤浸三宿，用米二石，麯二斗，用上三味汁，釀如常法，
制服必效，方具千金二十卷中。</p>
<p>〔楮實（俗名穀樹子根皮名穀白皮）〕甘平無毒。發明，楮實走肝腎血分，
別錄治陰痿水腫，益氣充肌明目，大明言壯筋骨，助陽氣，補虛勞，健腰膝，
益顏色，而修真祕旨言，久服令人骨軟，濟生祕旨言，治骨鯁，用楮實煎湯服之，
豈非軟骨之徵乎，脾胃虛人禁用。楮根白皮，別錄主逐水利小便，甄權治水腫氣滿，
吳普治喉痹，總取散風祛毒之議。</p>
<p>〔枳殼〕辛苦平無毒，陳者良，生熟各隨本方。本經主大風在皮膚中，如麻豆苦癢，
除寒熱結。發明，枳殼破氣化痰，泄肺走大腸，多用損胸中至高之氣，枳殼主高，
枳實主下，高者主氣，下者主血，故殼主胸膈皮毛之病，本經所治大風在皮膚中，
如麻豆苦癢，除寒熱結，是指表病而言，實主脾胃心腹之病，本經所謂止痢，
長肌肉利五藏，益氣輕身，是指裏病而言，凡人藏府清利，則氣自益，身自輕矣，
詳枳殼枳實，皆能利氣，氣下則痰喘止，氣行則痞脹消，氣通則刺痛已，
氣利則後重除也，仲景治胸脇痞滿，以枳實為要藥，諸方治下血痔痢，
大腸祕塞，裏急後重，又以枳殼為通利，則枳實不獨治下，枳殼不獨治高也，
然枳實性沉，兼能入肝脾血分，而消食積痰氣瘀血，有衝牆倒壁之喻，枳殼性浮，
兼通肺胃氣分，而治喘欬霍亂水腫，有乘風破浪之勢，與桔梗同為舟楫之劑，
故柴胡枳殼，除寒熱痞滿之專藥，凡夾食傷寒感冒，與表藥同用，皆無妨礙，
妊娠胞肥，有瘦胎飲，乃因氣壅阻滯而設，設素稟怯弱者誤服，令母氣耗難產，
子亦氣弱難育，是取虛虛之禍也。</p>
<p>〔枳實〕辛苦平無毒。本經止痢，長肌肉，利五藏益氣輕身。發明，
枳實入肝脾血分，消食瀉痰，滑竅破氣，心下痞，及宿食不消，並宜枳朮，
故潔古枳朮丸，以調脾胃，實祖金匱治心下堅大如盤，用枳實白朮湯之法，
腹即軟消，潔古曰：心下痞，及宿食不消發熱，並宜枳實黃連，好古曰：
益氣佐則之以參朮乾薑，破氣則佐之以大黃芒硝，此本經所以言益氣，
而潔古復言消瘀也，李士材云：自東垣分枳殼治高，枳實治下，好古分枳殼治氣，
枳實治血，然究其功用，皆利氣也，凡氣弱脾虛，致停食痞滿治，當補中益氣，
則食自化，痞自散，若用枳殼枳實，是抱薪救火矣。</p>
<p>〔枸橘〕辛溫無毒。發明，枸橘與枳同類，其榦多刺，故破氣散熱之力過之，
時珍治下痢膿血後重，今人解酒毒用之，總取其破氣之力也，丹方以枸橘煆末存性，
酒服方寸匕，治胃脘結痛，又以醋浸熬膏，攤貼傷諸痛，貼即痛止，但須久貼，
方不復發。</p>
<p>〔梔子〕苦寒無毒，入吐劑取，肥梔生用，入降火藥，以建梔薑汁炒黑用。
本經主五內邪氣，胃中熱氣，面赤酒皰皶鼻，白癩赤癩瘡瘍。發明，
梔子仁體性輕浮，專除心肺客熱，本經治五內邪氣，胃中熱氣等病，
不獨除心肺客熱也，其去赤癩白癩瘡瘍者，諸痛癢瘡，皆屬心火也，
炮黑則專瀉三焦之火，及痞塊中火，最清胃脘之血，屈曲下行，能降火小便中泄去，
仲景治傷寒發汗吐下後，虛煩不得眠，心中懊憹，梔子豉湯主之，因其虛，
故不用大黃，既亡血亡津，內生虛熱，非此不去也，治身黃發熱，用梔子柏皮湯，
身黃腹滿，小便不利，用茵蔯梔子大黃湯，取其利大小便而蠲濕熱也，古方治心痛，
恆用梔子，此為火氣上逆，氣不得下者設也，今人泥丹溪之說，不分寒熱通用，
虛寒何以堪之，大苦大寒，能損伐胃氣，不無減食泄瀉之虞，故仲景云：
病人舊有微溏者，不可與之，世人每用治血，不知血寒則凝，反為敗證，
治實火之吐血，順氣為先，氣行則血自歸經，治虛火之吐血，養正為主，
氣壯則自能攝血，此治療之大法，不可少違者也。</p>
<p>〔酸棗仁〕實酸平仁甘平無毒。本經主心腹寒熱，邪結氣聚，四肢酸痛濕痹，
久服安五藏。發明，酸棗仁味甘而潤，熟則收歛津液，故療膽虛不得眠，
煩渴虛汗之證，生則導虛熱，故療膽熱好眠，神昏倦怠之證，足厥陰少陽本藥，
兼入足太陰脾經，按酸棗本酸而性收，其仁則甘潤而性溫，能散肝膽二經之滯，
故本經治心腹寒熱，邪氣結聚，痠痛血痹等證，皆生用，
以疎利肝脾之血脈也，蓋肝虛則陰傷而煩心，不能藏魂，故不得眠也，
傷寒虛煩多汗，及虛人盜汗，皆炒熟用之，總取收歛肝脾之津液也，
歸脾湯用以滋養榮氣，則脾熱自除，單用煮粥，除煩益膽氣，膽氣寍而魂夢安矣，
今人專以為心家藥，殊昧此理。</p>
<p>〔白棘〕辛寒無毒。本經主心腹痛，癰腫清膿，止痛決刺結。發明，
白棘乃小棗樹上針，故能決刺破結，本經主癰腫潰膿，與皂刺不甚相遠，
別錄治丈夫虛損，陰痿精自出補腎氣，益精髓，療喉痹不通，又治腹脇刺痛，
尿血痔漏，皆取其透達肝腎二經也。</p>
<p>〔蕤仁〕甘溫無毒，去殼湯浸，去皮尖，水煮過研細，紙包壓去油用。
本經主心腹邪熱結氣，明目，目赤痛傷淚出，目腫眥爛。發明，蕤仁甘溫而潤，
能治諸經風熱之邪，心腹邪熱結氣，不獨治目疾也，眼風癢，或生瞖，
或赤眥，黃連蕤仁，去皮研膏等分，以乾棗去核填入，煎水點眼甚驗，但不因風熱，
而因於虛者勿用。</p>
<p>〔山茱萸〕酸溫無毒，去核微焙用，核能泄精。發明，滑則氣脫，濇以收之，
山茱萸止小便利，秘精氣，取其酸濇以收滑也，甄權治腦骨痛，療耳鳴，補腎氣，
興陽道，堅陰莖，添精髓，止老人尿不節，治面上瘡，能發汗，止月水不定，
詳能發汗，當是能歛汗之誤，以其酸收，無發越之理，仲景八味丸用之，
蓋腎氣受益，則封藏有度，肝陰得養，則疎泄無虞，乙癸同源也，命門火旺，
赤濁淋痛，及小便不利者禁服。本經食茱萸主治，從古誤列山茱萸條內，今移入彼，
庶不失先聖立言本旨，具眼者辨諸。</p>
<p>〔金櫻子〕甘酸濇溫無毒，剖開去核及毛用。發明，金櫻子止小便遺泄，濇精氣，
取其甘溫而濇也，夫經絡隧道，以通暢為和平，而昧者無過服之，以取快慾則不可，
若精氣不固者服之，何咎之有，但陰虛多火人誤服，每致溺濇莖痛，不可不慎。</p>
<p>〔郁李仁（即棠棣一名霍李）〕仁辛苦平無毒。湯浸去皮，及雙仁者研如膏，
勿去油，忌牛馬內及諸酪。本經主大腹水氣，面目四肢浮腫，利小便水道。發明，
郁李仁性潤而降，為大便風祕專藥，本經治大腹水氣，面目四肢浮腫，
取其潤下之意，利小便水道者，水氣從之下趨也，搜風順氣丸用之，雖有潤燥之功，
而下後令人津液虧損，燥結愈甚，老人津液不足，而燥結者戒之，根治風蟲牙痛，
濃煎含漱，冷即吐去更含，勿嚥汁，以其能降泄也。</p>
<p>〔鼠李（當作楮李子一名牛李子熬汁可以染綠今造紙馬輔取汁刷印綠色故又名綠子）</p>
<p>〔女貞實〕苦甘微寒無毒，其子黑者，為女貞實，若紅色者，即為冬青，非女貞也。
發明，女貞少陰之精，但性稟純陰，味偏寒滑，脾胃虛人服之，往往減食作瀉，
以本經枸骨主治，誤列此味之下，後世繆認女貞，有補中安五藏之功，多致誤用，
滋患特甚，因表而出之。</p>
<p>〔枸骨（一名貓兒刺俗名十大功勞）〕微苦甘平無毒。本經補中安五藏，養精神，
除百病，久服肥健，輕身不老。發明，枸骨本經，諸家本草，皆誤列女貞條下，
味苦甘平，有補中安五藏，養精神，除百病，久服肥健，輕身不老之功，
皆指枸骨而言，女貞至陰之物，安有如上等治乎，其木嚴冬不凋，葉生五刺，
其子正赤，九為活血散瘀，堅強筋骨之專藥，又為填補髓藏，固歛精血之要品，
僅見丹方，不入湯丸，古方惟浸酒補腰腳令健，枝葉燒灰淋汁，或煎膏，塗白癜風，
今方士每用數斤，去刺入紅棗二三斤，熬膏蜜收，治勞傷失血痿軟，往往獲效，
以其能調養血氣，而無傷中之患也，其脂為黐以粘禽鳥，其能滋培精血可知。</p>
<p>〔衛矛（即鬼箭羽）〕苦寒無毒，生山石間，小株成叢，葉似野茶，
三四月生小黃綠花，實如冬青子，條上有羽如箭，視之若三羽，故名之若三。
本經主女子崩中下血，腹滿汗出，除邪殺鬼毒蠱疰。發明，鬼箭專散惡血，
故本經有崩中下血之治，別錄治中惡腹痛，去白蟲，消皮膚風毒腫，即腹滿汗出，
除邪殺鬼毒蠱疰之治，今人治賊風節諸痹，婦人產後血暈，血結聚於胸中，
或偏於脇肋少腹者，四物倍歸，加鬼箭羽紅花玄胡索煎服，以其性專破血，
力能墮胎，妊娠禁服。</p>
<p>〔南燭（牛筋樹也俗名烏葉）〕苦平無毒。發明，凡滋腎藥，
皆能傷脾此獨止泄除睡者，氣與神通，藏器言，久服輕身不饑，變白不老者，
強精益氣之驗，千金月令方用之，今四月八日煮汁造青精飯是也。</p>
<p>〔五加根皮〕辛溫無毒。本經主心腹疝氣腹痛，益氣療躄，小兒三歲不能行，
疽瘡陰蝕。發明，五加者，五車星之精也，為風濕痿痹，壯筋骨助陽氣之要藥，
本經治心腹疝氣腹痛，益氣療躄，小兒三歲不能行，其溫補下元，壯筋除濕可知，
別錄治男子陰痿，囊下濕，小便餘瀝，女人陰癢腰脊痛，腳痹風弱大，
明治骨節拘攣，蘇恭主四肢攣急，種種皆須釀酒，則力勢易行，非湯藥中所宜。</p>
<p>〔枸杞〕甘平無毒，河西及甘州者良。本經主熱中消渴，久服堅筋骨，耐寒暑。
發明，枸杞子味甘色，赤性溫無疑，根味微苦，性必微寒，緣經本根子合論無分，
以致後人，或言子性微寒，根性大寒，或言子性大溫，根性苦寒，
蓋有惑於一本無寒熱兩殊之理，夫天之生物不齊，都有豐於此，而濇於彼者，
如山茱萸之肉濇精，核滑精，當歸之頭止血，尾破血，橘實之皮滌痰，膜聚痰，
不一而足，即炎帝之嘗藥，不過詳氣味形色，安有味甘色赤，形質滋腴之物，
性寒之理，本經所言，主熱中消渴，堅筋骨，耐寒暑，是指其子而言，質潤味厚，
峻補肝腎衝督之精血，精得補益，水旺骨強，而腎虛火炎，熱中消渴，血虛目昏，
腰膝疼痛悉愈，而無寒暑之患矣，所謂精不足者，補之以味也，古諺有云：
去家千里，勿食枸杞，其言補益精氣之速耳，然元陽氣衰，陰虛精滑，及婦人失合，
勞嗽之人慎用，以能益精血，精旺則思偶，理固然也。</p>
<p>〔地骨皮〕甘淡微寒無毒，泉州者良。本經主五內邪氣，周痹風濕，久服堅筋骨，
輕身不老。發明，地骨皮，枸杞根也，三焦氣分之藥，下焦肝腎虛熱，
骨蒸自汗者宜之，熱淫於內，瀉以甘寒也，人但知芩連治上焦之火，
知柏治下焦之火，謂之補陰降水，不知地骨之甘寒平補，有益精氣退邪火之妙，
時珍嘗以青蒿佐地骨退熱，屢有殊功，又主骨槽風證，亦取入足少陰，味薄即通也，
本經主五內邪氣，周痹風濕，輕身不老，取其甘淡化熱，苦寒散濕，濕散則痹著通，
熱化則五內安，其氣清，其味薄，其質輕，誠為修真服食之仙藥，按續仙傳云，
朱孺子見溪側二花犬，逐入枸杞叢下，掘之得根形如二犬，烹而食之，
忽覺身輕，本經之輕身不老，可確徵矣，則枸杞之滋益，不獨子，
而根亦不止於退熱也，苗葉微苦，亦能降火，及清頭目。</p>
<p>〔溲疏（一名巨骨）〕苦平，一云辛寒無毒。本經主皮膚中熱，除邪氣，止遺溺，
利水道。發明，溲疏與枸杞相類，先哲雖以有刺無刺，樹高樹小分辨，
然枸杞未嘗無刺，但樹小則刺多，樹大則刺少，與酸棗白棗無異，本經枸杞條下，
主五內邪氣，熱中消渴，即溲疏之除邪氣也，枸杞條下，主周痹風濕，
即溲疏之止遺溺，利水道也，除去五內之邪，則熱中消渴愈矣，疏利水道之熱，
則周痹風濕痊矣，溲溺疏利，則氣化無滯，子藏安和，觀千金方，與梅核仁，
辛荑藁本，澤蘭子葛上亭長，同清子藏三十六疾，其清利風熱之性可知，
或云巨骨，即地骨之大者，按種樹書云，收子及掘根，
種肥壤中待苗生剪為蔬食其佳，溲疏之名，未必非此。</p>
<p>〔石南〕辛苦平無毒。本經養腎氣，內傷陰衰，利筋骨皮毛。發明，石南嚴冬不凋，
凌霜正赤，性溫益腎可知，本經養腎氣，內傷陰衰，利筋骨皮毛，皆取益腎之功，
古方為風痹腎弱要藥，今人絕不知用，蓋由甄氏藥性論，有令人陰痿之說，
殊不知服此藥者，能令腎強，嗜慾之人，藉此放恣，以致痿弱，而歸咎於藥，
良可慨也。</p>
<p>〔牡荊（即黃荊）〕實苦溫，根葉甘苦平，莖瀝甘平無毒。發明，荊為治風逐濕，
祛痰解熱之藥，實除骨間寒熱下氣，治心痛，及婦人白帶，炒熟酒煎服，
治小腸疝氣，浸酒治耳襲，葉治霍亂轉筋，下部濕䘌，腳氣腫滿，
以荊莖入罈中，燒烟薰湧泉穴，及痛處，汗出則愈，搗爛J3蛇傷，
根主頭心肢體諸風，解肌發汗，莖治火灼瘡爛，煎水漱風牙痛，荊瀝除風熱，
開經絡，導痰涎，行血氣，解熱痢千金翼云凡患風人多熱，
嘗宜以竹瀝荊瀝薑汁和勻熱服，以瘥為度，熱多用竹瀝，寒多用荊瀝，二汁同用，
並以薑汁助送，則不凝滯，但氣虛不能食者，則用竹瀝，氣實能食者，則用荊瀝。</p>
<p>〔蔓荊子〕苦辛溫無毒。本經主筋骨間寒熱，濕痹拘攣，明目堅齒利九竅，去白蟲。
發明，蔓荊子入足太陽，體輕而浮，故治筋骨間寒熱，濕痹拘急，上行而散，
故能明目堅齒，利九竅，去白蟲，及風寒目痛，頭面風虛之證，然胃虛人不可服，
恐助痰濕為患也凡頭痛目痛，不因風邪，而血虛有火者禁用，瞳神散大尤忌。</p>
<p>〔紫金皮〕苦平無毒，苦如膽，而紫厚者良。發明，紫荊木之精也，
入手足厥陰血分，能破宿血，下五淋，通小腸，解諸毒，治傷寒，赤膈黃耳，
活血消腫為杖瘡必用之藥，治癰疽流注諸毒，冷熱不明者，用紫荊皮獨活，
赤芍白芷白蠟炒為末，葱湯調敷，痛甚筋不舒者，加乳香甚驗。</p>
<p>〔木槿根皮〕甘苦微寒無毒。發明，槿為癬科要藥，潤燥活血，川中所產，
質厚色紅，稱勝而世不易得，土槿皮亦可用之，但力薄耳，其治腸風下血，
取其清熱滑利也，其治痢後作渴，餘熱在，津液不足也，其花以千瓣白者為勝，
陰乾為末，治反胃吐食，陳糯米湯下二錢，日再服，紅者治腸風血痢，
白者治白帶白痢，並焙入藥，子治偏正頭風，燒煙薰患處，并用為末，
酒服一錢匕效。</p>
<p>〔芙蓉〕辛平無毒。發明，芙蓉葉散癰疽，殊有神效，瘍醫祕其名，
為清涼膏鐵箍散，皆此藥也，加生大黃赤小豆末麝香，其功甚捷。</p>
<p>〔山茶花〕苦溫無毒。發明，山茶色紅味苦，開於青陽初動之時，
得肝木之氣而生心火，肝藏血，心主血，故吐血衂血下血為要藥，
生用則能破宿生新，入童便炒黑，則能止血，其功不減鬱金，真血家之良藥也。</p>
<p>〔密蒙花〕甘平微寒無毒，J4之即嚏者真，揀淨酒浸一宿，漉出眼乾用。
發明，密蒙入肝經血分，潤肝燥，為搜風散結，目疾之專藥，治青盲昏瞖，
赤腫多眵淚，消目中赤脈，及小兒痘瘡餘毒，疳氣攻眼宜之。</p>
<p>〔木棉子〕辛溫微毒。發明，木棉葉青花黃莖赤，棉白子黑，允為溫走命門之品，
取子燒存性，不獨解黴瘡毒，而痔漏脫肛下血，每服半兩，黑豆淋酒服之，
其油然燈，能昏人目，以其助淫火也。</p>
<p>〔柞木皮〕苦平無毒。發明，柞專利竅，故治黃癉鼠瘻催生，並燒末用之。</p>
<p>〔黃楊〕苦平無毒。發明，黃楊性歛而降，婦人難產，入達生散中服之，
則痛陣便緊，又搗葉塗瘡癤，以其性歛也。</p>
<p>〔放杖木〕甘溫無毒。發明，放杖專治一切風氣血氣，理腰腳，老人浸酒服之，
一月放杖，故名。</p>
<p>〔接骨木（一名續骨木又名木蒴藋俗名扦扦活）〕甘苦平無毒。發明，
此本專主折傷，續筋骨，除風痹齲齒，可作浴湯，根皮主痰飲水氣，痰瘧，
打傷瘀血，一切血不行，並煮汁服之，不可多服，以氣腥傷伐胃氣也。</p>

<h2>寓木部</h2>
<p>〔茯苓〕甘淡平無毒，入補氣藥，人乳潤蒸，入利水藥，桂酒拌晒，入補陰藥，
童便浸切，一種栽蒔而成者，曰蒔苓，出浙中，但白不堅，入藥少力，
凡用須去盡皮膜，則不傷真氣，以皮能泄利津液，膜能阻滯經絡也。
本經主胸脇逆氣憂恚驚邪恐悸，心下結痛，寒熱煩滿欬逆，口焦舌乾，
利小便，久服安魂養神，不饑延年。發明，茯苓得松之餘氣而成，甘淡性平，
能守五藏真氣，其性先升後降，入手足太陰少陰，足太陽陽明，開胃化痰，
利水定悸，止嘔逆泄瀉，除濕氣，散虛熱，本經治胸脇逆氣，以其降泄也，
憂恚驚悸，心下結痛，以其上通心氣也，寒熱煩滿，欬逆，口焦舌乾，利小便，
以其導熱滋乾，流通津液也，本草言，其利小便，伐胃邪，東垣云：小便多者能止，
濇者能通，又大便瀉者可止，大便約者可通，丹溪言，陰虛者不宜用，義似相反者，
何哉，蓋茯苓淡滲上行，生津液，開腠理，滋水之源，而下降利小便，
潔古謂其屬陽，浮而升，言其性也，東垣言其陽中之陰，降而下，言其功也，
經言飲入於胃，遊溢精氣，上輸於脾，脾氣散精，上歸於肺，通調水道，下膀胱，
則知淡滲之性，必先上升而後下降，膀胱氣化，而小便利矣，若肺氣盛，
則上盛下虛，上盛則煩滿喘之，下虛則痿躄軟弱，而小便頻，茯苓先升後降，
引熱下滲，故小便多者能止也，大便瀉者，胃氣不和，不能分利水穀，
偏滲大腸而泄注也，茯苓分利陰陽，則瀉自止矣，大便約者，以膀胱之水不行，
膀胱硬滿，上撐大腸，故大便不能下通也，宜茯苓先利小便，則大便隨出也，
至若肺虛則遺溺，心虛則少氣遺溺，下焦虛則遺溺，胞遺熱於膀胱則遺溺，
膀胱不約為遺溺，厥陰病則遺溺，皆虛熱也，必上熱下寒，當用升陽之藥，
非茯苓輩淡滲所宜，故陰虛不宜用也，此物有行水之功，久服捐人，八味丸用之，
不過接引他藥歸就腎經，去胞中久陳積垢，為搬運之功耳，是以陰虛精滑而不覺，
及小便不禁者，皆不可服，以其走津也，其赤者入丙丁，但主導赤而已，
其皮治水腫，膚腫，通水道，開腠理，勝於大腹皮之，耗氣也。</p>
<p>〔茯神〕甘淡平無毒，即茯苓中之抱根而生者。發明，神農本經只言茯苓，
明醫別錄始添茯神，而主治皆同，後人治心病，必用茯神，故潔古云，風眩心虛，
非茯神不能除，然茯苓未嚐不治心病也，陶弘景始言茯苓，赤瀉白補，
此發前人之祕，時珍謂茯苓茯神，只當云赤入血分，白入氣分，如牡丹芍藥之義，
茯神中所抱之木，治風濕筋骨攣縮，與松節同功。</p>
<p>〔琥珀〕甘平無毒，出番禺，楓木脂膏所化，俗云，茯苓千年化琥珀，此誤傳也。
發明，古方用琥珀利小便，以燥脾土有功，脾能運化，肺氣下降，故小便可通，
若陰虛內熱，火炎水涸，血少不利者，反致燥結之苦，其消磨滲利之性，
非血結膀胱者，不可誤投，和大黃鼈甲作散，酒下方寸匕，
治婦人腹內惡血，血盡則止，血結腫脹，腹大如皷，而小便不通者，
須兼沉香輩破氣藥用之，又研細傅金瘡，則無瘢痕，亦散血消瘀之驗，凡陰虛內熱，
火炎水涸，小便不利者勿服，服之愈損其陰，滋害彌甚。</p>
<p>〔豬苓〕甘淡微苦平無毒。本經主痎瘧，解毒蠱疰不祥，利水道，久服輕身耐老。
發明，豬苓入腎與膀胱血分，性善疎利經府，世人但知為利水專藥，
不知其有治痎瘧蠱疰之功，仲景治消渴脈浮，小便不利微熱者，豬苓散汗之，
病欲飲水而復吐，名曰水逆，五苓散主之，豬苓專司引水之功，久服必損腎氣，
昏人目，利小便之劑，無如此駃，故不入補劑，非澤瀉之比也，而本經又云：
久服輕身耐老，是指素多濕熱者而言，不可一律而推。</p>
<p>〔雷丸〕苦鹹寒小毒，竹之餘氣所結，皮黑肉白者良，入藥炮用，赤黑色者殺人。
本經殺三蟲，逐毒氣，胃中熱，利丈夫，不利女子。發明，雷丸功專殺蟲，
楊勔得異疾，每發語則腹中有小聲，漸漸聲大，有道士曰：此應聲蟲也，
但讀本草，取不應者治之，讀至雷丸不應，遂頓服數粒而愈，此追蟲下積之驗也，
本經稱其利丈夫，別錄云，久服陰痿，似乎相反，不知利者疎利之也，
疎利太過，則閉藏失職，故陰痿也，千金治小兒傷寒，不能服藥，
治方中恆用之，取其逐毒氣之功也。</p>
<p>〔桑奇生〕苦甘平無毒。本經主腰痛，小兒背強壅腫，充肌膚，堅髮齒，長鬚眉，
安胎。發明，寄生得桑之餘氣而生，性專祛風逐濕，通調血脈，
故本經取治婦人腰痛，小兒背強等病，血脈通調，而肌膚眉鬚皆受其蔭，即有癰腫，
亦得消散矣，古聖觸物取象，其以寓形榕木，與子受母氣無異，故為安胎聖藥，
別錄言去女子崩中，產後餘疾，亦是去風除濕，益血補陰之驗，惟西蜀南粵，
不經飼蠶之地始有，故真者絕少，今世皆榕樹枝珼充，慎勿誤用，其真者，
絕不易得，故古方此味之下有云：如無以續斷代之，於此可以想象其功用也。</p>
<p>〔松蘿〕苦甘平無毒。本經主顛怒邪氣，止虛汗頭風，女子陰寒腫痛。發明，
松蘿是松上女蘿，又名兔絲，能平肝怒，去寒熱邪氣，其去頭風，止虛汗者，
本乎天者清上也，別錄療痰熱溫瘧，可為吐湯，利水道，故肘後方同瓜蒂杜蘅，
酒漬再宿，旦飲一合，取吐胸中痰熱頭痛，千金方同瓜蒂恆山甘草，水酒和煎，
取吐胸膈痰癖，以其輕清上涌，故吐藥用之。</p>

<h2>苞木部</h2>
<p>〔竹葉〕甘微寒小毒。本經主欬逆上氣，療筋急惡瘍，殺小蟲。發明，諸竹與筍，
皆甘寒無毒，惟竹葉受陰風烈日氣多，故不無小毒。本經主欬逆上氣者，
以其能清肺胃之熱也，療筋急惡瘍者，以其能化身中之氣也，氣化則百骸條暢，
何有小蟲之患乎，仲景治傷寒解後，虛羸少氣氣逆，有竹葉石膏湯，
金匱治中風發熱，面赤頭痛，有竹葉湯，總取清肺胃虛熱之義。</p>
<p>〔竹茹〕甘寒無毒。取竹茹法選大青竹，磁片刮去外膜，取第二層，如麻縷者，
除去屑末用之。發明，竹茹專清胃府之熱，為虛煩煩渴，胃虛嘔逆之要藥，
欬逆唾血，產後虛煩，無不宜之，金匱治產後虛煩嘔逆，有竹皮大丸，
千金治產後內虛，煩熱短氣，有甘竹茹湯，產後虛煩頭痛，短氣悶亂不解，
有淡竹茹湯，內虛用甘以安中，悶亂用淡以清胃，各有至理存焉，其性雖寒而滑，
能利竅，可無鬱遏客邪之慮。</p>
<p>〔竹瀝〕甘寒無毒。取竹瀝法，以青竹斷二尺許，劈開火炙，兩頭盛取用之，
如欲多取，以罈埋土中，濕泥糊好，量罈口大小，用蔑J5二道，豎入罈口，
多著炭火，於竹頂上炙之。發明，竹葉兼行肌表，故能療瘡殺蟲，竹茹專清胃府，
故能止嘔除煩，竹葉善透經絡，能治筋脈拘攣，痰在皮裏膜外，筋絡四肢，
非竹瀝不能化之，純陰之性，雖假火逼然須薑汁鼓動其勢，方得應手取效，
千金治風痱身無痛，四肢不收，志亂不甚，有竹瀝飲子，詳本經療筋急，
專取竹瀝之潤以濡之也，千金治四肢不收，則兼附桂羚羊之雄以振之也，一以舒急，
一以收緩，妙用不可思議，或言竹瀝性寒，僅可使之熱痰，不知入於附桂劑中，
未嘗不開發濕痰寒飲也，惟胃虛腸滑，及氣阻便閟者誤投，每致呃逆不食，
脫瀉不止而斃，陰柔之性，不發則已，發則必暴，卒難挽回也。</p>
<p>〔筍〕甘微寒小毒。發明，諸筍多食皆動氣，發冷癥，令人心痛，與羊肝食之損目，
脾胃虛弱，大腸滑瀉，皆不宜食，俗醫治痘，往往勸啜筍湯，及加入湯藥，
不如痘瘡，不宜大腸滑利，而筍有刮腸篦之名，若腸胃不實尤忌，
惟血熱毒盛者為宜，其乾筍淡片，利水豁痰，水腫葶藶丸用之。</p>
<p>〔竹黃〕甘寒無毒。發明，竹黃出大竹之中，津氣結成，其味功用與竹瀝同，
而無寒滑之害，涼心經，去風熱，為小兒驚癎，風熱湧失音，
治痰清熱之要藥，以其生天竺國，故名天竺黃，今藥肆多燒諸骨，及葛粉雜，
入不可不辨。</p>
<p>〔震燒木〕</p>
<p>發明，雷氣通於心，故可治失心驚悸之病，又掛門戶，大壓火災。</p>

<h2>藏器部</h2>
<p>〔錦，新絳，黃娟，綿〕發明，錦灰主失血血崩，金瘡出血，新絳治婦人血崩，
絲本主血，加以色絳，又用煆灰，所以取治失血有效，自然黃絲絹煮汁服，止消渴，
及產婦胞損，為補膀胱要藥，綿灰能止吐衂崩中，及大小便諸血。</p>
<p>〔褲襠〕發明，仲景治陰陽易病，身重少氣，腹急引陰，膝脛拘急者，
燒裩散主之，取裩中近隱處，燒灰水調方寸匙，日三服，小便即利，
陰頭微腫則愈，男用女裩，女用男裩。</p>
<p>〔裹腳布〕發明，男子裹腳布取纏軟者，遶其腹，則腹痛瀉痢便止，婦人欲回乳，
以男子裹腳布勒住，一宿即止，功效勝於服藥也。</p>
<p>〔鑿柄〕發明，鑿柄治妊娠難產，燒灰酒服取其開鑿孔竅也，銃楔燒服，
取其迅發之疾也。</p>
<p>〔弓弩弦〕發明，難產取弓弩弦縛腰，及燒弩牙納酒中飲之，皆取發機快疾之義，
時珍曰：弓弩弦催生，取其速疾也，折弓弦止血，取其斷絕也。</p>
<p>〔敗蒲扇蒲席〕發明，蒲性本寒，加以為扇至敗，汗漬日久，鹹寒相濟，
故用以燒灰和粉撲身，取扇動招風止汗之義，敗蒲席，取久臥者，燒灰酒服二錢，
治墜仆惡血，同蒲黃當歸，赤芍林硝，煎湯調服，汗乃血液，沾濡日久，用以燒灰，
同相感之應也。</p>
<p>〔漆器〕發明，漆本散血，故用燒煙，治產後血暈，熏之即甦，又殺諸蟲。</p>
<p>〔燈盞酒〕苦辛寒小毒。發明，油性熬之愈寒，燈油得火氣最深，
故取以治卒中風不省，喉痹痰厥，用鵝翎蘸掃喉中，涌吐頑痰通其上逆，然後用藥。</p>
<p>〔炊單布〕發明，炊單布受甑熱氣最多，故用以治湯火薰蒸，
面目浮腫燒末敷之即消，以類相感也，金匱治墜馬，一切筋骨傷損，
亦用之青布燒灰，蜜調敷熱毒瘡效。</p>
<p>〔敗皷皮〕平無毒。發明，敗皷皮專主蠱毒，取其形空，
而聲響遠振也，燒作屑，水和服之，病人即喚蠱主姓名，往呼本主，取蠱即瘥，
梅師云：凡中蠱毒，或下血如鵝肝，或吐血，或心腹切痛，如有物咬，不即治之，
食人五藏即死，欲知是蠱與否，但令病人以唾吐水，沉者為是，浮者為非，
用敗皷皮燒灰，酒服方寸匕，須臾自呼蠱主姓名，外臺祕要云：
治蠱取敗皷皮，廣五寸長一尺，薔薇根五寸，如拇指大水一升，酒三升，
煮二升服之，當下蠱毒即愈。本經逢原卷三終</p>

<h1>本經逄原卷四</h1>
<p>長洲石頑張璐路玉父纂述</p>

<h2>蟲部</h2>
<p>〔蜂蜜〕甘平無毒，入調補藥用白蜜，瀉火藥用赤蜜，味酸者不堪入藥，
不可與生葱獨蒜萵苣同食，令人下利，凡煉蜜炭火慢煉，掠去浮沫，
至滴水成珠為度，煉成每斤入陳酒四兩再熬沸，和藥為丸，則藥力易化。
本經主心腹邪氣，諸驚癎痓，安五藏，補不足，益氣補中，止痛解毒，
除眾病，和百藥，久服強志輕身，不饑不老。發明，蜂釆無毒之花醞釀而成，
生則性涼清熱，故能治心腹之邪氣，熟則性溫補中，安五藏諸不足甘而和平，
故能解毒，柔而潤澤，故能潤燥，緩以去急，故能主心腹肌肉瘡瘍之痛，
仲景治陽明結燥，大便不通，用蜜煎導法，取其能通結燥而不傷腸胃也，凡滋補藥，
俱用煉白蜜丸，取其和脾潤肺也，赤蜜味酸，食之令人心煩，惟降火藥用之，
白蜜雖補脾肺，然性涼潤，脾胃不實，腎氣虛滑，及濕熱痰滯，胸痞不寬者，
咸須忌之，故瓊玉膏用糖霜，枳朮丸用荷葉裏飯，佐金丸用米飲，牛黃丸用蒸餅，
黑錫丹用酒麴慈硃丸用神麴，虎潛丸用酒，香連丸用醋，
茸珠丹用紅棗滾痰丸用水泛，各有所宜，令人修製丸劑，概用蜂蜜，
殊失先哲用方之義。</p>
<p>〔蜜臘〕淡平無毒。本經主下痢膿血，補中，續絕傷金瘡，益氣不饑耐老。發明，
蜜成於蠟，萬物之至味，莫甘於蜜，莫淡於蠟，得非厚此薄彼耶，
仲景治痢有調氣飲，千金治痢有膠蠟湯，蓋有見於本經之義也，淡為五味之本，
胃為五藏之源，故能補中續傷，蓋有於太極也，甄權治孕婦胎動，下血不絕欲死，
以雞子大一枚，煎三五沸，投美酒半升服立瘥，又能解毒，故蠟礬丸用之為君，
華陀治下痢食入即吐，用白蠟方寸匙，雞子黃一枚，
石蜜苦酒髮灰黃連末各半雞子殼，先煎蜜蠟，苦酒雞子四味令勻，
乃納連末髮灰熬至可丸乃止，二日服盡神効。</p>
<p>〔露蜂房〕苦鹹平有毒。本經主驚癎瘈瘲，寒熱邪氣，癲疾鬼精蠱毒腸痔，
火熱之良。發明，露蜂房陽明藥也。本經治驚癎癲疾，寒熱邪氣蠱毒腸痔，
以其能祛滌痰垢也，瘡瘍齒痛，及他病用之者，皆取其以毒攻毒殺蟲之功耳。</p>
<p>〔蠮螉（一名果羸細腰也）〕辛平小毒。本經治久聾欬逆毒氣，出刺出汗。發明，
詩言螟蛉有子，蜾羸負之，言細腰之蜂，取青蟲之子，教祝變化成子也，
大明治嘔逆，生研能罯竹木刺，即本經出刺出汗，取其毒之銳，
以出其刺也。</p>
<p>〔蟲白蠟〕甘溫無毒。發明，蠟樹屬金，性專收斂，堅強之氣，其葉能治瘡腫，
蟲食其葉而成，與桑螵峭無異，為外科之要藥，取合歡皮同入長肉膏中神效，
今人治下疳服之，未成即消，已成即歛，以半兩入鯽魚腹中煮食，治腸紅神效。</p>
<p>〔紫釧（即紫草茸）〕甘鹹平小毒。發明，紫釧乃騏驎竭樹上蟻壤，聚其脂液而成，
與蜂釀蜜無果，出真蠟為上，波斯次之，古方治五藏邪氣，金瘡崩漏，
破積血生肌止痛，今人專治痘瘡，有活血起脹之功，無鹹寒作瀉之患，
其功倍於紫草，故以紫草茸呼之，實非紫草同類也。</p>
<p>〔五倍子（即川文蛤）〕苦酸鹹平無毒，產川蜀如菱角者佳，法釀過名百藥煎，
每五倍末一斤，入桔梗甘草真茶各一兩為末，入哮糟二兩，拌和置糠中窨，
待起如發麵狀即成矣，作餅晒乾用。發明，川文蛤善收頑痰，解熱毒，
黃昏欬嗽，乃火氣浮於肺中，不宜用涼藥，宜五倍五味歛而降之，
若風寒外觸暴嗽，及肺火實盛者禁用，以其專收而不能散也，
故痰飲內盛者誤用，則聚歛於中，往往令人脹閉而死，為未收脫肛，及子腸墜下。
百藥煎性浮，味帶餘甘，治上焦痰嗽熱渴諸病，含噙尤宜，煆過主下血，
烏鬚髮，消腫毒，歛金瘡，治喉痹口瘡，摻之便可進食也。</p>
<p>〔桑螵蛸〕甘鹹平無毒，桑枝上螳螂子也，火炙黃用。本經主中疝瘕，
陰痿益精生子，女子月閉腰痛，通五淋，利小便水道。發明，桑螵蛸肝腎命門藥也，
功專收濇，故男子虛損，腎衰陽痿，夢中失精，遺溺白濁方多用之，
本經又言通五淋，利小便水道，益取以泄下焦虛滯也，桑螵蛸散，
治小便頻數如稠米泔，心神恍惚，瘦悴食少得之，女勞者，方用桑螵蛸遠志，
龍骨菖蒲，人參茯苓，當歸龜甲各一兩，臥時人參湯調下二錢，如無桑樹上者，
以他樹上者，濃煎桑白皮汁佐之，若陰虛多火人誤用，反助虛陽，多致溲赤莖痛，
強中失精，不可不知，生研爛塗之出箭鏃。</p>
<p>〔雀甕（一名蛅J6俗名蛓毛）〕甘平小毒。本經主寒熱結氣，蠱毒鬼疰，
小兒驚癎。發明，雀甕蛅J6殼也，其蟲夏生葉上，背上有刺螫，
人故名蛓毛，秋深葉盡欲老，口吐白沫，凝聚漸硬，在中成蛹如蠶，至夏羽化而出，
其形有似蜻蜒而翅黑稍潤，放子葉上而生蛅J6，謂雀甕者，
以雀好食其蛹也，入藥惟取石榴樹上者，連蛹炙焙用之，蘇頌曰，
今醫家治小兒驚癎，用雀甕子連蟲，同白殭蠶全歇各三枚，微炒搗末，
煎麻黃湯調服一字，日三服大效，藏器治小兒撮口不得飲乳，
但先J7曰傍見血，以雀甕打破，取汁塗之。</p>
<p>〔原蠶蛾〕鹹溫小毒，取未交雄蛾，紙封焙乾，拌椒密藏則不蛀。本經主心腹邪氣，
起陰痿益精氣，強志生子，好顏色，補中輕身。發明，蠶之性稟淫火力專助陽，
其子在臘月中，非以重鹽鹽透，水漬曝乾，則繭不能繅絲，出子之後，非桑不食，
本經主心腹邪氣，皆桑之餘力，猶殭蠶之治風痰，蠶繭之療癰腫，蠶沙之風濕耳，
其起陰痿，益精氣，強志生子，即別錄之益精氣，強陰道，交精不倦，亦能止精，
若合符節，好顏色，令人面色好之互辭，補中輕身者，以其善補真陽，
陽主輕捷故也，詳參經旨，洵為原蠶主治無疑，奈何集本草者，
悞列樗雞之下，敢力正之。</p>
<p>〔白殭蠶〕鹹辛平無毒，色白者良，入藥惟取直者為雄，去黑口及絲妙用。</p>
<p>本經主小兒驚癎夜啼，去三蟲，滅黑䵟，令人面色好，男子陰瘍病。
發明，殭蠶蠶之病風者也，功專袪風化痰，得乎桑之力也，本經治驚癎，
取其散風痰之力也，去三蟲，滅黑䵟，男子陰瘍，取滌除浸淫之濕，
三蟲亦濕熱之蠹也，凡咽喉腫痛，及喉痹用此，下咽立愈，其治風痰結核頭風，
皮膚風疹，丹毒作癢，疳蝕金瘡，疔腫風疾，皆取散結化痰之義。</p>
<p>〔蠶繭〕甘溫無毒。發明，蠶繭治癰腫無頭，燒灰酒服，次日即破，煮湯治消渴，
繅絲湯及絲綿煮汁，功用相同。</p>
<p>〔蠶退（即馬明退）〕甘平無毒，即老蠶眠起所蛻皮，入藥微炒用，
今以出過蠶之紙為馬明退非也。發明，蠶非桑葉不生，得東方水氣之全，
故能治風病血病，而蛻治目中翳障，較之蟬蛻更捷，惜乎一時難覓。</p>
<p>〔蠶沙〕甘辛溫無毒，微炒用。發明，蠶沙療風濕之專藥，有人病風痹用此焙熟，
絹包熨之，治爛弦風眼，以麻油浸蠶沙二三宿，研末塗患處，過宿即愈，
蠶沙置酒罈上泥好，色清味美，然惟晚者為良，早蠶者不堪入藥，以飼時火烘，
故有毒也。</p>
<p>〔九香蟲〕鹹溫無毒。發明，九香蟲產貴州，治膈脘滯氣，脾腎虧損，
壯元陽攝生方，烏龍丸用之，</p>
<p>〔雪蠶（即雪蛆）〕甘寒無毒。發明，雪蛆生峨眉山北，積雪歷年不消，其中生此，
大如瓠，味極甘美，故能解內熱渴疾，方物中之最益人者也。</p>
<p>〔蜻蛉（一名蜻蝏）〕赤者名赤卒，微寒無毒。發明，蜻蝏生水中，而能煖水藏，
強陰嗇精，而赤者性猶壯熱，助陽藥用之。</p>
<p>〔樗雞（即紅娘子）〕苦平有毒，不可近目，去翅足，同糯米炒，去米用。發明，
樗雞厥陰經藥也，能活血散血，治目翳，撥雲膏中與芫青斑蝥同用，
亦是活血散結之義，能通血閉，行瘀血，主瘰癧，辟邪氣療猘犬傷，
治偏頭風，用紅娘子青娘子各七枚，去翅足，炒為末，同蔥莖搗塗痛處，
周時起泡去之，孫一奎治血蠱，用抵當丸，以樗雞易水蛭，三服血下脹消，
形神自復，與薛新甫治水腫椒仁丸中芫青不殊，一走血而下瘀，一走氣而破水，
皆峻劑也，綱目以本經原蠶蛾主治，誤列於此，今正之。</p>
<p>〔芫青（即青娘子）〕辛溫有毒，去翅足，同糯米炒，去米用。發明，
芫青居芫花上而色青，故能泄毒攻積，破血墮胎，功同斑蝥，而毒尤猛，
芫花有毒故也，其治瘋犬傷，消目翳，刦偏頭風，塞耳聾，皆取其毒銳也，
又治月閉水腫，椒仁丸方用之。</p>
<p>〔斑蝥〕辛鹹溫有毒，去翅足，同糯米炒熟，或醋煮用之。本經主寒熱鬼疰蠱毒，
鼠瘻瘡，疽蝕死肌破石癃。發明，斑蝥人獲得時，尾後惡氣射出，臭不可聞，
其性專走下竅，利小便，故本經言破石癃，能攻實結，而不能治虛祕，
不過引藥行氣，以毒攻毒而已，但毒行小便必濇痛，當以木通滑石導之，其性猛毒，
力能墮胎，虛者禁用，瘋犬傷，先於患人頭上拔去血髮二三莖，以斑蝥七枚，
去翅足炙黃，同蟾蜍搗汁服之，瘡口於無風搠去惡血，小便洗淨，髮灰敷之，
服後小便當有瘀毒泄出，三四日後當有肉狗形，三四十枚為盡，如數少再服七枚，
若早服雖無狗形，永不發也。</p>
<p>〔葛上亭長〕辛溫有毒，去翅足，同糯米炒，去米用。發明，亭長大毒，善通淋，
及婦人經脈不通，以五枚研末服三分，空心甘草湯下，須臾臍腹急痛，
以黑豆煎湯服之即通，此蟲五六月為亭長，頭赤身黑，七月斑蝥，月為地膽，
隨時變化，其毒可知。</p>
<p>〔地膽〕辛溫有毒，同糯米炒，去米用。本經主鬼疰寒熱，鼠瘻惡瘡死肌，
破癥瘕墮胎。發明，地膽有毒，而能攻毒，性專破結墮胎，又能陰鼻中瘜肉，
下石淋，功同斑蝥，力能上涌下泄。</p>
<p>〔蜘蛛〕微寒有毒，其種類不一，惟用懸網者入藥。發明，仲景治陰狐疝氣，
偏有大小，時時上下者，蜘蛛散主之，以其入肝，性善循絲上下，
故取以治睪丸上下之病，別錄治大人小兒㿉疝，又治乾霍亂，服之能令人利，
其邪得以下泄也，搗汁塗蛇傷效。</p>
<p>〔壁錢〕無毒。發明，生壁間，似蜘蛛，而形扁，其膜色白如錢，
故名治鼻衂及金瘡出血不止，取蟲汁注鼻中及點瘡上，同人中白等分，
燒研治疳，又治喉痹。</p>
<p>〔蠍〕辛平有毒，被螫者以木椀合之即愈，去毒及足用，亦有獨用其尾者，
其功尤捷，滾醋泡去鹹，炒乾用。發明，蠍產於東方，色青屬水，治厥陰諸風掉眩，
及小兒胎驚發搐，最為要藥，左半身不遂，口眼喎斜，語言蹇濇，手足抽掣，
瘧疾寒熱，耳聾無聞，疝氣帶下，無不用之，蠍尾膏治胎驚發搐，用蠍梢二十一枚，
麝香少許屢效，東垣治月事不調，寒熱帶下，有丁香柴胡湯，方用羌活柴胡，
當歸生地，丁香全蠍，益取以散血分之風熱耳。</p>
<p>〔水蛭〕鹹苦平有毒，水蛭是小長色黃，挑之易斷者，勿誤用泥蛭，頭圓身闊者，
服之令人眼中如生烟，漸至枯損，凡用水蛭曝乾，豬油熬黑，令研極細，
倘炙不透，雖為末經年，得水猶活，入腹尚能復生，凡用須預先熬黑，
以少許置水中，七日內不活者，方可用之。本經遂惡血瘀血月閉，破血瘕積聚無子，
利水道。發明，鹹走血，苦勝血，水蛭之鹹苦，以除畜血，乃肝經血分藥，
故能通肝經聚血，攻一切惡血堅積，本經言無子，是言因血瘕積聚而無子也，
別錄云墮胎，性劣可知，昔人飲水，誤食水蛭，腹痛面黃，飲泥漿水數碗乃得下，
益蛭性喜泥，得土氣隨出，或用牛羊熱血，同豬脂飲亦下，或以梅漿水多飲，
則蛭溶化而出也。</p>
<p>〔蛆〕苦寒無毒，漂淨炙黃搗細末，同糖霜食之。發明，蛆出糞中，故能消積，
治小兒諸疳積滯，取消積而不傷正氣也，一法用大蝦蟆十數隻，打死置罈內，
取糞蛆不拘多少河水漬養三五日，以食盡蝦蟆為度，用布蔴紮住罈口，
倒懸活水中，令污穢淨，取新瓦燒紅，置蛆於上焙乾，治小兒疳積，腹大腳弱，
醫膜遮睛，每服一二錢，量兒大小服之，無不驗者，勿以其鄙而忽諸。</p>
<p>〔狗蠅〕鹹溫無毒。發明，蠅食狗血，性熱而而銳，力能拔毒外出，
故治痘瘡倒黶色黑，脣口冰冷之證，以數枚檑細，醅酒少許調服，聞人規方也。</p>
<p>〔蠐螬〕鹹微溫有毒。本經主惡血血瘀痹氣，破折血在脇下堅滿，通月閉，
目中淫膚，青醫白膜。</p>
<p>發明，蠐螬穴土而居，與蚯蚓不異，故本經所治，皆瘀血之證，金匱治虛勞瘀血，
大黃䗪蟲丸方用之，取其去脇下堅滿也，許學士治筋急，
養血地黃丸中用之，亦取其治血瘀也，取汁滴目去瞖障，散血止痛，
千金研末，數小兒臍瘡，加豬脂調，治小兒脣緊，經驗方治瘀傷腫痛，
肘後擣塗竹木刺，蘇頌擣汁點喉痹，得下即開，藏器塗遊風丹疹，又治麥芒入眼，
以蠐螬在目上隔布摩之，芒著布上即出。</p>
<p>〔桑蠹蟲〕甘溫小毒，色白帶黃，而腹中無穢，挼之無水者為真，
若頭硬而腹中不淨者，即進樹內蠹也，如一時難覓真者，則以蛓毛殼，
煆灰存性代之。發明，桑蠹蟲食木，柔能勝堅，故治痘瘡毒盛，白陷不能起發者，
用以絞汁，和白酒釀服之即起，但皮薄腳散，及泄瀉畏食者服之，
每致駁裂而成不救，不可不慎，千金治崩中漏下赤白，桑蠹燒灰溫酒服，
亦治胎漏下血效。</p>
<p>〔桃J8蟲〕辛溫無毒。本經殺鬼邪惡不祥。發明，桃實中蟲，
食之令人美顏色，與桃J8不異，其蟲屎能辟溫疫，今不相染，
為末水服方寸匕。</p>
<p>〔蚱蟬〕鹹甘寒無毒。本經主小兒驚癎夜啼，癲病寒熱。發明，蟬主產，
難下胎衣，取其能蛻之義，聖惠治小兒發癎，有蚱蟬湯散丸等方，
今人只知用蛻，而不知用蟬也。</p>
<p>〔蟬蛻〕鹹甘寒無毒，去翅足用。</p>
<p>發明，蟬蛻去瞖膜，取其蛻義也，治皮膚瘡瘍，風熱破傷風者，炒研一錢，
酒服神效，痘後目瞖，羊肝湯服二錢，則瞖漸退，更主痘瘡癢，
若氣虛發癢，又當禁服，小兒夜啼，取蟬蛻四十九枚，去前截用後截，為末分四服，
鈎藤湯服之即止，驚啼加硃砂二字，若用上截，即復啼也，
小兒驚癎夜啼，癎病寒熱，並用蟬腹，取其利竅通聲，去風豁痰之義，
較蛻更捷。</p>
<p>〔蜣螂〕鹹寒有毒，去足火炙用，勿置水中，令人吐。本經主小兒驚癎瘈瘲，
腹脹寒熱，大人癲疾狂瘍。發明，蜣螂手足陽明足厥陰藥也，本經等治，
總不離三經之證，其治暴噎吐食，用二枚，入生薑內煨，以陳橘皮二錢，
同巴豆炒過，去巴豆，將蜣螂陳皮為末，每服二分，吹入喉中，吐痰二三次即愈，
又治箭鏃入骨，用巴豆微炒，同蜣螂搗塗，痛定必癢，
忍之待極癢不可忍乃撼動拔之，又燒灰入冰片少許，治大腸脫肛，摻上托入，
擣丸塞下部，引痔蟲出盡永瘥，其蜣螂心，貼疔瘡拔疔，貼半日許，血盡根出則愈，
然蜣螂最畏羊肉，食之即發。</p>
<p>〔天牛〕甘溫小毒。發明，天牛乃木中蠹蟲所化，楊樹中最多，桑樹中獨勝，
長髯如角，故有天牛之名，利齒善嚙，是有嚙桑之號，其性最銳，取治疔腫惡瘡，
出箭鏃竹本刺最捷，與螻蛄不殊，一嚙木而飛，一穴土而出，其穎脫之性則一，
如無嚙桑，他樹上者亦可，焙乾為末，蜜調傅之。</p>
<p>〔螻蛄〕鹹寒小毒，去翅足炒用。本經主產難，出肉中刺，去潰腫下哽噎，
解毒除惡瘡。發明，螻蛄性善穴上，故能治水腫，自腰以前甚濇，能止大小便，
自腰以後甚利，能通大小便，取以治水最效，但其性急，虛人戒之，本經治難產者，
取其下半煮湯服之則下也，出肉刺潰癰腫惡瘡者，生擣塗之，肉刺即出，
瘡腫即潰也，下哽噎者，炙末吹之，哽噎即下，非噎膈之謂也，千金治箭鏃入肉，
以螻蛄杵汁，滴上三五度自出，延年方治胎衣不下，以螻蛄一枚，水煮數沸，
灌下入喉即出，小兒臍風，螻蛄甘草等分為末，敷之效。</p>
<p>〔螢火（即熠燿本經名夜光）〕辛溫無毒。本經明目。發明，螢火本腐草所化，
得大火之餘氣而成，入胞絡三焦，能辟邪明目，取其照幽夜明之義，務成子螢火丸，
辟五兵白刃，虎狼蛇虺之毒，惡鬼疫癘之邪，龐安常亦極言其效，惜乎世鮮備用。</p>
<p>〔衣魚（即蠹魚）〕鹹溫無毒，即衣帛書畫中之蠹，碎之如銀有粉者是。
本經主婦人疝瘕，小便不利，小兒中風，項強背起摩之。發明，衣魚主中風項強，
摩之即安，驚癎天弔，口喎淋閉，服之即愈，皆手足太陽經病，
乃神農本經之藥，古方盛用，今人罕知，合鷹屎白殭蠶，敷瘡瘢滅。</p>
<p>〔鼠婦（本經名蛜J9即濕生蟲）〕酸鹹無毒。發明，金匱治久瘧，
鱉甲煎丸中用之，以其主寒熱，去瘀積也，古方治驚癎血病多用之，
厥陰血分藥也，千金治產婦遺尿，以鼠婦七枚，熬研溫酒服之，痘瘡倒靨，
為末酒服一字即起，又解射干蜘蛛毒。</p>
<p>〔䗪蟲（本經名地鱉）〕鹹寒有毒，或去足炒用，或酒醉死，去足搗汁用。
本經主心腹寒熱洒洒，血積癥瘕，破堅下血閉。發明，
䗪蟲伏土而善攻隙穴，傷之不死，與陵鯉不殊，故能和傷損，散陽明積血，
本經治心腹寒熱洒洒，亦是積血所致，金匱大黃䗪蟲丸，
用水蛭䗪蟲，取其破堅癥，下積血耳，無實結者勿用，跌撲重傷，
焙乾為末，酒服二錢，接骨神效。</p>
<p>〔蝱蟲（即蜚蝱）〕苦微寒有毒，即噉牛血蠅，去翅足炒用。
本經逐瘀血破血積堅痞癥瘕寒熱，通利血脈九竅。發明，蝱食血而治血，
因其性而為用，肝經血分藥也，本經治癥瘕寒熱，是因癥瘕而發寒熱，
與蜣螂治腹脹寒熱不殊，仲景抵當湯丸，水蛭蝱蟲，雖當並用，
二物之純險懸殊，其治經閉，用四物加蜚蝱作丸服甚良，
以破瘀而不傷血也，苦走血，血結不行者，以苦攻之，其性雖緩，亦能墮胎。</p>
<p>〔蟾蜍〕皮辛涼微毒，肉甘平無毒，捕取風乾，泥固煆存性用，其目赤嘴赤者有毒，
一種色青生陂澤中者日鼃，與此不同。發明，蟾蜍土之精也，
習土遁者賴之，其形大而背多痱磊者是，土性厚重，其行極遲，土生萬物，
亦能化萬物之毒，故取以殺疳積，治鼠痿，陰蝕疽癘，燒灰傅惡瘡並效，
弘景治溫病發斑困篤，用以去腸，生搗一二枚，啜其汁，無不瘥者，治猘犬傷，
先於頂心拔去血髮三四莖，即以蟾蜍一二枚，搗汁生食，小便內見沬，其毒即解，
又破傷風用二枚，生切如泥，入椒一兩，同酒炒熱，入酒二盞，
乘熱飲之少項通身汗出而愈，發背疔腫初起，以活蟾一隻，繫定放腫上半日，
蟾必昏憒，即放水中以救其命，再換一隻如前，蟾必踉蹌再易一枚，其蟾如舊，
則毒散矣，其金蟾丸，治腫脹腹滿，并治小兒疳勞，腹大脛細，方用大蟾一隻，
以砂仁入腹令滿，鹽泥固濟，煆存性黑糖調服一二錢匕，下盡青黃積糞即愈，
未盡過二三日再服，以腹減熱除為度，若糞不能濺注，而漓淋不前者，此元氣告匱，
不可救也。</p>
<p>〔蟾酥〕辛溫有毒。發明，蟾酥辛溫，其性最烈，凡用不過一分，齒縫出血，
及牙疼，以紙絍少許，撚之即止，蟾酥丸治發背疔腫，一切惡瘡，
拔取疔瘡最捷，入外科有奪命之功，然輕用能爛人肌肉。</p>
<p>〔蝦蟆〕甘寒小毒。本經主邪氣破癥堅壅腫陰瘡，服之不患熱病。</p>
<p>發明，蟾蜍蝦蟆，同類異種，故其功用，亦不甚相遠，服之不患熱病，
即弘景治溫病發斑困篤之意，時珍言古方多用蝦蟆，近方多用蟾蜍，
益古人通稱蟾為蝦蟆，而蝦蟆不復入藥矣。</p>
<p>〔鼃（俗作蛙）〕甘寒無毒。發明，時珍曰，鼃產於水，
與螺蚌同性，故能解熱毒，利水氣，但係濕生之物，其骨性復熱，食之小便苦淋，
妊娠食蛙令子壽夭，小蛙多食，令人尿閉，臍下酸痛，擂車前水飲之可解。
戴厚禮云：凡渾身水腫，或單腹脹者，以青蛙一二枚，去皮炙熟食之，則自消也。
嘉謨曰：時行面赤項腫，名蝦蟆瘟，以金線鼀搗汁，水調空腹頓飲極效。</p>
<p>〔蝌斗〕發明，蝌斗生水中，蝦蟆子也，有尾如魚，漸大則腳生尾脫，
因其所稟之毒未化，故藏器取治火颷熱毒，及腫瘍瘡，並搗碎傅之，
或化水塗之，或配入敷藥中並效，又得效方，多用蝌斗陰乾，待桑椹熟，
等分置瓶中，密封懸屋東，或搗汁浸，埋東壁下，百日化泥，取塗鬚髮，永黑如漆。</p>
<p>〔蜈蚣〕辛溫有毒，火炙去足用。本經主鬼J0蟲毒，噉諸蛇蟲魚毒，
殺鬼物老精，除溫瘧，去三蟲。發明，蓋行而疾者，惟風與蛇，蜈蚣能制蛇，
故亦能截風，厥陰經藥也，嶺南有蛇瘴，項大腫痛連喉，用赤足蜈蚣二節，
研細水下節愈，又破傷風欲死，研末擦牙邊，去涎沫立瘥，本經言噉諸蛇蟲魚毒，
悉能解之，萬金散治小兒急驚，蜈蚣一條，去足炙黃，入硃砂輕粉乳汁為丸，
服少許即安，雙金散治小兒天弔，目久不下，口噤反張，蜈蚣一條，酥炙去頭足，
入麝香為末，以少許吹鼻，至眼合乃止，若眼未下再吹之，小兒撮口，刮破舌瘡，
蜈蚣末敷之，千金治射工毒瘡，蜈蚣炙黃，為末敷之，小兒禿瘡，蜈蚣浸油條之，
直指方治痔瘡疼痛，蜈蚣炙末，入片腦少許，唾調敷之，急救方治溫瘧洒洒時驚，
涼膈散加蜈蚣蠍尾服之，摘要治婦人趾瘡，甲內雞眼，及惡肉突出，蜈蚣一條，
去頭足焙研，入麝香少許，去硬蓋，攤烏金紙，留孔貼上，一夕即效，如有惡肉，
外以南星末，醋和傅四圍，其祛毒之功，無出其右。</p>
<p>〔蚯蚓（即地龍）〕鹹寒小毒，白頸者良，解熱毒，入鹽化水用，通經絡，炙乾用。
本經主蛇瘕，去三蟲伏尸，鬼疰蠱毒，殺長蟲。發明，蚯蚓在物應土德，
在星為軫水，體雖卑伏，而性善穴竄，專殺蛇蠱三蟲伏尸諸毒，解濕熱，療黃疽，
利小便，通經絡，故活絡丸以之為君，地龍湯治痘瘡脾腎虛熱嬌紅，
五六日變乾紫伏陷者，同荸薺搗和，酒釀服之即起，若乾紫色黯皮堅，為肝脾血熱，
即宜犀角紫草黃連清解，非地龍所宜，溫病大熱狂妄，天行大熱，和人尿搗絞服之，
熱毒從小便而去也，小便暴祕不通，亦宜用之，入葱化為水，療暴聾。</p>
<p>〔蝸牛〕鹹寒小毒。發明，蛞蝓蝸牛，生下濕地，陰雨即出，至陰類也，
治諸腫毒痔漏，制蜈蚣蠍蠆諸毒，研爛塗之，取其解熱消毒之功耳，
其形尖小而緣桑上者，謂之緣桑羸，治大腸脫肛，和豬脂塗之立縮，
此羸諸木上皆有，獨取桑上者，正如桑螵蛸之義。</p>

<h2>龍蛇部</h2>
<p>〔龍骨〕甘平無毒，粘舌色白者良，煆赤水飛用，飛之不細，粘著腸胃，令人寒熱。
本經主心腹鬼疰，精物老魅，欬逆泄痢膿血，女子漏下，癥瘕堅結，
小兒熱氣驚癎。發明，濇以可去脫，龍骨入肝歛魂，收歛浮越之氣，
本經主心腹鬼疰精魅諸疾，以其神靈能辟惡氣也，其治欬逆泄利膿血，女子漏下，
取濇以固上下氣血也，其性雖濇，而能入肝破結，癥瘕堅結，
皆肝經之血積也小兒熱氣驚癎，亦肝經之病，為牛黃以協濟之，
其祛邪伐肝之力尤捷，許洪云，牛黃惡龍骨，而龍骨得牛黃更良，有以制伏之也，
其性收陽中之陰，耑走足厥陰經，兼入手足少陰，治夜夢鬼交，多夢紛紜，
多寐泄精，衂血吐血，胎漏腸風，益腎鎮心，為收斂精氣要藥，有客邪，
則兼表藥用之，故仲景治太陽證，火刦亡陽驚狂，有救逆湯，火逆下之，
因燒針煩躁，有桂枝甘草龍骨牡蠣湯，少陽病誤下驚煩，有柴胡龍骨牡蠣湯，
金匱治虛勞失精，有桂枝加龍骨牡蠣湯，千金方同遠志酒服，治健忘心忡，
以二味蜜丸，硃砂為衣，治勞心夢泄，梅師同桑螵蛸為末，鹽湯服二錢，
治遺尿淋瀝，又主帶脈為病，故崩帶不止，腹滿腰溶溶，若坐水中，
止濇藥中加用之，止陰瘧，收濕氣，治休息痢，久痢脫肛，生肌斂瘡皆用之，
但收濇太過，非久痢虛脫者，切勿妄投，火盛失精者誤用，多致溺赤濇痛，
精愈不能收攝矣。</p>
<p>〔龍齒〕濇平無毒，煆赤醋淬七次水飛用，形如筆架，重數兩外，
光澤如M3，碎之其理如石，內如龍骨，舐之粘舌者真，亦有微黑，
而煆之色如翡翠者，為蒼龍齒，較白者更勝，其小如笋尖或如指狀者，
海鰍齒及骨也，叢生如貫眾根者，海馬齒也，舐之亦能粘舌，世多以等類偽充，
不可不辯。本經主殺精物，大人驚癎諸痙，癲疾狂走，心下結氣，不能喘息，
小兒五驚十二癎。發明，龍者東方之神，故骨與齒皆主肝病，許叔微云，
肝藏魂，能變化，故遊魂不定者，治之龍齒，古方有遠志丸，龍齒清魂散，
平補鎮心丸，皆收攝肝氣之劑也，又龍骨以白者為上，取固上氣以攝下脫，
齒以蒼者為優，生則微黑，煆之翡翠可愛，較白者功用更捷，產後血暉為要藥，
取其直入肝藏也，予聞神龍蛻骨之說，初未之信，及從藥肆選覓龍齒，
見其骨有變化未全者，半與牛骨無異，始知宇宙之大，無所不有，即如蛇蟲之屬，
皆能蛻形化體，豈特雲龍風虎而已哉，龍稟東方純陽之氣，故能興雲致雨，
東方木氣，主乎生也，其耳獨不司聽者，陽神別走於角也，春夏發現，
而秋冬潛伏者，隨陽氣之鼓舞也，虎稟西方陰暴之性，故嘯則生風，
西方金令主乎殺也，其項獨不能仰者，陰威併振於尾也，晝潛伏而宵奮迅者，
乘陰氣之暴虐也，以是推之，則虎骨能搜風氣，健筋骨，療疼重，睛能定人魄，
魄者陰之精也，龍骨能嗇精氣，收神識，止滑脫，齒能清人魂，魂者陽之神也，
然龍性飛騰，而骨獨粘者，正以其滯而欲蛻之，始得飛冲御天，
非飛冲後而蛻其骨也，觀本經驚癎癲疾結氣，甄權鎮心安魂魄等治，
總皆入肝歛魂，用以療陽神之脫，同氣相求之妙，許叔微云，肝藏魂，能變化，
故魂遊不定者，治之以龍齒，時珍曰，龍者東方之神，故其骨與齒，皆主肝病。</p>
<p>〔龍角〕甘平無毒。發明，龍稟東方木氣，而角又督脈所發，故治驚癎瘈瘲，
神魂不寍，龍火上逆，身熱如火，及邪魅不詳，深師五邪丸用之，而千金治心病，
有齒角同用者。</p>
<p>〔K1甲（本經名K1魚）〕酸微溫小毒。本經治心腹癥瘕伏堅，
積聚寒熱，女子小腹陰中相引痛，崩中下血五色，及瘡疥死肌。發明，
本經鼀甲所主之證，多屬厥陰，其功在平肝木，治血殺蟲，與鼈相類，
亦能治陰瘧，千金有鮀甲煎，今藥肆多懸之，云能辟蠹，亦殺蟲之意。</p>
<p>〔陵鯉甲（俗名穿山甲）〕鹹微寒小毒，或酥炙，或黃土，或蛤粉炒，發鬆研用，
尾甲更勝。發明，穿山甲入厥陰陽明及陰陽二蹻，通經下乳，瘧疾癰腫，
發痘為要藥，益其穴山而居，寓水而食，出陰入陽，能竄經絡，達於病所，
凡風濕冷痹之證，因水濕致，渾身上下強直不能屈伸，痛不可忍者，於五積散內，
加穿山甲七片，全蠍炒十個，蔥薑水煎，熱服取汗，避風甚良，癰疽潰後不宜服。</p>
<p>〔石龍子〕鹹溫小毒，綱目作鹹寒誤，產平陽山谷，荊襄等處，其類有四，
一種生岩石間，頭扁身長，尾與身等長七八寸，大者尺餘，其狀如蛇，而腳似梅花，
鱗目五色者為雄，色黃身短者為雌，此物最惜鱗甲，故見人不動，捕之亦不螫人，
以其生岩石間，故本經謂之石龍子，以其善於變易，吞霾吐雹，有陰陽析易之義，
故字林謂之蜥蜴，楚人名為蠑螈，實一物也，入藥雌雄並用，去頭足，
酒浸酥炙用之，入傳屍藥，醋炙用之，一種生草澤間，頭大尾短身粗，其色青黃，
有傷則啣草自敷，故謂之蛇醫母，能入水與石斑魚合，故又名水蜥蜴不入藥用，
一種生人家屋壁，形小身細，長三四寸，色褐斑黑者，謂之蝘蜒，吳俗名為壁虎，
以其居壁而善捕蠍蠅也，或云飼之以朱，點宮娥臂，故名守宮，
一種似守宮而頭圓身細，長五六寸，色白如銀，通身細鱗，雌雄上下相應而鳴，
情恰乃交者，蛤蚧也，荊襄嶺澤皆有，而西川產者最勝，捕得成對，線纏炙乾，
捲榕樹皮中者是也，以此明辨，方無悞用之失。發明，石龍子為本經中品，
而網目主治中，有別錄而無本經，豈本經之丈有所殘缺歟，抑本經之文誤註別錄歟，
其治五癃邪結氣，利小便水道，破石淋下血者，以蜥蜴能吐雹祈雨，
故治癃淋利水道，是其本性，千金治癥結水腫，屍疰留飲，有蜥蜴丸，
外臺治陰㿉方用之，皆取其長於利水道耳，按蜥蜴即是右龍，
今房術藥中用之，以其興發助陽，而無止濇之患也。</p>
<p>〔守宮（一名蝘蜒俗名壁虎）〕鹹寒小毒。發明，守宮食蠍蠆，蠍蠆乃治風要藥，
詳守宮所治風疰驚癎諸病，猶蜈蚣之性，能透經絡也，且入血分，
故又治血病瘡瘍，以毒攻毒，皆取其尾善動之義，麻城移痘方，治痘出眼目，
及正面稠密，用以移痘於不傷命處，其效最捷，觀術士以守宮尾，杵為細末，
彈熟肉上，其肉便翕翕蠕動，移痘方得非從此悟出，陶弘景云，蝘蜒喜緣籬壁間，
以硃飼之，滿三斤，研乾末，以塗婦人臂，有交接事便脫，故名守宮，蘇恭曰，
飼硃點婦人臂，謬說也，張華言必別有術，今不傳矣，時珍曰，守宮祛風，
石龍利水，功用自別，不可不知。</p>
<p>〔蛤蚧〕甘鹹溫小毒，生嶺南城垣榕樹間，及粵西橫州等外者，長七八寸，
蜀中產者，不過五寸，頭圓肉滿，鱗小而厚，形似守宮，鳴則上下相呼，雌雄相應，
情恰乃交，兩相抱負，自墮於地，人往捕之，亦不知覺，以手劈之，至死不開，
取以曝乾，為房中要藥，即尋常捕得者，功用亦相髣髴，但驗其囫圇成對，
捲榕樹皮中者，即真無疑，入藥去頭留尾，酥炙用之，口含少許，疾走不喘者，
是其益氣之驗也。發明，蛤蚧味鹹歸腎經，性溫助命門，色白補肺氣，
功兼人參羊肉之用，而治虛損痿弱，消渴喘嗽，肺痿吐沫等證，
專取交合腎肺之氣，無以逾之，愚按蛤蚧龍子，性皆溫補助陽，而舉世藥肆中，
皆混稱不分，醫者亦不辨混用，龍子則剖開如皮，身多赤斑，偏助壯火，
陽事不振者宜之，蛤蚧則纏束成對，通身白鱗，專溫肺氣，氣虛喘之者宜之，
虛則補其母也。</p>
<p>〔蛇蛻〕鹹甘平小毒，火熬用之。本經主小兒二十種驚癎蛇癎，
痲疾瘈瘲，弄舌搖頭寒熱，腸痔蠱毒。發明，蛇蛻屬巽走肝，
故本經治小兒驚癎等病，一皆風毒襲於經中之象，其入藥有四義，一能辟惡，
取其性靈也，故治邪辟鬼魅蠱瘧諸疾，二能驅風，取其性竄也，
故治驚癎癜駁，偏正頭風，喉舌諸疾，三能殺蟲，故治惡瘡痔漏疥癬諸疾，
用其毒也，四有蛻義，故治眼目瞖膜，胎衣不下，皮膚之疾，
會意以從其類也。</p>
<p>〔蚺蛇膽（即南蛇）〕甘苦寒小毒。發明，蚺蛇產嶺南，稟已土之氣，
其膽受甲乙風水，其味苦中有甘，所主皆厥陰太陰之病，其治心腹䘌痛者，
蟲在內攻嚙也，下部䘌瘡者，蟲在外侵蝕也，濕熱則生蟲，燥濕則殺蟲，
內外施之，皆可取用，更能散腫消血，故直諫之臣，受廷杖者，臨服少許，
則血不凝滯於內，又能明目涼血，除疳殺蟲，惜乎難得真者。</p>
<p>〔白花蛇〕甘鹹溫有毒，產靳州者良，禁犯鐵，凡用去頭尾，酒浸酥炙，炭火緩焙，
去盡皮骨，此物甚毒，不可不防，脇有方勝，尾上有拂者真。發明，
蛇性竄能引藥至於風痰處，故能治一切風病，其風善行數變，蛇亦善行數蛻，
所以能透骨搜風，為大風白癜風，風痹驚搐，癬癩惡瘡要藥，取其內走藏府，
外徹皮膚，無處不到也，陰虛血少，內熱生風者，非其所宜，凡服蛇酒藥，
切忌見風，開罈時須避其氣，免致面目浮腫，凡癘風曾服過大楓子仁者，
服白花蛇無效。</p>
<p>〔烏梢蛇〕甘平無毒，劍脊細尾者佳，忌犯鐵器。發明，蛇性主風，而黑色屬水，
故治諸風頑痹，皮膚不仁風瘙癮疹，疥癬熱毒，眉鬚脫落，K2癢等瘡，
但白花蛇主肺藏之風，為白癜風之專藥，烏蛇主腎藏之風，為紫雲風之專藥，
兩者主治懸殊，而烏蛇則性善無毒耳。</p>
<p>〔蝮蛇〕肉大熱，膽微寒，並有毒。發明，諸蛇皆是卵生，惟蝮蛇破母腹出，
惡毒尤烈，故以蝮名，其狀較諸蛇迥異，形短而粗，嘴尖鼻反，故又名反鼻蛇，
有頭斑身赤如錦紋者，有黃黑青黑而斑白者，皆蝮蛇也，有頭扁與土同色而無紋者，
土虺也，亦名曰蚖字，形相類之誤也，時珍曰，蝮大虺小，其毒則一，抱朴子言，
蛇類甚多，惟虺中人甚急，即時以刀割去瘡肉，投之於地，其熱如炙，
須臾毒盡人乃得活，一種形如蜥蜴，長一二尺者，千歲腹也，年久腳生，
能跳上樹嚙人，嚙己還樹，垂頭聽人哭聲，頭尾相類，大如搗衣杵，俗名望板歸，
言被其嚙必死，專望板歸以備殮具也，蘇頌以細辛，雄黃等分為末，內瘡口中，
日易三四次，又以栝蔞根桂末著管中，密塞勿令走氣，佩之中其毒者急敷之，
野談翁方，急以黃荊葉搗爛敷之，上皆解救之法，然有用其毒，以攻急厄之毒者，
別錄取蝮蛇肉釀酒以療癩疾，蝮蛇膽磨汁以塗䘌瘡，總取殺蟲攻毒之用耳，
竊謂攻毒急救之藥頗多，奚必藉此而為異端之術哉，姑存以備解救之法可也。</p>

<h2>魚部</h2>
<p>〔鯉魚〕甘平無毒，其目能睫動者有毒，藥中有天門冬者勿犯，天門病後勿食。
發明，魚性逆水而上，動關翅尾，其力最勞，且目不夜暝，故釋氏雕木象形，
以警世之昏惰者，鯉性跳躍急流，故取以治水腫之病，河間云，鯉之治水，
鶩之利水，因氣相感也，黃癉腳氣濕熱，孕婦身腫宜之，
便血同白蠟煮食腦髓治耳卒聾，齒治石淋，膽治目赤腫痛，取汁點之，
鱗治產婦滯血，燒灰治吐血崩中，十灰散中用之。</p>
<p>〔E4魚（本名鯇魚E4音渾）〕甘溫無毒。發明，
E4魚多蓄池中，飼草而長，與青鰱混雜，故名曰E4，
江湖亦皆有之，食品之長味也，時珍言，暖中和胃，此指池中蓄者而言，李廷飛言，
能發諸瘡，此指湖中獲者而言，各有至理，膽味苦寒，能出一切竹木刺在喉中，
以酒化二三枚，溫呷取吐即出。</p>
<p>〔青魚〕肉甘平，膽苦寒無毒。發明，東方色青，入通於肝，開竅於目，
故膽有點目治骾之功，肉有補肝逐水之用，同韭白煮食，治腳氣疼腫，
目睛生汁注眼，能黑夜視物，以其好噉螺蜆，螺蜆能明目也，乾青魚膽，
水磨點喉痹痔瘡與熊膽同功。</p>
<p>〔鰱魚（本名鱮魚）〕甘溫無毒。發明，池魚大都無毒，兼此魚恒食諸魚之遺，
其毒雖少，不無助長濕熱之虞，有皂白二種，皂者頭大，白者腹腴雖食品之下，
而有溫中益氣之功，與E4魚無異也。</p>
<p>〔闊口魚（本名鮠魚）〕甘溫無毒。發明，鮠生海中，與石首同類，以之剖腹曝乾，
亦與石首作A8無異，以其頜下有骨撐開，故有闊之稱，能開胃進食，
下膀胱水氣，病人食之，無發毒之慮，食品中之有益者也。</p>
<p>〔E5魚（古名魴魚）〕甘溫無毒。發明，E5魚縮項，性不喜動，
嚴冬善息土中，故食之能調胃氣，而無動風發熱之慮，與白魚之性相彷，
但無利水之功耳。</p>
<p>〔白魚〕甘平無毒。發明，白魚入肺利水，開胃下氣，金匱治淋病小便不利，
滑石白魚散用之，取其佐滑石以利氣，兼亂髮以破血，血氣通調，而淋濇止矣，
同棗食之，令人腰痛，以其滲泄脾腎也。</p>
<p>〔石首魚（俗名蝗魚）〕甘平無毒，乾者名白A8。發明，石首魚生鹹水中，
而味至淡，故諸病食之，無助火之虞，與河豚之性稟陰毒迥殊，
腦中石K3主石淋，腦骨為末，入有嘴壺中薰腦漏，然惟暴患得效，
痢疾切忌油膩，惟白K4食之最宜。</p>
<p>〔鰾膠〕鹹平無毒，凡用入丸，切作小塊，蛤粉炒成珠，方可磨末，煉蜜調劑，
須待涼用，又不可搗，搗則粘韌，難為丸矣。發明，諸魚之鰾，皆可為膠，
而石首魚者，膠物甚固，故嗇精方用之，合沙菀蒺藜，名聚精丸，為固精要藥，
丹方又以一味炒研，砂糖諷，日服一錢匕，治痔最良，經久痔自枯落，
燒灰治產後風搐，破傷風痙，取其滋榮經脈，而虛風自息也。</p>
<p>〔勒魚〕甘平無毒。發明，勒魚腹下有骨勒入，因以得名，以其甘溫開胃，
有宜於老人之說，作A8尤良，脊骨治瘧，以一寸入七寶飲酒水各半，
煎露一宿服之。</p>
<p>〔鰣魚〕甘溫無毒。發明，鰣魚性補，溫中益虛，而無發毒之慮，其生江中者，
大而色青味極甘美，生海中者，小而色赤味亦稍薄，觀其暗室生光，迥非常魚可比，
其鱗用香油熬塗湯火傷效。</p>
<p>〔嘉魚〕甘溫無毒。發明，此魚食乳水，功用同乳，食之令人肥健悅澤，腎虛消渴，
勞瘦虛損者食之最宜。</p>
<p>〔鯧魚〕此魚骨柔肉脆，能益胃氣，食之令人肥健，腹中子性寒有毒多食令人痢下。</p>
<p>〔鯽魚〕甘溫無毒，烏背者其味最美，以其居濁水中，雖肥不無小毒，
然此恒用食品，未嘗見其有毒傷人。發明，諸魚性動屬火，惟鯽魚屬土，
有調胃實腸之功，故有反厚朴之戒，以厚朴泄胃氣，鯽魚益胃氣，
故大明言溫中下氣保昇言止痢厚腸，皆言其補益之功也，生搗塗痰核乳癰堅腫，
以豬脂煎灰服治腸癰，合赤小豆煮汁食消水腫，炙油調塗婦人陰瘡，同白礬燒研，
治腸痔血痢，入綠礬泥固煆，治反胃吐食，與胡蒜煨，治膈氣痞滿凡煨俱不可去鱗，
以鱗有止血之功也。</p>
<p>〔石斑魚〕有毒。發明，石斑魚生南方溪B6水石處，長數寸，大不過尺餘，
有雌無雄二三月與蜥蜴交合水上，其子毒人，令人吐瀉，醫說云：
用魚尾草汁少許解之。</p>
<p>〔鱠殘魚（俗名銀魚）〕甘平無毒。發明，鱠殘出蘇松浙江，
大者不過三四寸身圓無鱗，潔白如銀小者尤勝，鮮食最美，曝乾亦佳作羹食之，
寬中健胃，而無油膩傷中之患。</p>
<p>〔海粉〕鹹寒無毒。發明，海粉色碧微鹹，專行肝腎，云是海中介屬，
得東南水土之氣而成，與蜂之釀蜜無異，土人採得而貨之，以供食品，能散癭瘤，
解毒熱但性寒滑，脾胃虛入勿食。</p>
<p>〔燕窩〕甘平無毒。發明，鳥啣海粉作窩，得風日陽和之氣化，
鹹寒為甘平能使金水相生，腎氣上滋於肺，而胃氣亦得以安，食品中之最馴良者，
惜乎本草不收方書罕用，今人以之謂補虛勞，咳吐紅痰，每兼冰糖煮食，往往獲效，
然惟病勢初淺者為宜，若陰火方盛，血逆上奔，雖用無濟，以其幽柔無剛毅之力耳。</p>
<p>〔鱸魚〕甘平小毒。發明，鱸魚鬆脆，與石首魚相類，補五藏，益筋骨，和腸胃，
治水氣，多食宜人，作鮓尤良。</p>
<p>〔鱖魚〕甘平小毒。發明，鱖性疎利，有補虛益胃去腹內惡血小蟲之功，
醫說有邵氏女年十八，病勞療累年，偶食鱖魚羹遂愈，正與補勞益胃殺蟲之說相符，
膽治骨鯁，及竹木刺入咽喉，不拘大人小兒，或入腹刺痛，服之皆出，
臘月收大鱖魚膽，懸北簷下陰乾，遇有梗者，
用皂子大酒研溫服得吐則鯁隨涎出未出再服，以出為度，酒隨量飲，無不出者，
如無鱖魚膽，鯇魚青魚鯽魚膽用鮮者酒調服之亦出。</p>
<p>〔鱧魚（即蠡魚俗名里魚）〕甘寒無毒。發明，鱧性伏土而能勝水，故治水腫，
療五痔，治濕痹，主腳氣，妊娠面浮腳腫者，合赤小豆煮食甚效，丹方治水腫腹大，
用活鯉魚去腹垢，入獨顆蒜令滿，外塗濕黃泥，炭火炙食屢效，有瘡者不可食，
令瘢白。</p>
<p>〔鰻鱺魚〕甘平小毒，闊嘴者為鰻，尖嘴者為鱺。發明，鰻魚雖有毒，
性能補虛益陰，久病勞瘵宜之，大便濡泄勿用，其功專在滋補真陰，殺勞瘵蟲，
與蛇同類，故主治亦近之。</p>
<p>〔鱓魚〕甘大溫無毒。發明，鱓魚稟已土之氣，能補中益血，
婦人產後惡露淋瀝，腸鳴濕痹，並宜食之，暴乾煆灰存性，治老人虛痢，
大E4魚重觔餘者，能助勢力，食後遍體疼脹，盡力搥之，
大力丸方用熊筋虎骨當歸人參，等分為末酒蒸大E4魚，取肉搗爛為丸，
每日空服酒下兩許氣力驟長，E4魚血力能助陽，壯年陽道不長，
育龜丸用之，方用石龍子蛤蚧，生犀角生附子草烏頭，乳香沒藥，
血竭細辛黑芝蔴五倍子陽起石等分為末，生E4魚血為丸，硃砂為衣，
每日空心酒下百丸，曾有人服此，得以嗣續宗祧者，不可以房術論也，
其尾血療口眼喎斜，同麝少許，右喎塗左，左喎塗右，正即洗去，其骨燒灰，
香油調塗流火甚效。</p>
<p>〔甲魚（本名鱣魚）〕甘溫小毒。</p>
<p>發明，鱣魚無鱗而有甲，故俗名為著甲，江淮黃河遼海水深處皆有之，長二三丈，
逆上龍門，能化為龍，味極肥美，但發氣動風，和蕎麥食，令人失音，
其肝味勝河豚，食之令人血膚乾脫，亦動風之驗也。</p>
<p>〔鱘魚（本名鮪魚生江中長丈餘身無鱗鼻與身等亦鱣屬也）〕甘平無毒。發明，
此魚味雖美，發諸藥毒，動風氣，發一切瘡疥，久食令人腰痛，服丹石人忌之，
勿與乾筍同食，發癱瘓風，小兒食之，成欬嗽及癥瘕，作鮓雖珍，亦不益人。</p>
<p>〔鮧魚（本名鯷魚即鮎魚）〕甘溫小毒，赤目赤鬚無腮者殺人，
不可合牛肝食，反荊芥。發明，鮧魚類蛇，故能治風，凡口眼喎斜，
切活鮎魚尾尖，朝吻貼之即正。</p>
<p>〔黃顙魚〕甘平微毒，反荊芥。發明，無鱗之魚不益人，發瘡疥，不獨黃顙為然。</p>
<p>〔江鱭（一名鰽魚）〕甘平小毒。發明，諸魚皆用翅尾游行，惟鱭不勞翅尾，
逐隊齊行，故以命名，種類不一，獨產江水中者，應春而起，味極鮮美，性專降池，
故敗疽痔漏人忌食，諸鱭皆然。</p>
<p>〔河豚〕甘溫有毒，海中者大毒，江中者次之，淡水中者又次之，有大小二種，
大者謂之河豚，背淡青黑無赤斑，腹白而翅傍色黃者可食，小者名斑魚，背脊黑，
有文點，多赤色，其毒最甚，以稟蛟龍之氣最甚也，人言三月後，
斑魚得木氣全盛之時，尤不宜食，其雙尾獨目，翅赤嘴赤異常，背有赤印，
頷內無腮，腹中多血，獨腴無膽，皆大毒傷人，製食之法，須去其子與嘴目，
及脊中肝內惡血，并去周身脂膜，則不氣腥，煮忌煤火，乃煤炲落入，
與荊芥桔梗菊花甘草附子烏頭相反，故食河豚一日內不可服藥，
河豚子必久漬石灰水中，而後煮食，曾見水浸一夜，大如芡實也，
中其毒則脣舌麻瞀，目眩，足不任履，行步欹側，急宜探吐，隨覓荻芽，
或蘆根搗汁灌之，橄欖汁甘草汁皆可解，又槐花乾胭脂，等分為末，水調服之，
若腹中絞痛，昏迷倒仆者，急用糞清灌之，遲則不救。發明，凡物之美者，
謂之尤物，靡不賈毒傷人，如妲己亡殷，夷光傾吳，蒙禍而不自覺也，河豚嗜鹹，
內藏信智，外顯文刺，窄口巨腹，陰毒內蓄可知，凡陰毒之物，必藉陽氣而為鼓舞，
得春升之令，而浮游水面，非信而乎，散子必入淡水，既生必歸巨海，非智而乎，
得鹹則肥，得淡則瘦，所以淡水中者，其毒漸解，而不致傷人之甚也，以其味美，
人爭食之，春初最為貴品，其腹腴呼為西施，乳南人有云，凡魚之無鱗無腮，
無膽有聲，目能睫者，皆有毒，河豚目能開闔，觸之則曳曳有聲，嗔怒則腹脹如毬，
浮起水K5，故人得以取之，其毒入肝助火，莫有甚於此者，患癰瘍腳氣人，
切不可食，助濕發毒動風，其患最速，惟取其子，同蜈蚣燒研，香油調，
搽疥癬有效，抉其目，拌輕粉埋他中化水，拔婦人腳上雞眼瘡，可以脫根。</p>
<p>〔江豚〕鹹腥無毒。發明，江豚形如水牛，藏器雖有飛屍蠱毒瘴瘧之治，
從未見有用之者，以之熬油點燈，照樗蒲則明，讀書紡織即暗，俗言嬾婦所化也。</p>
<p>〔比目魚〕甘平無毒。發明，比目形如箬葉，故俗以是稱之，
爾雅所謂東方有比目者是也，魚各一目，相並而遊今吳中崑山最多，
孟詵雖有補中益氣之說，而多食動氣，亦是助濕生熱之故，
此必溺於伉儷者之所化也。</p>
<p>〔鮫魚（一名沙魚）〕甘鹹平無毒。發明，鮫魚生南海，背皮粗錯，可飾刀靶，
其肉作膾補五藏，皮治屍疰蠱毒，燒灰解鯸鮧魚毒。</p>
<p>〔烏賊骨（即烏鰂骨名海鰾鰭）〕鹹微溫無毒。發明，
烏鰂骨厥陰血分之藥，兼入少陰，其味鹹而走血，故治血枯血瘕，
經閉崩帶，陰蝕腫痛，丈夫陰腫，下痢疳疾，厥陰本藥也寒熱瘧疾聾癭少腹痛陰痛，
厥陰經病也，目瞖流淚厥陰竅病也，厥陰為藏血之室，少陰為隱曲之地，
故諸血病陰病皆治之，按素問云：有病胸脇支滿，妨於食，
病至則先聞腥臊臭，出清液吐血，四肢清，目眩時，時前後血病，名曰血枯，
得之年少時，有所大脫血，或醉入房中，氣竭肝傷，月事衰少不來，
治之以四烏鰂骨一藘茹為末，丸以雀卵，大如小豆，每服五丸，
飲以鮑魚汁，所以利腸中及傷肝也，觀此入厥陰血分可知。</p>
<p>〔鮑魚〕辛臭溫無毒。發明，鮑魚腥穢，可淡曝，而不可著鹽，乾則形如塊肉，
耑取腥穢，以滌一切瘀積，同氣相感也，入肝散血，
煮汁送四烏鰂一蘆茹丸，治女子血枯經閉，內經用以療傷肝利腸，
而不傷伐元氣，惜乎世罕用之，令庖人用以煮肉，則脂沫盡解，滌除垢膩之驗也，
秦始皇死沙邱，會暑屍腐，令轀車載鮑魚，以亂其臭，始皇本呂不韋萌孽，
溷廁宮幃，非取其滌除遺臭之義歟。</p>
<p>〔海馬〕甘溫無毒。發明，海馬雌雄成對，其性溫暖，有交感之義，
故孕婦帶之於身，臨時煆末服之，并手握之云易產，又陽虛房術多用之，
可伐蛤蚧之功也。</p>
<p>〔⿰魚叚（俗作蝦）〕甘溫小毒，⿰魚叚無鬚腹下通黑色者，食之傷人。
發明，⿰魚叚性跳躍，生青熟赤，風火之象，生搗敷小兒赤白遊風，絞汁入藥，
托腫吐風痰，皆取風能勝濕也，制藥壯陽，取熱能助火也，白者下乳汁，
專入氣分也。</p>

<h2>介部</h2>
<p>〔龜板（本經名日神屋）〕鹹甘平小毒，入藥取腹去背，酒浸酥炙，或熬膠用，
色黑產水中者為水龜，其色黃出山中者為秦龜，秦龜不入補腎藥，一種呷蛇龜腹折，
見蛇則呷而食之，其性最毒，不可悞用，方書皆用灼過敗龜之板，取其用過，
無關生命也，世以自死龜殼為敗，既死精氣已脫，取用何益，悞服反受其毒，
以其為蛇虺所傷也，今藥肆所賣龜膠，每以鹿角膠腳，冲入則易凝結，
亦有以黃明膠和入者，凡製膠須去背甲以淨腹版，水浸去外衣，則膠無腥濁之氣。
本經主漏下赤白，破癥瘕痎瘧，五痔陰蝕，濕痹四肢重弱，小兒顖不合。
發明，龜稟北方之氣而生，乃陰中至陰之物，耑行任脈，上通心氣，下通腎經，
故能補陰治血治勞，大凡滋陰降火之藥，寒涼損胃，惟龜版炙灰，則益大腸，
止世瀉，故漏下赤白，亦能療之，其治小兒顖不合，專取滋水堅骨之功，
皆龜之所主，其破癥瘕痎瘧，五痔陰蝕，濕痹重著，皆秦龜之功用，以能入脾經，
治風濕也，時珍云，龜鹿靈而壽，龜首常藏向腹，能通任脈，故取其腹，
以補心補腎補血，皆養陰也，鹿鼻常反向尾，能通督脈，故取其角，
以補命門補精補氣，皆養陽也，觀龜甲所主之病，皆屬陰虛精弱，腰腳痠痿，
可心解矣，燒灰酒服，治痘瘡，又合鹿角灰等分，入四物湯服，治血崩，炙末酒服，
主風痹腳弱，燒灰傳小兒頭瘡，婦人陰瘡，鱓魚血調塗流火濕瘡，
但胃虛少食，大便不實，及妊娠禁用，以其無陽生之力耳，膽汁苦寒，治痘後目腫，
經月不開，取汁點之良，溺滴耳治聾，點舌下，治大人中風舌瘖，小兒驚風不語，
摩胸背治龜胸龜背，欲取其溺，以豬鬃刺其鼻即出。</p>
<p>〔玳瑁（即瑇瑁）〕甘寒無毒，入藥生者良。發明，玳瑁入心主血，
有解毒解熱之功，故蘇頌以之磨汁服，解蠱毒，日華破癥結，消癰毒，
止驚癎，士良療心風，解煩熱，行血氣，利大小腸，時珍治傷寒熱結狂言，
解毒清熱之功等於犀角同犀角解痘毒痘瘡黑陷，乃心熱血凝，用生犀玳瑁磨汁，
入豬心血少許，紫草湯調服，則熱解血和，而陷痘起矣，但虛寒而陷者勿用。</p>
<p>〔鼈甲（一名上甲）〕鹹平無毒，九肋七肋者佳，以其得陽數也，然多有摘，
去下肋，偽充七肋者，亦有半邊隻肋，半邊雙肋者，此團魚與鼈交合而生，
不若純隻肋者為優，醋煆酥炙，各隨本方，治瘧母，淋灰湯煮糜如飴用，
龜用大者力勝，鼈用小者力優，妊婦勿食鼈肉，與莧菜鴨卵合食尤忌。
本經主心腹癥瘕，堅積寒熱，去痞疾息肉，陰蝕痔核惡用。發明，
鱉色青入厥陰肝經，及衝脈，為陰中之陽，陽奇陰偶，故取隻肋為肝經之嚮導，
其所主者，痎瘧瘧母，虛勞寒熱，癥瘕痞疾，經水陰瘡，不出本經主治也，
凡骨蒸勞熱自汗皆用之，為其能滋肝經之火也，與鱉甲同類，並主陰經血分之病，
龜用腹，腹屬腎，鼈用肋，肋屬肝，然究竟是削肝之劑，非補肝藥也，
妊婦忌用，以其能伐肝破血也，肝虛無熱禁之，煆灰研極細末，療湯火傷，
皮綻肉爛者並效，乾則麻油調敷，濕則乾摻，其痛立止，其解火毒，療骨蒸，
殺瘵蟲之功，可默悟矣，鼈頭燒灰，酒服療小兒脫肛，婦人陰脫下墜，
取其善縮之性也，生血塗尤效。沈聖符曰：食品中惟鱉最為叵測，其間多有大毒，
不減河豚者，如三足兩頭，人所共棄，項強腹赤，毒可傷人，
予鄰余子坦曾見蛇盤屢跌而成鱉者，四生之中物，物皆有變化，無足異也，
且有鼈寶生鼈腹中之說，說者以為誕妄姑置罔聞，
近日楓江吳氏買一鼈烹之，輒作人言，其家以為怪也，添火烹之，
剖腹果得一物，約長三寸，鬚眉宛然聖符邀予往看，驗其鼈形，背高聳起，
稍異尋常，聖符屬筆命記以為嗜味傷生之警。</p>
<p>〔K6甲〕甘平無毒。</p>
<p>發明，K6甲炙黃酒浸，治瘰癧殺蟲，逐風惡瘡痔瘻風頑疥瘡，
功同鼈甲俱鼈走肝，而K6走脾，故其主治稍有不同。</p>
<p>〔蟹〕鹹寒小毒，未被霜者有毒，多食腹痛泄瀉，生薑紫蘇豉汁蘆根汁，並可解之，
其性喜入蛇穴，得其毒則驟長，故重一觔以上者，誤食殺人，又兩目相向，
足斑目赤者大毒，不可食。本經主胸中邪氣熱結痛，喎辟面腫，能敗漆，燒之致鼠。
發明，蟹之外骨內肉，生青熟赤，陰包陽象無疑，性耑破血，故能續斷絕筋骨，
本經主胸中邪氣熱結痛，喎辟面腫，皆是瘀血為患，性能敗漆，令人生搗治漆瘡，
塗火燙，皆取散血之意，日華治筋骨折傷，生搗罯之，藏器云：能續斷筋，
去觳用黃，搗爛微炒，納入瘡中，筋即連也，可知其功不獨散而能和血矣，
凡物之赤者皆熱，惟蟹與柿性寒，所以二物不宜同食，令人泄瀉發癥瘕，妊娠忌食，
以其性專逆水橫行也，其爪為催生下死胎胞衣專藥，千金神造湯，治子死腹中，
并雙胎一死一生，服之令死者出，生者安神驗方也，但以一邊運動，一邊沈著者，
即是無疑，方用蟹爪一升，甘草一尺，東流水一斗，以葦薪煮至二升，
去滓入真阿膠二兩，令烊頓服，或分二服，若人困不能服，灌入即活，取蟹之散血，
而瓜觸之即脫也，然必生脫者，連足用之，丹方治蓄血發黃，胸脇結痛，
而不浮腫者，蟹殼煆存性，黑糖調，無灰酒下三錢，不過數服效，若浮腫者為氣病，
無藉於蟹之散血也，婦人乳癰硬腫，蟹殼灰一服即散，
又以塗硃燒烟辟臭蟲薰之即斃，則殺蟲之功，從可知矣，蟹之相類多種，
如蝤蛑擁劍不常見外，其蟛蜞蟛K7，春時甚多，蟛蜞螫光無毒，可醯而食，
蟛K7螫毛有毒，悞食令人吐下，又有一種生沙穴中，見人則避者，
沙狗也，時珍雖言不可食，今海錯中用之，非蟛蜞之可比也。</p>
<p>〔鱟〕辛鹹平微毒。發明，鱟善候風，外殼內肉，與蟹無異，其血蒼色，其肉鬆脆，
亦如蟹臍，能散肝腎結血，故產後痢不止，及腸風瀉血，崩中帶下，
用尾燒灰米飲服即止，聖惠方治積年欬嗽，呀呻作聲，用鱟魚殼半兩，
貝母桔梗，入牙皂末少許，蜜丸噙一丸嚥汁，服三丸即吐出惡涎而瘥。</p>
<p>〔牡蠣〕鹹平微寒無毒，煆赤用左顧者良。本經主傷寒寒熱，溫瘧洒洒，驚恚怒氣，
除拘緩鼠瘻，女子帶下赤白。發明，牡蠣入足少陰，為軟堅之劑，
以柴胡引之，去脇下痛，以茶引之，消項上結核，以大黃引之，消股間腫，
以地黃引之，益精收濇止小便，腎經血分藥也，本經治傷寒寒熱，溫瘧洒洒，
是指傷寒發汗後，寒熱不止而言，非正發汗藥也，仲景少陽病犯本，
有柴胡龍骨牡蠣湯，金匱百合病變渴，有栝蔞牡蠣散，用牡蠣以散內結之熱，
即溫瘧之熱從內蘊，驚恚之怒氣上逆，亦宜鹹寒，降泄為務，其拘緩鼠，帶下赤白，
總由痰積內滯，端不出軟堅散，結之治耳，今人以牡蠣濇精，而治房勞精滑，
則慮其鹹降，治亢陽精傷，又恐其歛濇，惟傷寒亡陽汗脫，溫粉之法最妙，
其肉糟製即蠣黃醬也。</p>
<p>〔蚌〕肉甘寒，觳鹹寒無毒。發明，蚌與蛤皆水產，而蛤則生鹹水，色白入肺，
故有軟堅積化頑痰之功，蚌生淡水，色蒼入肝，故有清熱行濕，治雀目夜盲之力，
益雀目則肝腎之病也，初生小兒啞驚，活蚌水磨墨，滴入口中，少項下黑糞而愈，
生蚌炙水，治湯火傷甚效，古方用方諸水，清神定魄，以大蚌向月取水是也。</p>
<p>〔真珠〕鹹甘寒無毒。發明，珍珠入手足厥陰二經，故能安魂定神，
明目退瞖，解痘疔瘡，及痘瘡入眼，治耳暴聾出水，研細末吹之，
待其乾脫自愈，煆灰入長肉藥，及湯火傷敷之最妙，然不可著水，著水則反爛肉。</p>
<p>〔石決明（一名珍珠母）〕鹹平無毒，九孔者佳，麵裏煨熟水飛用，反雲母。發明，
石決明味鹹軟堅，入肝腎二經，為磨瞖消障之專藥，又治風熱入肝，
煩擾不寐，遊魂無定，本事方珍珠母丸，與龍齒同用，取散肝經之積熱，
須與養血藥同用，不宜久服，令人寒中，非其性寒，乃消乏過當耳。</p>
<p>〔文蛤〕鹹平微寒無毒，即蛤蜊之殼厚口，光有紫斑文者，用酸漿水，
或醋煮半日許，搗粉用。本經主惡瘡蝕五痔。發明，文蛤鹹寒，走足少陰經，
為潤下之味，故能止渴利小便，別錄治欬逆胸痹腰痛脇急，鼠瘻崩中，
即本經主惡瘡蝕五痔之義，取鹹能軟堅，入血分也，
仲景傷寒太陽病用水刦益煩，意欲飲水，反不渴者，及金匱渴欲飲水不止，
並用文蛤散，其治反胃吐後，渴欲飲水而貪飲者，則有文蛤湯總取鹹寒滌飲之義。</p>
<p>〔蛤蜊〕鹹寒無毒，紫口者良。</p>
<p>大都鹹寒之物，皆能清熱，開胃止渴，其觳煆赤杵粉，能清肺熱，滋腎燥，
降痰清火，止欬定喘，消堅癖，散癭瘤，無不宜之，炒阿膠鰾膠用之，
以其味鹹能發滯性也，單方治乳癰，每三錢入皂角刺末半錢，溫酒調服，
治肺癰一味，童便煆研，甘桔湯日進三服屢驗，然須冬時取栝蔞實，和穰子同搗，
仍入觳中，懸當風處陰乾，以供一歲之用，否則難於取應也。</p>
<p>〔蟶〕甘平無毒。發明，蟶生江湖中與蚌蛤相類，閩人以田種之，謂之蟶田，
其肉可為淡乾，腸鼻糟之，以充海錯，婦人產虛熱宜之。</p>
<p>〔魁蛤殼（俗名蚶子即瓦檑子）〕肉甘平，殼鹹平無毒。發明，蚶肉僅供食品，
雖有溫中健胃之功，方藥曾未之及，其殼煆灰，則有消血塊，散痰積，
治積年胃脘瘀血疼痛之功，與鼈甲蝱蟲，同為消瘧母之味，
獨用醋丸，則消胃脘痰積，觀製蚶餅者，以蚶殼灰泡湯，搜糯粉，則發鬆異常，
軟堅之力可知。</p>
<p>〔車螫（一名蜃）〕鹹冷無毒。發明，車螫是海中大蛤以其吐氣成樓，故名曰蜃，
所謂雀入淮為蛤，鴙入海為蜃者是也，其肉解酒毒消渴，殼治瘡腫癰毒，
燒赤醋淬為末，同甘草等分酒服，并以醋調敷之，日華法也。</p>
<p>〔貝子〕鹹平小毒，燒赤搗細如麵，以清酒淘過用，白者入氣分，紫者入分，
花者兼入血氣。本經主目瞖五癃，利水道鬼疰蟲毒，腹痛下血。發明，
貝生南海，雲南極多，土人用為錢貨交易，因其味鹹軟堅，故本經專主目瞖，
其治五癃等病，取鹹潤走血之力，千金腳氣丸中用之，專取鹹能破堅之意，
雖數十年之疾，靡不克效，以其透入骨空，搜逐濕淫之氣，和諸藥蒸蒸作汗，
次第而解之，古方點目用貝子粉，入龍腦少許，有瘜肉，加珍珠末吹點，
亦入老瞖諸方，紫貝治小兒㿀疹目瞖，今人用以砑紙，
謂之砑羸，大者曰珂，亦名馬軻螺，治目消瞖，去筋膜努肉，與貝子相類，
分紫白煆灰用之。</p>
<p>〔石K8（一名龜腳）〕甘鹹無毒。發明，石K8生東南海中石上，
蚌蛤之屬，形如龜腳，殼似海螫，與吐蛈等同為海錯，而此稍遜，
然其有利小便之功，吐蛈不如也。</p>
<p>〔淡菜〕甘溫無毒。發明，淡菜生鹹水而味不沾鹹，為消癭之善藥，兼補陰虛勞傷，
精血衰少，及婦人帶下，理腰腳氣，不宜多食，久食令人陽痿不起，
及脫人髮一切海中苔菜皆然，不獨淡菜也。</p>
<p>〔海羸（靨名甲香）〕鹹平無毒。發明，海羸肉甘寒，食之能止心痛，
生螺汁洗眼止痛，經二三十年者輒應，入黃連末點之尤良，靨性閉藏，能歛香氣，
經月不散，獨燒則臭，與沈麝諸香，及諸花和蠟煎成者曰甲煎，可作口脂，
千金方用之，唐李義山詩所謂沈香甲煎為庭燎者是也，其殼五色璀璨，為鈿最精，
燒過點眼，能消宿瞖，惜乎目科者罕知。</p>
<p>〔羸（即螺螄）〕甘寒無毒。發明，羸蚌蛤蟹龜鼈之類，皆外剛內柔，
稟離火之象，雖居泥水而性寒，治火熱之毒最捷，用珍珠黃連，嵌入良久，
取汁注目中，止熱壅目痛，生搗絞汁，和無灰酒飲，治黃癉小便不利，田中大螺，
去掩入冰片少許，埋土中一伏時，化水療痔瘡，又搗爛和麝香貼臍上，引濕熱下行，
治噤口痢，土牆上爛殼燒灰敷痘瘡，及𦢎瘡濕毒，生田中者，
得土氣多而形大，生水中者，得水氣多而形小，其治水腫黃癉，目赤腫痛腫痔脫肛，
消渴解酒之功則一，產徽州溪B6中者，其肉青碧可愛，土人取肉焙乾，
以充方物，但性冷利人過食，令人腹痛泄瀉，急磨木香酒解之。</p>
<p>〔寄居蟲〕甘溫無毒。發明，藏器曰：寄居蟲在螺殼間，非螺也，候螺蛤開，
即自出入，螺蛤欲合，已還殼中，海族多被其寄，南海一種似蜘蛛，
入螺中負殼而行，觸之即縮入螺，火炙乃出，婦人難產，以七枚擣酒服之，
或臨兩手各握一枚，與相思子無異。弘景云：食之益顏色，美心志，
惜乎一時不易得也。</p>
<p>〔郎君子（即相思子）〕發明，相思子狀如螺中之子，大如小豆，藏篋笥積歲猶活，
置醋中即盤旋不已，婦人難產，手把之便生屢驗。</p>

<h2>禽部</h2>
<p>〔鶴頂〕辛溫大毒。發明，鶴食蛇虺而頂血大毒，力能殺人，人之欲求自盡者，
服之即斃，而嘉祐又以鶴血益氣力，補虛乏，去風益肺，恐未必然，
肫中砂石子磨水服，能解蠱毒。</p>
<p>〔鸛骨〕甘寒小毒。發明，鸛骨治尸疰喉痹蛇虺傷，專用其毒，以攻伏匿之毒也，
嘴及腳骨尤良，卵能預解痘毒，水煮一枚，與兒啖之，令不出痘，或出亦稀，
與鶴卵同功。</p>
<p>〔鵚K9〕（即A9A0）鹹寒無毒。發明，
鵚K9好啖魚蛇及鳥雛，故治痞積有A9A0丸，用之為君，
治食魚鼈成瘕者尤效，其骨酥炙，和南蓬砂吹喉治骨哽，忍之須臾，
輕輕咯之，骨與痰涎俱出。</p>
<p>〔鵜鶘（即淘鵝）〕鹹溫滑無毒。發明，淘鵝油性走，能引諸藥透入病所拔毒，
故治聾痹腫毒諸病，其舌治疔瘡，取入心拔毒外出也。</p>
<p>〔鵝〕白者甘平無毒，蒼者有毒，嫩者尤劣。發明，鵝氣味俱厚發風發瘡，
莫此為甚，別錄謂其性涼利五藏，是指蒼者而言，韓氏謂其疎風，
是言白者之性耳，昔人治癘風方中，取純白鵝通身之毛，及嘴足之皮與肫肝內皮，
同固濟，煆灰存性，和風樂用之，為風藥之嚮導也，然不可遺失一處，
其處即不能愈，又不可用雜色，若有一處色蒼，風愈之後，其處肌膚色黑，
此與蛇發風毒，白花蛇善解風毒之義不殊，白鵝脂祛風潤燥解礜石毒，
血能涌吐胃中瘀結，開血膈吐逆食不得入，
乘熱恣飲即能嘔出病根以血引血同氣相求之驗也，中射工毒者飲之，并塗其身即解，
以其能食此蟲也，尾臎內耳中治聾及聤耳取以達三焦之氣也，涎治誤吞稻芒，
亦物性之相制耳，白鵝屎絞汁，治小兒鵝口瘡蒼鵝屎蟲蛇咬毒。</p>
<p>〔雁〕甘溫無毒。本經主風攣拘急偏枯，血氣不通利。發明，雁為信鳥，豈宜食之，
故道家謂之天厭，性善通利血氣，風攣拘急偏枯，取肉炙熟帖之昔黃帝製指南，
於鴈脛骨空中製鍼，取其能定南北也，但覓之不易，今人於鯉魚腦中製之，
以其性專伏土定而不移可定水土之方向也。</p>
<p>〔鶩（即家鴨）〕甘溫無毒，嫩者有毒，老者無毒。發明，鶩之逼火而生，
唼水而長，未出卵時，先得火氣，故不憚冰雪，偏喜淫雨，而尾臎羶濁最甚，
故群雌一被其氣，皆得生化之機，不待鶩尾之遍也，溫中補虛，扶陽利水，
是其本性男子陽氣不振者，食之最宜患水腫人，用之最妥，黑嘴白毛者，
治腸胃久虛葛可久白鳳膏用之，取金水相生之義，綠頭老鴨，治陽水暴腫，
外臺鴨頭丸用之，取通調水道之義，白鴨生血，能補血解毒勞傷吐血，
衝熱酒調服屢效，中射工溪毒，及野葛砒霜毒灌之即解悞吞金銀入腹，
乘熱頓飲數升，其金即下，諸鴨涎治穀麥芒入喉，及小兒痙風反張滴之即消，
卵能閉氣，以混沌未分塞入聰慧，諸病忌食，而滯下尤禁，白鴨通殺石藥毒，
凡服藥過劑，昏迷眩暈者，取白鴨通一合，湯漬澄清服之即解，勿以其穢而棄諸。</p>
<p>〔梟（即野鴨）〕甘平無毒。發明，梟逐群飛，夏藏冬見，與鴻雁不異，
其在九月以後，立春以前，味極甘美，病人食之，全勝家鴨，
以其肥而不脂美而易化故滯下泄瀉，喘欬上氣，虛勞失血，及產後病後，無不宜之，
雖有安中利水之功，而方藥曾未之及，孟詵除十一種蟲等治，未能深信，
摘玄方解挑生蠱毒，取生梟血熱飲探吐，於此可悟，生鵝血，可吐胸腹諸蟲血積，
總以血引血，同氣相應之力耳。</p>
<p>〔雞〕甘平小毒，諸雞有五色者，黑雞白首者，六指者，死足不伸者，並不可食。
發明，雞屬巽而動風，外應乎木，內通乎肝，得陽氣之最早，故先寅而鳴，
鳴必鼓翅，火動生風之象，風火易動而易散，人之陽事不力者，不宜食雞，
是以昔人有利婦人不利男子之說，而東南之人，肝氣易動，動則生火生痰，
病邪得之為有助也，北方陽氣潛伏，最宜發越，病邪得之，
便能作汗以其能助肝氣也，姑以物性之常變言之諸雞中惟烏骨白絲毛者最良，
巽象變坎得水木之精氣，肝腎血分病宜之，
烏骨雞丸治經癸胎產虛熱諸病以其峻補肝血也，今人治賊風痛痹專取五爪烏骨雄雞，
治病人痛處，任在鳴啄，少頃自止雞之五爪者有毒，此專取其毒，以引其毒外泄也，
丹雄雞，治女人崩中漏下，赤白痢通神明，殺惡毒辟不祥，中惡魔魅，
以血灌鼻即穌，中風口眼喎斜乘熱塗患處即止，雞冠血，和酒釀調陵鯉甲末，
治痘瘡肝熱毒盛，而變青乾紫黑陷伏黃雌雞，治產後虛羸，煮汁煎藥最宜，
黑雌雞治妊娠胎息不安泰和老雞，內托小兒痘瘡，近世治產後虛羸寒熱，亦取用之，
以其能助肝經生氣也，雄雞肝，取不落水者研爛和蜂蠟酒釀頓熟，治小兒疳積壞眼，
日服無間瞖，盡為度雞膍胵，俗名雞內金，治食積腹滿反胃泄利，
及眼目障瞖，雞卵治傷寒發，欬嗽失音，並生食之，以雞卵略敲損，
勿令清漏，浸尿中，冬三夏一日，取煮食之，治哮喘風痰，雞子清治伏熱目赤喉痛，
雞子黃，治產後胞衣不下，並用生者又以煮熟去白取黃，同亂髮香油熬化，
塗嬰孩胎毒熱瘡抱出卵殼，研細為末去目中瘴醫，燒灰蜜調塗嬰兒頭身諸瘡，
卵殼中白皮，同麻黃紫菀，治久欬氣結，𪖲雞子乃不孚之卵，
取以同犬屎敷腫瘍，其痛立止，千金方也，雞矢白為散，無灰酒下一錢匕，
治蠱脹腹滿，內經雞矢和石灰末塗疔腫半日許即能拔出。</p>
<p>〔雉（即野雞）〕甘酸溫小毒。發明，俾雅云：蛇交雉則生蜃，蜃為雉入大水所化，
推其變化之源，必由異氣所感。水經云：蛇雉遺卵於地而為蛟，其卵遇雷則入地，
不遇雷則仍為雉，於此可悟其化蜃總由靈蛇之性未泯，不得山靈之氣，遂其飛騰，
則得滄溟之氣，恣其吞吐，是與虹蜺奚擇哉，別錄言其補中益氣，力止泄痢，
除蟻瘻，此指尋常之雉而言，千金之治蟻瘻，因其喜於食蟻，
乃用以製之也，周禮庖人供六禽雉是其一，亦食品之貴，然有毒不可常食，
有病人尤非所宜，而春夏不可食者，以其食蟲蟻也，時珍曰雉屬離火，
雞屬巽木故煮雞則冠變煮雉則冠紅，火性暴列，發痔發瘡，與雞子同食，令人發疰，
週身疼痛為患種種惡得謂之無毒乎。</p>
<p>〔烏鴉〕酸甘平無毒，類有四，小而純黑者為烏，
大嘴而腹下白者為鴉並入藥其用項白而大者為燕烏，嘴赤而小者為山烏，皆不入藥。
發明，慈烏反哺性稟孝慈，嘉祐雖有補勞治瘦之功，
骨蒸羸弱欬嗽之治然血肉之中，豈無他味，而忍傷孝慈之物哉。
烏鴉嘴大貪戾傷生，
時珍取治暗風癎疾勞傷吐血欬嗽殺蟲等病專取搜逐風毒之用，
與慈烏之調補虛羸，各有仁慈剛暴之用，奚啻天淵。</p>
<p>〔鵲（鵲重巢）〕甘寒無毒。發明，鵲性靈慧能知吉凶，觀其營巢門戶，
必背太歲而向太乙非鵓鳩之可比別錄用之，為下石淋，專藥，
以其鳴必掉尾取其週身利氣，悉向下通也藏器有云，
燒灰淋汁飲之令人淋石自下蘇頌言婦人不可食，以其相視得通，
音感而孕也其腦燒之入酒同飲，令人相思，蘇頌之說：得非緣此。
鵲重巢日華取多年者燒之，療顛狂鬼魅，及蠱毒仍呼崇物名號，
亦敷瘻瘡千金治婦人難產取多年生育相安之義。</p>
<p>〔鷓鴣〕甘溫小毒。發明，此物食烏頭半夏苗好啖此者，多發咽喉頭腦腫痛，
甘草生薑並可解之，唐本言：
鷓鴣治嶺南野葛菌子生金毒及溫瘧久病欲死者合毛熬酒漬服之，或生搗汁服最良，
日華云：酒服主蠱氣欲死，孟詵云：能利五藏，益心力令人聰明。</p>
<p>〔鶉〕甘平無毒。發明，
鶉主腹大如皷解熱結療小兒疳按鶉乃蛙化氣性相同蛙與蝦蟇，
皆解熱結，治疳利水消腫，則鶉之消皷脹，
益亦同功食後下如鵝脂數次即愈。</p>
<p>〔鴿〕鹹平無毒。發明，鴿之品類頗多，惟白者入藥，能解諸藥毒久患虛羸者，
食之有益，調精益氣，治惡瘡疥癬風瘡，白癜風，瘰癧瘍風，
煮熟酒服無不宜之，鴿卵能稀痘其矢氣臭之能殺瘵蟲虛勞家咸多畜之。</p>
<p>〔鸎（俗作鶯即黃鸛月令名倉庚）〕甘溫無毒。發明，此鳥感春陽先鳴，
故能補益陽氣食之令人不妒，以陽和之氣，能勝陰毒也，按陽燮止妒，論云：
梁武帝郄后性妒，或言倉庚為膳療治，遂令食之，妒果減半。</p>
<p>〔雀卵〕甘溫無毒，服朮人忌食。發明，雀屬陽而性淫，故能強壯陽事，
火衰陰痿精寒者最宜，陰虛火盛者禁用，雀卵治血枯，
素問有四烏鰂骨一藘茹丸，用之最妙，如無雀卵，
生雀肝代之頭血主雀盲腦，用綿裹塞耳治聾，雄雀屎名白丁香，去目中瞖膜，
及面上䵟黑但取直者即雄，與猳鼠糞無異，入藥有効。</p>
<p>〔伏翼（即蝙蝠屎名夜明沙）〕鹹平無毒，伏翼煆灰用，夜明砂淘淨焙用。
本經主目暝癢痛，明目夜視有精光，其屎治面癰腫，皮膚洗洗時痛，腹中血氣，
破寒熱積聚，除驚悸。發明，本經治目瞑癢痛，用伏翼，近世目科，惟用夜明砂，
鮮有用伏翼者，要皆厥陰肝經血分藥也，其伏翼屎，能破結血消積，
故目瞖盲障，瘧鬾淋帶，瘰癧癰疽皆用之，然蝙蝠食之，大能利人，
稍虛者不可輕用。</p>
<p>〔五靈脂（即寒號蟲矢又名鶡鴠）〕苦酸寒小毒，研細酒飛去砂石晒乾。發明，
鶡鴠候時鳥也，晉地有之，春夏羽儀豐盛，冬時祼形，晝夜哀鳴，
故楊氏丹鉛錄謂之寒號蟲，屎名五靈脂，謂狀如凝脂，而受五行之靈氣也，
其氣腥穢，其味苦酸，大傷胃氣，綱目言其甘溫，恐非正論，
雖有治目瞖中脘疼痛之功，惟藜藿庶可應用，終非膏梁所宜，
同蒲黃名失笑散，治一切心胸腹脇少腹諸痛，及產後結血血崩，
目中生瞖，往來不定，其性入肝，散血最速，但性極羶惡，
脾胃虛者不能勝其氣也。</p>
<p>〔斑鳩〕甘平無毒。發明，斑鳩補腎，故能明目，治虛損益氣，食之令人不噎，
目科斑鳩丸錦鳩丸用之，取氣血為引導，以助補腎明目之功也。</p>
<p>〔伯勞〕平有毒。發明，方藥未有用者，其毛治小兒繼病，俗作K0病，
取毛帶之，繼病者母有娠乳兒，兒病如瘧痢，他日相繼腹大，或瘥或發，
他人有娠相近，亦能相繼也，北人未識此病。</p>
<p>〔E7鵒（俗名八哥）〕甘平無毒。發明，E7鵒目和乳汁滴目，
令人目明，能見霄外之物，甚言明目之効耳，肉治噎逆，及五痔止血，
並炙熟食之。</p>
<p>〔啄木鳥〕甘酸平無毒，形色與畫眉相似，但頭頂有紅毛一片，
嘴與爪皆堅銳如鐵故能啄木取蠹，不可不辯。發明，啄木性專殺蠹，
故能治人藏府稍蠹之患，時珍治勞瘵癎痿，皆取制蟲之義，燒灰存性，
治痔漏蟲，管納孔中不過二三次愈，丹方治噎膈，諸藥不效，以之熬膏，
入麝香一錢匕，晝夜六時嗅之，膈塞自開，益噎膈多有因鬱積所致，
以其善開木鬱之邪也。</p>
<p>〔鸕鶿（即水老鴉）〕酸鹹溫微毒，或云鹹寒誤。發明，鸕鶿性寒利水，
能治腹大如皷，體寒者，以鸕鶿燒存性為末，米飲服之，
其骨煆灰蜜調綿裏，治魚骨鯁，與白鷺骨同功嘴骨尤効。鸕鶿屎多在石上，
色紫如花，就石刮取，名蜀水花，能去面上䵟黑黶痣滅瘢疵及湯火瘡痕，
和豬脂敷疔瘡。</p>
<p>〔鷹屎白〕微寒無毒。本經主傷撻滅瘢。</p>
<p>發明，虎嘯則風生於地，鷹揚則風動於天，具體雖殊，機應則一，鷹具雄健之翮，
不能長恃無虞，至秋火伏金生，令行改革勁翮漸脫弱翎未振，即有雄風，未遂奮揚，
是以眾鳥侮之，月令所謂鷹乃祭鳥是也，古聖觸物致思專取鷹之屎白，
滅傷撻痕雖取穢惡滌漬，實取其翮之善脫也，後人推而廣之，
用以滌除目中宿瞖，吹點藥中咸取用之其屎中化未盡之毛，
謂之鷹條入陰丹陽丹，不特取其翮之善脫，以治難脫之病，并取其屎中未化之羽，
以消目中未脫之瞖，穎脫之妙用，崇古未宣，因顯示後起，
母失本經取用之義。</p>
<p>〔鵰〕溫小毒。發明，鷹鶚鵰骨，皆能接骨，以鷙鳥之力在骨，故以骨治，
從其類也，折傷斷骨，燒灰每服二錢酒下，在上食後，在下食前，骨即接如初，
但在三日內者易治，三日外則難治，以氣血凝滯，不能合轍也。</p>
<p>〔鴟〕鹹平小毒。發明，鴟頭治頭風目眩，顛倒癎疾，千金治頭風眩轉，
面上游風有鴟頭酒，聖惠治旋風眩胃，有鴟頭丸，總取旋風健搏之力。</p>
<p>〔鴞〕甘溫小毒。發明，鴞治風癎噎食，取初生無毛者一對黃泥固濟，
煆存性為末，每服一匙，溫酒服之，頭主痘瘡黑陷，用臘月者燒灰，酒服之當起。</p>
<p>〔鴟鵂（俗呼貓頭鷹）〕酸微鹹小毒。發明，
鴟鵂不祥之物古方罕用，近世治傳屍勞瘵，專取陰毒之味，以殺陰之蟲也，
方用鴟鵂酒煮焙乾，同大鰻鱺七條，攤薄荷上蒸爛，和薯蕷一觔，
搗焙細末為丸，空腹酒下三錢，功用與獺肝彷彿，方士用以昏夜露煮，以聚鬼魅，
是以至陰之味，誘至陰之物也。</p>
<p>〔鴆〕大毒。</p>
<p>發明，鴆產蠱毒瘴癘之鄉，鍾毒最烈，非宿檳榔，不能自安，以其無枝，
人莫能捕也，人欲求自盡者，以翅羽調酒服之立斃，與鶴頂之毒無異，別錄云：
鴆啄殺蝮蛇毒，時珍言蝮蛇中人，刮末塗之即愈，如極惡之人，有以用之，
未嘗不解危救急也。</p>

<h2>獸部</h2>
<p>〔豬〕甘平無毒，同驢馬肉食之，令人霍亂，同羊肝食之令人心悶，
與生胡荽同食傷人臍。發明，豬屬水獸，性嬾善淫，飽食無所用力，周身脂膏不流，
故人食之，助濕生痰，莫此為甚，而肥盛之人，尤非所宜，一種蹄甲白者，
有金水相生之象，稍異尋常，鹽漬風乾，製為南腿，有補養脾腎之能，病人食之，
略無妨礙，良非鮮者之比，丹溪云：豬肉補陽，陰虛者切宜少食，益肉性入胃，
便作濕熱生痰，痰生則氣不降，而諸證作矣，故痰嗽家最忌，然肺燥乾欬，
及火嗽痰結者食之，痰即易出，其嗽便止，但不宜過鹹耳，
當知助濕生痰，惟中間膘脂一層，專助脾濕，若皮則走肺益氣，精者補肝益血，
但嫌難尅化耳，其汗則全是膘脂鎔化食之滲入經絡，東垣言之頗詳，
千金治打傷青腫，炙精豬肉搨之，小兒火丹，生豬肉切片貼之，漆瘡作癢，
宜啖豬肉并以豬脂塗之男女陰蝕肥豬肉煮汁洗之不過三十觔瘥，山行石蛵著人足，
則穿肌入肉，但以臘脂膏，和鹽塗足脛趾即不著人也，急救方治竹木刺入肉，
以多年熏肉，切片包裏即出，其腎性堅難化，且藏淫火，最不益人，而治腎虛腰痛，
豬腎切開，入人參末一錢，濕紙裏煨，
每日空心嚼一枚或入青蛾丸中煮食並効，其治水脹，用豬L2丸，
便血用藏連丸皆用以為引藥入病處耳，心血，治風癲癎，益以心歸心，
以血導血之意，得冰片入心經也，卒中惡死，尾血灌之，取其動而不息之意，
并縛豚枕之即活，蛇入人孔，割母豬尾，血滴入即出，用肝者，肝主藏血，
血病用為嚮導，故脫肛肝虛雀目用之，𦚠即三焦能滌除腎藏邪毒垢膩，
故同胡黃連等藥，治黴瘡最捷，用者取其瀉肝膽之火，故仲景白通湯用為嚮導，
益寒能勝熱，滑能潤燥，苦能入心也，傷寒熱邪燥結，有豬膽導法，
又膽汁和香油等分，亦治黴瘡結毒清晨連服七日，大便下泄，
邪毒最捷未盡停七日更服，七日餘邪自盡屢驗，屎脬，治婦傷膀胱，
急用上好人參一兩，入脬中煮食日日服之，稍或遲延氣血衰冷，不可療矣，
齒治驚癎，乳能斷酒，千金方用之，其膚者，皮上白膏是也，取其鹹寒入腎，
用以調陰散熱，故仲景治少陰病下利咽痛，胸滿心煩有豬膚湯，
予嘗用之其効最捷，豚卵治陰莖中疼，驚癎鬼氣蠱毒，
除寒熱賁豚五癃邪氣攣縮，豬蹄煮湯法油煎催乳藥，及醮洗潰瘍瘍有効，
蹄甲，本經治五痔伏熱在腹中，腸癰內蝕，今目疾外障亦用之，豬腦，治風眩腦鳴，
凍瘡癰疽，塗紙上貼乾則易之禮記云食豚去腦，孫真人食忌云：豬腦損男子陽道，
酒後尤不可食，延壽書云：以鹽酒食豬腦，是自引賊也豬骨，燒存性為末，
水服方寸匕，治食諸果中毒，又解馬肝漏脯等毒豬毛燒灰麻油調塗湯火傷，
留竅出毒則無痕，豬屎，古方取用頗多，千金治患霧氣，心煩少氣，頭痛項急，
起則目眩欲倒，戰掉不安，憎寒微熱，心中欲吐，吐時無物，
用新豬屎二升半內好酒，一觔攪令散，以生布絞取汁，更以綿濾頓服之，
即地鋪暖覆臥，面前著火常令汗出，
得汗待其自乾乃起亦治風勞蠱毒燒灰治痘瘡黑陷，無價散用之又衝沸湯蒸麻疹，
陷伏即起總取穢惡以辟不祥之氣，同氣相應之用耳。</p>
<p>〔狗〕鹹酸溫無毒，熱病後忌食，妊婦食之，令子無聲。發明，
狗屬土而有火故歹人履其地雖臥必省，天時亢熱則臥陰地，下元虛人，食之最宜，
但食後必發口燥惟啜米湯以解之敗瘡稀水不歛，日噉狗肉最佳，
痔漏人歲久不愈日食自瘥，凡食犬肉不消，心下堅，或腹脹口乾大喝心急發熱，
妄語如狂或洞下泄，以杏仁一升合皮熟研，沸湯三升，和取汁，分三服，
利下肉片大驗狗膽本經主明目取其夜能見物也，
陰莖治傷中陰痿不起除女子帶下十二疾，狗頭骨煆末，止婦人崩中下痢，
取其溫而能散也，狗屎中米，名戍腹糧又名白龍砂，主噎膈風病及痘瘡倒黶用此，
催漿為最，取其性溫熱也，若乾紫黑焦為血熱毒盛慎勿誤用，
其血能破妖邪以性屬陽陰邪不能勝之也。</p>
<p>〔羊〕甘溫有毒，羊類多種，惟白羯者，良胡羊毛捲洮羊毛豐肉厚皮薄，
並可為裘牂羊墳首羳羊色黃，形羸味薄，不堪供饌，凡煮羊忌用銅器，
有宿熱者不可食，大病食之必發熱瘡家及痼疾家食之，必發以其食百草之毒也，
羊肉不可共生魚鮓食能害人白羊黑首食其腦作腸癰羊肝共生椒食之傷人五藏羊蹄中有
白珠者，名羊懸，食之令人癲，羊獨角及四角者，關外有之，皆有毒不宜食。發明，
羊為肺家之獸目無瞳子周身之氣皆聚於肺，故其氣最腥膻，而性味甘溫，
色白補肺是以昔人有人參補氣羊肉補形之說金匱治產後腹中虛痛及少腹寒疝，
並用當歸生薑羊肉湯，專取羊肉之甘溫，煮湯去滓，以助當歸生薑辛散之力，
虛滯得以開矣羊腎，治腎虛膀胱畜熱，胞痹小便淋瀝疼脹，
千金腎瀝湯以之為主羊石子，即羊之外腎治腎虛精滑，
本事金鎖丹用之羊脬治下虛遺溺，溫水漂淨，入補骨脂焙乾為末，
臥時溫酒服半兩不過四五服即瘥羊肝補肝專主肝經受傷，目無精光之病，
膽治青盲目暗，
膽開竅於目膽汁充則目明膽汁減則目暗古方碧雲膏臘月取羯羊膽以蜜盛滿，
懸簷下待霜出取藏，點眼神效，羊乳潤而且補，反胃人宜時時食之取開胃脘，
潤大腸之燥也，青羊者尤良羊肺治嗽止渴，久漱腩虛者宜之，
羊L2主反胃止汗，治虛羸小便數羊脂生主下痢脫肛取潤以導之，
補中寓瀉也熟主賊風痿痹，潤肌膚，入膏透經絡風熱毒氣，
婦人產後腹中絞痛丸劑中最宜，
羊𦚠滌除藏府垢膩與豬𦚠同功而入肺祛痰尤捷，
羊骨稟西堅方勁之氣最銳，得火煆以濟之，可以消銅鐵，故悞吞銅鐵者用之，
觀磨鏡者，非此不明其治賊風痹痛，同虎骨煆灰酒服。皆隨痛處取用羊鬚，
燒灰敷小兒頦疳并療蠼螋尿瘡，羊胎炙乾入藥，亦能補人，與鹿胎紫河車，
同入六味地黃丸中名三胎丸，調補腎虛羸瘦，最為得力羊血解石藥毒，外臺云：
凡服丹石人，忌食羊血，十年一食，前功盡亡，凡服石藥，覺毒發，
刺羊血熱飲一升即解，服地黃何首烏補藥者忌之。</p>
<p>〔羖羊角（羖音古黑羊也）〕鹹平無毒。本經主青盲明目止驚悸寒泄，
久服安心益氣輕身，殺毒蟲，入山燒之，辟惡虎狼。發明，羖羊與羚羊，俱是野獸，
羖則雄猛倍甚，角亦起稜，與羚羊不殊，但色黑如漆，故專伐腎邪辟不祥，
與羚羊大都彷彿，互參本經，此言青盲明目，即羚羊之專明目也，此言止驚悸，
即羚之治魔寐也，此言止寒泄，即羚羊之去惡血注下也，此言久服安心益氣輕身，
即羚羊之益氣起陰氣也，此言殺毒蟲，辟惡鬼虎狼，即羚羊之辟蠱毒惡鬼不祥也，
但此主寒泄，本乎腎虛不能攝津，彼主惡血注下，係乎肝傷不能統血，
而別錄治蠱毒吐血，又與羚羊主治相符，究其大綱，此專補救瞳人，
彼專消磨瞖障，一皆證治之常，至於燒之辟惡鬼虎狼，如此奇突，
B0出意外，非尋常之可擬也。</p>
<p>〔牛〕甘溫無毒，同豬肉食之，生寸白蟲，獨肝牛善噉蛇，食之傷人，
春月自死牛肉，及生疔，牛肉食之，令人瘟，急以生甘草煮汁解之，
剝瘟牛傷手足者，令人脹滿，急宜解之，遲則不救。發明，黃牛肉補氣，
與黃耆同功，觀丹溪倒倉法論，而引伸觸類，則牛之補土，可心解矣，
又以黃牛肉取四蹄各五片，熬膏去滓，收乾如鹿膠法，名霞天膏，主中風偏廢，
口眼歪斜，痰涎壅寒，五藏六府，留痰宿飲癖塊，手足皮膚中痰核，
及大病後極虛羸瘦，每斤入茯苓四兩頓熔，空腹酒服三四錢，肥盛多痰者，
每斤入半夏麴四兩，廣皮二兩，丸服大效，牛本屬坤土，而膽主風木，
故能鎮肝明目，臘月用釀南星末陰乾，歲久多製，則苦潤不燥，治經絡風痰，
及小兒驚痰，其功不減牛黃，牛骨髓，補中填骨髓，久服增年，能潤澤肌膚，
黃牛腦和藥，治頭風腦漏，牛角腮，本經下閉血瘀血疼痛，女人帶下血崩，
燔之酒服，宗奭曰：燒灰主婦人血崩，大便下血血痢，牛血性溫，能補脾胃諸虛，
治便血血痢，一切病後羸瘦，咸宜食之，其靨乃肺系肉團，瓦上焙乾為末，
酒服治喉痹氣癭，古方多用之，或以製藥益佳，取引入肺經，以通氣結耳，
與豬羊靨療治不殊，牛齒燒灰治小兒癎，牛乳補虛羸止渴，噎膈反胃，
大便燥者宜之入生薑葱白，止小兒風熱吐乳，
牛馬肉共生魚食之成鼈瘕，牛尿，治水腫，但胃虛少食人勿用，牛屎燒灰，
傅小兒痘瘡潰爛，產寶治子死腹中，以濕牛糞塗之，牛齝草絞汁，治反胃噎膈，
取其沾涎之多也。</p>
<p>〔馬〕辛溫有毒，綱目作甘涼非，馬腳無夜眼，白馬黑頭，白馬青蹄者，皆不可食，
鞍下肉，食之殺人，肝亦不可食，以鞭驅之傷，皆聚於肝也，食馬肉中毒欲死，
以香豉杏仁各二兩，蒸熟杵末服之，或煮蘆根汁飲之。發明，按靈樞經云：
卒口僻急者，目不合，熱則筋縱目不開，頰筋有寒則急，引頰移口，有熱則弛縱，
緩不勝收故僻，治之以馬膏，膏其急頰，以白酒和桂，塗其緩頰，
以桑鈎勾之即以生桑灰，置之坎中，高下以坐等，以膏熨急頰，且飲美酒，
噉炙肉，不飲酒者自強也，為之三拊而已，世多不知此方之妙，竊謂口頰喎僻，
乃風中血脈也，手足陽明之經絡於口，會太陽之經絡於目，寒則筋急而僻，
熱則筋緩而縱，故左中寒則逼熱於右，右中寒則逼熱於左，寒者急而熱者緩也，
急者皮膚頑痹，營衛凝滯，治法急者緩之，緩者急之，故用馬膏之甘平柔緩，
以摩其急，以潤其痹，以通其血脈，用桂酒之辛熱急束，以塗其緩，以收其縱，
以和其營衛，以通其筋絡，桑能治風痹，通節竅也，病在上者，酒以行之，
甘以助之，故飲美酒，噉炙肉云耳，馬白晴，治癲癎時發，千金方用之，
馬心食之善忘，馬肺食之寒熱萎陽，馬鞍下肉食之，傷人五藏，馬乳袪風止渴，
白馬蹄，本經主驚邪瘈瘲乳難，辟鬼氣鬼毒，蠱疰不祥，
別錄止衂內崩齲齒，白馬者，治婦人白崩，亦馬者，治婦人赤崩，
鬐毛，主小兒驚癎，女子崩中赤白隨其色用之，燒灰止血塗惡瘡，
尾主女人崩中，小兒客忤，白馬陰痙，本經主傷中絕脈，陰不起強志益氣長肌肉，
肥健生子，野馬陰莖食之，令人陰萎，野馬肉食之成馬癎，筋脈不能自收持，
馬溺微寒小毒，治癥瘕有驗，反胃有蟲積者，亦能治之，潰瘍著肉，腐爛徹骨，
毒能傷人，馬矢煨風痹藥酒，取其透達，直入病所也馬通，止血解毒，
千金梅師治吐血衂血，肘後治卒中惡吐利不止，經驗治絞腸沙，腹痛欲死，
俱絞汁服之，又肘後治久痢赤白，聖惠治傷寒勞復，俱燒灰服之，千金治筋骨破傷，
以熱馬屎敷之，又治破傷腫痛，以馬屎燒烟熏之，聖惠治疔腫傷風腫痛，
以馬屎炒熱熨之，靈樞椒薑桂酒置馬矢熅中，助一切藥力也，
今人以馬屎煨烟熏鼈蝨臭蟲無不斃者，食馬肉心煩者飲美酒則解，
飲濁酒則劇。</p>
<p>〔驢〕甘溫無毒，綱目作甘涼誤。發明，驢肉食之動風，脂肥尤甚，
日華子言治一切風是指烏驢而言，烏驢皮治風補血，東魯阿井水煎膏用之，
驢髻熬膏，能長鬢髮，與馬髻同功，驢莖，強陰壯筋，與白馬莖同功，
驢乳療黃癉濕熱止渴，驢尿，專於殺蟲，利水止脹，其治噎膈，或單服，
或入四物湯服之効，驢屎，炒熨風腫漏瘡，絞汁主心腹疼痛，
治水腫服五合良。</p>
<p>〔駝峰〕甘溫無毒。發明，駝峰八珍之一，味雖極美，但能動風，宿有風氣人勿食，
駝脂摩風，去頑皮死肌，取熱氣透肉也。</p>
<p>〔酪〕甘平無毒。發明，凡牛羊駝馬之乳，並可作駱，南人惟知熱酒冲食，
北人必以熬熟沖茶漿服，大能清胃，不助濕熱止煩解渴，除心膈熱悶，潤腸胃燥結，
摩腫，生精血補虛損，壯顏色，戴原禮云乳酪血液之屬，血燥者宜食，
較之人乳尤勝以無怒火淫毒也，華元化云：蜒蝣入耳，以酪灌入即出。</p>
<p>〔酥（一名醍醐）〕甘寒利下無毒，酥酪不可與生魚膾同食，令人腹內生蟲。發明，
酥酪醍醐性皆滑潤，故血熱枯燥之人，咸宜用之，又傷熱失音，用以通聲最妙，
凡炙一切氣血堅勩筋骨藥，俱不可少，但脾胃虛滑者禁用。</p>
<p>〔阿膠〕甘平微溫無毒，辨真偽法，以頂有鬃文，極圖整者為真，折之沉亮，
不作屑，不作皮臭，蛤粉炒成珠，經月不軟者為佳，東阿產者，雖假猶無妨害，
其水膠入木煤珼造，有傷脾氣，慎不可用。本經主心腹內崩，
勞極洒洒如瘧狀，腰腹痛，四肢酸疼，女子下血安胎久服輕身益氣。發明，
阿井本淄水之源，色黑性輕，故能益肺補腎，兼用烏驢，必陽谷山中，驗其舌黑，
其皮表裏通黑者用以熬膠，則能補血止血，本經治心腹內崩，
下血安胎為諸失血要藥勞證欬嗽喘急，肺痿肺癰，潤燥滋大腸，
治下痢便膿血，所謂陰不足者，補之以味也。</p>
<p>〔黃明膠（即廣膠）〕甘平無毒。發明，明膠治吐血衂血下血，血淋血痢，
妊娠胎動下血，風濕走注疼痛，打撲傷湯火傷，一切癰疽腫毒，治血止痛潤燥，
利大小腸，皆取其有滋益之功，無滑利之患。</p>
<p>〔牛黃〕苦平小毒，試真假法，揩摩透甲，其體輕氣香，置舌上先苦後甘，
清涼透心者為真喝迫而得者名生神黃，圓滑外有血絲嫩黃層多者為上，殺後取者，
其形雖圓，下面必扁者次之，在角中者名角黃，心中剝得者名心黃，
膽中得之名膽黃，則又次之，產西戎者為西黃，產廣東者名廣黃。
本經主驚癎寒熱熱盛狂痙除邪逐鬼。發明，牛有黃，是牛之病也，
因其病之在心及肝膽之間，凝結成黃，故還治心及肝膽之病，
本經治驚癎寒熱，狂痙邪鬼，朁痰熱所致，其功長於清心化熱，利痰涼驚，
安神辟惡，故清心牛黃丸以之為君其風中心藏者，亦必用之若中經中府者誤用，
引邪深入，如油入麵，莫之能出，宜詳審用可也。</p>
<p>〔狗寶〕甘苦溫小毒，狀如白石，微帶青色，擊碎其理如蟲白蠟者真。發明，
狗寶專治噎膈反胃之病，取苦能下降溫能開結也，予嘗推廣其用，
凡癰疽潰瘍不收癲狂冷痰積結無不可用，惟鬱結傷脾氣血枯槁者，
誤投則有負薪救水之厄。</p>
<p>〔獅油〕辛溫有毒，色微黑者真。發明，獅為百獸之長性最難馴一吼則百獸辟易，
爾雅言：其食虎豹熊，太古言：其乳入牛羊馬乳中，皆化成水，西域人捕得，
取其油入貢以供宮人滌除衣垢之用，又能去紙上墨跡，刮少許隔紙熨之即脫，
予嘗試用，垢雖去而衣易毀，紙易脆僅供一時之用，雖係方物方藥罕用，
近世醫師以之治噎膈病，蓋噎膈皆鬱痰瘀積所致，用取滌垢之意，試之輒驗，
由是方家爭為奇物，但性最猛利，力能墮胎，孕婦忌用，象油亦能去垢滌痰，
但不能去墨跡耳。</p>
<p>〔虎骨〕辛微熱無毒，骨取黃潤者良，若帶青黑色乃藥箭射者有毒勿用，
酥炙黃脆用之。發明。虎陰也，風陽也，虎金也，風木也，虎嘯風生，木承金制，
陽出陰藏之義，故骨能追風定痛，強筋壯骨，風病攣急，骨節風毒，為之要藥，
虎之一身，節節氣力，皆出前足，故膝脛為勝，而前左脛尤良，
以臥必用左脛為枕也，然按病之前後左右取用，其效尤捷，入陰陽二蹻，虎睛定魄，
千金治狂邪有虎睛湯丸，並酒浸炙乾用，一時不可得，
以珍珠煆末代之總取定魄之用也，虎L2，治反胃吐食，新瓦上煆存性，
入平胃散末和勻空腹白湯服三錢效，治頭風藥中浸酒服，作枕止瘧，虎長牙，
辟邪殺蟲傳尸方用之。</p>
<p>〔象皮〕鹹溫無毒。發明，象秉西方金氣，金令主藏不宜擅鳴，鳴主金象，
大非所宜，其皮專於收歛，其肉壅腫，人以斧刀刺之，半日即合，故治金瘡不合者，
用其皮煆存性敷之，若入長肉諸膏藥，切片酥拌炙之，象牙甘寒，能解癰腫諸毒，
磨水服之，造筋磨礪之末，生蜜調塗，治諸鐵雜物入肉，舊梳刮薄片屑，溫湯頻服，
治竹木刺，及諸魚骨鯁，即時吐出，不吐再服，以吐出為度，非刮下薄片，
不能應手也。</p>
<p>〔犀角〕苦微鹹大寒無毒，鎊成，以熱手掌摸之，香者為真，臭者即假，
忌滷鹽烏附，孕婦勿服，能消胎氣。發明，犀之精靈，皆聚於角，
足陽明胃為水穀之海飲食藥物，必先受之，故犀角能涼血散血，及畜血驚狂，
斑痘之證，皆取以通利陽明血結耳，別錄治傷寒溫疫，頭痛寒熱諸毒，抱朴子云：
犀食百草之毒，及眾木之棘，所以能解毒，凡蠱毒之人，遇有飲食，
以犀筯攪之，有毒則生白沫，無毒則否，宗奭曰，鹿取茸，
犀取尖其精銳之力，盡在是也，其治吐血衂血大小便血，
犀角地黃湯為之專藥，若患久氣虛，又為切禁，以其能耗散血氣也，
痘瘡之血熱毒盛者，尤為必需，然在六七日灌漿之時，又為切禁，
以其能化膿為水也，而結痂後餘毒癰腫，則又不忌，惟氣虛毒盛之痘，切不可犯，
其性大寒，無大熱邪者，慎不可用，凡中毒箭，以犀角刺瘡中立愈，又感山嵐瘴氣，
射工溪毒，用生犀磨汁服之即解。</p>
<p>〔熊脂（肉）〕甘溫無毒。本主風痹不仁筋急，五藏腹中積聚寒熱羸瘦，
頭瘍白禿面上皯皰。發明，熊稟雄毅之性，故其脂可開風痺不仁等疾，可服可摩，
但不可作燈，烟氣薰目，使人不能遠視，本經所主不出風痹筋急之用風為陽邪，
熊為陽獸，其性溫潤，能通行經絡，開通血氣也，
熊筋亦能壯筋強力與虎骨之搜風壯骨無異，熊肉振羸，其氣有餘，
癎病人食之，終身不愈。</p>
<p>〔熊膽〕苦寒無毒，試法取少許研滴水中掛下如線，直至水底不散者為真。發明，
熊膽苦入心寒勝濕手少陰足厥陰藥也，其性潔不染塵，故能清心平肝為時氣熱盛，
變為黃阻之要藥，又能殺蟲明目除瞖瘴疳痔蟲牙蚘痛，小兒，
驚癎瘈瘲，以竹瀝化豆大許服之，去心中涎痔瘡赤腫水，化點之即消，
凡實熱之證，用之咸宜苟涉虛家，便當嚴禁。</p>
<p>〔鹿羊角（即羚羊角）〕鹹寒無毒，鎊碎胸前煨熱令脆，研如粉不則粘人腸胃。
本經主明目益氣起陰，去惡血注下，辟蠱毒惡鬼不祥魘寐。發明，
羚羊屬木入足厥陰伐肝最捷，目暗瞖障而羚羊角能平之，痘瘡正面稠密，
不能起發，而羚羊能分之小兒驚癎婦人子癎，
大人中風搐搦及筋寒歷節痛，而羚羊角能舒之，驚駭不寍，
狂越魘寐而羚羊角能安之，惡鬼不祥而羊角能辟之惡血注下蠱毒疝腫，
瘡腫瘻癧，產後血氣而羚羊角能散之濕熱留滯，
陽氣不振陰器衰痿而羚羊角能起之煩憊氣逆噎塞不通，鬱為寒熱，而羚羊角能降之，
詳本經所主，
皆取散厥陰血結耳愚按諸角皆能入肝散血解毒而犀角為之首推以其專食百草之毒兼走
陽明，力能祛之外出也，
故痘瘡之血熱毒盛者為之必需若痘瘡之毒并在氣分而正面稠密不能起發者又須羚羊角
，以分解其勢使惡血流於他處，此非犀角之所能也，人但知羚羊角能消目瞖，
定驚癎而散痘瘡惡血之功人所共昧，
羖羊角治青盲目暗與羚羊角不殊而辟除邪魅蠱毒亦相彷彿惜乎從未之聞，
惟消乳癖丹方用之，白羯羊角，亦能消乳癖，而方家每用琉璃角燈磁片，
刮取薄屑置胸中候脆，杵細酒服方寸匙屢效，專取宿腐之味，以消陳積之殆也，
其鹿角刮屑，善消虛人乳腫未潰即消，已潰即斂，
即本經主漏下惡血之治龍角治神魂不寍，功用與龍齒略同，千金方中有齒角，
並用者牛角腮，專主閉血血崩，牛之一身惟此無用，而本經特為採錄千金，
尤為崩漏要藥，可見天地間無棄物也。</p>
<p>〔山羊血〕鹹溫無毒。
（苗人以麋竹通節削鋒利活刺心血收乾者良宰取者不堪用）發明，
山羊產滇濁諸山中性善走逐好鬪，
曰能療冷勞山嵐瘧痢婦人赤白帶下其心血綱目失載性溫味鹹為和傷散血之神藥其治跌
撲損傷，單用酒服取醉，醉醒其骨自續，
每用不過分許不可多服雖不傷耗元氣而力能走，散陰血然必初患便服得效最速，
若過三五日血凝氣滯，無濟於治矣，但舉世用者絕罕間有收取而市者，
其價重等於牛黃且心血絕不易得滲血丹用之，真虛勞失血之續命丹也。</p>
<p>〔鹿茸〕甘溫無毒形如茄子色，如瑪瑙者良紫潤圓短者為上毛瘦枯縐，
尖長生歧者為下酥炙酒炙各隨本方但不可過焦，有氣血之性炙後去頂骨用茸。
本經主漏下惡血，寒熱驚癎益氣強志，生齒不老。發明，鹿是山獸屬陽，
性淫而遊山夏至得陰氣而解角從陽退之象，麋是澤獸屬陰，性淫而遊澤，
冬至得陽氣而解角，從陰退之象，鹿茸功用專主傷中勞絕腰痛羸瘦，
取其補火助陽棈益髓強筋健骨，固精攝便，下元虛人，頭旋眼黑，皆宜用之，
本經治漏下惡血是陽虛不能統陰即寒熱驚癎，皆肝腎精血不足所致也，
角乃督脈所發，督為腎藏外垣，外垣既固，腎氣內充命門相火不致妄動，
氣血精津得以凝聚，扶陽固陰，非他草木可比，八味丸中加鹿茸五味子，名十補丸，
為峻補命門真元之專藥傳尸癆瘵脊中生蟲，習習痒痛淅淅作聲者，
同生犀鼈甲，入六味丸中，其殺蟲之力，與天靈益同功近世鹿茸與糜茸等，
罕能辨別大抵，其質粗壯，而腦骨堅厚，其毛蒼黧而雜白毛者為麋茸，
其形差瘦而腦骨差薄，其毛黃澤，而無白毛者為鹿茸，
鹿茸補督脈之真陽麋茸補督脈陰中之陽，不可不辯。</p>
<p>〔鹿角膠〕甘微鹹溫無毒，河南者味甘溫為上泊上者，味鹹辛為下又生取成對者，
力勝解下單角力薄，凡角大而毛色淡白者，即為麋角能補陽中之陰，
熬膠法取角寸截用長流水浸三日刮淨入黃臘煮三日夜，乾即添水三日夜足，
去角取汁重煎滴水不化膠成切片陰乾不可日晒，晒則融化成水矣，
今市者多以黃明膠加楮實偽充，不可不察取嫩角寸截，
置小罈中酒水相和盆益泥封糠火煨三伏時，搗細如霜名鹿角霜。本經主傷中勞絕，
腰痛羸瘦，補中益氣力婦人血閉無子止痛安胎，久服輕身延年。發明，
鹿角生用則散熱行血，消腫辟邪，熬膠則益陽補腎，強精活血，總不出通督脈，
補命門之用，但膠力稍緩不能如茸之力峻耳互參二條經旨，乃知茸有交通陽維之功，
膠有緣合衝任之用，然非助桂以通其陽不能除寒熱驚癎，非龜鹿二膠並用，
不能達任，而治羸瘦腰痛，非輔當歸地黃，不能引入衝脈，而治婦人血閉胎漏，
至若膠治傷中絕勞，即茸主漏下惡下也，膠之補中益氣力，即茸之益氣強志也，
膠之輕身延年，即茸之生齒不老也，歷攷別錄外臺千金等方，
散血解毒居多非如近世耑一溫補為務，殊失聖腎一脈相傳之義。鹿角霜治火不生土，
脾胃虛寒，食少便溏，胃反嘔逆之疾，取溫中而不粘滯也，古方多製應用，
今人每以煎過膠者代充，其膠既去，服之何益。生角鎊尖屑，消乳癰腫毒。
煆灰行崩中積血。鹿骨安胎下氣，作酒主內虛，續絕傷，補骨除風，
千金鹿骨丹用之。</p>
<p>〔鹿胎〕甘溫無毒，其嘴尾蹄合，與生鹿無異者為真，其色淡形瘦者為鹿胎，
若色深形肥者為麋胎，慎勿誤用，能損真陽，又獐胎與鹿胎相類，但色皎白，
且其下脣不若鹿之於上脣也，其他雜獸之胎，與鹿胎總不相似也，入藥取真者，
酥炙黃用。發明，鹿性補陽益精，男子真元不足者宜之，不特茸角莖胎入藥，
而全鹿丸合大劑參耆桂附，大壯元陽，其胎純陽未散，宜為補養天真，
滋益少火之良劑，然須參耆河車輩佐之，尤為得力如平素虛寒，下元不足者，
入六味丸中，為溫補精血之要藥，而無桂附辛熱陰之患，但慎勿悞用麋胎，
反傷天元陽氣也。</p>
<p>〔麋茸〕甘溫無毒，修治與鹿茸同。發明，麋肉大寒，食之令人陽痿，
而麋茸大益陽道，以其陽精，都聚於角也其角煎膠，勝於鹿角，茸亦勝於鹿茸，
然鹿之茸角補陽，右腎精氣不足者，宜之麋之茸角補陰，左腎血液不足者宜之，
此乃千古微旨，治虛損有二至丸，兩角並用，但其藥性過溫，偏於補陽，
非陰虛者所宜麋膠主治，與鹿膠無異，而兼補陰血之功，過於鹿膠，
但驗其角大而毛者即是，惜乎本經但言麋脂療癰腫惡瘡死肌，寒熱濕痺，
四肢拘緩不用之，金匱云：麋脂即梅子，若妊婦食之，令子青盲，男子傷精，
皆性冷，傷厥陰肝經之驗也。</p>
<p>〔麋鹿肉〕麋肉甘寒，鹿肉甘溫無毒。發明，凡獸之有角者，皆能助肝腎膂力，
而麋鹿之角多岐，故力能拒虎為角獸之冠，則鹿肉之補陽，麋肉之益陰所不待言，
鹿之一身所稟皆陽，最能益人，人以陽氣為主也，麋之一身所稟皆陰，
惟角為陰中之陽，較之鹿角純陽無陰倍勝，而週身血肉筋骨，皆不足取，
鹿肉之生者，主中風口僻不正，剉碎薄貼僻上，正急去之，不爾復牽向不僻處矣。
鹿血起陰器，止腰痛，療折傷和酒服治肺痿崩中諸氣刺痛，飲之立愈，鹿筋，
大壯筋骨，食之令人不畏寒冷，但須辨骨細者為鹿，粗者即是麋筋，
悞食多致陰痿。凡服丹石藥人，勿食鹿肉，以其食百草之毒，
善解諸藥之性也。</p>
<p>〔麞〕甘寒無毒。發明，麞之性怯畏人以其膽白易驚也，
其肉雖肥但能悅澤人面，不能助人膂力，以其善躍而無久常之力也，
膽能治人粗豪之氣，若人素常膽怯者，為之切禁，其骨主虛羸泄精，
麞稟偏陰，而骨主精氣也，綱目言其甘溫，安有膽白易驚，而性甘溫之理。</p>
<p>〔麝臍〕辛溫無毒，不可犯火，妊婦禁用力能墮胎，今人以荔枝核燒灰，
入燒酒拌和混充，不可不察。本經辟惡氣，殺鬼精物，去三蟲蠱毒，
溫瘧驚癎。發明，麝香辛溫芳烈，為通關利竅之專藥，凡邪氣著人淹伏不起，
則關竅閉塞，辛香走竄，自內達外，則毫毛骨節俱開從此而出，故本經有辟惡氣，
殺鬼精物去三蟲蠱毒諸治也，其主溫瘧驚癎者，借其氣以達病所也，嚴氏言，
風病必先用麝香丹溪謂風病必不可用，皆非通論，益麝香走竅入筋，
能通筋竅之不利，開經絡之壅遏，若諸風諸氣，
諸血諸病驚癎癥瘕諸病經絡壅閉，孔竅不利者，安得不用為引導，
以開之通之，惟中風表證未除，而悞用之引邪入犯，
如油入麵莫之能出致成痼疾，為之切戒，而救苦丹治壅腫結塊方，用硫黃辰砂，
入麝烊化，膈紙壓成薄片，以少許灸患處無不立應濟生方治食瓜菓成積作脹，
及飲酒成消渴者皆用之，益果得麝則壞，酒得麝則敗，此得用麝之理也。</p>
<p>〔貓〕甘酸溫無毒。發明，貓捕生鼠虎噉生人大小雖異，稟性不殊虎嘯風生，
而治風痹腫痛貓聲鼠竄，而主鼠瘻寒熱，故肘後方取貓肉作羹，
消鼠瘻結核，已潰未潰皆愈，但助濕發毒，有濕毒人忌之，
其頭骨及腦眼酥炙，亦治瘰癧鼠瘻，
其毛煆存性傅瘰癧潰爛貓尿治蜒蝣入耳，滴入即出，以薑擦貓鼻，
或生葱刺鼻之，屎，治痘瘡倒陷，臘月取乾者，燒存性用之，貓胞，
治噎膈反胃，以純陽之性未散，故取以開陰邪之結也，方用一具，酥炙為末，
入腦麝牛黃鬱金各少許，津唾化服之，予嘗以格致之理論物類，貓之體陽而用陰，
性稟陰賊，機竊地支，故其目夜視精明，而隨時收放，善跳躍而嗜腥生，
不熱食而能消化血肉生物，一皆風火用事，得雪水則蠢動，以雪之體陰而用陽，
物類相感之應若此，而食江中鱭魚之骨，其胎必隕，按異物志云：
鱭是L3鳥所化，故腹內尚有鳥腎二枚，與雀入淮水為蛤無異，
其肉中細骨如毛，粘腸不脫，而致傷胎，物類感觸之應，則又如此。</p>
<p>〔狸〕甘溫無毒。發明，狸之與貓同類異種，以性溫散，故其骨炙灰，
善開陰邪鬱結之氣，鼠瘻寒熱，為之專藥，千金以肉治遊風，
蘇頌作臛治鼠瘻，元化取頭骨，千金用陰莖，總取攻毒破結之義，時珍曰：
狸骨貓骨，性皆相近，可用。</p>
<p>〔狼〕肉鹹熱無毒。發明，狼脂摩風首推，而本草不錄，
亦一欠事狼肉補五藏厚腸胃填骨髓，有冷積人宜食。狼性追風逆行，故其矢燒煙，
能逆風而上燒灰水服治骨鯁，以其性專逆行，而無阻滯也。</p>
<p>〔兔〕辛平無毒，妊娠忌食兔肉，合乾薑食之成霍亂。發明，兔無脾故走，
二月建卯木位，木尅戊土，故無脾，其肉性寒，能治胃熱嘔逆，腸紅下血，
其腦為髓之精性善滑胎，故兔腦丸為催生首藥，然須臘月取活兔用之始驗。
兔肝明目，目屬肝，稟氣獨勝，且得至陰之精，可救目暗之疾，
其屎謂明月沙又名望月沙，治目中浮翳，痘瘡患眼，但瞳人無損者，用以煆灰存性，
日日服之，其瞖自退又方兔屎一味為末，生雞肝搗爛為丸，空腹穀精湯服之，
瞖厚加雞內金尤捷，
兼治勞瘵五疳痔瘻殺蟲解毒黃帝曰兔肉和獺肝食之成遁尸。</p>
<p>〔狐陰莖〕甘平有小毒。發明，狐屬陰類，故其莖主女子絕產，陰中癢，
小兒陰㿗卵腫以狐陰善縮入腹也。</p>
<p>〔水獺肝〕甘鹹平小毒。發明，獺者水獸，水性靈明，故其性亦多智詭性專嗜魚，
魚之生氣都聚於肝是以獺肝專主傳尸癆瘵，殺蟲之性，與獺之捕魚不殊，蘇頌曰：
諸畜之肝，皆有定數惟獺一月一葉十二葉問有退葉，斗柄建寅之月，值其氣退之時，
反為諸魚所蝕，月令所謂獺祭魚者也，以治瘵有驗，
故仲景治冷勞有獺肝丸崔氏治蠱疰，亦有獺肝丸，孟詵云：疰病一門悉患者，
以獺肝一具火炙，水服方寸七日再服之，葛洪言：尸疰乃五疰之一病則使人寒熱，
沉沉默默，不知病之所苦，無處不惡，積月累年，淹滯至死，
死後復傳他人乃至滅門覺有此候，惟以獺肝一具，陰乾為末，水服方寸七日三，
以瘥為度如無獺肝，獺爪亦可應用小兒鬼疰，及諸魚骨鯁皆燒灰酒服，獺肝之用，
當不出乎此也。</p>
<p>〔山獺莖〕甘熱無毒。發明，山獺稟南奧純陽之氣故其性最淫，
專主陽虛陰痿精寒山中有此，凡牝獸皆避去獺無偶，則抱木而枯，凡女春時入山，
獺聞婦人氣躍來抱合牢不可脫，因扼殺而取之也。</p>
<p>〔膃肭臍（一名海狗腎）〕鹹大熱無毒，以漢椒樟腦同收則不壞。發明，
和劑局方治諸虛損有膃肭臍丸滋陰丸藥中用之，精不足者補之以味也，
今人多於房術方中用之，亦可同糯米法麴釀酒服，但功專補陽陰虛切忌，
此物牝者最多，而牡者絕少，海州人搏得牝者，
以家狗外腎用筋縫上熨貼如生成無二然牝戶與穀道連合為一，雖用生筋縫熨，
其孔較牡者大而且長以此辨之最為有據。</p>
<p>〔牡鼠〕甘溫無毒，取膽法用活鼠繫定，熱湯浸死破喉取膽真紅色者是也，
誤食鼠噉之餘令人發瘻瘡以貪慾之火，蘊積饞涎也。發明，
癸水位在於子通氣於腎其目夜明其精在膽故膽能治耳聾目盲睛能明目，骨能生齒，
皆益腎之驗，肘後方治三十年老聾卒聾不過三度即愈，令人側臥，瀝膽汁入耳盡，
膽一枚須臾汁從下耳出，初時，益聾十日後乃瘥也，
生鼠血蘸青鹽擦牙宣有效初生小鼠香油浸腐化取塗火燙效少，水能制壯火也，
若生毛則不能消融矣，牡鼠糞俗名兩頭尖驗其直者，方是牡鼠之矢入足厥陰少陰，
故煮服治傷寒勞復陰陽易腹痛研，末服治乳癰，
燒灰存性傅折傷疔腫所主皆厥陰血分之病，又犬咬先洗，去牙垢惡血用鼠糞炒研，
黑糖調塗即愈。</p>
<p>〔猬皮〕苦平無毒，細剉炒黑或酥炙用。本經主五痔陰蝕，
下血不止陰腫痛引腰背酒煮殺之。發明，猬者胃之獸也，
故肉治反胃胃腕痛最捷，其皮除目中瞖障，本經主五痔陰蝕取銳利破血也，
酒煮治陰腫痛引腰背，取筋脈能收縱也，南方金蠶蠱用猬皮為末，
酒服探吐之猬腦猬肝治瘰癧狠漏，千金方用之但不可食其骨，
令人瘦劣。</p>

<h2>人部</h2>
<p>〔髮〕苦微溫無毒，揀去白者先用滾水洗淨入煬成罐外用鹽泥固濟煆候內外罐通紅，
冷定研末置地去火毒用。本經主五癃關格不通利小便水道，療小兒驚大人痙，
仍自還神化。發明，髮者血之餘，
故能治血病雖曰補真陰療驚癎理欬嗽固崩帶止血暈，而實消瘀生新，
能去心竅惡血並煆過服若煆之不透，反能動血，合雞子黃香油煎之，
消化為水則治小兒胎驚，及塗癩瘡有效用入膏藥中，則長肉消瘀，
本經治五癃關格不通利小便水道，皆取其利竅散瘀之功，其療小兒驚，
大人痙以能達肝心二經，開通痰血之滯也，仍自還神化者，言服自己之髮，
則勝用他人之髮也，但胃虛入勿用，以其能作嘔瀉也，亂髮功用，
與此不殊而剃下者尤勝，取長之速也，小兒胎髮煆灰，大解胎毒，而補先天血氣，
以純陽未離也。</p>
<p>〔頭垢〕鹹苦溫小毒。發明，頭垢乃相火之餘氣結成，專開鬱結之氣，乳癰初起，
煆灰酒服即消，以其善祛胃中積垢也。</p>
<p>〔人乳汁〕甘鹹平無毒。發明，乳汁治目之功甚捷，目得血而能視，乳即血之源也，
用以點眼，豈不相宜，老人服食尤良，但脾虛易瀉者勿食，日中曝乾，入參苓丸服，
尤為合宜。</p>
<p>〔爪甲〕甘鹹小毒。發明，爪乃肝氣之餘，其性銳利，故能催生下胞衣，
利小便治尿血，及陰陽易病，破傷風，去目瞖，刮末治鼻衂，
㗜之立止，又能治乳蛾，用爪指甲不拘多少，煆為末，蓬砂白礬各一錢，
西牛黃一分，烏梅白梅肉各五枚，共搗如泥，含彈大一丸，痰大湧出，三四丸即愈，
但其方酸收太速，不無萌發之患，莫若探吐頑痰，迅掃病根為愈。</p>
<p>〔人牙〕甘鹹熱有毒。發明，牙乃腎之標，骨之餘，痘瘡倒黶，用人牙散，
因痘瘡為風寒穢氣所觸，而變黑倒黶，用此煆灰，以酒麝達之，竄入腎經，
發出毒氣，乃刦劑也，若伏熱在心，昏冒不省人事，及氣虛色白，
癢塌不能作膿，熱疿紫泡之證，正宜涼血解毒，苟誤用之，則鬱悶聲啞，反成不救，
臨證審諸。</p>
<p>〔人中黃〕甘鹹寒無毒。造法用大竹截段兩頭留節，削去外皮，傍鑽一孔，
用甘草細末入滿於中以蕉扇柄削圓塞孔，冬至浸大糞池內，立春後取出，
懸風處晒乾取用，又法如前製竹，不入甘草，但用蕉扇柄，或杉木塞孔，浸糞池中，
以取其汁，與金汁無異，僅供一時取用，不能久藏，糞清亦解瘟熱諸毒，
又誤食毒菌楓樹上菌，及過食銀杏，脹閉欲死者，悉能解之，
并解砒石野葛野芋等毒，即家芋三年不收，花開如蓮者，亦能殺人，急取灌吐，
方可得生。發明，人中黃取糞土之精，以解天行狂熱，溫毒發斑最捷，
然汁則性速而能下泄，甘草製者，則性緩而能解毒，兼治河豚菌毒，
一切惡瘡災病用人中黃酒大黃末等分無灰酒服，須臾瀉利，毒即隨出，
雖大渴不可飲水，飲水則毒邪不散而難救也，急切不可得，以糞坑垢代之。</p>
<p>〔金汁〕苦寒無毒，臘月取糞，置罈中埋土內越三年，取出如水者是。發明，
金汁得土氣最久大解熱毒，故溫熱時行，昏熱勢劇者，用以灌之，下咽其勢立減，
初生小兒週時內毒邪不散服一二合，勝化毒丹，胎毒盡解，無痘疹患，此屢驗者，
但胎稟虛寒，體瘦色白者，不可誤用，誤用反奪天真，多致夭枉，不可不審，
園叟用以灌諸草木，即花葉茂盛，且無過壅傷花之患。</p>
<p>〔乾糞灰〕鹹平無毒。發明，人屎取乾者煆灰，治小兒痘瘡黑陷，解時行大熱狂走，
蜜調塗疔腫拔毒出根總取解毒之迅耳。</p>
<p>〔溺〕鹹寒無毒童子者佳，不可見火見火則腥臊難服。發明，
人溺療寒熱頭疼取其鹹寒降泄也，有客邪沖熱葱頭湯服之，汗出即止，
而童子小便性純一切熱勞吐血陰虛火動骨蒸勞瘵用以降火最速產後血暈溫飲一杯，
壓下敗血惡血即穌益溲溺滋陰降火，消瘀血止吐衂諸血，
每用盞許入薑汁一二匙，徐徐服之久自有效，然須乘熱服之，以接生陽之氣，
冷則生氣散矣，時珍云童便入胃，隨脾氣上歸於肺，通調水道，下輸膀胱，
乃其L9路也故能清肺，導火下行，若多服久服，亦能損胃滑陽，故食少，
便溏者禁用，傷寒少陰證，下利不止，厥逆無脈，乾嘔欲飲水者，加人尿豬膽汁，
鹹苦寒物於白通湯薑附藥中，其氣相從可無格拒之患，但胃虛欲作嘔者勿與，
恐助嘔勢，反致不測也。</p>
<p>〔溺白H1（即人中白）〕鹹平無毒，煆過用。發明，人中白能瀉肝火膀胱火，
小便中出，益膀胱乃其故道也，今人病口舌諸瘡，用之有效降火之驗也，
但積垢之滓僅堪滌熱，略無益陰之功耳。</p>
<p>〔秋石〕鹹溫無毒，陰煉淡秋石法將大缸一隻近底三寸許，艾火燒三十餘炷，
打成一孔，杉木塞之，秋月取童子溺入缸內，衝河水攪澄定去木塞，
放去上水每日增童便河水，如前看之，只留缸底者，積至月餘，用絹篩，
襯紙瀝乾收之。又陰收秋石法將鉛毬大小數十枚，俱兩片合成，多鑽孔眼，
入尿桶中浸，每日傾去宿尿，換溺浸之經秋收取，置鉛罐藏之，此為最勝。
陽煉秋石將草鞋數百隻，舊者尤佳，長流水漂晒七日，去黃色，浸尿桶中，
日晒夜浸，一月許曝乾，烈日中燒灰，須頻桃撥令燒盡，滾湯淋汁澄數日，
鍋內燒乾，重加雨水煮溶，篾L4紙數重，濾淨再澄，半月餘，銀缶器內煮乾，
色白如霜鉛罐收之。又陽煉法以童子小便，入鍋熬乾，其鍋先燒通紅，
香油熬過洗淨，則不粘滯傷鍋初如油腳，入煬成罐或小鐵釜中，煆通紅，
用熱水熔化，置有嘴壼中，將草掩塞壼口，徐徐傾出，下以竹L4，襯紙瀘清，
再以文火收乾，鉛罐收之，則不熔化。又煉秋冰法，以秋石入秋露水，
煮化入煬成罐內，新鐵盞益定，鹽泥固濟，昇打三炷香，取出再研，如前昇打，
盞內用水徐徐塗之，水不可多，多則不結，又不可少，少則不昇，從辰至未，
退火冷定，盞上昇起者為秋冰，秋石之精英，真虛羸之神丹也。凡人力制造之藥，
每多偽充，而秋石之真者，尤不易得有以食鹽濾水煮成者，有以朴硝溶化製造者，
有以燄硝烊化傾成錠式者，其偽不一，苟非雇庸督製，總難輕用也，試真偽法，
入滾豆腐漿中，不結腐花者為真，若結者即鹽之偽充也，
入口令人作渴入滾豆腐漿中，起水紋而微苦者，即玄明粉之偽充也，入腹令人作瀉，
其傾成錠式，入熱水不易化者，即燄硝之偽充也，下咽令人發熱，又以秋石化水，
入青菜葉，有頃色不痿者為真，又以少許入眼不濇痛者，必真無疑，
其淡秋石入滾水不化者，即熟石膏末，及滑石末混充也。發明，秋石以秋命名，
專取秋氣下降之意，他時製者，功力則殊，製法以童溺煆煉，去其鹹寒，轉成溫補，
能滋陰降火，而不傷胃，補益下元真火，散瘀血，助陰精，降邪火，歸真陽，
止虛熱嗽血，骨蒸勞瘵之仙品也，火盛者宜生宜淡，陰虛者宜熟宜鹹，
凡勞瘵陰火亢極，而不受參耆補益者，立秋石丸三方，次第施之，或服或噙，
則喘欬氣息漸平，痰亦易出，嗽亦省力，以其性味鹹降，而無上逆之患也，
先用韭汁炒黑大黃淨末與秋石等分，煮紅棗肉為丸，空心服三錢，清熱散血，
次用貝母秋石末各等分，生甘草末減半仍用紅棗肉為丸，
服之以止嗽消痰後用人參秋石等分，炙甘草末減半，亦棗肉丸，以補氣安神，
製劑之多少，隨瘀熱元氣而施，不可限以分兩其陰煉淡者，性最下滲，
苟非陰分熱極難以輕投，陰虛多火，小便頻數精氣不固者誤服，令人小便不禁，
甚則令人夢泄，其鹹者可代鹽蘸物食之，喘欬煩渴不得寐者，以半錢匙，
衝開水服之，即得安寐，覺時滿口生津，亦不作渴，補陰之功可知，陰煉淡秋石，
治夏暑熱淋，小便不通及濁淋沙石淋肉淋，老人絕慾太旱，小便淋瀝濇痛一服即效。</p>
<p>〔紅鉛〕鹹大溫無毒，即室女初通經水中之結塊，如櫻桃者是也。發明，
紅鉛流穢之餘其性大熱峻補命門淫火，陳酒服一枚，少頃蒙昧如醉若二枚，
則邪火內拒，令人暴亡壯火食氣之驗也。</p>
<p>〔天靈蓋〕鹹溫小毒，制法以香水滌淨，酥炙杵細入藥，或煎酒，
或煆末隨證取用忌鐵器。發明，腦為髓海諸陽之會，能辟一切陰邪不正之氣，
故曰天靈，凡人身中氣血安和諸邪不能侵犯陰陽乖戾則屍疰之氣，
得以乘虛襲入是即瘵蟲之根氣也，若其人平昔陽衰，則蟲攻脊脈脊中淫淫作癢，
隱隱作痛，轉側不能自安，或時凜凜畏寒，或時翕翕熱手足四末常清，
脈來弦細乏力，非天靈益散不能療之，若其人素稟陰虛則蟲蝕藏府，胸中嘈雜如饑，
默默不知所苦無處不苦，動則時欬時嘔，靜則善寐善忘，
面上忽時哄熱脈多弦勁搏指此屬獺肝丸證，非天靈之所宜，其天靈散方，
用炙淨三指大一片赤檳榔三枚，白甘遂麝香真安息各三分阿魏二分，
辰砂一分搗羅為散，桃枝煎湯，五更調進一服，約人行十里頃蟲不下再進一服，
天明進第三服取下蟲物急擒入油鐺熬之，其蟲嘴黃赤者可卜病人血氣未艾治之可愈，
青黑白者血氣已竭，治之難已，然亦得斷傳染之患，凡修合勿令病人知，
擇僻淨處忌雞犬婦人孝服者，
見蟲下後忌肥鮮及鹽半月白粥調養漸安如病久不勝甘遂阿魏等攻逐，只以天靈蓋，
香水滌淨仰置銀缶器內，盛以醇酒，隔水煮一官香酒耗旋添候一炷香足，取酒服之，
少項頭旋顱脹，瘵蟲隨嘔吐出，即以燼火燎之，
將養三日後取前蓋骨製服如前蟲盡即以蓋骨仍埋舊處，
其炙淨細末并治小兒痘瘡灰白，陷伏不長，煩躁不寍酒服四五分，
即起然皆不得已而用之，至於傅下部疳入枯痔散，
乃以人之至高之骨置之污下不潔之處，雖極其神驗殊非仁人君子之用心，
舍此豈無他藥可治乎。</p>
<p>〔人胞（即紫河車）〕甘鹹溫無毒，取厚小色鮮者桃去血絡漂淨血水入椒一握，
沸湯泡去腥水，以蜂蜜和長流水於舊錫器內，隔水文火煮爛如糜，綿絞去滓，
代蜜糊丸藥良。發明，紫河車稟受精血結孕之餘液，得母之氣血居多，
故能峻補營血用以治骨蒸羸瘦，喘嗽虛勞之疾，是補之以味也，
自丹溪極言其功，而吳球創大造丸，雖世所推重然，方中生地黃柏天冬麥冬龜版，
一派滋膩傷胃之品，雖有人參一味，反助群陰之勢，服之每致傷中嘔泄，未見其可，
惟永類鈐方河車丸方，用人包一具，山藥二兩，人參一兩，茯苓五錢，酒糊為丸，
近世改用鮮者，隔水煮搗作丸，尤為得力，即虛人服之未嘗傷犯胃氣。</p>
<p>〔胞衣水〕鹹潤微涼無毒，臘月取紫河車，置有蓋瓦罐內深埋土中，臨用取出，
不可留久，久即乾矣或與生甘草末同入巏中，埋於土中，三五年後掘出，即為藥也。
發明，胞衣之性本熱而得土氣之化，善能攝火歸元，小兒丹毒諸熱毒發，寒熱不歇，
狂言妄語，頭上無辜髮豎，虛痞等證，天行熱疾咽痛，及虛勞咽痛，
飲之立効，反胃久病，飲一鍾當有蟲出。</p>
<p>〔初生臍帶〕發明，臍帶者人之命蔕也，用以煆末，入硃砂少許，蜜水調服，
以解本嬰之胎毒，與內傷之用骨灰無異。</p>
<p>〔胎元〕鹹大溫小毒。發明，胎元雖墮下胎息，淫火未離，天真未剖，
較河車之性倍甚，古方鮮用，惟金剛丸用之，雖以人補人，然獸相食，且人惡之，
況人食人，能無惻怛之念乎。</p>
